
ELIZABETH J. BRASWELL este o autoare 
americană de urban fantasy. S-a născut la 
Birmingham (Marea Britanie) și a studiat 
la Brown University (SUA). Meseria ei de 
bază este ingineria, dar are și o licenţă în 
egiptologie. O perioadă a lucrat ca 
inginer, apoi producător de jocuri video, 
după care s-a dedicat în întregime 
scrisului. 

Își semnează cărţile cu diverse 
pseudonime - Liz Braswell, Celia 
Thomson, J.B. Stephens, Tracy Lynn, E.J. 
Braswell. Volumele ei s-au bucurat de un 
deosebit succes în rândul tinerilor 
cititori. Până în prezent a publicat seriile 
Cele nouă vieți ale lui Chloe King (acum și 
un serial produs de ABC Family) și The 
Big Empty, romanele Snow și RX, precum 
și povestiri horror în revista Amazing 
Stories. 

Locuiește la New York, este 
căsătorită și are un copil. 


Pentru mai multe detalii, vizitaţi 
TheNineLivesofChloeKing.com 


Pentru K.A. Kindya. Ra, Ra, Ra! 


Mami, 

Keirei tocmai i-a murit bunica... Știu 
că în trecut am făcut-o în toate 
felurile, dar acum e chiar dărâmată 
de întâmplare. Ne adunăm o gașcă 
să stăm peste noapte la ea acasă; 
rămâne singură cât timp părinlii ei 
se ocupă de chestiile legate de 
înmormântare și de restul familiei. 
Te sun diseară. 


Cu drag, 
Chloe 


Chloe King are 


R 


Prolog 


ERA DIN NOU pe podul Golden Gate. 

Paul și Amy plecaseră deja. Pe pod nu se 
vedea nici un vehicul. Apa de dedesubt încetase 
să mai curgă. Totul era tăcut, în așteptare. 

Chloe nu se miră când Alexander Smith — 
Coţcarul, care mai încercase și altădată s-o 
omoare — căzu parcă din cer, cu câte un 
pumnal în fiecare mână. Spunea ceva, dar nu 
ieșea niciun sunet. Știu că el avea s-o atace, și se 
lăsă în jos, însă mișcările îi erau atât de încete, 
prea încete... 

Se auzi un țipăt, când unul dintre pumnale 
îi atinse razant capul. Dar asta nu s-a întâmplat 
în realitate, își dădu seama, derutată. Nu așa a 
fost, data trecută. Eu trebuia să mă arunc pe el... 
Însă el se apropia, cu alte două pumnale în 
mâini și un licăr asasin în ochi. 

Chloe nu se putea clinti din loc. 

Și totuși, eu am câștigat lupta asta, își zise în 
sinea ei, intrând în panică. Am trecut deja prin 
toate astea, și am învins... 

Brațul Coţcarului țâșni, șfichiuindu-i faţa cu 
lama pumnalului. Chloe făcu un salt înapoi, 
tocmai la timp. M-o fi tăiat? Sângerez? 

— Brian! strigă ea din răsputeri, știind că 
prietenul ei ar fi trebuit să apară. 

Dar, ia stai, nu era cumva o neînțelegere? El 
o ajuta pe ea, sau pe Coţcar? 


Brian își făcu apariţia, stând în picioare, 
într-un unghi imposibil, pe parapet. Avea o 
înfățișare serioasă și-și ţinea brațele încrucișate 
la piept. 

— Cine? o întrebă, pe un ton solemn. Eu sau 
Alek? 

— Ajută-mă! ţipă Chloe, încercând să fugă 
de Coţcar. 

— Provoci o mulțime de necazuri, îi zise 
Coţcarul, cu un zâmbet șters. 

După care-i înfipse adânc în pântec un 
pumnal. 

În timp ce cădea, îl văzu pe Alek venind în 
fugă și aruncându-se asupra lui Brian. 

— Nu! urlă ea, când cei doi băieți se 
rostogoliră jos de pe pod. 

Coțcarul zâmbi, cu fața atât de aproape de a 
ei, încât mirosul acru al răsuflării lui o învălui. 
Ridică din nou pumnalul, de această dată 
ţintindu-i gâtul. 


Unu 


— NU! 

Chloe se trezi plină de transpiraţie și 
tremurând. 

— A fost un vis, își zise cu voce tare, 
lăsându-și mușchii încordaţi să se cufunde la loc 
în moliciunea patului. 

Se luptase cu Coţcarul ieri... și învinsese, 
dacă se poate spune așa. El căzuse de pe pod, 
când nu reușise Chloe să-l prindă de braț, iar 
acum el era cel care murise. Chloe era teafără. 
Alek și Brian trăiau, amândoi. Tot restul nu 
fusese decât un coșmar. 

Camera era scăldată într-o liniștitoare 
lumină slabă, care putea să fie a zorilor, dar o 
simțea, cumva, că era de amurg. Nu se afla 
acasă: moliciunea proaspătă a așternuturilor și 
ciucurii catifelați ai păturii cu care o înfășurase 
cineva erau, categoric, străine casei King. Dar 
unde să fie? Încetul cu încetul, amintirile îi 
reveniră. 

După luptă, Alek o luase acasă la el. Era 
rănit la picior, de una dintre steluțele 
zburătoare ale lui Brian. Brian pretinsese că 
încercase să-i oprească din fuga lor, ca nu 
cumva să se aventureze mai adânc pe teritoriul 
aparținând Ordinului A Zecea Lamă, însă Chloe 
tot nu era convinsă că spusese adevărul... 
Luaseră un taxi; își aminti că privise pe geam și 


văzuse că erau pe pod, frumoasele lumini ale 
metropolei San Francisco rămânând în urma 
lor. Când se opriseră, în sfârșit, el o condusese 
printr-o beznă de nepătruns spre o casă, unde-i 
întâmpinase cu un bun venit o femeie blondă și 
scundă, chiar dacă era în toiul nopţii. Ea îi 
dusese pe câteva coridoare înguste, și... 

Chloe se ridică în capul oaselor, amintindu- 
și mai multe despre noaptea trecută. 

Ceva trecuse pe lângă ei, pe unul dintre 
coridoare, și încă o înspăimânta pe Chloe, chiar 
și acum, când era cuibărită la adăpost, într-un 
pat luxos. 

Coridorul era întunecat și pustiu, însă 
deodată, ca din pământ, apăruse o fată cam de 
vârsta ei, parcă plutind în direcția opusă, tăcută 
ca o fantomă neagră. Ochii îi luceau în lumina 
palidă, verzi și înguști, ca de pisică. De sub părul 
negru și drept i se ițeau două enorme vârfuri de 
urechi, ascuţite, negre, acoperite de blană. 
Dispăruse la fel de repede și de tăcută precum 
răsărise. 

Chloe scosese un icnet și arătase spre ea, iar 
Alek își dăduse ochii peste cap și-i explicase că 
fata-pisică nu era decât Kim, o arătare. Femeia 
cealaltă încuviințase, nonșalantă. Dar nici chiar 
această simplă explicaţie n-o făcuse pe Chloe să 
se simtă mai bine. Habar n-avea unde se află, și 
nici cine erau oamenii aceștia la care o adusese 
Alek. 

— Trec eu cât de curând, îi promisese el, 
după ce se opriseră în faţa ușii. 

— Pleacă de-aici, Alek, îl apostrofase 
femeia, cu drăgălășenie, împingând-o pe Chloe 
în cameră. 

Dintr-un anume motiv, tonul acela matern, 
drăguţ, dar poruncitor, fusese cel care o ajutase 


pe Chloe să se simtă din nou în largul ei. 
Indiferent ce-ar fi fost, erau oameni normali, cu 
principii normale. 

Nu prea putuse să vadă mare lucru în 
spațiul acela mic, cu excepţia unui pat încărcat 
cu o mie de perne. Se lăsase să cadă pe el fără să 
mai pună întrebări. 

— Somn ușor, îi zisese femeia, plescăind 
din limbă și înfășurând-o pe Chloe până la gât 
într-o pătură moale din catifea. 

Oricât ar fi fost de istovită, Chloe nu reușise 
să adoarmă imediat, iar după ce ațipise, nu 
avusese parte decât de coșmaruri: se afla din 
nou pe podul Golden Gate, luptând pe viaţă și pe 
moarte împotriva Coţcarului, cel mai periculos 
— și mai psihopat — asasin al Ordinului A Zecea 
Lamă. Uneori, în visele ei, era prezent și Alek, 
stând alături de ea și urmărindu-i mișcările, așa 
cum și făcuse, sau luptând cot la cot cu ea. 
Alteori, Brian era acolo, ajutând-o, așa cum și 
făcuse... sau hăituind-o, așa cum crezuse ea. 
Chiar dacă totul chiar se întâmplase în realitate, 
ei încă nu i se părea adevărat. Și, totuși, era. 

Acum, că era trează, Chloe încă se simţea 
obosită și nu avea răspunsuri la întrebările care- 
i bântuiseră coșmarurile: De ce eu? Ce rău i-am 
făcut eu vreodată oricui altcuiva? 

Remarcă o măsuţă care fusese așezată 
lângă ea cât timp dormise. Era acoperită cu un 
milieu mare și pe ea se afla o farfurie cu felurite 
bucăţi de friptură rece și brânzeturi, felii de 
pâine și ceșcuţe cu muștar și alte condimente. 
Un pahar — din cristal? — cu apă aștepta lângă 
o cutie de Diet Coke. 

Chloe își pregăti cel mai mare sandvici 
posibil, între două felii de pâine neagră, punând 
muștar din belșug pe carne. Avu nevoie doar de 


un minut ca să-l înfulece și, poate, de încă unul 
ca să gâlgâie apa și conţinutul cutiei de Diet 
Coke. Pe urmă, scoase un râgâit răsunător (după 
care privi în jur speriată, însă nu era nimeni 
prin preajmă). Dintr-un motiv oarecare, nu era 
chiar atât de înfricoșată pe cât ar fi trebuit să fie. 
Avea burta plină, se afla într-o cameră frumoasă 
și era la adăpost. Ciudat lucru, se cam simţea 
fericită. 

Privi în jur: grinzile tavanului și scândurile 
dușumelei erau dintr-un lemn vechi, de culoare 
închisă, lăcuit doar cât să nu se așeze praful, dar 
nu într-atât încât să strălucească. Încăperea în 
sine era micuță, dar confortabilă: într-un colț 
avea un covor persan cu un motiv complicat în 
culori închise, iar deasupra lui fusese așezat un 
fotoliu din catifea, puţin uzat. Pe spătarul 
acestuia era întinsă o altă pătură. Un lampadar 
demodat, cu piciorul din marmură ușor crăpat 
și tija din alamă lumina camera într-un 
portocaliu delicat, prin cele trei becuri care 
imitau lumânările. Dacă ar fi avut bani — și o 
casă care să se preteze — exact așa și-ar fi 
decorat camera și Chloe. 

Se ridică de pe pat, se întinse și simți cum 
articulațiile și mușchii își revin la locurile lor. În 
sfârșit, sunt iar eu însămi. Își scoase telefonul 
mobil din buzunarul de la spate și-l porni. Mai 
avea trei sferturi din capacitatea bateriei. Nu-i 
lăsase nimeni vreun mesaj vocal, nici măcar 
mama ei. Înseamnă c-a înghiţit toată chestia aia 
cu „Mă duc la Keira”, se gândi Chloe. O sună pe 
Amy și rămase puţin surprinsă că prietena ei 
nu-i răspunse: atât Amy, cât și Paul, fuseseră 
martori la întreaga nebunie de aseară cu 
Coţcarul, Alek, Brian și Chloe; n-ar fi trebuit să 
fie îngrijorată? 


Auzi piuitul mesageriei vocale a lui Amy. 

— Bună, Chloe la telefon. Sunt bine. Stau la 
niște... 

Ezită pentru o clipă, încercând să găsească 
termenul potrivit. 

— Ăăă... la niște veri mai îndepărtați și 
prieteni. Nu mă suna: o să-mi țin telefonul 
închis o vreme. Să economisesc bateria. Doar să 
știi că sunt în siguranţă, și-o să te sun eu mai 
târziu. 

Îi lăsă apoi un mesaj mamei ei, care nu era 
acasă. 

— Bună, o să mai stau ceva timp cu Keira... 

Auzi țăcănitul demodatelor tocuri înalte pe 
coridorul din dreptul camerei sale, sunetul 
crescând în intensitate, semn că persoana 
respectivă se apropia. 

— Xăă... te pup. Și... ăăă... te sun eu mai 
târziu... îmi închid telefonul. OK, pa. 

Își închise la repezeală telefonul și-l puse 
deoparte. După doar câteva clipe, în cadrul ușii 
își făcu apariția o femeie care tocmai încheia o 
conversație purtată, jumătate în rusă și 
jumătate în engleză, la un telefon mobil 
miniatural, de care atârnau mai multe amulete. 
Chloe avu nevoie de o secundă în plus ca să-și 
dea seama că era aceeași femeie din seara 
trecută, care o condusese în cameră, doar că era 
acum îmbrăcată mai oficial. 

— Da, zicea femeia. Două duzini. Și 
mulțumește-i din partea mea lui Ernest pentru 
stilourile vișinii. Copiilor le plac la nebunie. 
Spasiba. 

Închise telefonul și-i adresă lui Chloe un 
zâmbet obosit. 

— Câteodată mă simt mai degrabă ca un 
director de departament, decât ca președintele 


micii mele firme. Cum te simţi? 

— Ăăă... foarte bine, mulțumesc... 

Îi venea greu să-și dea seama ce vârstă avea 
femeia: avea un corp perfect, gen Clopoţica, 
micuţ, dar cu forme bine conturate, cu o talie 
minusculă și gambe uluitoare, scoase în 
evidență de tocurile cui care păreau să aibă 
cincisprezece centimetri. Avea părul scurt, 
blond ca de zână, și ochi negri. Sacoul și fusta 
care-i alcătuiau costumul erau un pic cam 
stridente pentru gustul lui Chloe, însă evident 
scumpe. Și totuși, mai era ceva anume la ea... 
felul în care-și ținea capul, cum privea fără să 
clipească, sau acel miros pe care Chloe nu 
reușea să-l identifice... 

În schimb, își dădea seama că era la fel ca 
ea: femeie-pisică. 

— Eu sunt Olga Chetobar, se prezentă 
femeia, întinzându-i o mână cu unghii lungi, 
perfect manichiurate. De vârful uneia dintre ele 
atârna o mică amuletă din aur. Sunt 
președintele departamentului, în fine, noi îl 
numim de „resurse umane”, de la Firebird. Noi 
îi găsim și-i salvăm pe, hai să zicem, rătăciți, și-i 
aducem acasă. 

— Acasă? 

— Serghei o să-ți explice... e foarte 
nerăbdător să te cunoască, îi răspunse Olga, 
verificându-și din nou ecranul telefonului mobil. 

— Mulţumesc pentru... ăăă... prânz, zise 
Chloe, întrebându-se în gând dacă ar fi o dovadă 
de nepoliteţe să se intereseze în legătură cu un 
duș, haine curate, sau luarea legăturii cu mama 
ei. 

— Nu te obișnui cu asta, îi atrase atenţia 
femeia, zâmbindu-i cu căldură. Pe-aici, obișnuim 


să mâncăm toţi împreună. Curând, o să stai și tu 
la masă cu noi. 

— Nu vreau să fiu nepoliticoasă... chiar e 
grozav aici... dar când aș putea să plec la mine 
acasă? Cred că mama o să-nceapă să-și facă griji. 

Olga o opri, ridicând o mână. 

— Se ocupă Serghei de asta. Mama ta va fi 
informată că ai fost martoră la un incident 
posibil mortal — ceea ce ai și fost — și că te afli 
sub protecția poliției. Sau a autorităților 
federale. Poate chiar i-o fi spus deja. Nu cunosc 
amănuntele; totuși, oamenii lui fac totdeauna 
treabă bună. Acum, hai cu mine, zise deodată, 
privindu-și ceasul, unul scump, cu aur și 
diamante. Ești așteptată. 

Chloe își vâri picioarele în pantofii ei 
Saucony fără să le mai lege șireturile și ieși din 
cameră în urma Olgăi. Merseră de-a lungul unui 
coridor strâmt și slab luminat, posibil același din 
seara precedentă. La lumina zilei, observă că 
pereţii erau împodobiţi cu o imitație de hârtie 
veche cu șiruri de trandafiri micuți și diferite 
alte desene, și că podeaua era alcătuită din 
bucățele de lemn de culori diferite. 

— Îmi cer scuze că te-am instalat, practic, în 
pod, îi zise Olga peste umăr, în timp ce 
picioarele ei micuţe se îndreptau cu iuțeală spre 
o scară îngustă. Am fost cam nepregătiţi și ne- 
am închipuit că, pentru o vreme, n-o să te 
deranjeze. În timpul zilelor lucrătoare, aici se 
cam face aglomeraţie și gălăgie. 

Chloe fu nevoită să se forțeze ca s-o prindă 
din urmă, practic prăvălindu-se pe două șiruri 
de trepte înguste, montate în jurul unui ax 
central. 

— Dar ce este aici? 


— Firebird Properties L.L.C., îi răspunse 
Olga, cu vioiciune și mândrie, privindu-și din 
nou ceasul. O companie imobiliară și de 
marketing. În principal, ne ocupăm de investiţii 
și comerț cu proprietăți, mai puţin de construcţii 
de locuinţe. 

Cât timp îi dădu răspunsul, Olga zbură de 
pe scară și ajunse la jumătatea unui alt coridor: 
Chloe fu obligată să alerge ca să ţină pasul. Era o 
zonă mult mai modernă, cu podeaua acoperită 
dintr-un perete în celălalt cu mochetă cenușie și 
reproduceri de artă înrămate pe pereţii vopsiți. 

— Construcții de locuințe? Comerț? Ce...? 

Deodată, Chloe se opri brusc în dreptul unei 
ferestre mari, din stânga ei, care dezvăluia o 
priveliște impresionantă. Făcu ochii mari și 
privi afară. 

Erau la primul etaj, iar cel dintâi lucru care- 
i sări în ochi fu enorma peluză care se întindea 
până la șosea. Când își lipi faţa de geam și privi 
drept în jos, zări o fântână înconjurată de o alee 
circulară, din pietriș, care se întindea mai 
departe de-a lungul unei margini a peluzei, la 
vale, spre șosea. Acolo, la capătul ei, după cum 
intui Chloe, ar putea să fie o poartă. 

— Asta-i casa aia, rosti ea, încet. 

— Care casă? o întrebă Olga, întorcându-se 
să privească la rândul ei. 

— Cea pe care mi-a arătat-o Alek. Când mă 
simţeam deprimată. M-a dus cu mașina undeva, 
în apropiere de Sausalito, și mi-a arătat casa asta 
extraordinară... 

Fusese o zi ieșită din comun. Cearta cu Amy, 
automobilul pe care-l furase Alek din parcarea 
elevilor din anii mari, felul în care-i plăcea lui 
Alek să „prindă aer” pe colinele din San 
Francisco, evadarea din oraș, ca să vadă conacul 


acesta enorm și vechi. Văzut din exterior, era 
numai piatră și marmură, și tot atât de 
impresionant ca un muzeu. 

Iar acum, ea era înăuntru. 

— Alek te-a adus încoace? o întrebă Olga, 
ușor amuzată. 

— Am crezut că e casa cuiva, zise Chloe. A 
cuiva bogat de-a binelea, adăugă, deși nu și cu 
voce tare. 

— Este. Dar câţiva dintre noi locuim 
permanent aici, în afara lui Serghei. Eu, Kim, 
plus Ivan și Simone. În același timp, însă, e și 
sediul companiei Firebird, și al oamenilor 
noștri... Câteodată, e important să nu le stai 
altora în cale, iar aici e cu certitudine un loc la 
fel de drăguţ ca oricare. Mai drăguţ, chiar, 
adăugă femeia, pe un ton meditativ și fără 
vreun zâmbet pe buze, cu toate că ochii îi erau 
plini de veselie. 

Chloe nu reușea să-și dea seama dacă lipsa 
aceasta de expresie facială era o caracteristică a 
rușilor, sau a oamenilor-pisici. 

— Adică e un loc în care... 

— O să-ţi explice Serghei, o întrerupse Olga, 
făcându-i un semn mustrător cu degetul, după 
care se întoarse și-și reluă țăcănitul tocurilor. 
Hai! îi zise, pe un ton poruncitor. 

Chloe o urmă. 

În acea parte a clădirii erau birouri, 
precum și oameni adevăraţi, ceea ce-i cam 
amintea lui Chloe de contabilul mamei, sau de 
dentistul ei, care lucrau amândoi în case în stil 
italian, restaurate după specificul secolului al 
nouăsprezecelea. Când era mai micuță, Chloe 
credea că sunt conace — erau mai mari decât 
casa ei, a lui Amy și a lui Paul, luate la un loc — 


și tot pomenea despre asta fără rețineri, 
stânjenindu-și al naibii de rău mama. 

— El cine e? se interesă Chloe, după ce se 
trase deoparte ca să-i facă loc unei alte 
persoane. 

Era vorba despre un tânăr cu înfățișare 
sobră și ochi căprui, care-i adresase un zâmbet 
fugar în timp ce se strecurase pe lângă ea. 

— E Igor, directorul de vânzări. 

Olga o conduse pe Chloe printr-un hol cu 
aranjamente florale proaspete și costisitoare, și 
tablouri originale. Avu un schimb vijelios de 
replici în limba rusă cu o fată îmbrăcată într-un 
tricou ţipător, cu ștrasuri, după care o duse pe 
Chloe spre o ușă întredeschisă, din lemn de 
mahon. Pe ea era fixată o frumoasă plăcuţă din 
alamă, având înscris numele Serghei. Într-un fel, 
lui Chloe parcă-i amintea de un sicriu. 

Olga ciocăni în ușă și apoi intră, făcându-i 
semn lui Chloe s-o urmeze. 

Era un cabinet mare, frumos aranjat, a 
cărui principală piesă de mobilier o reprezenta 
un enorm birou, dintr-un lemn de culoare 
închisă, așezat în dreptul unei ferestre boltite, 
cu nișă, acoperite de draperii dintr-o catifea 
verde-închis. La birou era așezat un bărbat care, 
la prima vedere, părea masiv, dar nu era chiar 
așa în realitate. Avea corpul cât se poate de 
pătrăţos: lat și scund; la fel îi arăta și capul. Sub 
ochi se vedeau câteva cute, nu tocmai cearcăne, 
însă părea genul de bărbat care devine tot mai 
chipeș odată cu înaintarea în vârstă. Ochii de un 
albastru-deschis îi erau umbriți de sprâncene 
enorme, portocaliu-argintii, ca două omizi. 

Își ridică privirea de pe teancul de hârtii 
din mână. 


— Tu trebuie să fii Chloe! exclamă vesel, cu 
o voce ca tunetul, azvârlind hârtiile pe birou și 
sărind în picioare. 

Ajunse de cealaltă parte a biroului în câţiva 
pași scurţi, dar energici, apropiindu-se de ea ca 
o locomotivă cu aburi, cu braţele larg desfăcute. 

Oricât ar fi fost el de mătăhălos, costumul 
pe care-l purta îi venea perfect, era imaculat și, 
ca totul de pe-aici, scump. 

— Bun venit acasă, pisicuţo! strigă el, 
cuprinzând-o pe Chloe într-o îmbrăţișare 
zdravănă. Încă una, revenită acasă! Încă un 
puișor de pasăre întors la cuib! 

O sărută pe amândoi obrajii, după care o 
îndepărtă la o lungime de braţ. Era într-atât de 
puternic, și prezenţa lui atât de impunătoare, 
încât Chloe avu impresia că e manevrată ca o 
marionetă, fiind prea năucită ca să mai opună 
rezistență. 

— Dă-mi voie să te văd! 

Îi privi concentrat ochii și chipul, studiind- 
o. După câteva clipe, îi apăru o umbră de 
dezamăgire, pe care însă încercă s-o ascundă cu 
un zâmbet. 

— Ei bine, nu semeni cu nimeni dintre cei 
pe care-i cunosc... dar asta e chiar și mai bine. O 
față nouă ne prinde bine pe-aici, adăugă, dându- 
i părul pe spate cu un gest părintesc. Și mai ești 
și drăguță! constată, chicotind. E clar că suntem 
norocoși să te avem printre noi. Eu sunt Serghei 
Shaddar, conducătorul Semeţiei. Și cât se poate 
de încântat că ai intrat în rândurile noastre. 

Conducătorul Semeţiei? Serghei Shaddar? 
Dintr-odată, i se făcu lumină în minte: Serghei, 
ruda îndepărtată a lui Alek, cel care nu-i ajutase 
familia să emigreze. Proprietarul conacului în 


care-o adusese Alek. Al conacului acestuia. Totul 
se lega. 

— I-am trimis dosarul la departament, zise 
încetișor Olga. 

— Analize de sânge? 

Femeia scutură din cap. 

— Nu e necesar, decât dacă descoperim 
vreun soi de punct de plecare probabil. 

— Păcat. Mie îmi place activitatea 
științifică, îi mărturisi Serghei lui Chloe, 
zâmbindu-i. E atât de modernă! O picătură de 
sânge, și știm cine-ți sunt părinții! Asta, în cazul 
în care am reuși să dăm de urma lor. Sunt atât 
de mulți orfani! adăugă el, întristat. Prea puţine 
familii rămase întregi. 

— Mă scuzaţi? zise Chloe, străduindu-se să 
înțeleagă despre ce anume tot vorbea el acolo. 

— Eu plec, anunţă Olga, salutându-l cu o 
înclinare — aproape respectuoasă — a capului 
pe Serghei și retrăgându-se de-a-ndăratelea, 
astfel încât să fie tot timpul cu fața spre el. 

Apoi, închise ușa după ea. 

— Chloe, zise Serghei, punându-și o mână 
cărnoasă peste a ei. 

Din degetele lui scurte ieșiră deodată 
ghearele, mult mai groase și mai scurte decât ale 
ei. I le apăsă pe dosul palmei, presându-i pielea, 
dar fără să i-o înțepe, și o privi cu seriozitate. 

— Tu eşti fiica Regilor Vânătorii. Strămoșii 
tăi au fost zeițe. Eşti o Mai. Așa suntem noi 
numiţi. 

— Mai? repetă Chloe, neputând să-și 
dezlipească privirea de pe ghearele lui; chiar i le 
pipăi, ridicându-i mâna și întorcând-o pe toate 
feţele, holbându-se uluită la ea. 

Serghei o lăsă, fără împotrivire. 


— Poporul Leilor. Vânătorii Deșertului. 
Copiii lui Basteti și SekhmetZ. 

Chloe recunoscu vag cele din urmă două 
nume, sau cel puțin pe-al lui Bastet: era zeița- 
pisică din medalionul pe care-l purta Amy în 
permanenţă. 

— Suntem... egipteni? Eu crezusem că toată 
lumea de pe-aici e din, cum să zic, din Europa de 
Est, sau cam așa ceva. 

— Nu, la origine suntem din Egipt, și din 
alte părți ale Africii. Dar, în definitiv, nu e 
același lucru pentru toată lumea? adăugă, 
chicotind. Rasa noastră e veche de milenii, 
Chloe. Suntem dotați și diferiți de ceilalți... și-au 
mai rămas doar puţini dintre noi. 

— Cum m-ați găsit? se interesă Chloe, puţin 
jenată de faptul că punea o astfel de întrebare: 
el îi dădea ponturi despre istoria lor, și ea 
reacționa la modul: OK, dar să ne întoarcem la 
mine. 

— Nu aveam cum să știm sigur dacă ești de- 
a noastră, răspunse Serghei, ridicând din umeri. 

Își luă mâinile de pe ea și începu să 
gesticuleze în timp ce vorbea; ghearele îi 
scoteau mici șuierături prin aer, însă, încetul cu 
încetul, i se retraseră la loc în buricele degetelor. 

— De obicei, începu el, noi ne... arătăm 
adevărata natură la vârsta adolescenţei, cam pe 
la paisprezece, cincisprezece ani. Alek a 
menţionat faptul că pari... altfel, iar când ţi-am 
analizat dosarul, am descoperit că ai fost 
adoptată din fosta Uniune Sovietică; din 
Abhazia, ca să fiu mai precis. Și atunci, te-am 
supravegheat, ca să fim siguri. Alek a primit 
instrucțiuni să intervină și să te inițieze în 
secret, atunci când situaţia a început să se 
complice cu Coţcarul și cu A Zecea Lamă. 


Mii de întrebări i se învolburau prin minte 
lui Chloe. 

— Dar de ce nu m-a întrebat pur și simplu, 
sau cam așa ceva? vru ea să ştie. 

Serghei o privi răbdător, cu o oarecare 
milă. 

— Chloe King, dac-ai fi fost deja tulburată 
de ceea ce ţi se întâmpla, și-ar fi venit cineva să- 
ţi zică: „Hei, vezi că ești leoaică, dar e secret, și 
suntem o haită întreagă aici, în San Francisco, 
hai la noi!”, cum ai fi reacționat? 

Aș fi murit de frică. Încuviinţă cu un gest 
lent. 

— Am fi grăbit ceva mai mult lucrurile dac- 
am fi știut că Alexander Smith te vânează și că 
tu umbli cu un membru al Ordinului A Zecea 
Lamă. 

— Nu umblam cu el, bombăni Chloe, pe 
negândite. 

— Ce? 

— Nu eram cu el, în realitate, repetă Chloe, 
ceva mai tare. Nici măcar să mă sărute nu voia. 

— Sigur că nu, încuviinţă Serghei, cu un aer 
de parcă ar fi fost cel mai evident lucru din 
lume. 

Chloe ridică din sprâncene, privindu-l 
întrebătoare. 

— Oamenii și rasa Mai nu se pot... of, cum 
să mă exprim? Ăăă... întovărăși, zise bărbatul 
mai vârstnic, tușind stânjenit. Asta le-ar aduce 
moartea. Ca și cum am fi otrăvitori. 

Xavier! Tipul pe care-l agăţase la club, în 
noaptea premergătoare celei de-a șaisprezecea 
aniversări a ei... Se giugiuliseră în parcarea 
localului, iar atunci când se simţise aproape 
copleșită de dorință, Chloe se oprise și plecase 
acasă. După câteva zile, se dusese să-l caute în 


apartamentul lui: îl găsise aproape mort, plin de 
răni infectate, acolo unde îl zgâriase ea pe spate. 
Chiar îi chemase o ambulanţă, sub adăpostul 
anonimatului. 

— O, Doamne! exclamă, acoperindu-și gura 
cu palma. M-am sărutat la club cu un tip, și zău 
dacă n-a trebuit să fie dus la spital... 

Serghei ridică din sprâncene. 

— O să moară? îl întrebă, în șoaptă. 

— Probabil că nu, dacă numai l-ai sărutat, îi 
răspunse el, vorbind rar. Însă ar fi cazul să ţii 
minte, pe viitor. 

Slavă Domnului că nu l-am sărutat pe Brian, 
își zise Chloe în gând, dar își aminti imediat că 
nu avea nici cea mai mică intenţie de a-l mai 
săruta vreodată pe Brian. Sau să-l mai văd. Sau 
să mă mai gândesc la el, adăugă, în sinea ei. 
Fusese o relaţie grozavă, dar numai până la 
marea dezvăluire a faptului că era membru al 
Ordinului A Zecea Lamă. Chloe își recapitulă 
faptele în minte; nu se putu stăpâni. El 
pretinsese că încercase s-o salveze de Coţcar, 
atunci când se luptaseră, pe pod; totuși, unele 
dintre acele shuriken3 zburaseră periculos de 
aproape de capul lui Chloe. Și apoi, cea pe care i- 
o înfipsese cu atâta îndemânare în picior lui 
Alek, în timp ce încercau să fugă... Susţinuse că 
încerca să-i oprească. Să-i apere de oamenii 
ascunși de A Zecea Lamă pe Promontoriul 
Marin. Însă el nu-l avusese niciodată la inimă pe 
Alek... 

Iar acum Chloe începea să înțeleagă și de ce. 

— În orice caz, ia gândește-te, Chloe! Acum 
ai o familie adevărată: oameni cu care te 
înrudești prin sânge, și care-ţi împărtășesc 
descendența! Și știi ceva? adăugă, izbindu-și 
pumnul în palmă și scoțând un zgomot care-o 


făcu pe Chloe să sară înapoi. Eu o să-ți fiu 
protector. N-ai cum să locuiești aici tot timpul... 

— Dar mama? Când pot să mă întorc la ea? 
strigă Chloe. 

Nu voia să-l supere pe Serghei, însă toată 
această discuţie despre familie i-o readucea în 
minte pe mama ei. 

Serghei oftă și clătină din cap. 

— Nu prea curând, mă tem. A Zecea Lamă 
încearcă să-ți dea de urmă. Ei cred că tu l-ai 
omorât pe Alexander Smith, așa că străzile 
colcăie acum de agentii lor. Dac-ai pleca de-aici, 
ai fi moartă înainte de a parcurge jumătate din 
drumul prin oraș. 

— Dar pot măcar s-o sun? întrebă Chloe, 
gândindu-se că poate e mai bine să ceară voie, 
înainte de a recunoaște că o făcuse deja... 

— Regret, Chloe, dar răspunsul e negativ. 
Chiar dacă A Zecea Lamă n-a aranjat deja să-i 
intercepteze convorbirile, aproape sigur i se 
urmărește orice mișcare. lar dacă mama ta a 
sunat la poliție, atunci telefonul îi este sigur 
interceptat. 

— Dar... n-o să devină bănuitoare? Ea unde 
crede că sunt? O, Doamne... ce-or să creadă 
profesorii mei, când or să vadă că nu apar, luni, 
la școală? 

Serghei îi răspunse, începând să numere pe 
degete. 

— Mama ta a fost informată că faci parte 
dintr-un program federal de protecția 
martorilor, și că i se va permite să stea de vorbă 
cu tine de îndată ce nu va fi vreun pericol. Celor 
de la școală li s-a spus că suferi de 
mononucleozăt și că vei lipsi o perioadă, îi 
explică el, după care zâmbi. Li s-a dat până și o 


adresă, la care să-ţi trimită temele pentru acasă, 
adăugă, mulțumit de sine. 

Chloe tresări. Chiar trebuia neapărat să fie 
mononucleoză? Boala sărutului? Nu putea să fie 
Ebola, sau boala vacii nebune, sau ceva care nu se 
ia prin pupat? 

Serghei o fixă cu o privire lipsită de 
amuzament, remarcându-i reacţia. 

— E cea mai logică maladie de care poate fi 
doborât un adolescent. 

— Da, numai că toată lumea o să creadă... 
în fine, nu mai contează, zise Chloe, resemnată. 

Totul era nașpa. N-avea voie să vorbească 
deloc cu mama ei, cu atât mai puţin să-i spună 
adevărul; toată școala avea să râdă de ea și, în 
plus, urma să fie captivă aici pentru o vreme. Nu 
că ar fi vrut să plece, neapărat, însă ar fi dorit să 
aibă posibilitatea alegerii. Și mai era și ideea 
unui întreg oraș plin de oameni care căutau s-o 
omoare. Al căror ţel era s-o omoare. Pe ea, Chloe 
King. O fată de șaisprezece ani, inofensivă. 

— Dar nu l-am omorât eu! exclamă, ea 
însăși surprinsă de furia care-i clocotea în voce. 
Când a alunecat, am încercat să-l ajut să se ridice 
la loc! 

— De ce-ai fi făcut una ca asta? o întrebă 
Serghei, cuprins de o mirare neprefăcută. 

— Nu știu, doar că... Nu știu. Mi s-a părut că 
asta trebuie să fac, zise Chloe, ridicând din 
umeri a neputinţă; n-avea cum să-i explice. Așa 
se face, și gata. Dar, la urma urmei, cine sunt 
oamenii ăia? întrebă, la rândul ei. 

— A Zecea Lamă există exclusiv pentru 
exterminarea noastră, îi explică Serghei, 
punându-i iar mâinile pe umeri, cu o căutătură 
gravă în ochii lui negri. Ei consideră că rasa Mai 
reprezintă răul, că suntem trimiși ai diavolului, 


sau alte aberaţii asemănătoare. Ne tolerează 
numai fiindcă e mai greu să omori lumea așa, 
hodoronc-tronc, în America, decât oriunde 
altundeva... 

Ochii îi deveniră sticloși când se gândi la 
alte vremuri, la alte locuri. Apoi, își recăpătară 
limpezimea. 

— Și, atât timp cât nu atragem prea mult 
atenția asupra noastră, suntem, mai mult sau 
mai puţin, la adăpost, continuă el. 

Scuipă cu dispreţ, după care continuă: 

— Suntem obligați să ne ascundem aici ca 
șobolanii! exclamă, fluturându-și mâna spre 
încăperea despre care Chloe, personal, nu 
considera c-ar fi fost nelalocul ei nici măcar în 
Casa Albă, necum o vizuină de-a șobolanilor. Ei 
se tem de puterea noastră, reluă Serghei. 
Suntem mai puternici, mai iuți și mai silențioși 
decât ei: ar trebui să fim venerați, nu nimiciţi! 

Tăcu preţ de câteva clipe, clocotind de furie. 

— Ei bine, am convingerea că Olga a pus 
deja pe cineva să-ţi aranjeze o cameră 
adevărată, zise el apoi, redevenind voios cât ai 
clipi din ochi. Eu acum trebuie să particip la o 
întâlnire, însă tu ar fi bine să te duci în 
bibliotecă și să înveţi istoria poporului nostru. 
Simone și Ivan vor fi informaţi despre noua 
noastră colocatară. Ţi se va oferi un tur complet 
al locurilor. La revedere, Chloe, și fii bine- 
venită! 

Și, îmbrăţișând-o zdravăn pentru o ultimă 
oară, o invită să iasă, împingând-o ușurel de la 
spate. 

— Stati! Încă o întrebare! se rugă Chloe. 

— Da? zise el, oprindu-se tocmai când ea 
ajunsese să treacă pragul. 


— De ce e atât de multă lume aici, într-o zi 
de sâmbătă? 

— Aici e o companie imobiliară! răspunse 
el, începând să închidă ușa după ea. Noi nu 
avem niciodată închis de tot! 

Ea rămase pe loc, buimăcită pe moment, 
gândindu-se la tot ce-i spusese Serghei. Analize 
de sânge? Zeiţe? Vechi de milenii? Un fax piui pe 
undeva, smulgând-o din reverie. Ciudat loc de 
adunare pentru un grup de străvechi vânători. 

Fata cu tricoul acela urât și sclipicios o 
instrui pe Chloe cum să ajungă la bibliotecă, 
după care nu-i mai acordă atenţie. 

Chloe plecă, agale. Se simţea dezorientată și 
fantomatică în locul acesta pe jumătate modern, 
pe jumătate străvechi: nu aparținându-i întru 
totul, însă fiind oarecum legată de el. Nu era 
nimeni cunoscut în preajmă, nimic familiar, și 
totuși probabil că era mai la adăpost decât 
fusese oriunde altundeva, în ultima lună. Un 
refugiu, în casa unora cu care se înrudea într- 
adevăr. Familia... ei... Era prea mult, însă până 
acum i se păruseră cu toţii dureros de normali. 
Olga, cu telefonul ei mobil, și Serghei, cu 
atitudinea lui de om de afaceri... Chloe își dădu 
seama că s-ar fi așteptat ca ei să aibă un 
comportament secretos și bizar, ca al 
vampirilor. 

Și să nu fie amestecați în afaceri de genul 
celor imobiliare. 

Biblioteca, la fel ca totul din conacul acesta, 
arăta spectaculos, perfect, parcă ieșită direct 
dintr-un spectacol englezesc de epocă: corpuri 
cu rafturi pentru cărți înzidite, ferestre 
interminabil de înalte, cuprinse între 
parantezele unor interminabil de lungi draperii, 
doar o idee decolorate. Trecu pe lângă un șir de 


rafturi imaculate, privind titlurile. În majoritate, 
erau din literatura clasică, sau enciclopedii... cu 
toate că mai exista și un sector dedicat cărților 
moderne ca Jurnalul lui Bridget Jones. Pe unul 
dintre rafturi văzu o pereche de semne de carte, 
de forma unor pisici egiptene: unul o înfățișa pe 
Bastet, după cum își dădu seama Chloe, arătând 
la fel ca pe medalionul lui Amy, o pisică 
domesticită cu un ușor zâmbet și un cercel. 
Celălalt era un leu cu colții dezgoliți. Între 
acestea două se găseau cărți cu titluri precum 
Istoria poporului Mai, Eseuri despre originile 
poporului Mai, Res Anthro-Felinis. Chloe alese 
una dintre ele și începu s-o frunzărească, deja 
plictisită și intimidată de corpul de literă 
demodat și de frazele lungi cât paragrafe întregi. 
Oftă și se trânti pe un fotoliu. 


1 Divinitate cu înfățișare felină din mitologia egipteană, 
zeița Egiptului Inferior, zeița Soarelui și a Lunii. 

2 Zeiţă războinică din mitologia egipteană, înfățișată ca o 
leoaică. Se spunea că răsuflarea ei ar fi creat deșertul. 
Mai era considerată zeița tămăduitoare a Egiptului 
Superior. 

3 Steluţe cu colțurile foarte ascuţite, folosite în mod 
tradițional ca arme de luptătorii ninja. 

4 Boală infecțioasă acută, de origine virală, frecventă la 
copii și la tineri și caracterizată prin stări febrile și o 
creștere a numărului de limfocite și monocite din sânge. 


Doi 


— ȘI-ACUM, ce facem? 

În spatele lor, un alt elicopter dădea roată 
pe deasupra podului. Tot planau pe-acolo, ca 
niște libelule iritate, încă de vineri seară. Paul și 
Amy sperau că Garda Naţională ajunsese la timp 
la Chloe și la cel care o atacase, indiferent cine- 
ar fi fost, despărțindu-i... însă trecuse aproape o 
zi întreagă și nu părea să se fi ajuns la un 
deznodământ. 

Paul avusese impresia, la un moment dat, 
că vede un trup prăbușindu-se de pe pod, însă 
nu-i spusese nimic despre asta și lui Amy. 

— Ei? insistă prietena lui. 

Paul oftă. 

— Nu știu... tu ce crezi c-ar trebui să facem? 

— S-o sunăm pe maică-sa...? 

Dar, chiar în timp ce-și rostea propunerea, 
vocea lui Amy începu să se stingă treptat, fata 
dându-și seama că, probabil, nu era cel mai 
potrivit lucru; sau, și mai important, că nu asta 
ar fi vrut Chloe ca ei să facă. Își trecu mâinile 
prin părul castaniu, într-un gest de exasperare, 
trăgându-l din rădăcini. Era un nărav rămas din 
vremea când era mai mică și încerca să-și 
întindă, cu orice prilej, părul lung și adesea 
încreţit. 

— Tu despre ce crezi că a fost vorba... în 
realitate? 


Mai purtaseră conversaţia aceasta de vreo 
câteva ori în ultimele aproape douăzeci și patru 
de ore, însă, într-un fel sau altul, Amy nu se 
arăta niciodată mulțumită de răspunsurile lui 
Paul. 

— Nu știu... Droguri? Bande? Cine știe ce 
joc de-a prinselea bizar, pentru psihopați? Poate 
că ea chiar o fi vreun soi de prințesă de-a Mafiei 
ruse, adăugă Paul, cu un zâmbet strâmb. 

Porniră în tăcere spre casă, fără să se țină 
de mână, sau altceva. Ca pe vremuri, când toți 
trei nu erau decât buni prieteni. Înainte de 
căderea lui Chloe din Turnul Coit, când fusese la 
un pas de moarte. Înainte ca între ea și Amy să 
apară acea ciudată ciondăneală, care continuase 
zile în șir... și după care abia se împăcaseră. 
Înainte de a începe Chloe să iasă cu Alek și cu 
Brian. 

— Ştii, zise tărăgănat Paul, o mulțime de 
tâmpenii stranii i s-au întâmplat lui Chloe în 
ultimele vreo două săptămâni, nu crezi? 

Amy ridică din umeri. 

— Eu am impresia că, după ce i-a venit 
ciclul, s-a transformat într-o pacoste absolută. 
Cel puţin, pentru o vreme, se grăbi să adauge. 

Chiar să fi fost Chloe o pacoste, tot îi era cea 
mai bună prietenă, și iată că tot dispărută 
rămăsese. 

— Nu, e mai mult decât atât, zise Paul, 
încruntându-se și încrețindu-și fruntea albă și 
înaltă. Mă refer la căderea ei, și la vânătăile de 
pe faţă, și la absenţele aiurea de la școală... ca să 
nu mai vorbesc și despre totala lipsă de 
comunicare pe tema problemelor ei generale de 
viaţă. 

— Urma să ne spună tot, își aminti Amy. Pe 
pod... Tocmai se pregătea să ne explice ceva... 


— „când a apărut ciudatul ăla cu cuţitele, 
completă Paul. 

Se priviră îndelung. 

— Vorbeam despre cum i s-a pus ei pata pe 
Alek, când a sărit din Turnul Coit, preciză 
deodată Amy. 

— N-a sărit, a căzut, o corectă Paul, mirat de 
tonul pe care făcuse Amy afirmația. 

Era unica persoană de pe planetă care, 
probabil, o cunoștea pe Chloe mai bine decât el, 
și i se părea un lucru tare ciudat să spui așa ceva 
despre prietena lor. În nici măcar un moment 
din viaţa ei, nici chiar în perioada în care 
abordase moda goth, Chloe nu dăduse impresia 
că ar avea tendinţe sinucigașe. Cam tembelă, 
uneori, dar niciodată sinucigașă. Gestul de a fi 
sărit pe pervaz, ca să obțină mai multă atenţie, 
fusese puțin cam nechibzuit, însă băuseră, și așa 
ceva nu ieșea total din sfera comportamentului 
tipic pentru Chloe. 

— Cum o fi, replică la repezeală Amy, 
alungând subiectul. După toată povestea asta, 
viața ei a luat-o razna. Și pun pariu că totul are o 
oarecare legătură cu el. 

— E o nebunie. Cum ar putea gândul la el să 
aibă orice de-a face cu faptul că ar fi fost 
tâlhărită, sau mai știu eu ce? întrebă Paul. 

Se străduia să nu râdă, sau să zâmbească, 
dar nu-și putu stăpâni scânteierea ochilor negri. 
Din fericire, Amy nu-l privea în față în clipa 
aceea. 

— Ba nu! la gândește-te, insistă ea, 
începând să enumere faptele pe vârfurile 
unghiilor ei date cu lac negru. A fost tâlhărită 
imediat după ce ne-am despărţit, când am plecat 
de la clubul Raven, iar pe urmă s-a prefăcut într- 
o scorpie desăvârșită, după ce a început să 


umble de-a binelea cu Alek... iar el e rus, la fel 
ca și ea. Poate c-o fi amestecat-o în ceva rău. 

— Şi-atunci, cum rămâne cu Brian? vru să 
știe Paul. Atât timp cât acuzăm lumea la 
întâmplare, că i-ar fi dat cumva peste cap viața 
lui Chloe, și că ar fi trimis asasini după ea... 
Brian, misteriosul așa-zis iubit, care n-a sărutat- 
o niciodată, care nu e la școală și, cel mai 
important... pe care noi nu l-am văzut niciodată! 

Amy se holbă la el cu ochii ei albaștri lipsiți 
de expresie, nereușind să găsească vreun 
răspuns. Paul tocmai se pregătea să mai adauge 
vreo câteva amănunte frapante, prin care să-i 
dovedească totala netemeinicie a argumentelor 
ei inconsistente — și demente — când observă că 
lui Amy începuseră să-i tremure buzele și să-i 
apară lacrimi în colțurile ochilor. 

— O să fie bine, încercă el s-o asigure. 
Garda Naţională e aici. Putem să sunăm mai 
târziu la poliție, dacă vrei, sau pe maică-sa... hai 
să zicem, dacă nu aflăm nimic despre ea în 
câteva ore. Bine? 

Amy încuviinţă, nefericită, și-și continuară 
drumul spre casă. 


Trei 


AMY ÎȘI PRIVI, PLINĂ DE SPERANȚĂ, peretele 
din spate al dulăpiorului. Nţ, nimic. Ea mereu îi 
scria lui Paul mici bileţele drăgălașe și i le 
strecura în dulăpiorul lui. Câteodată, erau 
mâzgălituri la repezeală — ne vedem la Engleză! 
— iar alteori, lucruri cu adevărat complexe, pe 
care le confecționa cu o seară înainte, din pânză, 
cu ajutorul pistolului ei de lipit și al altor 
materiale. 

Nici măcar o dată nu făcuse și el același 
lucru pentru ea. Nu voia să-l întrebe fățiș... însă 
cât de insistente ar trebui să fie aluziile unei 
fete? Acum, că se cuplase în sfârșit cu un băiat 
drăguţ, nu un psihopat, își închipuise că ar fi 
cazul să se aleagă cu vreo câteva din motivele de 
fală care se presupunea că ar veni la pachet cu 
asta. Da, era ridicolă, și egoistă, își dădea seama: 
Paul făcea tot felul de alte gesturi drăguțe, 
prietenești; de exemplu, cumpăra din timp 
bilete pentru filmele pe care voiau să le vadă 
împreună, sau îi aducea cafea, dacă-l ruga. Și 
era dispus să stea de vorbă ore întregi cu ea la 
telefon, despre tot felul de lucruri... 

Și totuși, Amy ar fi vrut ca, măcar o dată, s-o 
trateze și pe ea cineva exact așa cum își dorea. 
Toate chestiile alea referitoare la Regula de aur, 
la karma și alte alea... facerea de bine nu prea 


părea să-și găsească drumul spre ea, 
deocamdată. 

Închise, mâhnită, ușa dulăpiorului. Apoi, o 
izbi cu piciorul, suficient de tare încât să-i lase o 
adâncitură cu botul oţelit al bocancilor ei 
militari. Chloe încă nu apăruse. Amy se 
boscorodi singură pentru faptul că nu auzise 
telefonul atunci când sunase ea: acesta îi 
rămăsese undeva pe fundul ghiozdanului, 
printre alte lucruri, și ea fusese pe-afară, 
căutând-o pe Chloe, tocmai pe ea. Amy începuse 
să-și verifice mesageria vocală cam de o mie de 
ori pe oră, sperând să afle ceva vești despre 
prietena ei, însă nu se alese cu nimic. 

Era, categoric, îngrijorată pentru Chloe. Nu 
exista nici urmă de îndoială. 

Cu toate acestea, în același timp, se simțea 
puţin... lăsată deoparte. Era ca și cum, după ce 
ea hotărâse să iasă cu Paul, în viaţa lui Chloe 
începuseră să se petreacă atâtea lucruri ciudate 
și misterioase, care încă n-o includeau și pe 
Amy... 
Celebrul râs lătrat al lui Alek răsună pe 
coridor. Amy privi într-acolo: el tocmai își 
închidea  dulăpiorul,  trântindu-i ușița şi 
fluturându-și mâna în semn de rămas-bun către 
prietenele lui, Keira și Halley — cât se poate de 
ne-prietene cu Chloe — și ţinându-și în echilibru 
cutia flautului pe un caiet. Plec la lecţia de 
muzică. 

Amy își dădu seama că avea ocazia perfectă 
de a-l interoga temeinic pe ticălosul nedemn de 
încredere. Se strecură până la vreo cinci-șase 
metri în spatele lui, având grijă să rămână cu 
spatele spre dulăpioare, în stilul Harriet 
Spioana5. Totuși, n-ar fi avut nevoie de atâtea 
strădanii: Alek era prea ocupat să le facă semne 


cu mâna celor de pe coridor, ca s-o mai observe 
și pe ea. 

De îndată ce el coti spre aripa de clădire în 
care se țineau orele de muzică, Amy își iuți 
înaintarea furișă până când ajunse aproape la 
un metru în spatele lui. Cu toate acestea, nu 
trebui să se grăbească prea tare: el își târa puţin 
un picior. Asta ce-o mai fi, vreun nou stil de mers 
de vedetă? 

Își netezi spre spate părul voluminos, roșu- 
închis, și-și alcătui cea mai grozavă expresie 
severă. l-ar fi plăcut să poată aborda acea 
privire de gheață albastră — în definitiv, avea 
ochi pentru așa ceva — însă cumva, din cauza 
pistruilor și a nasului „aristocratic”, avea 
tendința de a părea mai degrabă bleagă și 
simpatică, decât rece și distantă. 

— Ai putea, nu știu, să vorbești cu mine ca 
un om normal, îi zise Alek, ca într-o doară, fără 
să privească în urmă. 

După ce trecu peste reacția de surprindere, 
Amy se înfurie atât de tare că fusese prinsă, 
încât fu cât pe ce să bată cu piciorul în podea. 

— Unde e Chloe? îl luă ea la rost. Jur pe 
Dumnezeu, Alek Iliciovici, că dacă a dat naiba să- 
i faci ceva... 

Doi elevi, cărând după ei instrumente 
masive, împovărătoare, apărură de după colț, 
chiotind și ținându-și partiturile în mâini. 

Alek o cuprinse ușurel cu brațul pe Amy și 
o trase după el într-o sală goală pentru repetiţii. 
Îi astupă gura cu palma și-și duse un deget la 
propriile buze. Rămaseră pe loc, cu ochii lui 
albaștri de gheaţă fixându-i pe ai ei, la fel de 
albaștri, insistând că trebuie să păstreze tăcerea 
până când ceilalți doi elevi aveau să se 
îndepărteze suficient. 


Privi cu atenţie prin deschizătura ușii, să 
vadă dacă mai vine cineva, și abia apoi își luă 
mâna de pe gura ei. 

— Dacă nu ai de gând să vorbești normal cu 
mine, îi zise el, cu un ușor zâmbet, măcar nu te 
apuca să faci o criză de nervi în public. 

În sală era mai mult întuneric, fiind o aripă 
interioară a clădirii, fără ferestre. Era mică și 
înghesuită, plină de acel tip de bănci și scaune 
pe care să stea elevii cât timp exersează. Peste 
doar câteva minute, un profesor va intra, va 
aprinde lumina, și o nouă oră de clasă va începe. 
Deocamdată, însă, nu erau decât ei doi, și cât se 
poate de singuri. Chipul perfect dăltuit al lui 
Alek era la doar câţiva centimetri de al ei. 

— Eşti un... ticălos! exclamă Amy, 
ridicându-și piciorul și pregătindu-se să-l 
trântească peste al lui, însă Alek o îndepărtă 
abil. 

— Azi stă acasă, fiindcă nu se simte bine, 
atât, îi răspunse, pe un ton răbdător. 

Asta era și ce spuseseră toți profesorii, când 
îi întrebase, și pe ei, Amy. 

— Știu că mi-a zis că e în siguranţă, dar am 
văzut ce s-a întâmplat pe pod, zise ea, 
împingându-și bărbia în faţă. 

Ochii albaștri ai lui Alek se făcură mari și, 
de data aceasta, el nu mai avu replică. 

— Ce e cu toată povestea asta? vru ea să 
știe. De ce-a încercat cineva s-o omoare pe 
Chloe? Și încă de două ori? Tu știi. Știu că știi. 

Alek deschise gura, căutând ceva de zis. 

— Ea chiar se simte rău, și e acasă. Cu 
mama ei, repetă, neconvingător. 

Urmă un lung moment de încordare între 
ei, Amy privindu-l furioasă, sfidându-l să mintă 


încă o dată. În cele din urmă, el își abătu 
privirea. 

Amy îi repezi un pumn în burtă. 

— Ticălosule! zise ea din nou, și ieși 
tropăind pe coridor, în timp ce el se îndoia de 
mijloc, ţinându-se cu mâinile de burtă. 

Amy știa că nu era posibil să-i fi provocat 
cine știe ce mari dureri, cu încheieturile ei 
subțiri și „mâinile de artistă” de care râdea 
mereu Chloe, însă cel puțin îl văzu că arată 
surprins. Se răsuci pe călcâie, revenind cu fața 
spre el. 

— Chloe e cea mai bună prietenă a mea. 
Dintotdeauna, șuieră ea, sacadat. Dacă pățește 
ceva din cauza ta, îl pun pe vărul meu Steve să 
te bată până faci pe tine... și pe toţi cunoscuții 
tăi! 

După care îi întoarse spatele și plecă, 
adrenalina — dacă nu chiar triumful — făcând 
să-i țiuie urechile. 


5 Eroina unui roman pentru copii publicat în anul 1964 de 
scriitoarea americană Louise Fitzhugh. Harriet e o fetiță 
de unsprezece ani din New York, care visează să devină 
scriitoare și, în același timp, spioană. 


Patru 


CHLOE MOŢĂIA cu Istoria poporului Mai în 
poală, vechea copertă legată în piele făcând-o să 
strănute din când în când prin somn. Era a doua 
oară de când sosise că încerca să parcurgă textul 
acesta dens, însă de data asta volumul o 
adormise imediat. 

Visa iar. De data aceasta, o pisică mare cât 
un om se apropia de ea, fără zgomot. Chloe o 
așteptă să-i spună ceva care să-i fie de folos, sau 
să facă vreun gest... 

— Te deranjez cumva? îi zise pisica. 

Chloe sări ca arsă, trezindu-se în sfârșit. Nu 
visa. Chipul straniu și fantomatic care-o 
îngrozise în seara precedentă aștepta acum, cu o 
expresie răbdătoare, chiar în fața ei. Nu e decât 
Kim; e o arătare, îi zisese Alek. 

Și, mamă, ce dreptate avusese! 

Era o fată slăbănoagă și ciudat construită, 
subțire și mlădioasă. Avea părul mai scurt decât 
al lui Chloe, lucios, des și negru: aproape negru- 
albăstrui, aproape asiatic. Pomeţii îi erau înalți. 

Și urechi negre, catifelate, de pisică. 

Și mari. De mărimea pe care ar fi avut-o, în 
cazul în care capul unei pisici ar fi fost mărit 
până la dimensiunile unuia omenesc. 

Avea ochii de un verde ireal, înguști, ca ai 
unei pisici, complet străini și lipsiți de expresia 
unor sentimente omenești normale. Purta un 


pulover normal, lung până la genunchi, și blugi 
negri. Era desculță; degetele osoase de la 
picioare i se terminau cu gheare și aveau mici 
smocuri de blană neagră. Chloe nu se putu 
împiedica să nu se gândească la hobbiţi; doar că 
fata era, fără doar și poate, superbă. Părea să fie 
cam de vârsta lui Chloe, însă era greu de 
estimat. 

— Hm, nu, și-așa ar fi trebuit să citesc, îi 
răspunse Chloe, trecându-și o mână peste faţă și 
străduindu-se să nu se holbeze la nou-venită. 

— Mă tem că te-am cam speriat puțin când 
ai sosit. Îmi pare rău... de obicei, nu mă aștept ca 
lume nouă să bântuie pe-aici seara târziu. 

— A, hm, nu e nici o problemă. Vina mea, 
zise Chloe, tot încercând să privească altundeva, 
neștiind precis ce-ar putea să spună, dar oricum, 
făcând tot posibilul să nu se holbeze. 

— Eu sunt... 

— Mda, Kim; mi-a spus Alek. 

Fata cealaltă făcu o figură agasată. 

— Numele meu e Kemet, sau Kem, nu Kim. 
Totuși, nimeni nu-mi spune așa, grație unora ca 
Alek. 

Oftă, lăsându-se cu graţie pe scaunul de 
lângă Chloe. 

— Kemet înseamnă „Egipt”. Locul de unde 
provenim, de mii de ani. 

Chloe își însemnă în minte s-o întrebe mai 
târziu despre asta, însă acum altceva o intriga 
mai mult. 

— Acesta e numele care ţi s-a dat la botez? 

— Nu, îi răspunse Kim, fixând podeaua cu 
privirea. Numele meu de botez e Greska. 

— Aha, zise Chloe, încercând să nu 
zâmbească. 


— Îţi dai seama acum de ce-am vrut să-l 
schimb. 

— Absolut. 

Urmă un moment de tăcere. Kim o privea 
în ochi pe Chloe, la fel de curioasă pe cât de mult 
se străduia Chloe să nu se holbeze la cealaltă 
fată. 

— Așadar, noi suntem originari din Egipt? 
întrebă apoi Chloe, încercând să se desprindă de 
sub privirea stăruitoare, înghețată, a lui Kim. N- 
am... ăăă... ajuns până acolo, îi explică ea, 
închizând cartea. 

— Acolo a fost consemnată pentru prima 
oară existența noastră, sau acolo suntem 
menţionaţi în istorie. „Iubiți de Bastet și păziți 
de Sekhmet.” 

Kim luă cartea și răsfoi până la o pagină pe 
care se aflau o hartă și o inscripţie cu hieroglife. 

— Am fost creaţi de ea, conform legendei. 

Chloe nici nu mai știa de unde să înceapă 
cu întrebările: Creați de...? Legende antice? Kim e 
de vârsta mea, dar poate să citească scrierea 
egiptenilor antici? 

— Cei mai mulţi dintre noi, din semeţia 
asta, suntem din Europa de Est... 

— Stai puţin, „semeţia”? 

— Da, răspunse fata, ridicându-și privirea 
rece spre ea; dac-ar fi avut coadă, probabil că ar 
fi bâțâit-o, nerăbdătoare. Asta e congregația în 
care călătoresc ai noștri. Ca leii. 

— Iar Serghei e conducătorul... Semeţiei? 

— Nu, doar al celei de-aici, din California. 
Sunt patru aici, în Lumea Nouă. Sau, în fine, au 
fost. Cea din Est e, de asemenea, alcătuită în 
principal din Mai est-europeni. 

Kim mai răsfoi câteva pagini și-i arătă o altă 
hartă, cu statistici, inscripţii, linii și săgeți care 


porneau din Africa și arătau în diferite direcții: 
rute ale migraţiei, spre sudul Africii, spre 
Europa și, mai departe, spre răsărit. 

— Semeţia din New Orleans tinde să fie 
alcătuită din Mai care au rămas cel mai mult 
timp în Africa subsahariană. Le place căldura, 
adăugă, cu un zvâcnet dispreţuitor al nasului. 

— Și cea de-a patra? 

— A fost... pierdută, răspunse Kim, cu 
sfială. În orice caz, am fost mânați prin întreaga 
lume, departe de căminele noastre. Semeţia 
noastră a reușit să viețuiască în Abhazia timp de 
mai multe secole, după ce a plecat definitiv din 
Orientul Mijlociu, îi explică, arătându-i spre o 
mică suprafață hașurată cu roz înspre nord- 
vestul Rusiei, pe malul Mării Negre. Lumea de- 
acolo, continuă ea, a rămas politeistă încă mult 
timp după decăderea Imperiului Roman, 
răspândirea creştinismului în lume şi 
distrugerea Bagdadului de hoardele mongole. 

— Am senzația că există și un „dar” pe 
undeva... 

— Mulţi abhazi au fost atrași în Turcia, pe 
la mijlocul secolului al nouăsprezecelea, de 
confruntările interne cu georgienii. Ne-am lăsat 
prinși de conflict, și familiile au fost destrămate, 
unele rămânând acolo, altele fugind, iar altele 
plecând în Ucraina, sau la Sankt Petersburg. Și 
apoi, din nou, nu cu multă vreme în urmă, exact 
când unii au început să se întoarcă la locul lor și 
să se unească iar cu ramurile pierdute, s-au 
petrecut alte violenţe. 

Lăsă jos cartea și strâmbă iar din nas: mai 
degrabă ca un iepure, decât ca o pisică, trase 
concluzia Chloe. Părea să semnaleze o 
modificare pe plan emoțional. 


— Eu sunt orfană, la fel ca tine, continuă 
fără menajamente fata. Părinții mei au fost 
omorâţi, sau despărțiți, pe timpul violențelor 
pornite din Georgia, în 1988, înainte de căderea 
Zidului. Îmi spuseseră că am avut... o soră..., 
rosti ea tărăgănat, privind-o cu speranță pe 
Chloe. Cu un an mai mare decât mine, adăugă. 
Când te-am văzut intrând, mi s-a părut că 
semănăm... și că... poate... 

Poate, un pic, dacă nu punem la socoteală 
urechile, fu cea dintâi reacție — defensivă — a 
lui Chloe. Dar, dacă lăsai deoparte urechile, ele 
chiar semănau un pic: părul negru, tenul bălai, 
ochii de culoare deschisă, pomeţii înalți. 

Dacă era adevărat? Chloe își dorise 
totdeauna să aibă un frate, dar mai ales o soră; 
Amy era cea mai apropiată de așa ceva, însă tot 
nu putea fi același lucru: nu cineva cu care să 
poţi șușoti în toiul nopții despre cât de nebuni îți 
sunt părinții. Cineva la care să zbieri când îţi ia 
cu împrumut haina preferată, fără să-ți spună, și 
apoi să ţi-o înapoieze duhnind a fum de ţigară, 
sau, pur și simplu, distrusă. 

Cineva care să-ţi spună că nu-i nimic dacă, 
dintr-odată, îţi apar gheare. 

Așa că, poate o fi ea un pic ciudată, însă o 
soră, tot o soră rămâne... 

— Nu s-a menţionat nicăieri că aș fi avut 
vreun frate sau vreo soră, când m-au adoptat 
părinţii mei, îi atrase atenţia, cu blândeţe, Chloe. 
Ei mi-au spus că s-au interesat: ar cam fi vrut să 
fie doi fraţi, care să crească împreună. 

— Ah, birocraţia slavă... Cine poate să știe 
ce au consemnat și ce nu? 

— Dar nici despre o regiune numită 
Abhazia n-au pomenit vreodată... 


— Problemele referitoare la asta, ca și la 
Abhazia însăși, nu sunt cunoscute în mod 
obișnuit de... ăăă... oamenii normali din 
Occident. 

— Ei bine, eu totdeauna mi-am dorit o soră, 
zise, cu delicateţe, Chloe, sperând s-o 
înveselească pe fata cu care stătea de vorbă. 

— Am căutat ani de-a rândul, mărturisi 
Kim, oftând. Serghei are un întreg departament 
dedicat încercărilor de a ne depista toate rudele, 
părinţii, arborele genealogic, verii dispăruți... Ba 
chiar trimitem diverse probe pentru testările 
genetice, ca să stabilim legăturile de rudenie 
dintre noi. 

— Uau! Impresionant! exclamă Chloe. De 
fapt, i se părea ceva puţin cam trăsnit, ca o 
variantă mai proactivă a obsesiei față de 
genealogie a bunicii lui Amy. 

— E vorba despre supraviețuire, Chloe, îi 
atrase atenția Kim, privind-o fix, drept în ochi. 
Am mai rămas foarte puţini dintre noi. 

Tăcură amândouă pentru câteva clipe. 

— Ah, Chloe! strigă Serghei, care-și făcu 
apariţia în salturi, cu braţele larg desfăcute, de 
parcă ar fi vrut s-o îmbrățișeze din nou. 

Într-un gest instinctiv, ea se dădu înapoi, 
făcându-se mică, nu din aversiune, ci de frică să 
nu fie strivită. 

— Întâlnirile mele s-au terminat, și a venit 
vremea prânzului, explică el, oprindu-se brusc 
din îmbrăţișarea pe care chiar o avea în intenție 
și oferindu-i lui Kim un salut indiferent, printr-o 
înclinare ușoară a capului. M-am gândit că ai 
putea să vii cu mine, continuă Serghei. Să luăm 
câte-o salată grozavă, sau altceva, ce mai 
mâncaţi voi, copiii din ziua de azi. Și aș putea să- 
ţi arăt cu ce ne ocupăm aici. 


— Sigur, dacă nu vă deranjează... 

Se întoarse spre Kim, însă cealaltă fată deja 
ieșea fără zgomot din încăpere, mergând la fel 
ca Olga, de-a-ndăratelea, rămânând cu fața spre 
Serghei până în ultima clipă, înainte de a se 
întoarce. 

— În plus, am vorbit cu Valeria și cu Olga 
să-ți pregătească ele ceva îmbrăcăminte. Tu ce 
măsură porți, opt? 

Chloe tresări, iar pe chip probabil că-i trecu 
fulgerător o ușoară îngrijorare legată de faptul 
că era posibil ca el să nu se preocupe de ea într- 
o manieră strict părintească. Serghei chicoti 
încet. 

— Cei din familia mea au fost pielari, Chloe. 
În SuhumiZ. Am crescut printre veste și haine și 
şei, și știu ce măsură poartă un client, îi explică 
el, cuprinzând-o cu un braț pe după umeri și 
conducând-o ușor spre ieșire. 

— XĂăă... pot să vă întreb ceva? Nu vreau să 
par nepoliticoasă, se hazardă ea. 

— Orice, Chloe. 

— De ce Kim... adică, noi toţi avem... cum să 
spun... urechile...? bâigui ea, gesticulând cu un 
deget. 

Serghei își dădu ochii peste cap. 

— Kim este o persoană extrem de 
evlavioasă, îi răspunse el. Ea urmează o cale 
anume, care s-o aducă mai aproape de zeițe. 
După credinţa ei, așa arătam cu toții, cu multă 
vreme în urmă. 

— Ea... vrea să arate astfel? 

— Cam așa ceva. E o fată foarte inteligentă 
şi pioasă, însă cam... zeloasă. 

Bărbatul mai vârstnic pronunțase cuvântul 
exact în același mod în care spusese Alek: „o 
ciudată”. 


— Vă închinaţi la...? 

Ar fi vrut să spună „la zeițe”, sau la „zeii 
Egiptului antic”, sau ceva de genul acesta, însă îi 
venea greu când treceau pe lângă tot felul de 
copiatoare și de sclavi în cămăși cu mânecă 
scurtă, trudind la birourile lor dezordonate, 
supraîncărcate. 

— E greu pentru oricine a crescut în umbra 
Uniunii Sovietice comuniste să se închine cu 
adevărat la ceva, îi răspunse el, pe un ton blajin. 
Eu respect cât pot de bine cultul lui Sekhmet. 
Olga a fost crescută într-un soi de religie 
ortodoxă rusă, dar și cu un oarecare cult al lui 
Bastet, în același timp. 

Se opriră într-o încăpere în care se aflau 
persoane un pic mai liniștite, care stăteau la 
birouri mai spaţioase. Chloe îl recunoscu pe 
Igor, care striga ceva pe rusește la telefon. Lângă 
el stătea un asistent, un băiat cam de vârsta lui 
Brian, care purta ochelari la modă, cu lentile 
groase, și avea o expresie de deznădejde 
resemnată. 

— Toată lumea de-aici e... Mai? se interesă 
Chloe în șoaptă. 

— Până la ultimul. Am clădit acest mic 
imperiu imobiliar astfel încât oricine să aibă un 
loc de muncă printre ai săi, dacă dorește. 

— Şi toată lumea... din Semeţie... lucrează 
aici? 

Serghei scutură din cap. 

— Valerie, logodnica lui Igor, e fotomodel. 
Simone e dansatoare. Iar Kim se zice că se ocupă 
de propriile ei treburi. Totuși, nouă ne e greu să 
ne păstrăm o slujbă în comunitate: lumea știe să 
miroasă lupul printre oi, sau pisica printre... în 
fine, știi vorba. Nu ne potrivim. 


Chloe își îndreptă privirea spre Igor. Arăta 
ca un bărbat normal, suprasolicitat de muncă. 
Își aruncase cravata peste umăr, și purta pantofi 
la modă. Făcea însemnări cu creionul și tot 
manevra o jucărie de birou în timp ce vorbea. 
Totuși, modul în care-și arcuia spinarea, și felul 
în care lumina, atingându-i ochii căprui, îi făcea 
să strălucească pentru câteva clipe, și cum își 
răsuci capul ca să-i privească pe Serghei și pe 
Chloe, fără să clipească... toate acestea, luate 
laolaltă, alcătuiau, într-adevăr, o particularitate 
extrem de deosebită a lui. 

Astupă receptorul cu o mână și o întinse pe 
cealaltă, când văzu că Serghei și Chloe s-au oprit 
acolo. 

— Bună, zise el, cu un accent sesizabil 
rusesc. Sau sesizabil cumva. 

— Eu sunt Chloe, se prezentă ea. 

Simţi ceva neobișnuit împungându-i pielea 
când îi strânse mâna... și-și dădu seama că el își 
scosese ghearele și o înțepa delicat. Un salut 
secret, înţelese ea, și încercă să procedeze la fel. 
Totuși, apăsă prea tare, subestimându-și forța. 
Igor își trase mâna, zâmbind întristat și 
lingându-și podul palmei, acolo unde îi dăduse 
sângele. 

— N-am mai făcut asta până acum, încercă 
ea să se scuze, înroșindu-se. Chestia cu 
strângerea de mână. 

Serghei izbucni într-un râs aproape isteric. 

— Asta-i fata care-mi place! O devoratoare 
de bărbaţi! 

Și o plesni atât de tare cu palma pe spate, 
încât ea fu cât pe ce să-i cadă în poală lui Igor. 
Însă acesta deja își reluase strigătul la telefon. 

— Igor e mâna mea dreaptă. Sunt 
neputincios fără el, îi mărturisi Serghei, însă, 


cumva, Chloe nu-l crezu. În prezent, lucrează la 
un vechi, hm, salon de masaj de lângă Union 
Square. Avem în plan să instalăm în el francize, 
ca Starbucks. Poate și un Quiznos. 

— E o grozăvie, exclamă Chloe, înainte de a 
se putea stăpâni. Vreau să zic, așa ceva trebuie 
să fie foarte profitabil, se corectă ea, după care 
șovăi puţin. Dar, reluă apoi, chiar dacă o avea o 
istorie urâtă, măcar e, știți, una interesantă. Nu 
una de centru comercial de duzină. 

— Ah, tu ești dintre acelea, oftă Serghei. 
Dacă te consolează în vreun fel, află că tocmai 
am colaborat cu municipalitatea la 
transformarea spaţiului viran din vecinătate 
într-un centru subvenţionat de primărie pentru 
îngrijirea copiilor din familii cu venituri reduse, 
și a terenului aferent, într-o grădină publică 
pentru aceștia. 

— O scutire de impozite ca la mama ei, 
completă în șoaptă Igor, astupând din nou 
microfonul receptorului. 

Serghei se încruntă la el, și tânărul se 
întoarse, spășit, la munca lui. 

— Măcar gândiţi-vă și la o librărie, stărui 
Chloe. Chiar la un Barnes & Noble. 

— Ia priviţi, am și eu mica mea consilieră 
spirituală, glumi Serghei, ciufulindu-i părul. 
Poate c-o să te punem să lucrezi aici, când nu 
ești la școală... ca într-o practică. Atunci, o să-ţi 
poţi face auzită vocea. Ha! Bine, acum hai să ne 
comandăm prânzul, adăugă, strecurându-și 
repede brațul pe după umerii lui Chloe și 
trăgând-o după el. 


6 În limba engleză, pride, tradus îndeobște cu „mandrie” 
(„semeţie”), mai înseamnă și „familie”, „haită de lei”. 


2 Capitala Abhaziei. 


Cinci 


— ÎNTRUNIREA DE URGENȚĂ A ORDINULUI își 
începe acum desfășurarea. 

Era mult mai puţin formală ca majoritatea 
întrunirilor la care fusese silit Brian să 
participe: la lumina zilei, nici mai mult, nici mai 
puțin, și în veșminte normale, de stradă. În fine, 
haine de stradă pentru mine. Costume, pentru 
bătrânii ăștia... 

— Scopul? întrebă tatăl lui, conform 
ceremonialului, pentru ca stenograful să 
consemneze. 

Brian privi dezgustat cum tatăl lui, Whitney 
Rezza, își îndoaie degetele, admirându-și 
străvechiul inel din aur și unghiile perfect 
manichiurate. Metrosexualii nu erau nimic pe 
lângă tatăl lui. El, practic, inventase stilul. 

— De a determina, o dată și pentru 
totdeauna, ce este de făcut cu Chloe King, rosti 
Vorbitorul. 

Vorbitorul era, în viața reală, Edna Hilshire, 
o copie aproape perfectă după Dame Judith 
Anderson&. Vârsta ei, părul scurt, mintea ageră, 
precum și ochii mici, căprui, pătrunzători, toate 
acestea o făceau să pară la fel de puternică pe 
cât era; același lucru era valabil și pentru 
majoritatea celor din cercul interior al 
Ordinului. Bogați, albi și, în majoritate, de vârstă 
mijlocie. Bunicul lui Brian, venerabilul Decan al 


Conclavului, era antic. El, cel puţin, dădea 
impresia că-i înţelege ezitările lui Brian, de a 
împărtăși opinia grupului cu privire la Chloe, 
dacă nu chiar că i-o și iartă. Sau, mai important, 
că mi-o acceptă, își zise Brian. 

— În mod direct sau indirect, ea este 
răspunzătoare pentru moartea Coţcarului. 

Afirmația îi aparținuse lui Richard, cel cu 
fața de nevăstuică, omulețul slugarnic pe care-i 
plăcea tatălui lui Brian să și-l țină în preajmă. 
Dar, oricât ar fi fost Richard — Dick — de 
preferat al lui Whit Rezza, aproape toată lumea 
îl numea Dickless?. Făcea tot ce-i stătea în puteri 
ca să ajungă el conducătorul, într-o zi. Era o 
poziţie la care și Brian sperase odinioară, ba 
chiar îi fusese garantată, datorită descendenţei 
sale familiale, însă apoi lucrurile se 
schimbaseră. Totul se schimbase de când o 
cunoscuse pe Chloe. 

Brian nu alesese niciodată să facă parte din 
lumea Ordinului A Zecea Lamă, spre deosebire 
de Richard, care aderase la el din propria voinţă. 
Exista ceva în toată acea secretomanie, în 
ritualuri, în devotament, ca și în primejdiile 
aferente, care părea să atragă oameni de toate 
vârstele, reflectă cu amărăciune Brian. 

Brian nu și-ar fi ales în ruptul capului o 
astfel de viață. Asta, dac-ar fi avut vreodată 
posibilitatea alegerii. Așa se face că ajunsese 
cumva să participe la o întrunire care avea ca 
scop de a se hotărî soarta singurei fete față de 
care avusese vreodată sentimente puternice. 
Poate chiar o iubise. 

— Ea nu este direct... și nici măcar indirect 
răspunzătoare pentru moartea lui, repetă Brian, 
istovit, pentru a mia oară de când cu seara 


aceea, când se întorsese acasă după lupta de pe 
pod. 

Își trecu degetele prin părul șaten-închis, 
care de obicei îi stătea înfoiat, dar acum era lins 
de epuizare și de transpiratie. 

— Alexander Smith s-a dus s-o omoare, iar 
ea s-a apărat. Mai mult decât atât, când ela 
alunecat de pe pod din propria vină, ea a întins o 
mână ca să-l salveze. 

—  Socotesc lucrul acesta extrem de 
improbabil, replică afectat Richard. 

— la mai taci, se răsti Brian la el. Tu nici 
măcar n-ai fost acolo. 

— Mai ușor, Novice. Ești aproape deplasat, 
îl admonestă Edna, însă cu un mic zâmbet pe 
buze. Cu toate că, la rândul meu, consider greu 
de crezut ca oricine, Mai sau om, să încerce să-i 
vină în ajutor cuiva care tocmai a încercat să-i 
aducă moartea, unicul martor de care dispunem 
în prezent fiind Brian. 

— Ale cărui puncte de vedere sunt în mod 
evident părtinitoare, declară tatăl lui, pe acel 
ton plin, răscolitor, al conducătorului. Să se 
consemneze că nu voi permite ca dragostea 
pentru fiul meu să influenţeze percepţia asupra 
faptelor. 

De parcă ar fi influențat-o vreodată, 
comentă în sinea lui Brian. 

— Nu există vreo dovadă a morţii 
Coţcarului, interveni atunci Ramone, 
responsabilul cu redactarea procesului-verbal. 

Era un tânăr înalt și slab, arătând din cap 
până-n picioare a  Bibliotecarul care se 
presupunea că ar fi, excepţie făcând tenul lui 
sănătos și ochii căprui destul de strălucitori. Nu 
era cu mult mai matur decât Brian, însă tonul îi 
suna deja bătrânește. 


— Am parcurs rapoartele poliţiei și ale 
spitalului, continuă el. Nu au fost găsite cadavre 
aruncate de valuri la mal, nici pescuite, nici... 

— Asta nu înseamnă nimic, îl întrerupse 
tatăl lui Brian. A căzut. Apărându-se. 

— De o fată care se apăra la rândul ei! 
protestă Brian. 

—  Elimină această ultimă afirmaţie, îi 
ordonă domnul Rezza lui Ramone. Nu deţine 
importanţă și este deplasată. 

— Ştiţi ce, voi aţi fost cei care m-au pus să 
mă ocup de cazul ei, replică Brian, enervat. 

— Da, și ne-am așteptat s-o urmărești pe 
respectiva Mai, să te împrietenești cu ea și s-o 
studiezi. Nu ţi-am cerut să-i devii avocat! 

— Haideţi să ne întoarcem la mamă, îl 
întrerupse cu politețe Edna, împreunându-și 
mâinile pe masă. Purta și ea un inel al 
Ordinului, numai că era mai mic, dintr-un aur 
portocaliu diferit față de cel al tatălui lui Brian. 
Este în siguranță? 

— Deocamdată. 

Lui Brian nu-i scăpă privirea pe care tatăl 
lui i-o aruncase Ednei. Vorbim mai târziu despre 
asta, voia să spună. 

— Ei bine, iată un lucru pentru care trebuie 
să fim mulțumiți, declară bătrâna, aplecându-se 
în față și desfăcându-și braţele. Să continuăm cu 
urmărirea lui Chloe, de această dată mult mai 
îndeaproape, întrebuințând pe cineva, hm... 

Îndreptă o privire de scuză spre Brian. 

— Cineva care să nu fi fost direct implicat în 
relaţia cu ea anterior. Atâta vreme cât știm unde 
se află, putem lua hotărârea în oricare moment, 
și între timp, putem aștepta să vedem dacă ea 
mai întreprinde ceva violent. 

— Mi se pare rezonabil, aprecie Ramone. 


— Foarte bine, aprobă tatăl lui Brian. De 
acord. Brian, ești eliberat de caz. În totalitate. 
Dacă vei fi prins încă o dată oriunde în preajma 
lui Chloe King... vor exista consecinţe. 

Cam de ce gen? O să-mi tai alocația? O să 
mă închizi în casă? O să faci cumva ca mama să 
fie asasinată iar? În ochii căprui ai lui Brian 
ardeau vâlvătăile vechiului său foc din adânc. 
Tatăl lui îl pedepsise deja destul pentru o viață 
de om. N-avea cum să găsească altceva mai mult 
de-atât. 

— Când a fost văzută ultima oară? 

— Când fugea de pe pod. Garda Naţională a 
fost anunțată de prietenii ei cu privire la 
prezența Coţcarului, bâigui Brian. 

— De prietenii ei umani, preciză Edna, iar 
Brian încuviinţă. 

— A pornit spre Promontoriul Marin, însă 
acolo am pierdut-o, adăugă Brian. 

— Mai era cineva împreună cu ea? 

Tatăl lui îl privea drept în ochi. Ai lui erau 
de un albastru vechi, reumatic, ca un cer 
întunecat de nori; Brian își moștenise cea mai 
mare parte a trăsăturilor de la mama sa. 

Se gândi la Alek, superbul „celălalt” iubit al 
lui Chloe, elevul de liceu, un alt Mai. Unul care 
putea s-o atingă pe Chloe, și s-o sărute, și să nu 
moară din cauza asta, spre deosebire de Brian. 

Inamicul lui de moarte. 

— Nu, răspunse, tărăgănat. Era absolut 
singură. 


8 Actriță americană (1897-1992), înnobilată în anul 1960 
cu titlul de Comandor al Ordinului Imperiului Britanic. 

9 Joc de cuvinte, Dick fiind diminutivul lui Richard, dar și 
un termen argotic pentru „penis”. Dickless ar însemna, 


în consecință, „fătălău” (literal: „fără penis”). 


Șase 


— IA ASTEA ȘI DU-I-LE LUI MIȘA, îi ordonă 
necioplitul secretar lui Chloe, trântindu-i un 
teanc de contracte în braţe. 

Chloe oftă și porni în misiunea de 
descoperire a încă unui birou ascuns prin 
arhaicul complex care găzduia compania 
Firebird. I se părea ciudat să treacă de la o sală 
viu luminată de lămpi cu halogen, dotată cu 
faxuri, computere, copiatoare și telefoane, de 
exemplu, la o minusculă cameră de baie, în care 
găseai un WC cu lanț pentru tras apa și un 
radiator cu aburi care ocupa jumătate din 
spaţiu. 

Serghei își luase în considerare propria 
sugestie de a o pune să facă puțină practică prin 
birouri, ca să-și mai domolească plictiseala, și-i 
plătea un destul de decent salariu de zece dolari 
pe oră. E adevărat, ea nu putea de fapt să iasă și 
să-și cheltuiască undeva banii, însă i se părea un 
lucru drăguţ. Plus că învăţa foarte multe despre 
afacerile imobiliare, cel mai important dintre 
toate fiind faptul că așa ceva în mod categoric 
nu-și va dori să facă atunci când va crește mare. 

Ciocăni la o ușă care credea că ar da spre 
biroul lui Mișa, unul dintre consilierii juridici ai 
companiei, însă dădu în schimb peste Igor și 
superba lui logodnică blondă, Valerie, care 
stăteau pe canapea și se priveau visători. 


— Au, scuze, bălmăji Chloe, închizând ușa 
în grabă. 

Privi din nou în susul și-n josul coridorului, 
încercând să-și dea seama unde se află, când îi 
sună telefonul mobil. Îl lăsase deschis din 
greșeală, după ce-și verificase mesageria vocală 
și ascultase alte mesaje din partea lui Amy. Ei 
bine, măcar se îngrijorează așa cum trebuie. Să 
se-nveţe minte să-mi mai tragă clapa și altădată, 
nu se putu abtine Chloe să comenteze în gând. 

Privi numărul apelantului și inspiră brusc. 

— Alo? răspunse încetișor. 

Nimeni nu-i interzisese în mod explicit să-și 
întrebuințeze telefonul mobil, însă avea o 
oarecare bănuială cum că pe cei de-acolo nici nu 
i-ar prea entuziasma ideea. 

— Chloe? Sunt eu, Brian. 

După voce, era evident că el nu știa la ce să 
se aștepte: tonul îi era ezitant, însă presant. 
Scena de pe Promontoriul Marin îi fulgeră din 
nou prin minte: ea, fugind împreună cu Alek, 
Alek căzând, o steluță zburătoare înfiptă în 
piciorul lui. Deasupra lor, Brian, cu o altă steluță 
zburătoare în mână. 

— Ce vrei? 

Urmă o tăcere prelungită; îl auzi înghițind 
în sec și-și imagină chipul lui gânditor și plăcut, 
încercând să găsească replica potrivită. Practic, 
îl văzu încruntându-se puţin, încreţindu-și 
fruntea deasupra ochilor întunecaţi, ca un abis 
fără fund. 

— Eşti bine? o întrebă el, până la urmă. 

— Foarte bine. Sunt cu anumite persoane 
care mă apără. 

— Tu... atunci, înseamnă că ţi-ai găsit 
Semeţia. 


Nu fu surprinsă de deducțţia lui: unde 
altundeva ar fi putut să fie? La poliţie? În cadrul 
programului federal de protecție a martorilor, 
așa cum îi informase Serghei mama? 

— Da, îi răspunse, pe un ton egal. Și ei vor 
încerca să afle și cine-mi sunt părinţii. Și ce s-a 
întâmplat cu familia mea biologică. 

De ce-i spun lui toate astea? De ce vreau încă 
să știe ce e cu viaţa mea? Cu mine? 

— Aha, mormăi el, după care urmă o nouă 
pauză. 

Chloe fu puţin dezamăgită, însă, la urma 
urmei, doar el nu era să spună „Ce drăguţ”, sau 
„Mă bucur pentru tine”, din moment ce 
persoanele implicate erau în conflict deschis cu 
organizația din care făcea el parte. Indiferent 
care ar fi fost convingerile lui personale, 
gruparea căreia îi aparţinea Brian nu avea decât 
o singură intenţie: să-i nimicească pe Mai, sau 
cel puţin să-i țină sub control. Lui Chloe încă îi 
venea greu să înțeleagă așa ceva. 

— Chloe, eu chiar voiam să te ajut acolo, pe 
pod. 

— Zău? Cum, aproape retezându-i tendonul 
lui Alek? 

— i-am mai spus, replică el, nerăbdător. 
Dacă voi doi ați fi continuat să fugiți așa, ați fi 
nimerit drept în mijlocul unui avanpost. Și, 
crede-mă, e posibil să nu existe prea mulţi 
membri ai Ordinului într-atât de psihopaţi cum 
a fost Coţcarul, însă în A Zecea Lamă sunt mai 
mult decât destui cei care nu s-ar mai gândi de 
două ori când ar fi vorba să doboare un cuplu de 
Mai. Și cu atât mai mult dacă respectivii ar fi 
cumva implicați în moartea Coţcarului. 

— Eu n-am... 


Chloe voise să protesteze, însă vocea îi 
pierise treptat, pe măsură ce înțelegea ce 
spusese el de fapt. Nu afirmase că ea l-ar fi 
omorât. Nici măcar că ar fi fost răspunzătoare 
pentru moartea lui. 

— Ei bine, am văzut că n-ai avut probleme 
să-l nimerești pe Alek. Atunci, de ce n-ai putut 
să-l nimerești în gât pe Coţcar? 

— Chloe, zise el, pe jumătate rugător, pe 
jumătate întristat. Tu ai impresia că e ușor să 
omori pe altcineva? Chiar și când a făcut ceva 
îngrozitor? Și, mai ales, dacă e un... prieten de 
familie? 

Chloe nu voia să-l mai asculte. Brian ar fi 
trebuit să-și dorească numai s-o salveze pe ea și 
să nu se mai gândească la altceva. Asta era ceea 
ce ar fi vrut ea; sau, cel puţin, ce și-ar fi dorit să 
audă. 

— Nici măcar tu n-ai fost dispusă să-l lași să 
moară, adăugă el, încet. Te-am văzut cum i-ai 
întins mâna. 

Avea dreptate. De ce încercase ea să-și 
salveze propriul asasin? Pentru că părea să fie 
conduita corectă. Și-atunci, de ce-l mai învinuia 
pe Brian pentru faptul că nu trecuse automat de 
partea ei și nu ucisese în numele ei? 

— Eu n-am omorât niciodată pe nimeni, 
adăugă el. Nici om, nici Mai, nici altceva. Și nici 
nu-mi doresc să încep. 

— Puteai să faci ceva, bombăni Chloe, 
simțindu-se copilăroasă și neștiind de ce. 

— Am avut impresia că te descurci destul 
de bine și singură. 

Putea să-i sesizeze zâmbetul după tonul 
vocii, dincolo de nuanța de tristețe. Pentru doar 
o clipă, își dori să-l fi putut vedea. Chiar putea să 
și-l imagineze întinzând mâna și mângâind-o pe 


obraz, în acel moment, sau atingându-i 
degetele... 

Şi, dintr-odată, își dădu seama de ceva. 

— Ştiu de ce n-ai vrut să mă săruți, îi zise 
încet, fără să-i pese că nu avea legătură cu 
subiectul discuţiei lor. 

Își aminti de conversaţia ei cu Serghei, de 
azi-dimineaţă, și de cea cu Alek, de acum câteva 
zile, când o văzuse el prima dată cu Brian. 

„Cu el n-ai făcut nimic.” Fusese o afirmație, 
nu o întrebare. 

„Mda? Și de unde ai putea să știi tu?” 

„E încă viu”, zisese Alek, zâmbindu-i. „Pe un 
băiat ca ăsta l-ai înghiți cu totul, și l-ai scuipa 
înapoi când ai termina.” 

Vorbise cât se poate de serios, fără pic de 
metaforă. Își aminti ce păţise Xavier și de clipa 
când Brian aproape c-o îmbrâncise de lângă el, 
fiindcă încercase să-i fure un sărut. 

Nu mă mir că Alek nu e gelos pe Brian! Doar 
ştie că o astfel de relaţie n-ar avea niciun viitor. 

— Îmi pare rău. Chiar aș fi vrut. Adică... 

Șovăi puţin. 

— Vreau. 

— Și totul n-a fost decât o prefăcătorie? îl 
întrebă în șoaptă. Numai ca să poţi sta cu ochii 
pe mine? 

— Nu, Chloe, jur că n-a fost, răspunse el, 
disperat. N-am avut în intenție să mă 
îndrăgostesc de tine. 

Și iată declaraţia, plutind prin aer. Finalul îl 
rostise cam sugrumat și repezit, ca și cum n-ar fi 
vrut să spună așa ceva, ca și cum i-ar fi venit din 
senin. 

Chloe deschise gura să spună ceva, însă nu-i 
ieși nici măcar un sunet. Urechile îi zvâcniră: un 


zgomot familiar de pași se auzea din ce în ce 
mai puternic pe coridor. 

— Trebuie să închid, zise. 

— Eu... Brian păru să-și dea seama că nu 
era momentul potrivit ca să ducă discuţia mai 
departe. O să te mai sun, zise apoi. Ai grijă, bine? 
Eşti... o femeie căutată, zilele astea! 

Dublul înțeles o făcu pe Chloe să 
zâmbească. 

— O să am. 

Închise telefonul exact în timp ce Alek 
dădea buzna înăuntru. 

— Chloe! Iubirea vieții mele! strigă el, 
desfăcându-și braţele cu un aer teatral. 

Chloe  tresări: era un moment total 
nepotrivit pentru ca el să arunce cu astfel de 
cuvinte. 

— Fi, cu cine vorbeai? Cu Paul? Cu Amy? 

I se păru ciudat să audă numele prietenilor 
ei ieșind din gura lui. Lăsând deoparte strania 
lor dublă întâlnire de acum vreo două 
săptămâni, ei patru nu-și prea petrecuseră 
vremea împreună. Nu erau două cupluri, sau 
patru prieteni, sau orice altceva de genul acesta. 
Paul avea în comun cu Alek pasiunea pentru 
revistele de benzi desenate, însă Amy îl detesta 
cu desăvârșire. Chloe se întrebă dacă Alek știa 
măcar ce simţea ea pentru el. 

În timp ce Alek își așeza caietul și cărţile pe 
un scaun, Chloe nu se putu abţine să nu se 
holbeze la trupul lui perfect. Nu foarte 
musculos, însă cu umerii laţi și bine definit. 
Arăta de parcă ar fi putut să pozeze pentru o 
revistă de modă, fără ca măcar să-și dea seama. 
Alek era, probabil, cel mai sexy tip din școala ei. 
Însă perfecțiunea lui trupească, la atât de scurt 


timp după o discuție cu Brian, era doar 
tulburătoare și chiar puţin supărătoare. 

El îi remarcă imediat starea de spirit. 

— Sau discutai cu vreun iubit secret, poate? 
o întrebă, zâmbind. 

Își lăsă capul într-o parte, cu un aer de 
cunoscător, apropiindu-se ca și cum ar fi vrut s- 
o sărute. Numai că, brusc, îi smulse telefonul din 
mână. 

— Hei! strigă ea. Dă-l încoace! 

Alek începu să râdă și să danseze în jurul 
ei, ținând telefonul ridicat deasupra capului, cu 
cel puțin o jumătate de metru mai sus față de 
unde putea ea să ajungă. Chloe sări și țopăi într- 
o manieră total omenească, trăgându-l de braţ în 
jos și uitând de toată instrucţia pisicească prin 
care o trecuse el în seara aceea misterioasă, 
când ea aflase pentru prima oară ce putea să 
facă, fiind o descendentă a rasei Mai. 

— la să vedem pe cine ai sunat... și dacă ai 
vreun alt iubit... 

Tocmai când deschidea clapeta telefonului 
şi începea să apese pe tastele meniului, Chloe 
făcu un ultim salt disperat, încercând să-l 
împiedice. Aproape că puse mâna pe telefon... 

— Hei! Prinde! strigă el deodată spre Igor și 
Valerie, care tocmai treceau pe acolo. 

Și, când Alek îi aruncă telefonul, Igor 
întinse mâna și-l prinse cu grație. Reflexe 
pisicești, își zise Chloe în sinea ei. Igor și Valerie 
zâmbiră spre celălalt cuplu. Chloe se repezi spre 
ei. Igor se răsuci și-i aruncă înapoi telefonul lui 
Alek, doar cu câteva secunde înainte de a ajunge 
Chloe la el. Valerie râse, și-și continuară drumul. 

— Dă-mi-l, mârâi Chloe, începând să-și 
piardă răbdarea. 


Ca răspuns, Alek deschise telefonul și 
începu să cerceteze lista apelurilor recepționate. 
Sări într-o parte ori de câte ori încerca ea, 
disperată, să se arunce asupra lui. Totuși, când 
zări numele lui Brian, avu un moment de 
ezitare. Apoi, închise telefonul și i-l întinse 
înapoi lui Chloe, străduindu-se să-și menţină o 
expresie veselă, jucăușă, pe față. Însă lui Chloe 
nu-i scăpase clipa de suferință. 

— Nu i-am spus unde sunt, sau unde se află 
baza voastră secretă, îl informă, pe un ton 
defensiv. 

— Nici nu credeam că i-ai fi spus, replică el, 
un pic întristat. 

Câteva clipe, tăcură amândoi. 

— Mi-e foame. Hai să vedem ce-avem pe- 
aici, zise el deodată, încercând să facă pe 
viteazul și luându-și din nou caietul și cărțile. 
Chiar ar trebui să-i suni pe Paul și pe Amy, 
adăugă apoi, încet. Sunt îngrijoraţi pentru tine. 

Iată-le din nou, aceste două prenume 
rostite de gura lui. Ca și cum ar fi fost într- 
adevăr acum o prezență apropiată în viaţa ei, 
cineva care-i cunoscuse mama, care o scosese în 
oraș, o tratase cu ciocolată când fusese la ciclu, 
şi nu cineva care făcuse tot posibilul să nu-i 
întâlnească mama, care o învățase cum să-și 
scoată ghearele, să se caţere în copaci și să 
alerge noaptea pe acoperișurile caselor. 

Chloe își vâri telefonul în buzunarul de la 
spate și-l urmă, ieșind din încăpere. 


Șapte 


PAUL ERA FERICIT doar s-o privească pe Amy. 

Erau la Cafe Eland, și iubita lui povestea cu 
însufleţire cum îi decursese ziua. El niciodată nu 
reușea să înțeleagă cum de putea să fie atât de 
scânteietoare. Şi Chloe era drăguță, e drept, însă 
altfel. Oarecum rezervată, interiorizată. Cu toate 
că ea ar fi fost ultima care să fi recunoscut așa 
ceva, Chloe King era o persoană introspectivă, 
predispusă  percepțiilor întâmplătoare și 
bosumflărilor capricioase, motiv pentru care 
semi-dispariţia ei din viaţa lui și a lui Amy — 
premergătoare adevăratei dispariții de acum 
trei zile — nu-l surprindea, și nici nu-l necăjea la 
fel de mult ca pe Amy. 

Cu Amy, în schimb, ceea ce vedeai era și 
ceea ce aveai. Dacă ea simţea ceva, indiferent ce, 
știai de îndată. Nu trebuia să-i intuiești toanele, 
sau trucurile mentale. Și chiar dacă unele dintre 
ideile și înclinațiile ei depășeau granița 
excentricității și pătrundeau adânc pe teritoriul 
nebuniei, măcar le alimenta cu cantități 
uluitoare de energie. 

Părul ei roșu-închis — aproape revenit la 
culoarea lui naturală, după cum constată Paul — 
îi încadra faţa și flutura ușor în timp ce ea 
vorbea, entuziastă, gesticulând cu mâinile. O 
privea adânc în frumoșii ei ochi albaștri ca 


marmura, zâmbind, cicairicea buzei lui de 
iepure abia întinzându-i pielea. 

— Și atunci mi-a astupat gura cu palma și 
m-a tras după el în clasă! 

Vorbise atât de tare, încât nu numai Paul o 
auzi, ci și jumătate din clienţii cafenelei se 
opriră din discuţii pentru o clipă, ca s-o asculte. 

— Stai, ce? se miră el, scuturând din cap. 

Ştia că ar fi trebuit s-o asculte, însă Amy 
vorbea enorm. De fapt, cam tot timpul. Nu se 
putea abţine să nu facă urechea surdă din când 
în când. 

— Alek! repetă ea, pe un ton exasperat. 
Când i-am spus că ar fi spre binele lui să nu-i fi 
făcut vreun rău lui Chloe. M-a înhățat și m-a tras 
după el în clasa pentru teorie muzicală. 

— Dar de ce-ai făcut așa ceva? De ce ai fi 
vrut să faci așa ceva? 

— Sigur, să dăm vina pe victimă, nu-i așa? 
pufni Amy. Tipic masculin. 

Chiar dacă era derutat și nerăbdător să afle 
cu exactitate ce se petrecuse, Paul își măsură cu 
mare grijă următoarele cuvinte. 

— Ţi-a făcut vreun rău? 

— Nu, recunoscu Amy, fără tragere de 
inimă. Dar m-a apucat de braț și mi-a astupat 
gura cu palma! 

— Te-a ameninţat? 

— Da! 

Paul așteptă, privind-o stăruitor cu ochii lui 
într-o nuanţă închisă de căprui, înălțându-și una 
dintre perfect dreptunghiularele lui sprâncene. 

— Nu, se corectă până la urmă Amy, sub 
privirea lui scrutătoare, lăsându-și ochii în jos, 
spre ceașca de cafea, și izbind piciorul mesei cu 
un gest de fetiță țâfnoasă. Dar ar fi putut s-o 


facă. Dacă n-ar fi fost și alte persoane prin 
apropiere. 

— Așa că, ia stai: tu l-ai acuzat că i-ar fi 
făcut ceva lui Chloe, pe coridor, în fața altor 
persoane? 

— Nu, doar nu sunt tâmpită. Doar vreo 
câțiva tocilari din orchestră, care treceau pe- 
acolo. 

Paul se lăsă pe spătarul scaunului și începu 
să-și amestece cu încetineală în cana cu ceai, 
nevrând s-o privească în față cât timp digera 
amănuntele povestirii. Oricât ar fi fost Paul de 
enigmatic, uneori era într-atât de năucit de ce 
spunea, sau de ce făcea Amy, încât avea nevoie 
de un moment de răgaz ca să se lămurească. 

— Dar el știe ceva despre ce s-a întâmplat, 
continuă disperată Amy, neputând să-i îndure 
tăcerea. Când i-am spus ce-am văzut noi pe pod, 
a rămas total surprins și s-a comportat ciudat și 
așa mai departe. 

Paul își duse mâna la fermoarul pe care și-l 
trăsese până la gât și-l mai desfăcu puțin, 
jucându-se cu capătul acestuia ca și cum ar fi 
fost o cravată. Era noua lui bluză de trening 
Puma, lucioasă, cu dungi roșii care coborau pe 
laturi. Când o purta, semăna perfect cu mai 
maturii DJ „adevărați? din cluburile lui 
preferate. Era, într-un fel, costumul lui personal 
de super-erou. 

— Amy, zise, într-un târziu, n-ar fi trebuit să 
faci asta. Dacă e nevinovat — și dă-mi voie să-ţi 
amintesc că încă n-ai nici cea mai mică dovadă 
temeinică despre orice — înseamnă că a fost o 
nebunie și o răutate din partea ta. Iar dacă e 
implicat, într-un fel sau în altul, cum crezi că o 
să te-ajute înfruntarea lui fățișă? 

Amy se încruntă. 


— I-am spus că, dacă-i face vreun rău lui 
Chloe, îl omor. 

Paul se strădui să-și stăpânească zâmbetul. 

— Foarte John Constantine?! din partea ta. 

— Eşti un ticălos, exclamă Amy, atât de 
distrată, încât vru să soarbă din cafea prin 
bețișorul pentru amestecat. 

Încercă să nu dea importanţă și să-și 
păstreze demnitatea. Paul oftă în sinea lui, știind 
că nu avea altceva de făcut decât să aștepte 
până se calmează. Mai avem timp pentru, câte? 
Una, două alte schimbări de dispoziţie pentru 
astă-seară? Chiar în timp ce-i trecea prin minte 
gândul că ea devenea cam obositoare uneori, nu 
se simţea deloc convins că ar prefera-o altfel. 
Deocamdată, avea să rămână. Să stea de vorbă. 
După care, să se giugiulească. 


10 Detectiv specializat in ocultism, anti-erou al unor cărți 
de benzi desenate, in special al seriei Hellblazer. 


Opt 


ÎN SEARA ACEEA, Chloe și Alek aveau foaierul 
de la Firebird numai pentru ei. Serghei dăduse 
foarte clar de înţeles că nu voia să vadă picior 
de băiat în preajma dormitorului lui Chloe, și ea 
știa că la Alek se referise în mod special. În 
consecință, foaierul era locul cel mai intim de 
care puteau să beneficieze. 

Luminile fuseseră reduse, se aprinseseră 
lumânările, iar ea și Alek stăteau întinși pe 
podea, mâncând ceva  chinezării post- 
giugiuleală. 

— E mai bine decât să mergi la restaurant, 
aprecie Alek, îndopându-se delicat cu lo meintt. 

Îndemânarea cu care manevra beţișoarele 
era de-a dreptul extraordinară. 

— Nu mai e nimeni aici, argumentă el, și 
putem să facem orice vrem. 

Chloe era ceva mai stângace în mânuirea 
beţișoarelor, așa că fu nevoită să-și răstoarne 
cutia aproape golită cu orez prăjit, scormonind 
pe fundul ei cu un singur beţișor, astfel încât 
orezul să-i cadă în cocoloașe mari în gură. 

Alek sorbi o ultimă fâșie de tăiței pe cât de 
lasciv putea, fără să împrăștie peste tot sosul de 
soia. Pe urmă, se aplecă în faţă și-o sărută, 
atingându-i fugar dinţii cu vârful sărat al limbii 
sale. 


Chloe se rostogoli mai aproape de el și-l 
sărută la rândul ei, ţinându-l cu mâna de ceafă, 
ca nu cumva să se poată trage înapoi. El nici nu 
încercă. Doar își desprinse gura de pe buzele ei 
și o cobori spre gât, sărutându-i pielea delicată; 
ea simţi cum îi ies ghearele. Își lăsă capul pe 
spate, savurând senzaţia. 

— Chloe, șopti el, depărtându-se puțin și 
zâmbindu-i tandru. Trebuie să plec. 

— Răule! exclamă ea, prefăcându-se doar 
pe jumătate supărată. 

Își simţi ghearele retrăgându-se la loc. 

— Mama mă duce acasă cu mașina, se 
scuză el. Trebuie să mă duc s-o caut, dacă nu 
cumva vrei să continuăm cu pupatul și să ne 
trezim cu ea intrând peste noi... 

— Nu, înţeleg, zise Chloe, și se ridică în 
șezut, oftând. Numai că nu prea mai reușesc să 
te văd cum trebuie. Acum, că nu merg la 
școală... vreau să zic, mă obișnuisem să te văd în 
fiecare zi, cel puţin la venire și la plecare. 

— Știu, zise el, sărutând-o pe frunte. Era 
unul dintre puţinele motive pentru care abia 
așteptam să mă duc la școală. 

— De când ești tu interesat de mine? Adică, 
a fost dinainte să intrăm în vorbă de-a binelea? 
întrebă Chloe, luminându-se la faţă. 

— Cu mult înainte să știu că ești Mai. 

— Dac-aș fi fost om ca toţi oamenii, ce-ai fi 
făcut? 

— Același lucru pe care l-am făcut cu Keira 
Hendelson. Și cu Halley Dietrich. Nimic. Nu că aș 
fi și vrut! adăugă el la repezeală, când ea își 
ridică mâna ca să-l lovească. 

Chloe se trase înapoi și reîncepu să 
ciugulească din orezul prăjit, încercând să pună 
la treabă amândouă beţișoarele. 


— Tu îi urăști pe oameni? Așa cum pare să-i 
urască Serghei? 

Alek ridică din umeri. 

— E greu să urăști șase miliarde de oameni 
deodată. Uneori, e greu să faci parte din ambele 
lumi. Ca și cum... 

Își schimbă poziţia în timp ce stătea să se 
gândească mai bine la ce voia să spună. Chloe se 
strădui să rămână pe cât de nepăsătoare și de 
tăcută putea: era mai mult decât auzise vreodată 
din partea lui despre sentimentele pe care le 
avea. 

— Ca și cum aș asculta muzică, sau orice 
altceva, lângă dulăpiorul meu din vestiar, 
pătând palma cu cineva, și totul ar fi bine... însă 
seara, știi, când apune soarele, simt imboldul să 
alerg, să explorez noaptea, să vânez ceva. 
Pentru o vreme, pot să mă amăgesc și să cred că 
sunt în totalitate uman, însă e imposibil de 
tăgăduit lumea cealaltă, complet diferită, în care 
sălășluim. 

— Şi tu de ce nu ești în primejdie când 
mergi la școală? De unul singur? Cei din A Zecea 
Lamă n-ar încerca să te omoare? 

Alek scutură din cap și-și mai îndesă o 
gălușcă în gură, după ce trecu momentul de 
reflecţie. 

— Suntem într-un fel de șah etern. Dacă m- 
ar omori de-a binelea, ar însemna declanșarea 
imediată a răzbunării Mai. Război. Nou-veniţii, 
sau acei Mai din afara unei Semeţii, nu 
contează: așa cum erai tu, înainte să te găsim. 
Pentru că, practic, nu erai sub protecţia 
nimănui. În lumea asta „modernă”, A Zecea 
Lamă nu e interesată să atace membrii unei 
Semeţii, decât dacă rănesc sau omoară vreun 
om. 


— Totul mi se pare puțin cam... 

Chloe stătu să caute cuvântul potrivit, cu 
gândul la Nașul. 

— Arhaic, zise până la urmă. 

Alek ridică din nou din umeri. 

— Şi, cum arată acel fantastic dormitor al 
tău, pe care nu mi-este permis să-l văd? 

Nu schimba subiectul din cauză că-i era 
incomod: el chiar îl considera încheiat, așa că 
trecea la altceva. 

— A, e destul de fain. De obicei, după ce 
adoarme restul lumii, vin toate fetele, în 
pijamalele lor sumare, și ne batem cu pernele 
până când rămânem toate, practic, goale. 

În ochii lui Alek apăru o scânteie pe 
moment, însă apoi îi căzu faţa. 

— Minti, își dădu seama. 

— Crezi? întrebă ea, aruncându-și o gălușcă 
în gură. 

Era din arpagic și legume, și se simțea, în 
taină, ușurată pentru faptul că-i plăcea încă așa 
ceva. Chloe trecuse printr-o frică mută, dar 
crescândă, că va deveni total carnivoră, cu cât 
își va petrece mai mult timp printre Mai. 

— Serghei a vrut să-mi dea o cameră 
adevărată, îi povesti ea, dintr-aia care să aibă 
pat cu baldachin și toate minunile de pe lume, 
însă eu l-am rugat să mă lase în prima cameră. 
Știi, aia mică, de la mansardă, în care m-au dus 
să trag un pui de somn. O ador. Totul e acolo roz 
și verde prăfuit. E dormitorul pe care mi l-am 
visat totdeauna, adăugă, sfioasă. Ca și cum aș 
trăi în propria mea versiune de roman gotic. 

— Ca în Litera stacojie? 

La lecţia aceasta ajunseseră la engleză când 
fusese obligată ea să dispară. Chloe simţi un 


junghi de tristețe când se gândi la domnul 
profesor Mingrone, schițând mici A-uri pe tablă. 

— Nu, mai degrabă, nu știu, ca în La 
răscruce de vânturi, sau cam așa ceva. 

— A, pe-asta cred c-o s-o facem la anul, zise 
Alek. 

Își adună frumos resturile și le îndesă într-o 
pungă de plastic dintre cele în care le fusese 
livrată mâncarea, având grijă să pună capacele 
la loc peste cutiuţele cu sos de soia, ca nu cumva 
să se verse. Chloe îi urmări mișcările, amuzată. 
După ce termină, Alek se aplecă spre ea și o 
sărută tandru pe buze. 

— La revedere, Chloe King, îi zise. Ne 
vedem mâine-seară? 

— Ce e mâine? Vreo întrunire a comitetului 
de organizare a balului bobocilor? 

— La drept vorbind, da, răspunse el, 
făcându-i cu ochiul și sărutând-o încă o dată. 

Apoi, îi strânse mâna și plecă. 

Chloe oftă, privindu-l cum iese, după care 
începu să sufle în lumânări. Seara ei romantică 
— mai bine zis, cele două ore de normalitate — 
se sfârșise. Adună pungile cu gunoi și plecă să 
caute chicineta, ca să le arunce. Pentru o clipă, 
își imagină bucuroasă că așa ar arăta viața de 
studenţie: o zi grea de cursuri, o întâlnire banală 
în sala comună a internatului, după care trebuie 
să ia împrumut tămâie de la toxicomanul din 
camera de alături, ca să împrospăteze aerul în 
urma plângerilor primite de la vecinii vegani. 

Chloe se întrebă dacă mai avea să ajungă 
vreodată la facultate, așa cum mergeau 
treburile. Cum va putea să recupereze lecțiile 
pierdute de la școală? Poate c-or avea pe 
undeva, prin bibliotecă, vreun exemplar din 


Litera stacojie. Poate că ar reuși să facă și ea 
şcoala la domiciliu. Kim se pare că așa proceda. 

Dădu să deschidă o ușă de pe un coridor 
alăturat, crezând că era a chicinetei, însă 
încremeni locului când își dădu seama ce are în 
fața ochilor. Camera era spațioasă și, în cea mai 
mare parte, întunecată, luminată doar de 
lumânări și de lămpi cu petrol. Podeaua era 
alcătuită din plăci de gresie grosolan șlefuite, iar 
în fundul încăperii se afla un soi de scenă, 
înălțată față de podea. Pe scena aceasta erau 
două statui imense, asemănătoare cu semnele 
de carte pe care le văzuse în bibliotecă. Statuia 
din stânga înfățișa o femeie cu cap de leoaică. În 
dreapta, era o uriașă pisică neagră egipteană, 
sculptată în piatră, cu un cercel în urechea 
dreaptă și un zâmbet pe buzele pisicești. Scena 
era despărțită de restul încăperii de ceea ce ar 
putea fi descris doar ca un șanț de apărare, un 
dreptunghi îngust de apă întinzându-se pe toată 
lăţimea camerei. 

Kim stătea îngenuncheată în dreptul 
micului altar din faţa celor două statui, cu capul 
plecat. Era îmbrăcată într-o robă aspră, alburie, 
şi murmura ceva. Dacă n-ar fi fost perspectiva 
tridimensională, ai fi putut crede că e un tablou 
pictat pe un perete din Egiptul antic. 

Chloe încercă să nu facă vreun zgomot, însă 
din greșeală își târșâi talpa pantofului ei de tenis 
pe prag. Urechile negre de pisică ale lui Kim 
zvâcniră înapoi, ca reacţie la zgomot, cu toate că 
restul trupului îi rămase neclintit. 

— Scuză-mă, șopti Chloe. 

Kim păru să-și sfârșească ritualul și se 
ridică. 

— N-am vrut să te deranjez... 


— Nicio problemă, o asigură Kim, pe un ton 
liniștit. 

Își scoase ușor roba și o agăţă într-un cuier 
din apropierea ușii, unde mai atârnau alte 
câteva robe asemănătoare, de diferite mărimi. 
Pe dedesubt, avea vestimentația ei obișnuită: 
blugi și pulover, fără ciorapi sau pantofi. 

— Ce e, hm, ce e cu toate astea? se interesă 
Chloe, cu toată indiferența de care era capabilă, 
arătând cu degetul mare în direcţia celor două 
statui, și temându-se de răspunsul pe care urma 
să-l primească. 

— Sunt zeitățile noastre, Bastet și Sekhmet, 
îi răspunse Kim, cu o înfățișare serioasă. Două 
forme ale aceleiași zeițe. 

— Și, hm... toată lumea...? 

Încercă să și-l imagineze pe Alek 
îngenunchind, îmbrăcat într-o robă albă, în faţa 
unor statui străvechi și străine, și nu reuși. 

— Nu în aceeași măsură ca mine. 

Urechile lui Kim mai zvâcneau, din când în 
când, la auzul diverselor zgomote din alte 
camere diferite. 

Chloe trebuia să-i pună întrebarea. Ei bine, 
sunt pisică, în definitiv, și curiozitatea încă nu m- 
a omorât... 

— Ăăă... sper că nu te superi dacă te întreb, 
dar Serghei zicea că tu crezi că noi toți am... 
ăăă... arătat ca tine, dar tu cum ai...? 

— Am urmat calea străbunilor, îi răspunse 
Kim, un pic cam afectată. 

Chloe doar înălță din sprâncene și clătină 
din cap: pentru ea, nu însemna nimic. 

— Dacă ţi-ai ţine ghearele scoase și ţi-ai 
antrena vederea nocturnă în permanenţă, timp 
de mai mulţi ani, ai arăta și tu la fel, îi explică 
fata, frecându-și una dintre urechi cu o mână cu 


gheare. E nevoie de foarte multă concentrare și 
meditaţie și rugăciuni. 

— 0oo-kay... 

Meditaţie? Rugăciuni? În ce m-am mai 
vârât? 

Părinţii lui Chloe nu se dăduseră niciodată 
în vânt după religie: mama ei fusese crescută în 
credința protestantă episcopaliană, iar tatăl era 
catolic, însă n-o duseseră la biserică în mod 
regulat. Ea niciodată nu fusese nevoită cu 
adevărat să se gândească la religie până acum, 
făcând abstracție de când stătea cu Amy, 
ocazional, de Pesah12, sau când își amintea că 
trebuie să-și supravegheze limbajul în preajma 
mai credincioaselor rude baptiste ale lui Paul. 
După ce tatăl ei plecase, mama lui Chloe 
încercase s-o ducă pe la bisericile anglicane, așa 
cum fusese ea însăși dusă de mai credincioasa ei 
mamă, însă o făcuse fără prea mare tragere de 
inimă și nu continuase decât până când pusese 
Chloe piciorul în prag, într-o manifestare de 
disidență adolescentină. 

Chloe se concentră din nou asupra 
prezentului și a lui Kim, ciudata fată din faţa ei, 
cu înfățișarea de pisică. Oare ce-ar fi crezut 
acum episcopaliana ei mamă? 

— Nu știu dacă pot... 

— Mulţi au aceeași problemă, îi zise Kim, 
pe un ton liniștitor. Nu sunt obișnuiți să se 
închine absolut deloc vreunui zeu. Cu toate 
acestea, sunt Mai și întotdeauna își aleg o cale. 
Calea lui Bastet este iubirea maternă, casa, și 
hrana fizică, emoțională și spirituală, îi explică, 
arătându-i spre statuia pisicii. 

— Ah, ca Olga? zise Chloe, amintindu-și de 
ce-i spusese Serghei. Așa, cum are ea grijă de 
toată lumea? 


Kim încuviinţă. 

— Sekhmet este de partea războiului, a 
maladiilor, a violenţei, a protecției, zise mai 
departe, arătându-i statuia de pe tron. 

— Ah, exclamă Chloe, gândindu-se, 
stânjenită, la Serghei. Ea e... ăăă... rea? 

— Niciuna dintre zeițe nu e rea, îi răspunse 
Kim, răbdătoare. Ele doar există. Sekhmet este 
zeița soldaţilor noștri, o kizekh, și-și apără cu 
ferocitate copiii. Ca o leoaică-mamă, care își 
apără puii. 

— Și cine îi mai urmează cultul? În afară de 
Serghei și de „kizekh”, adică? întrebă Chloe, 
râzând forțat, cu gândul la Alek și neputând să 
și-l imagineze abordând niciunul dintre aceste 
două culte. 

— Asta e o întrebare la care ai face bine să 
te gândești tu însăți, îi sugeră Kim. 

Din partea oricui altcuiva, ar fi sunat a 
dădăceală, însă văzându-i ochii verzi, înstrăinați 
şi lipsiţi de emoție, o luai ca pe un sfat înţelept. 

— Înainte de a-ţi alege calea proprie, 
preciză ea. 

— Tu pe care ai adoptat-o? 

— Pe amândouă. Sunt cele două feţe ale 
aceleiași monede, un tot unitar mult prea 
adesea uitat. 

Luminile din cameră pâlpâiră. Pentru o 
clipă doar, de parcă ar fi suflat vântul prin 
întreaga încăpere, un zefir dintr-o altă lume, 
uitată. Cele două fete stăteau la câţiva pași 
distanță una de cealaltă, și în timp ce umbrele 
lor se întindeau și dănțuiau în lumina 
tremurătoare, Chloe observă cât de fragilă părea 
Kim, aproape o umbră. Orfană, la fel ca mine. 
Fără nici măcar o familie adoptivă. Nu era de 
mirare că se legase de toate aceste ritualuri și 


istorii străvechi: era o modalitate de a se conecta 
la ceva, de a se potrivi cu poporul lor, chiar dacă 
era vorba numai despre trecutul acestuia. 

Poate că sunt eu o nou-venită, însă ea a fost 
totdeauna o singuratică. 

— Hm. Ai putea să-mi arăţi unde e 
bucătăria? M-am cam rătăcit. 

Kim  încuviință și porni lipăind încet 
înainte, făcându-i semn s-o urmeze. 

— Şi aș putea să-ți mai pun o întrebare? 

— Cum să nu! 

— Așadar, am mai rămas foarte puţini din 
neamul nostru, avem trăsăturile astea pisicești 
ciudate, A Zecea Lamă ne urmărește fiecare 
mișcare... 

Kim clătină aprobator din cap. Deschise o 
ușă și Chloe intră după ea în mica încăpere cu 
linoleum alb pe care o căutase. 

— De ce oare cei bogaţi nu acumulează 
resursele necesare, cu care să cumpere nu știu 
ce suprafața naibii de teren pe undeva — să zic, 
o sută de pogoane, sau cam pe-acolo — și toți 
doar să se mute acolo și să trăiască fericiți până 
la adânci bătrâneţi? Nimic altceva, decât o 
micuță comunitate independentă 
supraviețuitoare de Mai, unde toți să-și poată 
arăta ghearele și să-și folosească litierele și așa 
mai departe? 

Kim nu-i luă în seamă ultima parte a 
comentariului. 

— Unii spun că e blestemul nostru, 
răspunse, cu simplitate. 

Chloe aruncă gunoiul în coşul de sub 
chiuvetă, după care deschise frigiderul, căutând 
un desert. 

— Ce să fie? 

— Blestemul nostru. 


Cu o mișcare fluidă, Kim sări înapoi și în 
sus, pe masa de lângă chiuvetă, și rămase 
așezată acolo, cu picioarele atârnate. Era una 
dintre cele mai omenești mișcări pe care le 
văzuse vreodată Chloe la ea. 

— Acum cinci mii de ani, cu aproximație, 
povestea spune că o fată Mai și un băiat din 
rândul oamenilor s-au îndrăgostit, în Regatul 
Superior. Din Egipt, adăugă ea. 

Frigiderul era plin de carne, de fripturi reci. 
Arătau bine. Plus tot felul de murături ciudate, și 
sticle peste sticle cu sfeclă. 

— Niciuna dintre tabere n-a fost prea 
entuziasmată de asta, însă nu era ceva 
nemaiauzit... pe atunci. Într-o seară, când cei doi 
îndrăgostiți trebuiau să se întâlnească, fata, 
Neferet, a fost atacată prin surprindere de 
prieteni ai familiei băiatului, și omorâtă. Poate și 
violată, și torturată, adăugă, după ce se mai 
gândi puţin. Ca răzbunare, tânărul Mai și-a 
chemat frații și s-au adunat în noapte, în fiecare 
noapte, până când luna a fost iarăși nouă și a 
dispărut de pe cer, și au omorât toți oamenii de 
pe o suprafaţă cu raza de douăzeci de mile. 

— Toate astea sunt adevărate? 

Kim ridică din umeri. 

— Așa e scris. Zeii i-au blestemat pe Mai. 
Până și Bastet și Sekhmet și-au abandonat 
propriii copii. Niciodată, de atunci, între Mai și 
oameni n-a mai putut exista iubire, iar poporul 
Mai a fost izgonit timp de milenii din căminul 
lui, neputând să se stabilească undeva până 
când răul nu va fi răscumpărat. 

— Încă o dată te întreb: e adevărat? 

— N-are importanță dacă un lucru e 
adevărat sau nu, dacă asta crede poporul, 
filosofă Kim. Ori de câte ori avem impresia că ne 


găsim un nou cămin, se-ntâmplă ceva. Ugarit. 
Ur. Ashur. Toate distruse, iar noi, siliți să ne 
mutăm altundeva. Diaspora din Abhazia n-a fost 
decât unul dintre cele mai recente exemple. 
Semeţia aceasta își avea sediul în Los Angeles. 
Însă căminul ne-a fost distrus de cutremurul din 
'94. Astfel de lucruri se întâmplă mereu, până 
într-atât, încât chiar și scepticii se descurajează 
și trag concluzia că noi, într-adevăr, nu suntem 
sortiți să trăim permanent undeva, decât după 
ce ne vom birui trecutul. 

Chloe o ascultă, însă între timp remarcă un 
compartiment al frigiderului care fusese încuiat, 
ca un seif. Ridică o sprânceană spre Kim și i-l 
arătă. 

— Aici își ţin adulții băuturile alcoolice, o 
lămuri Kim, pe același ton egal cu care-i 
povestise mai devreme. 

— Chiar mi-ar fi picat bine o bere, zise 
Chloe, cu un aer melancolic. 

— „Bere”, în egipteana antică, precum și în 
vechea limbă Mai, se spune henget, o informă 
Kim, cu o oarecare pedanterie. 

Apoi, ridică mâna și-și întinse arătătorul, 
scoțându-și în evidență frumoasa ei gheară 
neagră și puternică. Ţopăi jos de pe masă și se 
aplecă spre frigider, vârându-și gheara în 
încuietoare. După ce și-o fâțâi câteva clipe, se 
auzi un clic şi uşița se deschise larg. 

Înăuntru se aflau mai multe sticle brumate 
de Rolling Rock, ca și de Michelob Ultra, Sam 
Adams și Anchor Steam. 

Chloe scoase două sticle, oferindu-i una lui 
Kim. 

— Pentru Mai, zise, ciocnind. 

— Pentru Bastet și Sekhmet, răspunse Kim, 
destupând elegant sticla cu gheara degetului 


mare. 

În timp ce Chloe dădea pe gât acidulatul 
lichid din cereale, trase concluzia că începe să-i 
placă de-a binelea de fata asta ciudată. 


11 Specialitate chinezească din tăiței, cu legume și 
eventual carne de vită, de pasăre sau de porc, sau fructe 
de mare. 

12 Sărbătoare numită și Paștele evreiesc, care marchează 
fuga poporului evreu din robia egipteană (Exodul) și cei 
40 de ani de rătăcire prin deșert, precum și începutul 
anului ecleziastic ebraic. 


Nouă 


MIERCURI, PAUL SE GÂNDEA la ce-i spusese 
Amy, în timp ce-și scotea portofelul din dulăpior, 
pregătindu-se să traverseze strada către librărie, 
fiindcă era ziua cărților de benzi desenate. Și 
Alek era la dulăpiorul lui, mai încolo, pe coridor. 
Paul se simţi cuprins de un val de jenă, aproape 
temându-se ca băiatul celălalt să nu-l fi văzut. 
Trebuia să facă neapărat ceva în privința asta. 

Porni agale pe coridor, cu toată nonșalanța 
de care era capabil, către ieșire, trecând pe 
lângă Alek. 

— Hei, rusnacule, vii? îl strigă. 

— Mda, stai puţin, îi răspunse Alek, dându- 
și înapoi părul blond care-i căzuse peste față, în 
timp ce-și scotea capul din dulăpior; trânti apoi 
ușa și veni după Paul. Ai citit numărul de luna 
asta din Wizard? îl întrebă el. Cred c-aș vrea să 
încerc și Heroes of the Adamantine Age. 

Paul ridică din umeri. 

— Mie scriitorul chiar îmi place, dar nu pot 
să sufăr desenele lui Dave Applebee. Sunt prea 
disproporționate. Numai mușchi, și ţâţe, și 
pulpe, de parc-am mai fi în 1982, sau cam așa 
ceva. 

— E nostalgic! 

leșiră în tăcere din școală. Paul fu nevoit să- 
și încetinească pașii: iubitul lui Chloe șchiopăta 


ușor. Pe la jumătatea drumului spre magazin, 
Alek îndreptă o privire piezișă spre Paul. 

— Iubita asta a ta e complet dementă, zise 
el, fără urmă de răutate. 

— Știu, oftă Paul, ușurat de faptul că 
discuţia fusese deschisă de celălalt. Îmi pare rău. 

— Nu e vina ta. Totuși, aș zice că ea are o 
imaginaţie tare dezlănțuită. 

Trebuia s-o lase cum a picat. Știa asta. 
Trebuia să-și urmeze propriul sfat. Dar se simţea 
obligat să întrebe. 

— Chloe e în siguranță? Doar atât spune-mi, 
zise, încetișor. 

Alek își dădu ochii peste cap. 

— Şi tu? Sunteţi amândoi adepţi fanatici ai 
teoriei conspirației, sau ce? 

Paul se opri și începu să enumere pe 
degete. 

— S-au petrecut lucruri bizare cu Chloe, de 
când, știi, tu și cu Chloe. Vineri s-a luptat ca să-și 
salveze viața, iar tu, dintr-odată, începi să 
şchiopătezi cam tot de-atunci. Și, fiind iubitul ei, 
nu pari chiar atât de îngrijorat că ea e „bolnavă” 
de trei zile încoace. La drept vorbind, nu ești 
absolut deloc îngrijorat. 

Alek se cufundă într-o tăcere prelungită. 

— Eşti și mai inteligent decât iubita ta, zise, 
în cele din urmă. 

— Noo, îl contrazise Paul, zâmbind. Ea e 
eleva eminentă cu rezultate strălucite. Eu doar 
gândesc mai departe decât ea. 

Alek își mușcă buza — ca o fată, își zise 
Paul — și începu să se bată cu palmele peste 
coapse, într-un solo de baterie aproape mut, 
părând să cântărească atent ceva în minte. Paul 
îl urmări, așteptând răbdător răspunsul. 


— Ea e bine, zise, într-un târziu, Alek. E la 
adăpost, se corectă apoi, alegând o exprimare 
mai precisă, de omul care a încercat s-o 
omoare... și de orice. 

— Asta-i tot ce-am vrut să știu, murmură 
Paul. Mulţumesc. 

— Hm, pufni Alek, un pic deranjat de 
mărturisirea făcută. 

— Ai putea... ai putea să-i dai de știre că ne 
e dor de ea? Și că ne facem griji? 

— Cred că știe deja, dar o să-i transmit. Voi 
îi sunteți cei mai buni prieteni. 

Se opriră în fața prăvăliei cu benzi 
desenate, și Alek se încruntă, cu un aer 
meditativ, fără să privească în realitate spre 
vitrină, ci, poate, spre altceva, mai îndepărtat. 

— Eu am impresia, rosti el, leneș, că sânii 
Femeii Fantastice sunt cam aiurea în afișul 
ăsta... nu ţi se pare? 

Paul speră cu ardoare că, în eventualitatea 
în care Chloe ar fi implicată în cine știe ce 
afacere internaţională de conspirație / droguri / 
gangsteri / spionaj industrial / crimă, Alek să nu 
fie agent sub acoperire. Era destul de drăguţ, dar 
cu certitudine avea lipsuri în departamentul 
cerebral. 


Zece 


— ALO? 

— Amy? Eu sunt, Chloe. 

Inspiră scurt, așteptând curioasă reacţia lui 
Amy. Urmă o jumătate de secundă fără să se 
audă vreun zgomot în aparat. 

— Doamne sfinte, Chloe! Unde naiba ești? 

Chloe se destinse. Aceasta era Amy, cea pe 
care o cunoștea ea. A naibii de șucărită, dar 
aceeași drăguță de Amy. 

Era în noua ei cameră, așezată pe podea, cu 
spatele rezemat de perete, lângă pat. Se gândise 
că, dacă se întâmpla s-o prindă cineva, putea să 
spună, pur și simplu, adevărul: își informa 
prietenii că e teafără. Nimeni nu-i interzisese 
expres să-i sune. Și, dacă avea să fie nevoită, 
putea foarte bine să joace comedia adolescentei 
tâmpite și bosumflate. 

Dar, în definitiv, de ce-și mai făcea griji 
pentru asta? Cei de acolo, ai ei, o acceptaseră și o 
apăraseră și o primiseră cu dragoste și 
entuziasm... fără să pună întrebări. Ba chiar era 
îmbrăcată cu o foarte confortabilă pereche de 
pantaloni pentru yoga, care-i fusese adusă în 
liniște: mărimea potrivită, și așa mai departe. De 
ce-și făcea brusc griji că ar fi prinsă, sau că ar 
comite ceva nepotrivit? 

Își răsuci o șuviţă de păr negru pe deget. 
Cam era vremea să-l tundă: încă un aspect pe 


care-l neglijase, cu toate emoțiile ultimelor 
câteva săptămâni. 

Numai să nu reiasă că sunt dintr-o rasă cu 
blana scurtă. Aproape că-i veni să râdă de 
propria glumă. 

— Sunt cu unii... care mă apără de cei 
porniţi să mă omoare, începu să-i explice, dar 
tresări, dându-și seama cât de prostește sunase. 

— Ce naiba tot spui tu acolo? Eu crezusem 
că nu era decât un individ! Ce, și tâlharul ăla 
făcea parte din poveste? Sunt dintr-o bandă? Tu 
ești în vreo bandă, Chloe? 

Până să poată Chloe să-i răspundă, Amy 
începu să strige ceva înfundat, semn că-și lipise 
telefonul de piept. 

— E Chloe! Zice că e bine. Eu cred c-a fost 
răpită. Nu, îi spun eu. 

Abia perceptibila voce masculină care-i 
răspunse îi aparținea, fără doar și poate, lui 
Paul. 

— Du-te la telefonul celălalt! se răsti Amy. 

El la ea acasă, se gândi Chloe. La ora asta 
târzie. 

Se auzi un țăcănit, după care și vocea lui 
Paul. 

— Bună, Chloe, zise, calm ca totdeauna. 

Ea chiar se întrebă, și nu pentru prima 
dată, dacă se întâmplase vreodată ceva care să-i 
zburlească penajul. 

— Ești OK? o întrebă el. 

— Mda, sunt bine, Paul. 

— Super. Ne făceam griji pentru tine, să știi. 

— Știu, răspunse ea, zâmbind, dar având 
un sentiment puţin cam ciudat. 

Se bucura că Paul părea să-i accepte 
siguranța ca un lucru de la sine înţeles, și că 
avea încredere în capacitatea ei de a se descurca 


în indiferent ce se vârâse în prezent. Era grozav 
să știe că exista cineva care să aibă o astfel de 
încredere în ea. Dar ce, nu-i păsa îndeajuns cât 
să-și fisureze, măcar un pic, carapacea aceasta a 
calmului? N-ar fi cazul să se arate măcar un 
picuţ mai îngrijorat? 

— Oricum, reluă Chloe, nu am fost răpită. Și 
nu e vorba despre bande... 

Se întrerupse, gândindu-se la A Zecea Lamă 
și la Mai. Lăsând deoparte istoria lor, legendele, 
originile oculte și puterile tainice, și, în fine, 
până la urmă... 

— OK, într-un fel, ar fi bande. Dar e și ceva 
oarecum internațional, și... 

— Știam eu! strigă triumfătoare Amy. Alek e 
spion de-al KGB-ului, nu-i așa? 

— Mai învaţă și tu puţină istorie! se răsti 
Chloe, pomenindu-se că reintră în rutina ei 
obișnuită cu Amy, în loc să se mențină la 
planificatele coordonate de te-am-sunat- să-ți- 
spun-că-sunt-bine-te-pup-pa. Inspiră adânc. Asta 
n-are nimic de-a face cu războiul rece, începu 
să-i explice. 

Numai că, dacă se gândea mai bine, 
oarecum avea. 

— OK, uite cum e: sunt astea două grupuri. 
Unul e Mai, în esenţă înrudit cu mine, și celălalt, 
Ordinul A Zecea Lamă, care cam are ca unic 
scop să-i omoare pe Mai, din cauză că... 

Pe-asta gândește-o bine, Chloe! 

— Din cauză că Mai au alcătuit un soi de 
castă de războinici-vânători, și... au căpătat un 
nemeritat renume cum că ar fi însetaţi de sânge 
și... animalici. Toate astea sunt chiar vechi, și 
așa mai departe. Important e că Alek mi-a salvat 
viața când psihopatul ăla din partea Ordinului a 
încercat să mă omoare. 


În fine, nu era tocmai adevărul: el îl ţinuse 
deoparte pe Brian, cât timp se luptase ea cu 
Coţcarul, și adevărul este că, poate, Brian chiar 
încercase s-o ajute... Însă, dacă Alek nu i-ar fi 
arătat ce e capabilă să facă, în ipostaza de pisică, 
ea ar fi fost despicată din vârful nasului și până 
la buric de pumnalele Coţcarului. 

— Ba nu, nu te-a salvat, zise Amy, evident 
nevrând s-o creadă. 

— Ba da, repetă, cu fermitate, Chloe. Și mai 
mult decât atât. Cei la care stau or să mă ajute să 
aflu cine este familia mea naturală. E posibil să 
fi fost omorâți cu toţii... 

Se gândi la Kim, cu un slab licăr de 
speranță, dar apoi se întrebă cum s-ar înţelege 
ea cu Amy. Până la urmă, se hotărî să nu 
pomenească, deocamdată, despre posibila ei 
soră. 

— Dar e posibil și să mai fie în viaţă. Cei de- 
aici s-au devotat găsirii tuturor rudelor noastre 
din Abhazia, o ţară din fosta Uniune Sovietică, a 
tuturor celor care s-au răspândit prin lume, ca 
să-i aducă aici, la loc sigur. 

— Pare mai degrabă că au adus cu ei 
necazurile, remarcă Amy. 

Chloe deschise gura, pregătită s-o 
contrazică, însă, într-un fel, prietena ei avea 
dreptate. 

— Vino acasă, îi propuse Paul. 

Sunase aproape ca o implorare. 

— Imediat cum poţi! Nu am încredere în 
„cei la care stai”. 

— Mda, probabil că-ţi și interceptează 
telefonul... 

— Amy, vorbesc de la un telefon mobil! 

— Şi ce dacă? Nu fi toantă! Când te întorci 
acasă? 


Era o întrebare ciudată. Chloe nu stătea la 
Firebird decât de o săptămână, aproximativ, și 
deja simţea că începuse o viață complet nouă. 
Sigur, simţea lipsa mamei, și a lui Amy, și a lui 
Paul, însă gândul că ar putea să se trezească 
brusc a doua zi și să se ducă iar la școală era, 
pur și simplu, bizar. 

Șovăi prea mult timp, încercând să-și dea 
seama cum ar trebui să răspundă. 

— Prin urmare, nici măcar nu te-ai gândit 
să te întorci, trase concluzia Amy, pe un ton egal. 

— Nu, până n-o să fiu sigură, zise Chloe, 
ezitantă. 

— Şi asta când ar fi? o întrebă Paul. 

Vocea lui era mai presus de calm. 

— Când o dispărea cu desăvârșire chestia 
asta cu Ordinul? Când or să fie morți cu toții? Și 
câți sunt? Cum să zic, chiar sună ca un război 
între bande, din ce aud de la tine. 

La asta nu se gândise. 

Chiar nu se gândise la nimic din toate astea. 

Totuși, se gândi acum, cufundându-se în 
pernele ei. I se tot spunea — Serghei îi tot 
spunea — că poate să se întoarcă „de îndată ce 
trece primejdia”, și Chloe acceptase ideea, 
repetând-o și marcând-o ca adevărată prin 
repetiție. Dar la ce se aștepta? Ca A Zecea Lamă 
să renunţe, pur și simplu, după o vreme? Că 
membrii Ordinului se vor plictisi să vâneze 
presupusul ucigaș al unuia de-al lor? Că ar 
exista vreun soi de lege a prescripţiei privitoare 
la  morţile accidentale, în mijlocul unei 
sângeroase vrajbe vechi de cinci mii de ani? 

Chiar crezuse că, într-o zi, Serghei avea să 
vină la ea, să-i dea semnalul de drum liber, s-o 
îmbrățișeze, s-o lase să plece înapoi acasă și să 
insiste ca ea să mai treacă pe-acolo, din când în 


când? Acum că se gândea la asta, nimeni nu se 
comportase ca și cum ea ar fi urmat să plece, la 
un moment dat. Alek nu-i spusese niciodată 
nimic, ori așa, ori altminteri. Și avea un serviciu, 
pentru numele lui Dumnezeu! 

— Nu-mi place cum sună, Chloe, rosti Amy, 
îndârjită. Vreau să te văd. Personal. Dacă ai tăi 
sunt chiar atât de grozavi, n-ar trebui să-i 
deranjeze dacă-ți vezi prietenii. 

— Amy, acum nu e momentul potrivit... 

— Vorbesc serios! Promite-mi c-o să te 
întâlnești cu noi. Altfel, chem cavaleria. Sun la 
poliție. O sun pe mama ta. 

— Bine, bine, promit! oftă Chloe. 

— Când? 

— Nu știu! Te sun eu când o să pot, bine? 

Își privi indicatorul bateriei. Îi mai 
rămăsese cam un sfert. Nu avea încărcătorul la 
ea și, dintr-un anume motiv, încă o dată, nu s-ar 
fi simţit deloc în largul ei să ceară unul. Dacă 
stătea să se gândească mai bine, nimeni din 
cadrul Semeţiei nu știa despre telefonul ei, cu 
excepţia lui Alek — și, mai nou, a lui Igor și a 
Valeriei — așa că, în afară de cazul în care ei le- 
ar fi spus și altora, aceștia erau toți. Oare de ce 
se simţea mai bine știind asta? 

— Foarte bine. Sună-mă până sâmbătă, sau 
vine cavaleria. Chiar nu glumesc. 

— Perfect! La revedere! 

— Pa! strigă Paul. 

Chloe închise telefonul și-l privi îndelung, 
rămânând așezată pe podea. 


— Ei bine, e... ciudat..., comentă Paul, în timp ce 
așeza, distrat, animalele din pluș ale lui Amy în 
poziţii extrem de indecente. 

— Sindromul Stockholmiă, replică prompt 
Amy, încântată de sine. A început să-și 


simpatizeze propriii răpitori. Începe chiar să 
creadă că ei o ţin la adăpost, în loc să-și dea 
seama că o ţin, și-atât. 

Paul își ridică privirea spre ea, mijind ochii. 

— Amy? Ce pui la cale? o întrebă, pe un ton 
inexpresiv. 

— Nimic, răspunse Amy, încrucișându-și 
braţele. Deocamdată. 

Însă amândoi știau bine că nu era așa. 


13 Concept psihologic având la origine jaful de la 
Kreditbanken Norrmalmstorg, din Stockholm, angajații 
băncii, ținuți ostatici între 23-28 august 1973 ajungând 
pană la urmă să-i simpatizeze pe răpitori și chiar să le ia 
apărarea, după ce au fost eliberaţi. 


Unsprezece 


— MĂI, MĂI, FIUL MEU în persoană vrea să 
cineze cu mine, rosti Whit, împăturindu-și 
incredibilul de alb şervet din olandă și 
așezându-și-l în poală. Ce onoare cu totul 
extraordinară! 

Brian se strâmbă. Încă o dată, tatăl lui 
reușise să întoarcă toate cărțile, astfel încât să 
fie în avantajul lui: domnul Rezza alesese pentru 
cină restaurantul de la Ritz-Carlton, spre 
exasperarea lui Brian. Acesta întruchipa tot ce 
nu voia Brian să fie amestecat în discuţia lor. 
Aranjamente împopoţonate, bogătași smintiţi, 
luminatul sâcâitor de perfect și discret, chelnerii 
tăcuți și, cel mai rău dintre toate, un cod 
vestimentar. Teoretic, Brian aborda solicitata 
„vestimentație business”, însă remarcase că 
şeful de sală fusese deranjat de interpretarea 
lui, în stilul Generației Y1t: pantaloni maro din 
catifea, o geacă din piele croită în stil sacou, și 
un tricou Diesel, pe care-l purta cu o cravată de 
la reduceri. 

— Să începem cu o sticlă de ceva? Poate cu 
un Krug Grande Cuvee, ca să sărbătorim ocazia? 

Brian resimți copleșitorul impuls de a-i 
atrage atenţia asupra faptului că el nu avea 
vârsta legală ca să bea, însă nu era acum 
momentul să înceapă cu contrele în conversaţia 
lor. 


— Cum vrei. Ştii că eu le prefer pe cele roșii. 

— Ah, așa este, zise Whit, privindu-și fiul cu 
o oarecare mândrie apreciativă. Îmi amintesc: 
cabernetul. Cam ciudat pentru un băiat din 
California, dar nu te dezaprob. Parcă țin minte 
că au vreo câteva soiuri indigene foarte bune 
aici... 

Scoase din buzunar o pereche de ochelari 
pentru citit și-și cufundă nasul în lista de vinuri. 

Brian oftă. Cel puţin, tatăl lui părea puțin 
agitat, cu toată parada lui. Trecuseră mai multe 
luni de când nu mai petrecuseră cu adevărat 
ceva timp împreună, în afara zidurilor prăfuite 
care găzduiau filiala Ordinului. Bătrânul arăta, 
mai mult sau mai puţin, la fel, poate un pic mai 
bronzat, poate cu maxilarele doar un pic de tot 
mai încleștate. Spusese el ceva, cum că juca 
squash, sau tenis. Era un bărbat masiv, 
impozant, cu o înfățișare desăvârșită de 
patrician și un nas suficient de mare ca să-i dea 
un aspect regal, dar îndeajuns de ascuţit cât să 
arate că era altceva decât un italian sută la sută. 
Numai tenul lui, ușor bronzat-măsliniu, îi trăda 
originea mediteraneeană. 

Vestimentaţia lui era impecabilă: un costum 
Armani de câteva mii de dolari, atât de bine 
asortat cu cămașa, cu butonii, cu cravata și cu 
pantofii, încât, făcând abstracţie de discreta 
rotunjime a burții, tatăl lui Brian ar fi putut lejer 
să pozeze pentru o revistă de modă dedicată 
bărbaţilor mai vârstnici. Whitney Rezza era 
întruchiparea vie a gustului și a avuţiei bine 
cheltuite. 

— Tată, zise Brian, dregându-și glasul, cred 
că ar trebui să ne gândim la posibilitatea ca eu 
să părăsesc Ordinul. 


Tatăl lui își ridică privirea pe deasupra 
listei de vinuri. 

— Nu fi absurd. 

Brian se gândise îndelung și intens, și cel 
mai bun lucru pe care putea să-l facă el acum 
pentru Chloe era să-și taie toate legăturile cu 
organizația pornită s-o omoare. Orice s-ar fi 
întâmplat între ei doi, el s-ar elibera de A Zecea 
Lamă, iar Chloe ar simţi că poate să aibă 
încredere în el. 

Însă asta era doar o parte: mai însemna și o 
ocazie pentru Brian de a-și da seama ce are de 
făcut cu viața lui. Și știa, indiferent de alte 
considerente, că planurile lui de viitor nu aveau 
să includă și A Zecea Lamă. În cel mai bun caz, 
aceasta reprezenta o societate ridicolă, cu 
ritualuri antice și nenumărate secrete; în cel 
mai rău, era un grup de oameni dedicați uciderii 
altor persoane. Fie într-un fel, fie în celălalt, 
oricum nu avea să fie țelul lui în viață. 

— Eu vorbesc serios, tată. Vreau să am o 
carieră, o educaţie... vreau să am o viață, 
argumentă, trecându-și degetele prin părul des 
şi negru, furios pe propriile-i emoții. 

— Toate aceste lucruri sunt posibile și cât 
timp rămâi în cadrul Ordinului, îi zise tatăl lui, 
așezând încetișor pe masă lista de vinuri, dacă 
așa ceva îţi dorești cu adevărat. 

— Eu vreau să mă concentrez asupra 
„acestor lucruri”. Nu vreau să lipsesc de la 
vreun examen important numai din cauza cine 
ştie cărei întruniri de urgenţă, cum i s-a 
întâmplat lui Dickless... pardon, Dick, cu câteva 
săptămâni în urmă. 

— Richard este un tânăr extrem de devotat, 
preciză Whit, cu un aer condescendent. Este un 
exemplu pentru Ordin. 


Și-atunci, de ce nu-l adopti, și să termini cu 
asta? Sentimentele tatălui său față de Dick îl 
făceau altădată pe Brian să se urce pe pereţi de 
nervi; acum, chiar își dorea ca el să și-l crească 
pe numitul student pentru o eventuală preluare 
a conducerii. Dumnezeu îi era martor că el nu 
şi-o dorea. 

Brian inspiră adânc. 

— Tată, zise el, răbdător, în general oamenii 
aleg să intre în rândurile Ordinului. Până și 
Edna... 

— Pentru tine, este doamna Hilshire, Brian. 

— Până și afurisita de doamna Hilshire... 

Se opri, sesizând avertismentul din privirea 
tatălui. 

— Până și ea le-a lăsat propriilor copii 
dreptul să aleagă. Evelyn a ales să intre în 
Ordin, în timp ce William și Maurice, nu. 

— Ei bine, eu nu mă bucur de luxul de a 
avea trei copii și de șansa ca unul dintre ei să-mi 
poată călca pe urme. Eu nu te am decât pe tine. 

— Nu sunt eu de vină că tu nu ai decât un 
copil, se răsti Brian, începând, încetul cu încetul, 
să se lase pradă nervilor. 

— Oh, am și ajuns la partea la care mă 
învinuiești iarăși de moartea propriei mele 
soții? replică tatăl lui, cu o detaşare enervantă. 
Că, dacă n-aş fi fost eu, ea ar fi trăit încă? Și cum 
aș fi putut să am trei copii, iar tu ai fi scăpat din 
actuala situație dezagreabilă? Ai dreptate. Ce 
cumplită dovadă de egoism din partea mea, să- 
mi las propria nevastă să moară! Nici nu mi-am 
dat seama în ce măsură i-ar provoca 
inconveniente. 

Lui Brian începu să-i tremure piciorul sub 
masă. Se forță să și-l oprească, nevrând ca tatăl 


lui să vadă cât de aproape era să-și piardă 
stăpânirea de sine. 

— Eu nu vorbeam despre asta. Cu toate că 
ar trebui să ţi le arunc în fața asta blestemată, 
mulțumită de sine... Eu vorbeam despre dreptul 
meu firesc de a alege cum să-mi duc viața. 
de alegere, fiule. Uită-te la prinţul Charles, rosti 
cu solemnitate domnul Rezza. Ascultă, eu am 
moștenit povara aceasta de la bunicul tău, exact 
la fel cum a moștenit-o el de la tatăl lui. Uneori, 
trebuie să acceptăm pur și simplu ceea ce ni se 
dă, și să îndurăm bărbătește situaţia. 

Bărbătește? Brian era pe punctul de a 
exploda. Și totuși, i se părea interesant faptul că 
el o formulase astfel. Să fie cu putință ca Whit 
Rezza să se fi răzvrătit, la un moment dat? Ca 
propriul său tată să-l fi doborât la pământ? 
Bunicul lui Brian păruse un bătrânel destul de 
blajin, însă Brian știa că îndărătul exteriorului 
prietenos zăcea o minte ascuţită și, posibil, 
malefică. 

— Înţeleg asta, tată, răspunse el, cât putu de 
calm. Dar acum trăim alte vremuri. Eu am... 
drepturi individuale, cum ar fi dreptul de a-mi 
urma propriul drum. 

Realiză, de îndată ce rosti sintagma 
„drepturi individuale”, că făcuse o greșeală. 
Aproape-afectuoasa privire a tatălui său 
dispăruse acum, lăsând locul unei căutături 
împietrite. 

— Prostii, replică domnul Rezza, dezgustat. 
Generaţia voastră nu are deloc simţul 
responsabilității față de un grup, față de o 
chemare mai înaltă decât cea proprie. Prietenii 
ocazionali vi-i trataţi ca și cum ar face parte din 
familie, iar pe cei din propria familie, ca pe 


străini. Vreţi să vă duceți viața în nesiguranţă, 
urmărind o plăcere după alta. Acesta nu este un 
drum, ci o risipă a vieţii. 

Și, cu asta, se încheie discuţia. Degeaba 
încercă Brian să navigheze pe nestatornicele 
ape ale limitatului simț al realităţii de care 
dispunea tatăl său: eșuă total. Domnul Rezza își 
reluă studierea listei de vinuri. 

— Toţi membrii Ordinului își au îndoielile 
lor, într-un moment sau altul, Brian. Până și 
Edna. Până și eu însumi. Este o etapă inevitabilă 
pe drumul spre transformarea într-un membru 
pe deplin integrat. Vei trece peste ea. 

Se întrerupse puţin, parcurgând cu privirea 
lista de vinuri. 

— Ce-ai zice de un merlot? 


14 Denumire care se referă îndeobște la tinerii născuţi în 
anii '80—90, caracterizați printr-o mai mare afinitate față 
de comunicații, media și tehnologii digitale, și o abordare 
neoliberală a politicii și a economiei. Este succesoarea 
Generației X, a celor născuţi după al Doilea Război 
Mondial. 


Doisprezece 


ÎNCĂ AȘEZATĂ PE PODEA, la mult timp după ce- 
și încheiase convorbirea cu prietenii ei, Chloe își 
ridică blugii, care zăceau împăturiţi într-o 
grămadă de haine. Aveau o rosătură care 
ameninţa să se transforme în ruptură. Deja se 
subțiase până la urzeală. Își trecu degetele peste 
ea şi peste cocoloașele de material mai tare din 
jur. Erau Lee originali, pe care și-i alesese la 
Pateena. 

„Te aștept înapoi miercuri... dacă nu, nu te 
mai deranja să te întorci vreodată.” Cuvintele 
patroanei sale îi răsunară în amintire. 

Chloe oftă. Slujba ei de la magazinul de 
articole vestimentare originale nu era altceva 
decât încă un element pe care noua ei viață 
bramburită îl... mă rog, bramburise. Simți un 
copleșitor imbold de a discuta cu Marisol, 
proprietara  prăvăliei şi prietenoasa ei 
patroană... asta, dacă Marisol îi mai era și-acum 
patroană, adică. Femeia aceasta mai în vârstă 
dăduse mereu impresia că ar înțelege-o pe Chloe 
mai bine decât reuşise vreodată propria-i 
mamă, şi-i intuise stările de spirit cu o 
neobişnuită perspicacitate. Chiar dacă nu-i 
putea destăinui toate secretele ei, Chloe mereu 
se mai despovărase de unele dintre sentimentele 
ei fată de Marisol. Acum, evident, așa ceva ar fi 
imposibil. 


Bună, Marisol. Scuză-mă că am tras chiulul 
și nu m-am mai întors la muncă, după ce mi-ai 
oferit o ultimă șansă. Știu că sunt practic 
concediată, însă am avut motive temeinice. Chiar 
n-am cum să-ţi spun care anume, dar n-aş putea 
să mă descarc puţin? 

Tristeţea pierderii unei relaţii de prietenie 
se lupta să-și facă loc în mintea ei cu furia 
stârnită de gândul că Lania — dușmanca ei de la 
serviciu — opera și acum la casa de marcat. 

Chloe se pregăti pentru o frumoasă porție 
de îmbufnare introspectivă și singuratică în 
propriul pat, însă era prea agitată pentru așa 
ceva. Prea plină de energie. Ca în seara aceea, 
care părea acum să fi fost foarte demult, când 
fugise de-acasă și se dusese în club. 

Dar, dacă se gândea mai bine, pisicile și 
leoaicele nu erau tocmai renumite pentru 
nesiguranţă sau inactivitate. Ele făceau, și gata. 
Ea era necăjită și trebuia să întreprindă ceva în 
acest sens. Chiar acum. 

Doar n-aveau să-i simtă lipsa doar pentru 
câteva ore, este? 

Să iasă pe ușa din faţă nu încăpea discuţie. 
În schimb, o privire pe fereastră îi dezvălui un 
pervaz și tot soiul de fisuri și crăpături în 
cărămizi și tencuială, perfecte pentru cineva 
dotat cu gheare. Întrebuințându-și ambele braţe 
și puţină forță, Chloe ridică fereastra până când 
obținu o deschizătură suficient de mare, încât să 
se poată strecura prin ea. Aerul rece și umed 
pătrunse în încăpere. În el se amestecau 
miresme de pini, de mâl, dar și de ceva atât de 
limpede și de intens, încât ei nu-i putu trece 
altceva prin minte decât că era luna. 

Cum era posibil ca Serghei să-și petreacă tot 
timpul în casa aceasta veche? E drept, era 


superbă și enormă, însă fiind Mai, cum de 
reușea să se împotrivească el chemării 
exteriorului? 

Privi pentru o ultimă oară în jur. Oare-i 
trăda pe cei care o primiseră înăuntru? Poate că 
ar trebui să stea de vorbă cu ei, și ei să-i 
organizeze vreun soi de escortă, astfel încât să-și 
poată vizita mama în deplină siguranţă, sau pe 
Paul și Amy, sau chiar pe Brian... Însă pe mama 
chiar avea nevoie s-o vadă. Imediat. Gândul 
acesta o izbi cu o forță copleșitoare. 

Fără să mai stea pe gânduri, se săltă prin 
deschizătura ferestrei și se ghemui pe pervaz, 
abia atingând lemnul cu degetele, ca să-și 
menţină echilibrul. Simţi c-o mănâncă picioarele 
în tenișii ei. Deși erau Sauconys și aveau o bună 
aderenţă la alergare, Chloe presupuse că i-ar fi 
mult mai ușor să coboare desculţă, încleștându- 
și degetele de la picioare în jurul pietrelor. Își 
dezlegă șireturile și-și aruncă tenișii înapoi în 
cameră, sub pat. Ciorapii îi urmară. 

Își mișcă picioarele, acum goale, și nu se 
prea miră când ghearele i se iviră din vârfurile 
degetelor, exact ca ale lui Kim. Își scoase 
ghearele și de la mâini și sări, neștiind precis ce 
avea să facă în cădere, însă încrezătoare în 
faptul că-i va veni ei ceva în minte, și convinsă 
că va ateriza perfect teafără. 

Și aşa se și întâmplă. 

Chloe nici măcar nu se mai gândi la ce 
făcea în timp ce cădea cu mare viteză, la fel de 
repede pe cât căzuse din Turnul Coit. Ateriză 
ușor pe un fronton aflat mai jos. Se auzi un mic 
scârțâit, ușor și ascuţit, când ghearele îi luară 
contact cu piatra. Permițându-și doar un 
moment de pauză, în care zâmbi cu gura până la 
urechi la ceea ce făcuse, Chloe trecu grăbită de 


la un pervaz de fereastră acoperită cu draperii 
la altul, de la un etaj la altul, lăsându-și 
picioarele să atârne și apoi căzând. 

Când, în sfârșit, atinse gazonul din spatele 
casei, iarba era rece și udă și aproape argintie. 
Cu vederea ei nocturnă, putea să-și zărească 
propriile urme de pași pe brazde: urme puțin 
mai întunecate, acolo unde călcâiele striviseră 
micile sfere de rouă, făcându-le să se amestece 
între ele și să se afunde în pământ. Era o 
descoperire atât de plăcută și de fascinantă, 
încât Chloe fu nevoită să se forțeze să privească 
în altă parte și să-și continue expediția. 

Nu-i de mirare că vezi pisicile privind în gol 
timp de ore de-a rândul... Pun pariu că ele 
observă un miliard de mărunțișuri. 

Alergă, cu corpul pe lângă pereții casei, 
încercând să ajungă cât mai repede cu putință 
în pădure. Încercă vreo două salturi de probă, 
ca și cum ar fi avut patru picioare, întinzându-și 
braţele în faţa ei și împingându-se cu picioarele. 
Cam în genul în care proceda Gollum în 
Stăpânul inelelor. Îi ieși, dar nu cu prea multă 
graţie, și nu-i dădu impresia că i-ar aduce vreun 
plus de viteză. La cei din rasa Mai, mersul era 
sută la sută în poziţia verticală. 

Ceea ce o făcu să-și pună întrebări referitor 
la ce-i spusese Kim. Să fi fost ei un neam creat de 
zeități antice? Lui Chloe încă nu-i prea venea să 
creadă, dar dacă era adevărat? 

Dar, pe de altă parte, dacă Ordinul A Zecea 
Lamă avea dreptate? Dacă ei nu fuseseră creaţi 
de zeități antice binevoitoare, ci de demoni? 
Dacă erau un fel de demoni? 

Și totuși, ea încercase să-l ajute pe Coţcar, 
după ce el urmărise s-o omoare. Așadar, Chloe 
nu era rea. Sau da? 


Își alungă gândurile și se concentră din nou 
asupra prezentului. Alergă, și metri după metri 
de pământ dispărură sub pașii ei. Simţi cum se 
afundă printre umbrele pinilor. Nimeni nu 
putea s-o vadă, dacă ea nu voia să fie văzută: 
știa asta. Și, dac-ar fi fost nevoită, Chloe ar fi 
putut foarte lesne să vieţuiască afară tot timpul, 
prin copaci, ca fantezia de libertate a unui copil. 

Imaginaţia ei pisicească o părăsi când, 
alergând pe marginea aleii, ajunse la șosea. Nu-i 
trebuise mai mult de o secundă până să-și dea 
seama cum să escaladeze gardul în timp ce 
paznicul de la poartă era întors cu spatele, dar 
de îndată ce ajunse din nou pe drumurile 
publice, înțelese deodată că, fie chiar și cu viteza 
ei de Mai, n-avea cum să fugă tocmai până acasă 
la ea, să stea de vorbă cu mama, să-i spună că 
totul e bine, și să ajungă înapoi, în mai puţin de 
câteva ore. 

Simţindu-se un pic înfrântă, luă un autobuz 
care traversa Golden Gate, de la marginea 
localității Sausalito. Se așeză pe un scaun din 
spate, străduindu-se să nu sară și aducându-și 
aminte abia în ultima clipă să-și retragă 
ghearele. Nimeni nu-i luă în seamă prea mult 
picioarele goale: doar era în San Francisco, și cu 
expresia sălbatică din ochii ei și energia abia 
stăpânită, putea foarte ușor să treacă fie drept o 
drogată exaltată, fie o dezmăţată în drum spre 
următoarea întâlnire. 

Cobori din autobuz atunci când acesta 
ajunse să ocolească parcul Golden Gate, 
pregătită să parcurgă în fugă restul drumului. Se 
hotări să aleagă o rută oarecum ocolită, pentru 
eventualitatea că ar urmări-o cineva, însă nu-și 
dădu prea mare osteneală în privința aceasta, 
deoarece timpul îi era măsurat. 


Până la urmă, nici nu mai conta. 

Trecu pe lângă un om al străzii, cu un 
aspect surprinzător de sănătos: avea să-și 
amintească ulterior acest amănunt și să se certe 
singură. În timp ce-l ocolea la o distanță destul 
de mare, el întoarse capul spre ea. Privirile li se 
întâlniră, și ea își dădu deodată seama că 
individul arăta mult prea normal și concentrat. 

Tocmai când se pregătea să se îndepărteze 
și mai mult, el ridică o bâtă din lemn, cu niște 
ornamente, și-o repezi spre ea. 

Chloe își azvârli braţele în sus, cu ghearele 
scoase, încercând s-o devieze, însă bâta se mișca 
prea repede, iar bărbatul care-o mânuia era 
prea puternic — și bine antrenat — așa că nu 
reuși decât să împiedice impactul dintre vârful 
ei și propriul creștet. 

În schimb, bâta o izbi în claviculă, 
provocând un trosnet, însă cea mai mare parte a 
impactului fu preluată de gâtul ei. 

Chloe căzu, săgetată de durere și, în același 
timp, de frică. Încercă să se ridice în picioare, 
însă durerea și senzaţia de anapoda din gâtul ei 
o împiedică să se miște așa cum trebuia. 

O altă persoană își făcu apariția deasupra 
ei. 

Nu era vreun alt „om fără adăpost”: 
dimpotrivă, un bărbat destul de normal, care-și 
plimba căţelușul minuscul, evidenţiat numai de 
puloverul său, de un portocaliu aprins. 

— Ajutor! strigă Chloe, întinzându-și mâna 
spre el. 

Omul îi întinse mâna, la rândul lui, însă 
atunci ea observă că mâna aceea ținea un obiect 
negru, pe care ea nu putea să-l identifice. Iar 
când mâneca puloverului se ridică, îi văzu 


tatuajul, același pe care-l avusese și Coţcarul: 
Sodalitas Gladis Decimi. 

Chloe scoase un țipăt. Ghearele îi ieșiră la 
iveală și se repeziră frenetic spre atacatori, cu 
toată durerea care o copleșea. 

Însă ambii ei atacatori erau bine antrenati, 
chiar dacă se mișcau mai lent decât Coţcarul. Cel 
îmbrăcat ca un vagabond îi puse genunchiul pe 
piept, scoţându-i tot aerul din plămâni. O prinse 
de un braţ, iar tipul care purta pulover o apucă 
de celălalt. 

— Te duceai în vizită la mămica? o întrebă, 
răutăcios. 

Ea izbi cu piciorul: mișcare la care ei nu se 
așteptaseră. Deși nu putea să-l ajungă pe cel 
care-i zdrobea coastele, ghearele piciorului ei 
stâng țâșniră afară și-l nimeriră cu precizie pe 
tipul cu pulover drept în abdomen. Îl auzi 
urlând și simți cum carnea se strânge și se sfâșie 
sub ghearele ei. Totuși, încă nu putea să respire, 
și steluțe argintii începuseră să-i plutească prin 
câmpul vizual periferic. 

Apoi, se auzi un șuierat... și nu dinspre ea. 

Deodată, greutatea i se ridică de pe piept. 
Inspiră cât de adânc putu și fu răsplătită cu o 
durere pârjolitoare, atât de puternică, încât i-o 
anulă pe cea a rănii de la gât. Putea din nou să 
vadă, deși tot ce vedea era, în mare parte, în 
ceaţă: păreau să fie alți doi tipi, mai agili decât 
cei din A Zecea Lamă, care-i atacau și-i snopeau 
într-o tăcere sinistră. 

Chloe se ridică în șezut cât putu de bine. 
Erau Mai, desigur, cu toate că nu-i cunoștea. În 
schimb, era cu neputinţă să se înșele în privința 
mișcărilor și a mirosurilor lor. Erau și mari... iar 
asta făcea ca tăcerea lor să devină încă și mai 
înspăimântătoare. Vagabondul ateriză cu un 


bufnet alături de ea, cu ochii sticloși, fără 
simţire. Chloe își pierdu cumpătul doar pentru o 
clipă, simțind un imbold aproape irezistibil să-i 
sfâșie fața. În loc de asta, îi înfipse ghearele de la 
picior în boașe. Când se va trezi, va avea o 
amintire de la ea. 

După care se prăbuși la loc pe caldarâm. 

— Știam eu c-o să ne aducă necazuri, zise 
unul dintre salvatorii lui Chloe, suspinând și 
îndreptându-se spre ea. 

Era, de fapt o femeie, după cum își dădu 
seama în timp ce-o privea cum își scutură 
pantalonii de praf. Apoi, cu o lovitură de picior 
administrată parcă într-o doară, îl făcu pe „omul 
străzii” să nu mai miște, fiindcă tocmai începuse 
să geamă și să se agite. 

— N-ai ce să-i zici. E copil, zise celălalt, un 
bărbat. 

Poate că delira, însă Chloe avea impresia că 
seamănă foarte bine între ei. 

— În plus, adăugă tipul, n-am mai avut 
parte de astfel de distracții tocmai din august. 

Femeia scruta împrejurimile, prin noapte. 
Dintr-odată, se lăsă în jos, ghemuită, sprijinindu- 
se cu o mână de caldarâm, pentru echilibru, și 
arătând spre ceva cu cealaltă. 

— Mai vin și alţii. 

— Să vină! zise celălalt, dar apoi adăugă: 
Știu, știu. 

— Tu ia-o de picioare... grijă mare la gât. Ar 
putea să-i fie rupt. 

— Unde e gloriosul nostru șef de haită? 
întrebă tipul, cu un sarcasm pronunţat. Asta nu 
l-ar fi costat nici măcar o viață. Presupunând că 
are mai multe. 

— Şșt! Ţine-ţi părerile pentru tine, Dima. E 
posibil ca fata să fie încă trează. 


și chiar e, zise Chloe, în sinea ei, înainte de 
a leşina de-a binelea. 


Treisprezece 


NU MAI CĂLĂTOREAU ACUM pe tărâmul 
soarelui cald, al nesfârșitelor întinderi de cer și 
de nisip. Erau într-un loc mai rece și mai umed, 
cu munți nemaipomeniţi și o mare cu totul 
diferită. Mergea pe străzile unui oraș străvechi. 
Din pământ, răsăreau stanele de piatră ale 
clădirilor moarte de secole. 

Puţine persoane îi acordau atenţie. Pieţele 
erau ticsite de oameni de pretutindeni. Una 
dintre însoţitoarele ei, care o urmau precum 
umbrele, adulmecă aerul cu o expresie 
dezaprobatoare,  strâmbând din nas de 
duhoarea mulțimii. Le zâmbi celor patru leoaice 
tăcute. 

— Haideţi să ne găsim orfanii și să ne 
mutăm din locurile acestea. 

Trecură de un colț, și o umbră se așternu 
peste cele cinci fete din rasa Mai; una dintre ele 
scoase un sunet tânguitor, când duhoarea de 
ouă clocite ajunse copleșitoare în căldura 
soarelui după-amiezii... 


* k*k 


— Chloe? 

Deschise ochii. Faţa lui Serghei era incomod 
de aproape de a ei, și pe ea desluși o expresie 
preocupată. Răsuflarea îi duhnea a usturoi, deci 
nu semăna câtuși de puţin cu mirosul din visul 
ei, dar tot îi făcea greață. 


Chloe era întinsă pe propriul ei pat, în 
conac. La gât avea îndesat strâns un cocoloș de 
pânză, udă de la gheața topită. Încercă să 
întoarcă puţin capul: era posibil, însă durerea o 
secătuia. 

— Aș putea să cred că data viitoare mă vei 
asculta în privinţa vizitării mamei tale? rosti el 
cu blândețe, bătând-o ușor cu palma pe mână. 

Era un gest puţin stângaci, al cuiva 
neobișnuit să-și arate afecțiunea. Chloe se înroși 
și-și lăsă privirea în jos, mult prea stânjenită de 
gestul pe care-l făcuse și de ceea ce rezultase, ca 
să-l mai poată privi în ochi. 

— Ştiu că ţi-e dor de ea, continuă el, însă 
Ordinul îți vrea moartea, Chloe, fetițo. Le-ai scos 
din luptă pe unul dintre cei mai buni — și mai 
nebuni — soldați ai lor. Ei știu că, la un moment 
dat, vei încerca să ajungi acasă. Oricare exilat 
procedează așa. 

Ochii lui albaștri-alburii priviră pentru o 
clipă undeva dincolo de ea, în depărtare, spre 
altceva. 

Chiar arată într-un fel ca un leu, medită 
Chloe. Dacă părul roșcat-argintiu i-ar fi fost dat 
mai pe spate — și doar cu puţin mai lung — ar fi 
semănat cu o coamă. 

— Tot ceea ce faci tu în clipa de faţă are ca 
rezultat punerea ei în pericol. Lasă-i timp, dă-ne 
nouă răgaz să aranjăm treburile, și în cele din 
urmă vă veţi întâlni. Bine? zise, mângâind-o de 
această dată pe creștet. 

— Bine, fu de acord Chloe, zâmbind fără 
voia ei. Îmi pare rău. 

— Să nu-ţi pară prea rău: Ellen și Dmitri s- 
au distrat pentru prima oară după nu știu câtă 
vreme. Și niciunul dintre criminalii pe care i-au 


doborât ei nu ne va mai crea probleme mult 
timp. 

Zâmbi, dezvăluind o gură plină de dinţi 
scurți și pătrățoși, la fel ca el însuși. 

— Bucură-te, Chloe, fetiţo! Eşti o 
adolescentă care nu mai trebuie să meargă la 
şcoală pentru o vreme. Când eram de vârsta ta, 
mi-ar fi plăcut la culme așa ceva. 

Chloe făcu un semn de încuviințare, iar 
Serghei îi potrivi așternuturile în jurul trupului, 
învelind-o mai bine. 

— Dar voi putea vreodată să merg acasă? 
întrebă ea în cele din urmă, cu o voce care-i 
sună mai jalnic decât ar fi vrut. 

— Sigur că vei putea, Chloe, răspunse el, 
afectuos. Nu avem de gând să te ținem aici 
pentru totdeauna... cu toate că, desigur, mie mi- 
ar plăcea. 

Zâmbi și-o ciupi de bărbie. Dinții lui erau 
foarte regulați și semănau cu cei ai felinelor, 
constată Chloe. Era un mic zâmbet ciudat, 
perfect. 

— Cum aș putea vreodată să fiu în 
siguranță? 

— Ah! Mda. În cinci moduri, zise el, 
ridicându-și mâna cu cele cinci degete răsfirate 
şi începând să enumere. Unu: îl găsește cineva 
pe Coţcar. Este încă posibil: nu e prea ușor să 
omori un nemernic ca el, și nimeni nu l-a văzut 
în realitate atingând apa. Doi, ceea ce este cu 
mult mai improbabil, să obținem o destindere 
veritabilă și să-i convingem de nevinovăția ta. Ei 
nu ne consideră cu adevărat ființe umane — 
adică, fiinţe inteligente, raționale — și aproape 
niciodată n-au fost de acord să ne întâlnim, însă 
tot s-a întâmplat o dată, într-o lungă perioadă de 
timp. Trei: le îngreunăm cât mai mult sarcina, îi 


legăm de mâini prin alte metode. Cum ar fi o 
anchetă a poliţiei. Sau, și mai rău, una din 
partea IRS15. Sau o explozie „accidentală” la una 
dintre fabricile lor de armament. 

— Fabrici de armament? 

— Da. Ei înșiși ocolesc foarte mult legea, 
acești așa-numiţi apărători ai nevinovaților. 
Patru... 

Tuși, vrând să marcheze o urmă de 
stânjeneală, acolo unde, în realitate, nu exista 
așa ceva. 

— ...am putea să-i amenințăm familia cuiva 
din rândul Ordinului. Știu — adăugă, ridicând o 
mână și închizând ochii, când Chloe dădu să 
spună ceva — aceasta este o idee străină și 
oribilă pentru urechile tale tinere, naive, 
umane. Însă, Chloe, nici ei nu joacă după reguli 
corecte. Altfel, de ce-ar hăitui o adolescentă 
nevinovată, ca tine? Și, în primul rând, de ce l-ar 
fi trimis pe Coţcar după tine? 

La drept vorbind, acum, că stătea și Chloe 
să se gândească, de ce-l trimiseseră? Ea nu 
reprezentase o amenințare pentru nimeni, decât 
după ce fusese obligată să se apere de psihopatul 
acela, când ceilalți Mai îl trimiseseră pe Alek s-o 
învețe cum să se apere singură. Era o situație de 
genul oul și găina. 

— Au trimis pe cineva după tine, deoarece 
erai o țintă facilă, rosti Serghei, întristat. Nu 
făceai parte dintr-o semeţie, nu făceai parte 
dintr-un grup care să te apere. Ar fi însemnat o 
cale ușoară pentru ei de a dobori un membru al 
poporului Mai, fără vreun risc și fără să suporte 
repercusiuni. Au mai făcut asta și altădată, cu 
alţi orfani ca tine; ar trebui s-o întrebi pe 
prietena ta, Kim, cândva, despre asta. Pe ea am 


găsit-o ascunsă pe o alee, într-o cutie aruncată la 
gunoi. 

Chloe o și vedea, deși n-ar fi vrut. O fată 
micuță, cu părul negru și ochii de un verde 
aprins, îngrozită, ţinându-se în întuneric și 
ascunzându-se prin mormanele de gunoaie, 
astfel încât oamenii care-o hăituiau să n-o poată 
găsi. 

— Crede-mă, Chloe, zise Serghei, cu o 
expresie de duritate pe față. Îți spun ca unul 
care a trăit într-o foarte primejdioasă parte a 
Europei de Est, într-o perioadă foarte dură: 
lupta pentru supraviețuire e dificilă și, adesea, 
neplăcută. 

Își duse degetul la coada ochiului și începu 
să frece acolo. Chloe nu mai observase până 
acum: o parte din sprânceana lui dreaptă era 
mai arcuită, și se vedea o dungă foarte subțire, 
dând impresia că două bucăţi diferite de carne 
fuseseră cusute împreună, ca să acopere o rană. 

— Mai era și un an cincilea mod, șopti 
Chloe. Spuneai că erau cinci moduri în care eu 
aș putea să fiu în siguranţă. 

— Ah, da! exclamă Serghei, smulgându-se 
din gândurile lui și îndreptând spre ea o privire 
în care se citeau atât severitate, cât și 
pragmatism. Ar fi ca unul dintre noi să fie ucis 
de ei în decursul următoarelor câteva 
săptămâni. Atunci, ar însemna că suntem chit. 

Chloe icni. 

Și, cu asta, el plecă, lăsând-o singură. 

Chloe încercă din nou să-și miște umărul. 
Din nou, durere, însă tot nu era prea rău. N-avea 
gâtul rupt, și nici clavicula. Observă un pahar cu 
apă pe noptiera de lângă pat, și o farfurioară cu 
două tablete de ibuprofen, pe care le înghiți 
îndată. Înșfăcă telecomanda și-și umflă pernele, 


pregătindu-se pentru o amiază la televizor. 
Deodată, mâna ei nimeri peste ceva: telefonul 
mobil, pe care și-l ascunsese acolo în seara 
trecută, înainte de plecare. Apăsă pe butonul de 
pornire și văzu că avea un mesaj, sosit de la un 
număr necunoscut. Își apelă mesageria vocală 
în timp ce începea să schimbe canalele, în 
căutarea lui Jerry Springer. 

— „Chloe, tot eu sunt, Brian. Ascultă-mă: 
orice-ai face, oriunde-ai fi, rămâi acolo în 
următoarele câteva zile. Ordinul a împânzit 
străzile din jurul casei tale cu membri de-ai lui 
care te caută să te aducă... într-un fel sau în 
altul. Nu încerca să-ți vizitezi mama sau 
prietenii. Încerc să te sun mai târziu.” 

Chloe verifică ora la care sosise mesajul. 
8:12. La aproape o oră înainte să plece în 
încercarea de a-și vizita mama. Dacă și l-ar fi 
lăsat deschis, ar fi primit apelul și-ar fi evitat 
încăierarea. 

Stătu să se gândească la asta, ca și la Brian, 
pentru o vreme, privind în tavan și descoperind 
mici siluete de lei jucându-se printre nodurile și 
volutele scândurilor de-acolo. Păreau să se 
răsucească și să sară, dansând ca leii din 
pustie... 

Nu era ibuprofen, își dădu seama atunci, 
cufundându-se în inconștiență. 


— l-am spus că e toată numai grăsime și 
răutate... nimeni n-o vrea. Nu știam că există și 
tipi ca Joey, cărora să le placă biiip de-astea. 

În studio erau prezente patru dintre 
femeile cele mai corpolente din câte văzuse 
vreodată Chloe la televizor. Una dintre ele părea 
să nu aibă deloc gât, chiar și când Chloe puse 
imaginea pe pauză, ca s-o privească mai bine. 
Alta fusese la spital, unde i se extirpase o 


tumoare de douăzeci și cinci de kilograme, fără 
ca ea măcar să fi știut de existența acesteia. 
Alături de ele se aflau bărbaţii care le iubeau, 
iar vizavi, rudele care le împroșcau cu insulte. 
Ei, uite, asta e televiziune. 

Când se trezise, Chloe fusese hotărâtă să nu 
se mai gândească la nimic important sau 
profund, măcar pentru o vreme, ci doar să 
profite de faptul că nu era decât o fetiță 
suferindă, așteptându-și vindecarea în fața 
televizorului. 

Kim apăru în pragul ușii, silențioasă ca de 
obicei. 

Chloe îi făcu semn să intre, dar ridică un 
deget: femeia grasă care fusese insultată 
adineauri tocmai se ridica de pe scaunul ei și 
pornea, legănându-se, spre atacatoarea ei, vrând 
s-o plesnească. 

— Asta ce e? se interesă Kim, venind până 
la marginea patului și privind curioasă 
televizorul. 

— Jerry Springer, îi răspunse Chloe, 
clătinând din cap când văzu că fusese nevoie de 
patru mașiniști ca s-o ia pe femeie de pe sora ei. 

— Mi se pare ceva de senzaţie și dizgrațios, 
comentă Kim, strâmbând din nas. 

Chloe izbucni în râs, dar se opri repede. 

Începu o reclamă, și Chloe închise 
televizorul. 

— Care-i treaba? 

Până și cu trăsăturile de extraterestră ale 
lui Kim, era ușor să-ți dai seama că o 
dezamăgise ceva. Se așeză pe marginea patului 
lui Chloe, agățându-se de cuvertură cu ghearele, 
ca să se echilibreze, și flutură un dosar din 
carton manila, plin cu hârtii. 

— Nu cred să fim rude, îi zise. 


Vorbise pe un ton calm, însă Chloe îi 
remarcă licărul din ochi. 

— Din câte au reușit să afle cei care se 
ocupă cu genealogiile, semeni mai mult cu acei 
Mai care au fugit în Turcia din Abhazia, prin 
secolul al nouăsprezecelea. Familia mea a rămas 
acolo unde acum este Georgia. 

Chloe nu înțelegea nici jumătate din ce 
auzea. 

— Adică sunt turcoaică, nu rusoaică? 

Kim o fixă cu o privire rece. 

— Eşti Mai. Nici „turcoaică”, nici altceva. 
Nu există niciun fel de naţionalităţi umane în 
trecutul tău. 

Chloe uitase că făcea parte dintr-o cu totul 
altă rasă. Minunatele imagini multicolore cu ea, 
înfășurată în nenumărate eșarfe, cu ochii 
conturaţi cu fard negru, plină de brățări, pe 
fundalul unei muzici pe care se dansează din 
buric — ca în restaurantul unde obișnuia s-o 
ducă mama ei — se risipiră, întristător. 

— E dosarul meu? întrebă. 

Kim scutură din cap. 

— Nu, e un fel de dosar general, cu 
informații recente despre locurile noastre de 
proveniență. Am crezut c-o să te intereseze. Uite: 
Sankt Petersburg, de unde e Alek. 

Îi înmână lui Chloe fotografii înfățișând un 
oraş exotic, cu turle prea lunguiețe și prea 
subțiri ca să poată fi confundate cu cele ale 
bisericilor americane. Cupole de forma unor 
cepe împestriţau orizontul. Totul părea poleit cu 
aur, ca într-un regat de basm. 

— Ce-i asta? întrebă Chloe, arătând spre 
una dintre celelalte fotografii, care înfățișa o 
clădire cu pereţii din blocuri mari de piatră 
albă. Pe lângă ea mergea o femeie cu părul lung 


și negru. Mi se pare cunoscută. Am văzut-o într- 
un vis. 

Dintr-odată, se simţi din nou pe strada 
aceea comercială aglomerată, și pe aleea 
întunecoasă, cu mirosul acela oribil. 

Kim o privi cam ciudat, însă întoarse 
fotografia să citească pe spatele ei. 

— E unul dintre complexele balneare 
sulfuroase din Suhumi. Partea aceea din 
Abhazia era celebră pentru izvoarele ei de ape 
minerale: izvoare naturale de apă termală și 
minerală, despre care se spunea că ar avea 
proprietăți curative. 

Sulfuroase... Puțin cam prea ciudat. 

— Sulful miroase a ouă clocite? întrebă ea, 
temându-se de răspuns. 

— Aproape identic, îi răspunse Kim, lăsând 
jos fotografia și privind-o drept în ochi pe Chloe. 

Urechile ei negre și catifelate se lăsară 
înapoi, aproape lipindu-se de cap. Chloe nu putu 
să-și dea seama dacă era tulburată, sau doar 
asculta zgomotele de pași de pe coridor. 

— Și tu ai visat asta? o întrebă apoi Kim. 

— Mda. Era umezeală, și lume multă, și... 
era puţin cam derutant. Modern și vechi, în 
același timp. Și puțea. Dar peretele ăla mi-l aduc 
aminte. 

— Suhumi e orașul în care s-a stabilit până 
la urmă Semeţia noastră, după ce a plecat 
pentru totdeauna din Orientul Mijlociu. Doar 
una dintre acei Mai din diaspora s-a mai întors 
în Abhazia: fosta noastră conducătoare a 
Semeţiei. Visa să strângă tot poporul Mai risipit 
prin Europa de Est și să-l unească într-un fel, 
cam ca Statele Unite. 

Puse cu grijă fotografia la loc și închise 
dosarul. 


— Dar a fost omorâtă într-o încăierare între 
abhazi și gruzini. 

— Au mai fost și alți exilați, de peste tot, care 
au rămas s-o aștepte, murmură Chloe. 

— Ce-ai spus? o întrebă cu severitate Kim, 
fixând-o cu privirea de parcă ar fi fost un 
șoricel. 

— În visul meu, eu eram conducătoarea 
Semeţiei. 

— Asta e ceva... interesant, rosti lent Kim. 

— Crezi că aș putea să mă înrudesc cu ea? 

Crezi că ea ar putea să fie mama mea? 

Kim deschise din nou dosarul și privi încă o 
dată fotografia cu băile din Suhumi. 

— E posibil... Însă ea nu a avut decât o fiică 
de care să știm noi, și care a murit... 

Tonul îi era reticent, și Chloe simţea 
oarecum că n-avea vreo legătură cu 
dezamăgirea provocată de faptul că ele două nu 
erau înrudite. Aici era altceva... 

Poate că era geloasă pe posibilitatea ca fiica 
fostei conducătoare a Semeţiei să fie Chloe. 
Poate că asta însemna ceva, ca o moștenire în 
lumea aristocrației. Poate că ea avea să preia 
conducerea, după expirarea mandatului lui 
Serghei. Chiar se întrebă dacă asta mai însemna 
ceva, în afară de conducerea unui imperiu 
imobiliar și căutarea orfanilor Mai rătăciți. 

Ce spuseseră cei doi care o salvaseră? Unde 
e gloriosul nostru șef de haită? Asta nu l-ar fi 
costat nici măcar o viață. Presupunând că are 
mai multe. 

— Kim... înainte să-mi pierd cunoștința, 
unul dintre cei care m-au salvat a spus ceva 
despre faptul că șeful Semeţiei n-ar fi riscat să-și 
piardă „una dintre vieți”. Ce-o fi vrut să spună 
prin asta? 


— Prin tradiţie, în trecut, conducătorul 
Semeţiei era și un veritabil lider militar, primul 
în bătălie sau la vânătoare, ultimul care se 
retrăgea... 

Una dintre urechi îi zvâcni. Auzi și Chloe 
zgomotul: pași care răsunau zgomotos de-a 
lungul coridorului. Părea să fie Olga, și probabil 
că venea să vadă cum se mai simte Chloe. 

Kim se aplecă mult spre ea, prea aproape 
pentru o ființă umană normală. Cam în genul 
pisicii lui Amy, care-și împingea nasul și gura 
urât mirositoare în faţa lui Chloe, adulmecându- 
i delicat faţa și apoi retrăgându-se. 

— Ascultă-mă, Chloe. Nu spune nimănui 
despre visul tău, sau despre ce-am vorbit, șuieră 
ea. Există conducători, și conducători, Chloe 
King. 


15 Abreviere pentru Internal Revenue Service, entitate 
aparținând de Departamentul Trezoreriei din guvernul 
S.U.A. și având ca obiect colectarea taxelor și 
impozitelor. 


Paisprezece 


ORICÂT AR FI FOST PAUL de îngăduitor și de 
bun amic cu Alek, Amy n-avea de gând să 
suporte. Dac-ar fi fost după prostănacul ei de 
iubit, n-ar fi făcut amândoi decât să stea 
deoparte și să nu întreprindă absolut nimic, 
până când se crăpa lumea în două. Și tocmai 
acesta era motivul pentru care ea o ștergea atât 
de devreme de la școală. 

Îi servise profesorului o scuză lamentabilă, 
cum că s-ar simţi rău, și nu se mai sinchisise să 
treacă măcar pe la cabinetul medical. Mașina 
fratelui ei era parcată în spațiul rezervat celor 
din anii superiori, și împrumutul ei o costase cât 
o mână și-un picior: garantarea unui răspuns 
afirmativ la orice serviciu s-ar fi gândit el să-i 
ceară. Nici măcar nu are nevoie de ea la Berkeley. 
Era un Chevy Malibu break, negru complet, pe 
care el îl numise Batmobile. Un automobil destul 
de mic pentru cei șase cilindri în V ai lui, totuși, 
așa că, atunci când apăsă acceleraţia până la 
podea, zbură din parcarea școlii ca un liliac al 
infernului. 

Amy parcurse în mare viteză drumul și 
opri la câteva străzi distanţă de casa lui Chloe. 
Încuie portiera și se duse până la intrarea în 
casă, încercând să nu privească bănuitoare în 
jur, străduindu-se să pară că ar avea toate 
drepturile să fie acolo; scoase din buzunar cheia 


de rezervă a lui Chloe și intră în casă, în miezul 
zilei, când amândouă ar fi trebuit să fie la 
școală. 

Doamna King obișnuia să ajungă acasă pe 
la șapte, și Amy avea intenţia să plece de-acolo 
într-o oră. Poate chiar să se întoarcă la școală... 

Dar, dacă ne gândim mai bine, pe cine 
credea că păcălește? 

Își plănuise totul de mai multe zile și purta 
un echipament potrivit pentru pătrunderea prin 
efracție (chiar dacă folosise cheia): blugi negri 
strâmți și tricou negru, și bluza neagră de 
trening Emily, a cărei glugă avea urechi de 
pisică și mâneci terminate în mănuși cu gheare. 
Perfect pentru un spărgător felinlS. Se și 
admirase ceva timp în oglindă azi-dimineaţă. 
Pentru ea, era un aspect complet diferit: totul 
mulat și negru. Nimic din chestiile nebunești, 
trăsnite, înzorzonate și vaporoase pe care le 
concepea și le purta ea. Pieptul îi cam ieșea un 
pic în relief: în hainele acestea, părea aproape la 
fel de mare ca al lui Chloe. Nu-i mai trebuia 
decât o pereche de cizme negre și lungi din 
piele, à la Emma Peell?, și poate să-și vopsească 
părul în negru, însă lui Paul nu-i plăcea ca ea să- 
și schimbe culoarea părului: lui totdeauna îi 
plăcuse nuanţa naturală. 

Închise cu precauţie ușa după ea și stătu 
timp de un minut să asculte. Dacă era cineva pe- 
acolo la pândă, nu dădea nici măcar un semn: 
totul părea destul de normal în casa King. Nu tu 
mobilier răsturnat, nu tu vreun alt semn de 
violență. Cu toate acestea, pentru mai multă 
siguranţă, Amy se lipi cu spinarea de perete și se 
strecură în sus pe scară, lăsându-se în jos când 
trecea prin dreptul vreunei ferestre, urcând 
într-o alergare ghemuită treptele. 


De aici, rezultă o extrem de atipică — 
pentru un spărgător — poticnire de treapta de 
sus și o căzătură care o trimise în zbor aproape 
gata să-și zdrobească bărbia de ușa sălii de baie. 
Amy își petrecuse cea mai mare parte a vieţii 
străduindu-se să se facă observată și să iasă în 
evidenţă: furișatul era ceva cu totul nou pentru 
ea. Se ridică, sperând să arate doar ca o umbră, 
și pătrunse, pășind pe vârfurile picioarelor, în 
camera lui Chloe. 

Încă o dată, totul părea normal; poate doar 
puțin mai prăfuit ca de obicei, dar fără 
schimbări notabile. Computerul lui Chloe fusese 
stins așa cum trebuia. Amy îl porni, folosindu-și 
mănușile ei negre speciale, ca nu cumva să lase 
vreo amprentă. Și le admiră în timp ce aștepta 
să se încarce sistemul de operare, după care 
intră pe internet și se conectă la adresa de e- 
mail a lui Chloe: prietena ei folosea aceeași 
parolă de ani de zile: adopTED5. 

Aha. 

Chloe își golea cu religiozitate căsuţa cu 
mesaje șterse, ca nu cumva să-și depășească 
limita capacității de stocare a adresei de e-mail, 
descărcându-și în computer toate mesajele mai 
picante, pentru eventualitatea în care mama ei 
ar fi reușit cumva să pătrundă. Cu toate acestea, 
nu ştergea atât de des pe cât ar fi trebuit și 
mesajele trimise, şi era foarte atentă să nu-și 
adauge adresele în agendă. După doar vreo 
două minute de  scotoceală, Amy găsi 
brian9Qhbitsy.net, după care, cercetând prin 
documentele Word „protejate” ale lui Chloe, 
primi confirmarea că era vorba despre acel 
Brian de care era interesată Chloe. 

Pe urmă, Amy se deconectă de pe adresa lui 
Chloe și intră pe Hotmail, pe unul dintre 


propriile ei conturi — unul pe care-l întrebuința 
atunci când nu voia să i se dea de urmă, pentru 
concursuri, sau pentru spam, sau liste de 
corespondenţă, și alte alea — și-i trimise un e- 
mail lui Brian. Ceva mai devreme, Amy luase 
hotărârea să întreprindă tot ce avea legătură cu 
Chloe de pe computere străine, nu de pe al ei, ca 
nu cumva să i se depisteze adresa IP. 


Brian: sunt o prietenă de-a lui Chloe. Ea unde 
este? Poţi să ne ajuţi? Alek pare să știe ceva, dar 
nu vrea să spună. Răspunde-mi ASAP18. 

Pe urmă, se asigură că-l trimite așa cum 
trebuie, îl șterse din dosarul mesajelor 
expediate, apoi și din cel al mesajelor șterse. 
Verifică încă o dată, să se asigure că dispăruse 
într-adevăr, apoi șterse fișierele temporare din 
Explorer și începu chiar să defragmenteze hard 
diskul — ca să fie cu adevărat sigură că toate 
informațiile sunt eliminate — însă, privindu-și 
ceasul, își dădu seama că i-ar lua douăzeci de 
minute. Așa că opri calculatorul, misiunea fiind 
îndeplinită, și se pregăti să se furișeze afară din 
casă. 

Dar, exact ca în filme, când era pe la 
jumătatea scării, sună telefonul. Amy încremeni, 
lipindu-se de perete atât de energic, încât 
electricitatea statică îi zbârli vârfurile părului 
creţ și roșu, ridicându-le pe tapet, și lovi cu 
umărul un tablou, aproape dărâmându-l. 
Așteptă, înghețată, conștientă mental de faptul 
că putea să se miște, însă incapabilă s-o și facă. 
Scrută încăperea cu privirea până când se cuplă 
robotul telefonic, numărând secundele. 

Remarcă un lucru care i-ar fi scăpat dacă s- 
ar fi strecurat imediat afară, așa cum avusese de 
gând. Nimic din casă nu părea să fi fost mișcat 
din loc. Cam de ceva vreme. Era o anume 


nemișcare pretutindeni, și cu toate că nu se 
vedeau straturi de praf, prin casă plutea o 
senzație de stătut, aproape palpabilă. Ba chiar 
mirosea puţin a vechi, ca atunci când nu se 
aruncă gunoiul de o zi sau două; nici pomeneală 
de izuri de detergenţi, sau săpun, sau parfum, 
sau orice ar fi denotat mișcare, sau viaţă, într-o 
casă locuită de două femei. 

Zguduită de această revelaţie, Amy ieși din 
casă cu mai puțină precauţie decât avusese la 
intrare; în definitiv, om era și ea, și tocmai de- 
asta voiau să se asigure persoanele care îi 
urmăreau ieșirea din casă. 


16 Joc de cuvinte în original, expresia cat burglar (literal: 
„spărgător-pisică”) fiind folosită pentru acei spărgători 
care pătrund în locuințe cățărandu-se pe pereți, pe 
burlane etc. 

17 Personajul principal feminin din serialul de televiziune 
Răzbunătorii, interpretat de Diana Rigg. 

18 Abreviere uzuală pentru As soon as possible („cât mai 
curând posibil”). 


Cincisprezece 


O FAMILIE NOUĂ ȘI IUBITOARE, un popor secret 
ca al ei, gata cu școala pentru totdeauna, și 
Chloe nu putea să aibă în minte decât cât era ea 
de plictisită. „Practica” ei de la Firebird implica 
în principal umplerea plicurilor, copierea 
actelor, legarea unor teancuri masive de 
documente, precum și primirea ordinelor de la 
insuportabilul Mai de la biroul de primire. 

În timp ce aștepta un teanc de... ceva, nu 
știa precis de ce anume, din partea lui Igor, 
Chloe se gândi la visul ei și al lui Amy de a-și 
deschide un magazin undeva. Amy avea să 
proiecteze veșmintele, iar Chloe să administreze 
afacerea. Presupunând că nu s-ar omori între 
ele, ar fi fost o combinație ideală. 

Igor probabil că-i observă expresia feţei. 

— Ar trebui să te faci asistentă cu program 
normal, îi zise, zâmbind. 

— Uau. Ce mai slujbă, răspunse Chloe, 
impasibilă, ciocănind cu degetul în teancul la 
care el tot adăuga. Ar fi de-a dreptul grozav. 
Pentru întreaga mea viaţă. 

— Ţine minte, celor ca noi le este greu să se 
integreze în totalitate, îi atrase atenţia Igor, cu 
toată seriozitatea. lată de ce a fost atât de bine 
când Serghei a realizat toate astea de-aici. 

Purta pantaloni kaki, o cămașă încheiată 
până la gât, cu o cravată la modă, și pantofi din 


piele de căprioară. Iar felul în care se lăsa pe 
spătarul scaunului și-și împreuna mâinile la 
spate îl făcea să arate ca oricare tânăr specialist: 
un pic arogant, dar cu ochii sclipind și inteligent. 

Păcat de nume. Poate că asimilarea ar fi fost 
mai ușoară, dacă n-ar fi existat obiceiul la Mai să 
dai numele copiilor după personajele filmelor de 
groază. Cu doar un foarte ușor freamăt al 
nărilor, Chloe putea să-și dea seama că el e un 
Mai. Nu era vorba despre un miros, nu tocmai, 
ci de o senzaţie. 

— De-asta e el conducătorul Semeţiei? îl 
întrebă, făcând un gest larg prin birou. 

— E conducător fiindcă, atunci când 
predecesoarea lui a fost omorâtă, el a preluat cu 
mult curaj misiunea ei, încercând să reunifice 
Semeţia Europei de Est, declară el. 

Chloe ar fi fost tentată să intervină și să-și 
etaleze cunoștințele în fața băiatului mai mare 
decât ea, zicând, da, da, diaspora abhază etc., 
însă ajunse la concluzia că era de preferat să 
arate că știe mai puține decât în realitate, măcar 
o dată în viaţă. 

— Ne-a organizat pe toţi, după violențele 
din Georgia, continuă Igor, iar când a emigrat, a 
început să ne aducă pe toți aici. Uneori legal, 
alteori nu chiar atât de legal. 

Ochii negri îi străluceau de admiraţie. 

— Şi a clădit toate acestea — un imperiu 
imobiliar — pornind de la nimic, imigrant fiind! 
Și Mai, pe deasupra. Așa că, într-un fel, da, cam 
despre asta e vorba, dar e și mai mult. 

— Sună foarte drăguţ, comentă Chloe, cu 
sinceritate. Și-atunci, de ce se tot plânge Alek că 
nu i-a ajutat lui familia? 

Igor chicoti. 


— Alek e un plângăcios. Poate c-o fi o 
oarecare idee preconcepută... dar cei din Sankt 
Petersburg, din Moscova, și chiar din Kiev, 
stăteau mai bine decât abhazii. Iar Serghei a 
vrut să-i ajute mai întâi pe cei cu situația mai 
disperată. 

— Aha, mormăi ea, privind în jur în 
căutarea a ceva de făcut, acum, că se încheiase 
conversaţia. 

Piciorul i se mișca spasmodic, lovind 
podeaua. 

— Ştiu ce-ţi trebuie ție! exclamă Igor, sărind 
deodată în picioare de pe scaun și arătând-o cu 
degetul. Ești toată numai neastâmpăr și nervi și 
plictiseală. Ai nevoie de... 

Deodată, privi în jur și bătu în retragere. 

— O expediţie, încheie el, penibil. 

— Oh! Mamă! Asta ar aranja totul, răspunse 
Chloe, cu tot sarcasmul pe care și-l putu aduna. 

Îmbrăcase acum o pereche de blugi scumpi 
— aleși, probabil, de Olga, sau de Valerie — care- 
i veneau cam cu un număr mai mici în dreptul 
abdomenului, așa că fusese nevoită să-i lase 
descheiaţi la nasturi și să poarte o prostie de 
centură lată din piele, la modă, în jurul 
mijlocului. Puloverul era dintr-un cașmir roz- 
deschis. Purta tot tenișii ei Saucony, însă tot 
restul nu-i aparținea, și nici nu simțea că i-ar 
aparţine. La fel ca şi camera ei, ca noua ei 
familie, ca porcăria asta de slujbă cu program 
redus... care nu implica nici veșminte, nici casă 
de marcat. 

— Bine, zise Igor, luând-o în serios. 

Chloe nu-și dădea seama precis dacă faptul 
de a fi Mai, sau proveniența din Europa de Est 
era ceea ce-i împiedica pe toţi cei de pe-aici să 
sesizeze sarcasmul. 


În seara aceea, luă cina împreună cu Serghei. 
Devenise micul lor ritual în zilele în care el lucra 
până târziu: ea venea în cabinetul lui, și el își 
golea biroul. Comandau mâncare chinezească, 
pizza, orice aveau chef, după care jucau o 
partidă de șah. Chloe n-ar fi crezut niciodată că 
ar fi bună la așa ceva, dar începea, cu încetul, să 
înveţe. Preţuia astfel de seri, oricât de mult ar fi 
detestat să piardă. 

Se întrebă dacă tatăl ei adevărat — tatăl ei 
adoptiv — juca șah. Nici măcar nu putea să-și 
imagineze să se gândească la tatăl ei adevărat, 
adevărat... 

— Igor mi-a zis că ar trebui să merg într-o 
„expediţie”; asta ce mai înseamnă? întrebă ea, 
după ce mută un pion. 

— O expediţie? N-am nici cea mai mică 
idee, răspunse Serghei, clipind spre ea cu o 
surprinzătoare nevinovăție în ochi. 

Uneori, prin mișcările și prin manifestările 
lui emoționale, părea foarte copilăros; poate că 
asta se datora faptului de a fi trecut de patruzeci 
de ani fără să aibă soție și copii. 

— Oh! exclamă el apoi. Se referă la 
vânătoare. Ah, Igor ăsta, ce deștept e! Cred că se 
organizează una pentru sâmbătă. Cunoști ceva 
despre creșterea pisicilor sălbatice... a râșilor, a 
gheparzilor? Ca animale de companie? 

Chloe n-avea habar ce legătură putea să 
aibă asta cu orice altceva, așa că scutură din cap 
a negaţie. Serghei se ridică, ocoli biroul până pe 
partea ei și se așeză pe marginea acestuia, 
privind-o cu seriozitate, ca și cum s-ar fi pregătit 
pentru o extrem de importantă dădăceală 
părintească. La rândul ei, Chloe se pregăti 
pentru o plictiseală, însă era o senzaţie nouă 
cam plăcută. 


— Lumea de prin Oregon și de prin alte 
părți crește pisici sălbatice, ca să le vândă. Unele 
devin animale de companie grozave, așa cum e 
cazul cu râșii și cu lincșii, dacă au parte de o 
creștere și un dresaj corespunzătoare, într-o 
familie iubitoare. Dar, indiferent cât de blândă, 
de bine-crescută și de ascultătoare ar fi o pisică, 
indiferent cât de multă mâncare obișnuită 
pentru pisici ar putea îngurgita... o dată pe lună, 
crescătorii buni îi aruncă în cușcă un pui viu și 
lasă să se-ntâmple ce s-o întâmpla. 

Chloe simți cum i se face greață, 
imaginându-și numai fulgi, și sânge, și țipete. 

— Sunt obligați să facă asta, Chloe, rosti el, 
cu blândeţe, pentru că nu poți modifica în 
totalitate, prin dresaj, firea fundamentală a unei 
feline. Felinele au nevoie să vâneze, au nevoie să 
se joace cu prada lor, și au nevoie să ucidă. Nici 
noi nu suntem altfel. Totdeauna am fost 
vânători. Nomazi. Niciodată nu ne cultivăm 
alimentele: plecăm după ele prin sălbăticie. 
Dacă te simţi neliniștită și captivă... dacă simți 
imboldul să alergi noaptea, să vânezi, să 
urmărești... din când în când, trebuie să i te 
supui. Nu mai putem să alergăm liberi, așa cum 
o făceam înainte ca lumea să devină civilizată, și 
pământurile să fie îngrădite, însă tot trebuie să 
ne supunem instinctelor străvechi. 

Dintr-odată, Chloe înțelese, parțial, 
convingerile celor din A Zecea Lamă. Un Mai 
înnebunit de pofta vânătorii, într-un oraș, 
probabil că ar fi ceva periculos. Totuși, se hotărî 
să-și păstreze pentru ea gândul acesta; bănuia, 
cumva, că Serghei nu-i va împărtăși concluzia. 

— Prin urmare, asta facem în fiecare lună? 
Mergem să vânăm? 

Serghei izbucni în râs. 


— Nu în fiecare lună, Chloe. Asta nu are 
nimic de-a face cu luna, sau cu problemele 
voastre femeiești, sau cu un orar precis. Uneori, 
e doar... vremea de plecare. 


* k*k 


Vremea de plecare. 

Chloe se tot gândi la cuvintele lui cât timp 
aşteptă lângă Fordul Explorer. Era vremea 
amurgului, și se aflau pe vârful unui deal, 
undeva în apropiere de pădurea Muirt?. Dealul 
era abrupt și crestat, format mai nou, nu ca mai 
vechile dealuri unduite, ca din basme, pe care le 
întâlniseră pe drum. O stea strălucea cu putere 
spre sud, deși, cum de știa Chloe că într-acolo ar 
fi sudul, n-ar fi putut să spună. Dedesubt, 
terenul cobora abrupt spre o adâncitură cu 
copaci și tufișuri, cu delușoare mai mici, ca 
fundul unui glob din acelea cu peisaje 
înzăpezite. Numai că, în locul fulgilor din 
plastic, pe fundul adânciturii se aduna doar 
întuneric. 

Vreo șase Mai se găseau acolo și discutau cu 
glas scăzut. Toate erau femei. Olga și Valerie 
veniseră cu alte trei pe care ea nu le cunoștea, 
deși despre una știa că se numea Simone, că era 
dansatoare și că locuia, la rândul ei, în conac. 
Chloe n-o văzuse niciodată pe coridoare. 

Cele mai multe păreau să fie trecute de 
treizeci de ani. Frumoase, toate. Aveau pomeții 
înalți și părul strălucitor și des; chiar dacă 
existau diferenţe la culoarea ochilor și a părului, 
ca și la forma corpului, era lesne de remarcat o 
asemănare a rasei, după cum observă Chloe, 
când începu să le studieze mai atent. 

Unul dintre lucrurile pe care le aveau în 
comun era mersul atât de neomenesc: stăteau în 


principal pe vârfuri și se mișcau cu o precizie 
nonșalantă, pe care o balerină umană n-ar fi 
putut s-o egaleze decât printr-o coregrafie 
migăloasă. 

O femeie cu ochi negri, necunoscută de 
Chloe, dădu startul serii printr-o incantaţie, un 
imn straniu într-o limbă străină, care mergea de 
la șoapta scăzută la strigătele ardente. Avea voce 
bună, însă solitară și, uneori, pierdută în bătaia 
vântului... ceea ce o făcea și mai 
înspăimântătoare. Chloe prinse din zbor numele 
Sekhmet, o dată, sau de două ori, însă cam atât. 

Pe urmă, rămaseră tăcute. 

— Am prins un miros! șuieră una dintre 
ele. 

Avea ochii galbeni, părul cu nuanţe de 
portocaliu și o față rotundă care semăna cu a lui 
Serghei, însă fruntea și gâtul înalte ar fi putut s- 
o recomande lesne pentru coperta unei reviste 
de modă. Purta o bluză dreaptă, fără mâneci, iar 
antebrațele îi erau presărate de tatuaje ca petele 
din blana leopardului. 

Își lungiră toate gâturile, adulmecând aerul. 
Chloe le urmă și ea exemplul, iar când briza atât 
de ușoară își modifică direcţia, îl prinse și ea: un 
miros ca de mosc, care o făcu să se gândească la 
ierbivore, deși nu era sigură dacă mai mirosise 
vreodată ceva asemănător. 

O căprioară Aveau să fugărească o 
căprioară. 

Roșcata care prinsese prima mirosul arătă 
într-o direcţie, și celelalte porniră în goană 
încotro indica degetul ei. Chloe ezită, gândindu- 
se la tipul care făcea jogging și fusese atacat de o 
pumă, subiect de controverse între ea și Brian 
nu mai departe de acum câteva săptămâni. El 
insistase că puma trebuia doborâtă fiindcă 


atacase un om; ea sugerase nedreptatea faptului 
că oamenii se mutaseră acolo și-i distruseseră 
animalului habitatul. 

Acum, se întrebă dacă într-adevăr fusese 
vorba despre o pumă. 

Aerul îi gâdilă din nou nările: căprioara se 
îndepărtase. Se îndepărta. 

Alergă. Însoţitoarele ei abia se mai vedeau: 
de îndată ce coborâseră de pe culmea dealului, 
spre marginea pădurii, celelalte cinci Mai tot 
țâșneau printre umbre și în afara lor, 
menținându-se pe o linie mai mult sau mai 
puţin dreaptă, după mirosul căprioarei, însă în 
afara câmpului vizual al oricui ar fi putut să 
privească. 

Norii goneau pe cer la fel de repede ca și 
vânătorițele de jos. Alunecară pe deasupra lunii, 
trecură de ea, și umbrele învăluitoare se 
despărțiră pentru doar câteva secunde: 
tufișurile și copacii își schimbară culorile, de la 
cenușiu și purpuriu, la alb și verde-argintiu, 
după care se estompară la loc, când cortina 
cețoasă se lăsă iar. Chloe își simți picioarele 
pistonând regulat sub ea. Braţele i se mișcau pe 
lângă corp de parcă ar fi împins aerul în urmă, 
ca să-i sporească viteza. Își simţea plămânii gata 
să plesnească, însă aerul era ușor, inspirând-o să 
alerge mai tare. Sări peste o tufă și izbucni în 
râs. Așa trebuie să fie. Să alerge cu un scop, să 
alerge alături de familia ei. 

Se opri pentru o clipă, adulmecând din nou 
aerul, după care-și continuă fuga: se apropiau. 
Chiar dacă aveau doar două picioare, ajungeau 
din urmă o căprioară. Un mârâit de pisică 
răsună în urma ei. Chloe nu-i răspunse. Porni 
încotro o îndemnau simțurile: spre un luminiș 
aflat drept în faţă, o bucată întinsă de teren. 


Simţea cum apropierea mărăcinișului începe să 
facă loc unui spațiu deschis către stele. 

Ieși dintr-odată, înainte să se poată opri. 
Din inerție era gata să se împiedice de piatra 
lângă care se oprise: greșeală de începător. Văzu 
căprioara. Și ea se oprise, și-și tot zvâcnea 
urechile lungi în stânga și-n dreapta. Dădu 
impresia că privește drept spre Chloe, cu ochii ei 
mari și negri, însă fata știa că, dac-ar fi văzut-o 
într-adevăr, și-ar fi reluat fuga; vântul bătea din 
cealaltă direcție, așa că nu le simţea pe cele șase 
Mai. Căprioara era frumoasă, și Chloe abia 
aștepta ca ea să-și reînceapă goana, ca să-și reia 
și ele urmărirea. 

Căprioara probabil că auzi ceva: dintr- 
odată, se răsuci și țâșni, un superb salt pe patru 
picioare dintr-o încremenire, cum nu mai 
văzuse Chloe decât pe canalele de televiziune cu 
subiecte din natură. Mirosul de animal îngrozit 
îi izbi nările ca o palmă și, până să-și dea seama 
ce face, Chloe alerga din nou. 

Își văzu însoţitoarele apărând din tufișuri și 
le făcu un semn tăcut din cap, salutându-le, 
când se regrupară într-o formaţie strânsă, fata 
roșcată asigurând ariergarda. Căprioara fulgeră 
prin întuneric, iar cele șase femei se avântară 
după ea în pădure, acolo unde Chloe nu mai 
putu să audă nimic, în afara propriei respiraţii 
și a propriilor bătăi ale inimii, dar nici cel mai 
mic zgomot de pas al celor din jurul ei. 

Țâșniră din nou în lumina strălucitoare a 
lunii: căprioara era la doar douăzeci de pași în 
fața lor. Una dintre femei se desprinse în faţă, 
printr-o serie de salturi și zvâcnete, atât de 
departe de gesturile omenești, încât oricine ar fi 
privit-o ar fi avut mari dificultăți în a recunoaște 
în ea o formă de viaţă raţională. 


Deodată, Chloe înțelese ce avea să se- 
ntâmple. 

Erau la vânătoare. Acolo era căprioara, aici 
era vânătorul. 

Se opri din fugă și întoarse capul într-o 
parte, acoperindu-și ochii. 

Fata din fața ei scoase un strigăt; era 
Valerie, își dădu seama Chloe, un pic năucită. Își 
astupă urechile cu palmele și așteptă, nevrând 
să recepteze nimic din ce știa că avea să urmeze. 
Pofta ei de vânătoare dispăruse. 

— Hei, n-a fost rea, ca primă vânătoare, 
hm? 

Chloe deschise ochii. Una dintre celelalte 
femei se apropia de ea și i se adresa cu blândeţe. 
Avea spre patruzeci de ani, însă era în plină 
formă, ca o artistă de circ. Părul ei lung, pe care 
și-l legase la spate pentru vânătoare, acum i se 
unduia liber spre talie. Accentul îi era pur 
californian, ceea ce însemna că sigur ajunsese 
acolo înaintea lui Serghei. 

— N-au fost iepuri, n-a fost prea mult 
sânge... eşti bine? 

— Sunt cam... ăăă... 

Chloe nici măcar nu știa ce-ar fi vrut. 

— Totul e un pic cam... 

— Te simţi mai bine decât data trecută... în 
noaptea când ai încercat să te strecori afară? o 
întrebă femeia, zâmbindu-i larg. 

Chloe deschise gura să se răstească la ea, 
însă gândindu-se mai bine, își dădu seama că, 
într-adevăr, era cu mult mai relaxată. Încă-și 
dorea să-și vadă mama, însă presiunea aceea 
nebunească dispăruse. 

— Mda, răspunse, încet. 

— Uite, zise Valerie, care tocmai apăruse, în 
mână cu o sticlă pe care i-o întinse lui Chloe. 


Pentru vânătoare, și în sănătatea ta! 

Chloe examină cu atenție gura sticlei, 
căutând stropi de sânge. Apoi, o duse la gură, o 
înclină și luă o înghiţitură uriașă din votca rece 
ca gheaţa, extrem de limpede. Râsetele femeilor 
se înălțară, odată cu fumul focului de tabără, 
spre stelele de deasupra lor. 


Se întoarseră la conac pe la șapte, sau opt, în 
dimineața următoare. Nu semănase cu nimic 
din ce mai trăise Chloe până acum. Își 
petrecuseră toate șase noaptea râzând, vorbind, 
cântând, trecându-și sticla de votcă de la una la 
alta, și frigând carne de căprioară. Fusese ca 
una dintre acele evadări sentimentale de 
weekend, numai între femei, cum mai văzuse 
prin filme, sau prin reclamele pentru 
antihistaminice, ceva total degajat și firesc. 
Încercase și ea un pic din carnea de căprioară: 
era foarte diferită față de friptura de la 
restaurantul la care o dusese mama ei odată, 
mai tare și cu un gust mai pronunțat de afumat. 
Deloc menit s-o facă să-și dorească și altădată o 
astfel de mâncare. Iar acum, că vânătoarea se 
sfârșise, nu putea să nu-și amintească ochii și 
fața căprioarei, doar cu puţin înainte să fie 
omorâtă. Ceea ce o făcea să se simtă puțin 
îngrețoșată, sau, măcar, nu prea înfometată. 
Unele dintre ele rămăseseră treze toată 
noaptea, iar altele — cum fusese cazul lui Chloe 
— aţipiseră. Ar fi trebuit să-i fie frig, însă focul 
de tabără răspândea destulă căldură, și ea 
descoperise că-și poate scoate brațele din 
mâneci, ţinându-le în tricou și păstrând mai 
bine căldura așa. Se gândi la deșertul din visul ei 
şi la cât de frig trebuie să fi fost acolo noaptea. 
Când se trezi, avu senzaţia că în visul ei 
fuseseră din nou prezente leoaicele, însă nu 


reușea să-și amintească și ce se întâmplase. Doar 
o vagă prezență persistentă a unei călduri 
familiare, și a unei blăni aspre, de culoarea 
mierii. 


* k k 


Când intrară în casă, în dimineața 
următoare, Chloe simțea c-o doare totul, însă 
avea o senzație de bine, ca după o drumeție pe 
munte, sau un antrenament cu adevărat reușit. 
Două dintre femei duseră în spate ceea ce 
rămăsese din căprioară și sfârșiră cu tranșatul, 
sau ce-or mai fi făcut ele acolo; în schimb, Chloe 
se duse direct la bucătărie, pentru o cafea și o 
prioșă: era moartă de foame. 

O găsi acolo pe Kim, care sufla delicat într-o 
cană cu ceai verde. Chloe chiar se întrebă dacă 
fata asta făcea vreodată ceva care să nu fi fost 
sănătos, pur sau cuviincios. 

— Cum a fost vânătoarea? o întrebă, din 
politeţe, fata. 

—  Grozavă... cred, adăugă Chloe. Mă 
surprinde că n-ai venit și tu... mi se părea exact 
pe felia ta. 

— Nu știu sigur ce să cred despre asta. 

Chloe o privi mirată. Fata cu urechi de 
pisică, ochii înguști și gheare, nu știa ce să 
creadă despre o vânătoare? 

— lam acordat subiectului un volum 
considerabil de gânduri, de rugăciuni și de 
meditații, îi explică fata, observându-i expresia. 
Da, avem instinctul vânătorii în noi... dar 
vremea nevoii de a vâna pentru hrană s-a dus. 
Oare tot mai trebuie să facem asta, și să 
omorâm? Sau zeii ar considera că e o risipă? 
medită cu voce tare Kim, clătinând din cap. Încă 
nu am un răspuns, adăugă ea, și ieși, pășind fără 
zgomot, din încăpere. 


Chloe își încreţi fruntea, mai dezorientată 
ca oricând. 


19 Pădure din apropiere de San Francisco, în care se află o 
dumbravă de arbori de sequoia, atingând înălțimi de 
până la 75 de metri, declarată monument național. A fost 
numită astfel după exploratorul și naturalistul american 
John Muir. 


Șaisprezece 


AMY ŞI PAUL ERAU LA EL ACASĂ și, de data 
aceasta, chiar învățau împreună. Amy stătea pe 
micul lui pat, iar Paul, pe podea, lângă Amy, 
picioarele ei adesea încolăcindu-i umerii. 
Câteodată, el se apleca s-o sărute pe pulpe... și se 
mai topea câte o jumătate de oră, înainte să se 
întoarcă la treabă. Dar, pe total, reușiseră să fie 
destul de productivi. În cameră era liniște, mult 
mai multă liniște decât în casa lui Amy, iar 
doamna Chun își mai făcea apariția din când în 
când, cu câte o farfurie cu fursecuri și ca să „se 
asigure că nu fac nimic”... cu toate că, în mod 
evident, spera ca ei să facă. Prin comparaţie cu 
verii lui, Paul era extrem de bine educat, 
igienizat și modern îmbrăcat... iar doamna Chun 
era o admiratoare fanatică a emisiunii Queer 
Eye for the Straight Guy20. Ajunsese la propriile 
concluzii despre fiul său, îngrijorată fiind de 
faptul că divorţul i-ar fi dat, într-un fel sau în 
altul, viața peste cap. 

În casa lui Paul, totul era încă foarte 
îngrijit, dar aiurea: lipseau lucruri pe care Amy 
nu prea reușea să și le amintească; păreau să fi 
dispărut ori unele piese de mobilier esenţiale, 
ori ceva spirit. Soții Chun dăduseră dovadă de 
politeţe și de înțelegere când fusese vorba să-și 
împartă bunurile, însă întreaga casă era ca un 
testament al despărțirii lor. Deprimantă. 


iMac-ul lui Paul scoase un zgomot ca un soi 
de fundal muzical, recunoscut doar de Amy ca 
fiind dintr-o piesă a formaţiei Siouxsie and the 
Banshees. 

— Un mesaj pentru mine! strigă ea, sărind 
în picioare și aproape smulgându-i capul lui 
Paul de pe umeri, în timp ce-și lua poziția 
verticală. 

— Cine e? Toată seara ţi-ai verificat e- 
mailul. Ai vreun alt iubit, sau mai știu eu ce? o 
luă la rost Paul, îndreptându-și cămașa și 
coborându-și din nou privirea în carte. 

Amy se cățără pe taburetul din fața 
scândurii de un metru pe șaizeci de centimetri 
care juca rolul de birou al lui Paul, rămasă 
imaculat de neatinsă de sutele de cărți, discuri 
vinil și CD-uri îngrămădite în restul camerei. 
Apăsă de două ori pe enter: pe computerul lui, 
contul ei de e-mail nu era parolat; nu avea 
secrete. 

Făcu ochii mari când văzu adresa 
expeditorului. 

— E de la Brian, zise, scoțându-și pixul 
purpuriu și răsucindu-și-l prin păr, înfigându-l 
drept în mijlocul nodului format, ca să-și lase 
ceafa liberă. 

— Care Brian? întrebă Paul, nu prea 
interesat. 

Dar imediat își dădu seama și-și ridică 
privirea. 

— Care Brian? 

— Brian al lui Chloe. 

Paul nu putea să-i vadă fața, dar oricum 
observă că Amy tresărise, așteptând inevitabilul. 

— Şi de ce-ţi scrie el ție? vru să știe Paul, 
care-și lăsă jos cartea și se ridică, venindu-i în 
spate și citind peste umărul ei. 


Amy, tu și cu Paul trebuie să STATI DEPARTE 
DE ASTA. Sunteţi mai în siguranță dacă nu știți 
mai multe decât știți deja. Aţi putea să vă puneţi 
viețile în pericol. 

Nu știu unde se află Chloe, dar am primit 
veste de la ea că e la adăpost. 


Brian 
PS. Nu mai vorbiti nici cu Alek despre asta. 


— De unde ai adresa lui de e-mail? se 
interesă Paul, vrând să rezolve misterul acesta, 
înainte de a aborda oricare dintre toate celelalte 
numeroase probleme ridicate de mesaj. 

Amy oftă. 

— Am tăiat-o mai devreme de la școală 
miercuri și m-am dus acasă la Chloe. Am intrat 
pe computerul ei. Tot de-acolo am trimis și e- 
mailul. 

— Ai făcut ce? De ce? 

— Pentru că Alek nu vrea să spună nimic, 
Chloe tot dispărută e, și noi încă nu știm nimic! 
se răsti ea, începând să se simtă mai puțin 
vinovată și mai degrabă iritată. 

Ochii ei albaștri aruncară fulgere când se 
ridică, proptindu-și mâinile în șolduri. Ar fi fost 
o postură cu mult mai impresionantă, dacă pixul 
nu și-ar fi ales tocmai acest moment ca să-i sară 
din păr și să cadă pe podea. 

— În afară de mesajul de la Chloe însăși, 
două alte persoane ţi-au spus deja că e în 
siguranță: două persoane apropiate de ea. Ce 
vrei mai mult de-atât? replică Paul, ridicând la 
rândul lui tonul. 

— Cum adică, „două”? se miră Amy, 
încruntându-se. 

Deja prins cu mâţa-n sac, Paul nu mai avu 
timp să-și abordeze privirea lui inexpresivă. 


— Cum adică, două? repetă Amy, 
apropiindu-și brusc faţa de a lui. Brian și mai 
cine? 

— Am stat de vorbă cu Alek, recunoscu el, 
până la urmă, după ce tu l-ai acuzat de toate 
relele din lume. Am discutat cu el calm și 
raţional, și el mi-a spus despre Chloe că e bine, și 
că o să-i transmită că suntem îngrijorați pentru 
ea. 

— Aha, carevasăzică, așa stă treaba? ţipă 
strident Amy. Îl abordezi pe Alek ca de la bărbat 
la bărbat, după ce isterica ta iubită strică ploile, 
și el chiar îți spune tot? 

— Dar mi-a ieșit, nu? 

— Presupunând că măcar ţi-a spus 
adevărul. Și mie de ce nu mi-ai zis? 

— Dar tu, de ce nu mi-ai zis despre mica ta 
ispravă cu pătrunderea prin efracție? 

Tăcură amândoi, privindu-se furioși în ochi. 
Apoi, amândoi întoarseră capul în altă parte. 
Răspunsul la ambele întrebări era același: se 
temuseră că poate celălalt i-ar dezaproba și ar 
face tămbălău pe tema asta. 

Exact ceea ce se și petrecuse. 

Deodată, Paul izbucni în râs. 

— Nu pot să cred că tu chiar ai pătruns în 
casa familiei King. 

— Ştiam unde e cheia, mărturisi Amy, 
rușinată, dar zâmbind la rândul ei. 

Tăcură iar, prea plini de propriile gânduri 
ca să mai spună ceva, pentru a doua oară în 
cursul serii... și pentru a milioana oară în 
întreaga săptămână. 

— Ştii... când am fost acolo? Acasă la Chloe? 
începu Amy, cu o voce scăzută și mult mai 
liniștită. A fost ciudat... ca și cum casa n-ar mai 
fi fost locuită de o vreme. Nimic nu era în 


neorânduială, însă era doar senzaţia aia de 
stătut. Nici de prăfuit, nici de altceva. 

Își ridică ochii spre tavan, străduindu-se să- 
și amintească ultima ocazie când fusese acolo, 
înainte să se plimbe împreună pe pod, ultima 
oară când o văzuseră pe Chloe. 

— Cred că nici paharele de lângă chiuvetă 
nu erau spălate, se hazardă ea să afirme; dar nu 
sunt sigură. 

— Păcat că au mesagerie vocală la telefon, 
zise Paul, zâmbind strâmb. Altfel, puteai să vezi 
dacă becul robotului telefonic clipea disperat de 
câte mesaje i-am lăsat noi. Cred că nu știi parola 
și pentru asta, nu-i așa? 

— Nu, răspunse Amy, țuguindu-și buzele, 
posumflată. Dac-aș fi știut-o, ar fi fost o grămadă 
de mesaje din câte i le-am lăsat de-a lungul 
anilor pe care le-aș fi șters după numai o oră, 
când m-aș fi calmat. 

Paul zâmbi și-și trecu mâna prin părul ei, 
pe la ceafă. Amy închise ochii și-și împinse capul 
pe spate, în palma lui. 

— Poate c-ar fi momentul s-o sunăm pe 
doamna King la serviciu, propuse el, pe un ton 
liniștit, ridicând receptorul telefonului. 

Amy îl privi surprinsă, după care își 
consultă ceasul. 

— E cinci și zece... în mod sigur trebuie să 
fie acolo. 

Paul formă numărul, iar Amy își lipi capul 
de cealaltă parte a receptorului. 

—  Greenston și Asociații, răspunse 
secretarul, cu o voce profundă, prețioasă. 

— Bună ziua, pot să vorbesc cu Anna King, 
vă rog? rosti Paul, pe un ton impersonal. 

Chiar dacă vocea putea să-i fi sunat 
tinerească,  intonaţia era politicoasă și 


profesională, ceea ce Amy n-ar fi putut reuși 
niciodată. 

— Nu, îmi pare rău, e plecată în concediu 
săptămâna aceasta. Pot să vă ajut cu ceva, sau să 
vă îndrum spre un alt avocat? 

Amy și Paul se priviră. 

— XĂăă... Paul își drese glasul. Unde s-a dus? 

— Mă tem că nu pot divulga acest gen de 
informaţii personale, răspunse, pe un ton plin 
de regrete, secretarul. Sper să fie într-un loc 
călduros. 

— Când se va întoarce? 

— Are multe zile de concediu adunate, așa 
că nu sunt întru totul sigur în care zi anume... 
vreți să vă dau adresa mesageriei sale vocale? O 
verifică frecvent atunci când este plecată. 

— Ah, mulţumesc oricum. Nu este nimic 
urgent. Revin peste vreo două săptămâni. 

— Mulţumim pentru apel. 

Paul lăsă încetișor receptorul jos. Amândoi 
îl fixară cu privirea. 

— Acum putem să facem și noi ceva? 
întrebă Amy, în cele din urmă. 


20 Reality - show de televiziune din S.U.A., pornind de la 
ideea că un gay are cunoștințe și aptitudini superioare în 
domeniile modei, stilului, îngrijirii personale, designului 
interior, culturii etc., față de un bărbat cu preferințe 
sexuale normale (straight). O echipă de cinci gay (numită 
The Fab Five) se ocupă de câte un voluntar straight, 
aducându - i numeroase transformări estetice. 


Șaptesprezece 


ERA UN CU TOTUL ALTFEL DE VIS, agitat și real. 
Se petrecea la lumina zilei, și în tăcere: tălpile 
lui Chloe nu scoteau nici cel mai mic sunet pe 
iarba aspră de sub ele. Firele late îi crestau 
pielea, dar n-avea importanţă. Singurul lucru 
care conta era vânătoarea. Își zări prada pe un 
deal înverzit de sub ea, o căprioară cu 
înfățișarea cunoscută, care se oprise să 
privească un avion care zbura deasupra. Era 
ceva nepotrivit în această imagine, însă Chloe 
nu-și putea da seama ce anume, cu mintea ei 
tulburată. 

Din două salturi energice, zbură peste mai 
mulți metri de tufăriș, aterizând pe mijlocul 
perfect conturatului drum care o despărțea de 
prada ei. Pavajul era de un negru catifelat, cu 
dungi de un galben intens, și dădea impresia că 
ar concentra toată arșița soarelui asupra ei. Se 
pregăti pentru un nou salt. 

Căprioara se întoarse spre ea, ca și cum ar 
fi știut tot timpul că se afla acolo. 

— Chloe, îi zise, cu o voce dureros de 
familiară. 

Chloe încremeni și ţipă, dar nici cel mai mic 
sunet nu-i ieși din gât. 

Se ridică brusc în capul oaselor în patul ei... ba 


nu, era pe canapea. Era în toiul nopţii... ba nu, 
după ce-și privi ceasul, constată că nu era decât 


șapte și jumătate. Încă un pui de somn, își dădu 
ea seama. Chloe aţipise iarăși, în timp ce încerca 
să ia de coarne Istoria poporului Mai. Era o carte 
groasă cât Biblia și combina toate acele nume 
derutante de romane rusești cu platitudinea 
ucigătoare a unui manual de istorie prost 
tradus. Chloe adormea destul de ușor în ultimele 
zile; dacă avea burta plină, căldură și lipsă de 
ocupaţii imediate, se părea că somnul 
reprezenta, inevitabil, următorul pas. 

Își  frecă tâmplele cu încheieturile 
degetelor. Căprioara din vis vorbise cu vocea 
mamei sale. 

Era cel mai înfricoșător coșmar din câte 
avusese vreodată Chloe. 

Cu doar câteva săptămâni în urmă, 
începuse să se certe cu mama ei, să se sărute cu 
băieții, să meargă la muncă, și să-și petreacă 
timpul cu prietenii. lar acum... nu. Pipăi 
cuvertura moale, viu colorată, din catifea, pe 
care dormise. Închise un ochi, remarcând că 
devenise dintr-odată capabilă să distingă toate 
acele fire scămoase în diverse nuanțe de 
rubiniu, ca printr-o lupă. Apoi, toate acestea se 
întunecară și se estompară, supte de țesătura 
materialului, pe măsură ce-i absorbeau, încetul 
cu încetul, lacrima. 

Se ridică din nou în șezut. 

— Trebuie să ies de-aici, rosti cu voce tare. 
Vreau... 

Totuși, nu prea putea să-și dea seama ce 
anume ar fi vrut. Își trecu degetele prin păr. O 
tunsoare? Ceva haine noi, originale? Sări în 
picioare și ieși în fugă din cameră, îngrozită 
dintr-odată de tăcere. 

Afară, pe coridor, încetini, stânjenită de 
propria reacție. Pe urmă, își scoase telefonul 


mobil din buzunarul de la spate, și-l porni. 
Practic, n-ar fi avut nevoie să-l folosească pentru 
acest apel: nimănui nu-i păsa; de fapt, probabil 
c-o și încurajau să stea de vorbă cu Alek. Nu-i 
mai rămăsese decât a opta parte din capacitatea 
bateriei, și avea nevoie să vorbească imediat cu 
el. 

— Alloo? răspunse el, cu accent, ca și cum s- 
ar fi așteptat să-l sune cineva de origine 
rusească. 

— Trebuie să ies de-aici, îi zise ea, fără vreo 
altă introducere. 

— Chloe! exclamă el. 

Putea să-i și vadă rânjetul fericit, băiețesc, 
de pe față. Pur și simplu, doar se bucura că-l 
sunase. 

— Ce, n-ai fost mai adineauri la vânătoare? 

— Nu vreau să..., mârâi ea, bătând enervată 
aerul cu mâinile. 

Dacă nu putea să-l facă pe Alek s-o 
înțeleagă, înseamnă că era blestemată. 

— Vreau doar să ies de-aici, insistă ea, și să 
fac ceva normal. Distractiv. Știi cum? Distractiv, 
Ca o ieșire în cuplu. 

— Nu cred că Serghei te-ar lăsa să ieși 
singură cu mine. Sunt un băiat destul de 
puternic, știi, dar nu am pregătire de 
bodyguard. 

— OK, OK, îl opri Chloe, străduindu-se cu 
furie să gândească. O s-o facem o ieșire în grup. 
La așa ceva nu poate să obiecteze, este? O 
gașcă... orice imbecili ar vrea el să trimită cu 
noi... ieșim cu toții. Împreună, la un film. Ce zici 
de asta? 

Se lăsă să cadă pe spate, rezemându-se de 
perete și prelingându-se până când ajunse să 
stea pe podea. 


— Nu vreau decât să ies, repetă ea, pe un 
ton vrednic de milă. Vreau să mănânc popcorn. 

Nu căprioare sălbatice, adăugă în gând. 

— Vreau să beau un sirop albastru, să văd 
reclame tâmpite la filme și să folosesc toalete 
publice împuțţite, cu gresie oribilă și oglinzi care 
să-mi arate toate coșurile. 

De cealaltă parte, urmă o tăcere prelungită. 
Așteptă ca Alek să-i pună întrebări cu privire la 
cea din urmă parte: nu știa sigur de ce o 
spusese, însă își amintea de vremea când ea și 
Amy intrau în astfel de toalete, înainte și după 
film, să se strâmbe în oglindă și să-și dea cu 
luciu pe buze. Amy se plângea de cât de mare 
avea nasul, strâmbând din el, iar Chloe se 
văicărea că-i crescuseră sânii prea de timpuriu. 

Totuși, Alek n-o dezamăgi. 

— Să văd ce pot să fac. Oricum, Chloe, tenul 
tău e perfect. N-ai deloc coșuri. 


Li 


Serghei afirmase că nu poate să-i refuze 
absolut nimic fiicei sale adoptive, motiv pentru 
care Chloe, Igor, Alek, Valerie și doi kizekh — 
aceiași de acum două nopți — ajunseră să stea 
laolaltă în salon, având ca sursă de distracţie tot 
felul de ziare diferite. 

Și Chloe fu nevoită să-și reamintească 
faptul că, indiferent cărei rase i-ai aparţine, fie 
om, fie Mai, dacă încercai să aduni într-un grup 
mai mult de trei persoane și să hotărâți 
împreună ce film să vedeţi, te alegeai doar cu 
dureri de cap cumplite. 

— Eu aș vrea să văd The Russian Ark, zise 
Valerie. Rulează încă la vreo două 
cinematografe. 

Cele două gărzi de corp aprobară prin 
înclinări ale capetelor. 


— De rahat, bombăni Chloe. 

— Bine, atunci, acceptă Valerie, cu 
însufleţire. Mai degrabă, aș vedea noul film cu 
Hugh Grant. 

— Joacă și Julia Roberts în el? 

— Nu, dar Reese Witherspoon o joacă pe 
nepoată-sa... 

— Nu, mersi, interveni Alek, scoțând limba, 
dezgustat. 

— Ce ziceți de Hills of the Dead? propuse 
Igor. 

— Daaa! aprobă Alek, sărind, în stil Mai, pe 
spătarul scaunului lui Igor și privind peste 
umărul acestuia. 

— Absolut împotrivă, zise Valerie, 
împingându-și maxilarul în afară... gest foarte 
asemănător cu al lui Amy. Filmele de groază mă 
înfioară. 

— Tocmai ăsta-i rostul, fraiero, o persiflă 
Alek. Am auzit că Raymond Salucci a pus-o cu 
filmul ăsta, adăugă el, la adresa lui Igor, care 
încuviinţă, entuziast. 

— E nașpa, aprecie Chloe, ezitantă. 

Sinceră să fie, n-ar fi deranjat-o... însă 
vedea că Valerie arăta categoric supărată. 

— Dar The Return of the King? încercă fata 
cealaltă o soluție de compromis. 

— L-am văzut deja de patru ori, replică una 
dintre gărzile de corp, scuturând energic din 
cap. 

Chloe îl săgetă cu privirea pe bărbatul cu 
cicatrice, însă acesta îi răspunse printr-o simplă 
ridicare din umeri. Deși știa aproape sigur că 
era unul dintre cei care o salvaseră în seara 
când fusese luată prin surprindere de agenţii 
Ordinului A Zecea Lamă, cealaltă kizekh, femeia, 
îi spusese „Dima”; astă-seară, însă, el se 


prezentase „Dmitri”, și era destul de convinsă că 
era același prenume pe care-l folosise și Serghei. 
Numele femeii nu-l știa. Traiul de-aici e mai rău 
decât cel dintr-un roman rusesc. 

Chloe  cercetă ziarul, cu speranțele 
diminuându-se. În realitate, nu dădea o para 
chioară pe ce film aveau să vadă, atât timp cât 
ieșea la cinematograf și avea multă lume 
obișnuită în jur. În fine, adăugă în sinea ei, 
îndreptându-și privirea spre cele două gărzi de 
corp, care deja ocupaseră poziţii protectoare în 
spatele ei, undeva mai departe, în jurul meu. 
Gărzile de corp își țineau braţele încrucișate, ca 
soldații naziști. 

— Hei! strigă ea, fiindcă deodată îi venise o 
idee. 

Răsfoi ziarul în căutarea reclamei cu 
pricina. 

— La Red Vic mereu rulează Războiul 
Stelelor, în weekenduri, la miezul nopții. 

— Eu credeam că dau Rocky Horror, zise 
Igor. 

— În sala principală. În a doua dau mereu 
Războiul Stelelor. 

Găsi în sfârșit reclama, una dintre acelea 
ieftine, cu numai cinci rânduri de text cu corp 
de literă mărunt,  trădând caracterul 
independent al cinematografului. 

— Mhî. La miezul nopții, astă-seară, 
confirmă ea. 

— Perfect, din partea mea, aprobă Alek, 
încă legănându-se pe spătarul scaunului lui Igor. 

— OK, fu de acord și Valerie. 

— Absolut! zise și Igor, zâmbind cu gura 
până la urechi și arătându-și dinţii albi și laţi 
pentru prima oară de când... în fine, de când îl 
cunoscuse Chloe pe tânărul acesta serios. 


Până și cei doi kizekh încuviinţară. La urma 
urmei, cine ar spune „nu” când e vorba despre 
Războiul Stelelor? 

— Haideţi să ne pregătim și să ne întâlnim 
aici peste o oră, propuse Igor, privindu-și ceasul. 
O oră, repetă, aruncându-i o privire lui Alek. 

— Asta înseamnă că mai am încă timp să te 
fac praf la Soul CaliburZl, replică Alek, cu un 
zâmbet suav. 

Valerie își dădu ochii peste cap și-o privi cu 
subînțeles pe Chloe, care-i răspunse cu un 
zâmbet condescendent. Cu toate acestea, se 
simțea convinsă că și ea ar fi putut să-l facă praf 
pe Igor la asta. 

— Primesc, se declară de acord Igor, sărind 
brusc de pe scaunul care se răsturnă în spate 
din cauza greutăţii lui Alek și făcându-l pe 
celălalt băiat să zboare înapoi. 

Totuși, el făcu o mică tumbă pe spate, prin 
aer, aterizând pe picioare și sprijinit pe o mână, 
amintindu-i într-un fel lui Chloe de personajul 
Nightcrawler din X-Men United. Ce-ţi mai trebuie 
filme, când ești mutant? 

Se întoarse în camera ei, să-și perie părul și 
să-și ia geaca. Singurul accesoriu pentru machiaj 
pe care-l avea la ea era luciul de buze în nuanţa 
cireșii. Îl aplică într-un strat pe cât de gros putu 
şi-și deplânse decolorarea tenului până la o 
paloare păstoasă, din cauza îndelungatei șederi 
în casă. Se prinse cu degetele de obraji și se ciupi 
cu putere, amintindu-și de o secvență din Pe 
aripile vântului, sau din cine știe ce alt film 
vechi. Așa, mai prinse ceva culoare; spera să și 
dureze. 

Kim lipăia fără zgomot la etaj în timp ce 
Chloe pleca înapoi spre salon, citind dintr-o 
carte pe care o ţinea în faţa ei cu respectul 


arătat de un călugăr care-și lectura canoanele. 
Puloverul maro gen tunică pe care-l purta, cu 
mânecile în stil clopot, nu contribuia câtuși de 
puţin la atenuarea acestei impresii. 

— Hei, o strigă Chloe, grăbindu-se s-o 
ajungă din urmă. Vrei să mergi la un film? Ne 
ducem în gașcă. 

Kim o privi de parcă ar fi fost cea mai 
ciudată propunere care i se făcuse vreodată. 

— Mulţumesc, rosti ea, lent, dar am ceva de 
citit... 

Tonul îi fusese neconvingător. 

— Haide, insistă Chloe, exasperată. E vineri 
seara. Ai de citit fix un rahat. Mă doare-n cot cât 
de conștiincioasă ești tu cu studiul la domiciliu; 
programul de școală s-a terminat pe ziua de azi, 
chiquita. 

Kim o măsură din nou cu privirea, mirată 
de neobișnuita energie a lui Chloe, și de voia 
bună arătată. E clar că n-am prea arătat așa ceva 
de când am sosit aici, își dădu seama Chloe. 

— N-am mai fost de multă vreme la un film, 
se hazardă Kim să mărturisească, închizându-și 
cartea. 

Din cine știe ce motiv, Chloe nu reușea să și- 
o imagineze pe Kim mergând vreodată la un 
film. 

— Grozav. Ia-ţi haina. Mergem, o îmboldi. 

— Dar ceilalţi știu că mă inviţi? 

O spusese cu același calm enervant, pe 
același ton egal folosit de fiecare dată — care-i 
reamintea oarecum lui Chloe de Paul — însă 
acum în vocea ei exista o anumită reţinere, o 
extrem de discretă emoție sugrumată. Făcuse 
ochii mari, și pupilele îi erau într-atât de 
dilatate, încât aproape că nu-ţi puteai da seama 
că erau de pisică. 


Armura ei de elevă cucernică tocmai se 
fisurase puţin, și Chloe resimți un val de 
compasiune față de biata fată, singură și retrasă. 
Dar, dacă simţise așa ceva, sau dacă tonul îi 
fusese cât de puţin ocrotitor, terminase cu asta. 

— Nu, dar sunt absolut convinsă că avem 
destul loc în mașini, zise, fără să aibă habar 
dacă așa era, însă convinsă că dădea răspunsul 
corect. 

Kim păru ușurată de tupeul lui Chloe, de 
convingerea ei că toată lumea ar face așa cum 
spune ea — permițându-i lui Kim să vină cu ei 
— fără discuţii. 

— Atunci, mă duc să-mi iau haina, și ne 
întâlnim în salon. 

— Ăăă... şi cum facem cu...? zise Chloe, 
arătându-i spre urechi, fiindcă nu știa cum să-i 
spună. Adică, n-or să fie probleme? 

Kim îi răspunse cu ceea ce aproape semăna 
a zâmbet printre dinţi, ascuțit și tăios. 

— Da. Ei mereu au impresia că sunt cine 
știe ce ciudățenie de puștoaică goth. 

Chloe îi întoarse zâmbetul. 

— Bun așa, zise, ridicându-și degetele în 
semnul păcii. 

Acum, că se gândea mai bine, se întrebă: 
oare de ce presupusese că toți ceilalți ar fi de 
acord cu orice ar fi spus ea? Își analiză în sinea 
ei comportamentul în timp ce se ducea să 
urmărească înfruntarea dintre Alek și Igor. Dar 
de ce n-ar fi de acord cineva? Oare lumea o 
considera pe Kim chiar atât de ciudată, și o 
paria? 

Alek ţopăia de zor, mișcându-și trupul 
odată cu telecomanda jocului și folosindu-și din 
când în când ghearele pentru câte o mișcare mai 
strânsă. Se transpusese cu toată ființa în joc. Și 


chiar îl făcea praf cu brio pe celălalt băiat. Cele 
două gărzi de corp, aproape semănând a agenţi 
CIA, stăteau deoparte, așteptând în tăcere. 

— Hei, zise Chloe, aruncându-se pe canapea 
și săltându-și un picior peste braţul acesteia. 
Tocmai am dat peste Kim. Vine și ea cu noi. 

— Glumești, replică Igor, însă concentrat cu 
totul asupra jocului. 

Intră Valerie, arătând ca o vedetă de 
cinema. Pisica din ea se simţea foarte puternic 
și, chiar fără ochii sau urechile lui Kim, dincolo 
de trăsăturile ei se întrezăreau o putere și o 
senzualitate abia reținute. Avea pleoapele lăsate, 
ca ale lui Serghei, dar cu gene lungi și o privire 
arzătoare. Mersul îi era șerpuit, ca de pisică, de 
asemenea, lin și lasciv. Părul ei era într-o nuanță 
mai deschisă decât al lui Alek, un blond aproape 
ca al lui Marilyn Monroe. Însă unul natural. 

Chloe se strădui să-și invoce un pic de 
invidie, însă îi era greu: o admira prea mult pe 
cealaltă fată. 

Desigur, faptul c-o văzuse doborând cu 
mâinile goale o căprioară avea o oarecare 
legătură cu lipsa ei de invidie. 

— Of, ce mama măssii, exclamă Alek, 
azvârlindu-și cât colo telecomanda în clipa în 
care Igor îi dădea lovitura de graţie. Mare baftă 
ai avut! 

— Nu, replică Igor, cu nonșalanţă, lăsându- 
se să lunece în spate și punând mâna pe 
genunchiul Valeriei, doar că tu ești fraier. 

— Sunt gata, rosti o voce din spatele lor. 

Toţi cei aflaţi în încăpere întoarseră 
capetele. Kim era în faţa lor, înfășurată toată 
într-o haină neagră din blană artificială, care-i 
ajungea până la genunchi. Pe cap avea o șapcă 
neagră de baseball, trasă peste urechi. Pantofii 


imenși Doc Martens, cu câteva numere mai 
mari, astfel încât să-i încapă și ghearele în ei, îi 
cuprindeau, butucănoși, picioarele. Avea o 
expresie puțin cam defensivă. 

— E 0... vestimentaţie foarte interesantă, 
zise Valerie, cu tot tactul pe care și-l putu aduna. 

Kim îi adresă o privire rece, de respingere. 

— Nu cred că încăpem cu toții în Explorer, 
zise unul dintre bodyguarzi. 

— Nu-i nimic, interveni Alek, pe un ton 
infatuat, îmbrăcându-și geaca din piele. Am 
mașina cu mine. 

— O, nu, exclamă Chloe, dându-și seama. 
Doar nu... 

Însă el nu-i răspunse decât printr-un 
zâmbet. 


Era, în realitate, același break pe care-l mai 
şterpelise și altădată din parcarea rezervată 
elevilor din anii superiori de la școala lor. Igor și 
Valerie aleseră să plece împreună cu cei doi 
bodyguarzi, bombănind ceva în legătură cu 
talentul lui Alek în domeniul șofatului. 

— Asta e mașina ta? se interesă Kim, 
urcându-se pe bancheta din spate fără să fie 
invitată. 

— Nu mai pune întrebări, o sfătui Chloe. Și 
leagă-ţi centura. 

— E... foarte drăguță, aprecie ea, pe un ton 
îndoielnic, imitând fără să-și dea seama remarca 
de mai devreme a Valeriei. 

Chloe privi în oglinda retrovizoare de vreo 
câteva ori, ca să vadă în ce ape se scălda cealaltă 
fată, însă Kim nu părea să se tulbure, indiferent 
cât de violent ar fi luat Alek virajele; se ţinea cu 
câte o mână de fiecare perete al mașinii și se 
legăna între aceștia, săltând. 


— Grozav, zise Chloe, oftând. Exact ce-mi 
trebuia. 

— Mă bucur, zise Alek, aplecându-se spre 
ea și sărutând-o pe obraz. 

În afară de așa-zisele lor întâlniri 
întâmplătoare, legătura lor fusese mult mai 
puțin fizică în ultima săptămână decât... în fine, 
oricând. Serghei nu comentase niciodată cu voce 
tare privitor la sentimentele lui față de Alek, 
însă era evident faptul că între ei exista o 
anumită tensiune, ca și o linie invizibilă pe care 
iubitul ei n-o putea traversa. Însă nu părea să fie 
obișnuitul scenariu de „să nu te prind că umbli 
cu fata mea”; Chloe avea senzația că, dac-ar fi 
fost cu oricine, în afara lui Alek, n-ar fi existat 
nici cea mai mică problemă. Își însemnă în 
minte să întrebe, cândva, pe cineva despre asta: 
pe Olga, poate. 

— Hei, Kim, urlă Alek, spre bancheta din 
spate, încercând să se arate sociabil. Ai văzut 
vreodată Războiul Stelelor? 

— Normal că am văzut Războiul Stelelor, se 
răsti ea; dobitocule rămase subînţeles. 

Urmă o tăcere prelungită. 

— Care e personajul tău preferat? 

Chloe sesiză cum fata face ochii mari. 

— Cel... ăăă... cu blană. Nu doar că se 
distinge prin caracteristicile sale fizice, dar... 
evidenta dinamică subordonată dintre el și... 
ăăă... protagoniști îi indică rolul de arhetip, fie 
de erou-aliat, fie de mentor comic. 

— În consecinţă, ceea ce spui tu, rosti Alek, 
pe un ton filosofic, cotind după un colț în 
scrâșnet de cauciucuri, este că n-ai văzut 
niciodată Războiul Stelelor. 

Kim îi aruncă o privire furioasă. Chloe se 
bucură în sinea ei că însușirile pisicești nu 


includeau capacităţi de genul expedierii de 
fascicule laser din ochi. Altfel, Alek ar fi fost deja 
prăjit. 

— Nu, n-am văzut Războiul Stelelor, 
mărturisi Kim, apoi privi afară, pe geam, ca să 
nu fie nevoită să-i mai vadă pe ei. 

Chloe izbucni în râs. 


La cinematograf, ajunse să stea între Kim și 
Alek, fiindcă el, susținut de Igor și de Valerie, 
insistase că, din moment ce o adusese pe Kim, 
era normal să stea lângă ea. Și, la drept vorbind, 
nu era chiar atât de rău. Kim se arăta exagerat 
de încântată de popcorn, încă o trăsătură 
omenească pe care Chloe o pricepea cu mare 
greutate. Și totuși, fata cu urechi de pisică 
ascunse savura fiecare înghițitură, folosindu-și 
ghearele ca să străpungă câte o boabă de fiecare 
dată și să și-o depună cu grijă pe limbă, fără să- 
și dezlipească nici măcar pentru o clipă de ecran 
ochii mari, care nu clipeau. 

Igor și Alek strigau replicile odată cu 
personajele, dar și alte replici spre iubiții lor 
eroi, împreună cu restul spectatorilor. Valerie și 
cei doi bodyguarzi urmăreau filmul în tăcere. 
Chloe fu nevoită să răspundă la o sumedenie de 
întrebări șoptite de Kim, însă nu fu deranjată; 
ştia scenariul pe de rost și i se părea distractiv să 
inițieze o neofită. 

— Ce e asta, pe care sunt ei? 

— O navă consulară. 

— O navă spațială? 

—Hm, da. O navă interstelară, de fapt. 

Și: 

— De ce aclamă toată lumea? Ce 
semnificație are faptul că este o staţie spațială, și 
nu un satelit? 

Sau: 


— Prost mai e Alek! Am fost mai aproape 
decât credeam. Povestea se încadrează perfect 
în arhetipul occidental: de la eroul plecat în 
căutarea aventurii, la eroul tragic. Poveste 
desprinsă direct din Joseph CampbellzZ. De fapt, 
există chiar paralele între el și scrierea 
egipteană Povestea marinarului naufragiat... 

Iar mai târziu: 

— Așadar, în alte filme, se dezvăluie cumva 
că Darth Vader este tatăl lui Luke? întrebă Kim, 
ca într-o doară, luând un pliant și citind lista 
premierelor viitoare. 

Alek rămase cu gura căscată. 

— De unde știi asta? 

— E destul de evident, dacă ai cât de cât 
cunoștințe despre mitologie și despre povestirile 
cu caracter religios, răspunse ea, pe un ton 
superior. 

Chloe zâmbi, apoi îl văzu pe Igor cum 
încearcă să câștige un animal din pluș la un 
automat, pentru Valerie. 

— Hei, câștigă-mi și mie o jucărie, ceru ea, 
întinzându-i lui Alek un dolar. 

Pe urmă, o trase pe Kim după ea, spre 
toaleta femeilor. 

— N-am nevoie să merg, protestă Kim. 

Nu seamănă deloc cu Amy, se gândi Chloe, 
oftând. Dar n-avea decât să se împace cu 
situația. Își țuguie buzele spre oglindă și-și mai 
dădu un strat de ruj. Kim o privi fără să spună o 
vorbă, scoțându-și șapca pentru câteva clipe, ca 
să-și poată scărpina urechile. 

— Hei, zise deodată Chloe, amintindu-și. Ce 
voiai să-mi spui alaltăieri? În legătură cu 
conducătorul Semeţiei? 

Kim păru uimită. Își umezi buzele și încercă 
să abordeze un ton profesoral, însă se vedea că 


o îngrijorează ceva. 

— Hm, doar că șeful Semeţiei trebuie să fie 
primul care atacă și ultimul care părăsește 
câmpul de luptă într-o bătălie. Conducătorul e 
obligat să rămână ca să-i apere pe cei mai slabi, 
să dea fuga într-o casă în flăcări ca să-i salveze 
pe cei mai lenți în mișcări. Conducătorul își dă 
viața pentru Semeţie. Până de nouă ori, dacă e 
nevoie. 

Chloe izbucni în râs. 

— Ca o pisică, vrei să spui? Ca... 

Deodată, își dădu seama cât de solemnă era 
înfățișarea celeilalte fete. 

— Tu vorbești serios, zise ea. 

— Un conducător veritabil își 
demonstrează calitățile, adăugă Kim, încet. În 
bătălii. În război. În vreme de primejdie, sau de 
catastrofă. De obicei, calitatea de conducător se 
transmite în familie. Uneori, o Semeţție are 
norocul să fie condusă de mai multe familii de 
războinici laolaltă. Dar alteori, nu; alteori, o 
singură persoană se ridică, la vreme de restriște, 
când nu mai există altcineva dispus. Și este 
omorâtă, dar se ridică din nou. 

— Conducătorii Semeţiei au nouă vieţi? 
repetă încet întrebarea Chloe, ca să se asigure că 
a înţeles. 

— Nu toți... conducătorii Semeției. Numai 
cei veritabili. Asta-i ceea ce ne protejează 
neamul. 

Turnul Coit. Căderea ei. Visele. Leoaicele. 
„Asta nu l-ar fi costat nici măcar o viaţă. 
Presupunând că are mai multe.” 

Chloe se hotări să întrebe. 

— Mai sunt... ăăă... și alții? Capabili de așa 
ceva? 


— Păi, au fost, răspunse Kim, aproape cu 
tristeţe. Așa cum ţi-am spus, unica fiică a 
conducătoarei Semeţiei noastre — cea de 
dinaintea lui Serghei — a fost asasinată înainte 
de a avea ocazia să-și dovedească însușirile, și 
nimeni altcineva din generaţia noastră nu a mai 
arătat vreun semn. Sau să-și fi riscat viaţa, ca să 
afle. 

Kim o privea stăruitor în ochi. Chloe se 
înroși și întoarse capul. Nu putea să se 
gândească la asta acum. Conducătoare a 
Semeției? Și totuși, mai devreme sau mai târziu, 
va trebui să se gândească la ce-i spusese Kim. 


Când ajunseră acasă, Chloe se duse imediat în 
cabinetul lui Serghei. Era foarte târziu, însă el 
nu respecta programul normal de somn, iar ea 
voia neapărat să-i spună cât de bine se 
distraseră... și poate să discute, în sfârșit, despre 
cum ar fi putut să-și sune sau să-și viziteze 
mama. Ar fi vrut să spună ceva ca să-și anunțe 
prezenţa, însă avea gura plină cu vreo patru 
Twizzlers. Alek pretinsese că le câștigase la 
automatul cu premii de la cinematograf. 
Acadelele Twizzlers nu făceau în niciun caz 
parte din categoria premiilor — care cuprindea 
doar animale din pluș ieftine, podoabe din 
plastic și lucruri de genul acesta — însă Valerie 
spusese că Alek cheltuise cinci dolari în plus pe 
lângă cel dat de Chloe, ca să-i câștige ceva, după 
care, până la urmă, renunțase și se dusese la 
taraba cu vânzare. Chloe râsese: era, categoric, 
un gest ușuratic și prostesc, pe care unul ca 
Brian nu l-ar fi făcut niciodată. 

Bărbatul mai vârstnic stătea în picioare în 
spatele biroului său, vorbind pe un ton 
imperativ cu un Mai din conducerea companiei 
sale și cu doi kizekh. 


— Așadar, suntem de acord. Ea atrage prea 
multe răspunderi, mă tem. Va trebui întreprins 
ceva pentru înlăturarea ei... 

Deodată, o remarcă pe Chloe, ochii lui 
albaștri fixând-o fără s-o recunoască... doar 
pentru o secundă. Apoi, în ei apăru căldura. 

— Atât, deocamdată, domnilor. Vă 
mulțumesc. 

Toţi trei își înclinară capetele în fața lui 
într-un mod care practic semăna a plecăciune și 
ieșiră din încăpere de-a-ndăratelea, cu faţa spre 
el, așa cum le văzuse Chloe pe Olga și pe Kim. 

— Ce-a fost cu toată povestea asta? se 
interesă ea, strecurându-se pe unul dintre 
fotoliile enorme pe care nu stătuse nimeni. 

— Despre cineva care nu lucrează în 
compania asta, răspunse la repezeală Serghei, 
adunându-și hârtiile de pe birou și așezându-se. 
Va trebui s-o lăsăm să plece. 

— Și de ce trebuie să știe bătăușii despre 
asta? 

— Nu sunt bătăuși, domnișoară King. Sunt 
războinici cu o înaltă pregătire. 

Privirea lui și cea a fiicei adoptive se 
întâlniră pentru câteva clipe. Apoi, el oftă. 

— Nu e vorba despre o angajată, ai 
dreptate. E vorba despre o femeie din cadrul 
Ordinului A Zecea Lamă, pe care va trebui să 
încercăm s-o eliminăm. Eu nu sunt numai 
conducătorul unei companii ai cărei angajaţi 
sunt cei din neamul meu, Chloe: mai sunt și 
conducătorul Semeţiei Mai. Și, împreună cu o 
astfel de răspundere, vin și tot felul de lucruri 
urâte și dezagreabile. 

Chloe încuviinţă, însă gândurile îi goneau 
prin minte. Nu văzuse niciodată vreo femeie 
care să facă parte din Ordin. Asta nu însemna că 


nu exista așa ceva, și cu certitudine ea nu 
văzuse pe nimeni dintre conducători, așa că, 
poate, aceasta era printre persoanele de la vârf. 
Însă, de obicei, termenul de răspunderi se 
întrebuința — cel puțin, în filme — referitor la 
cineva din propria echipă. Cum ar fi cineva care 
are unele puncte favorabile, dar de care trebuie 
să te descotorosești. 

Nu e vorba despre mine, nu? Gândul îi 
fulgeră prin minte, dar se strădui să-și ascundă 
îngrijorarea. 

Într-adevăr, Chloe atrăgea pericole 
suplimentare asupra comunității Mai, în special 
prin isprava ei prostească din urmă cu două 
seri. Dar, nu, rămăseseră prea puţini dintre ei, 
încât conducătorul Semeţiei să se hotărască așa, 
anapoda, să ceară asasinarea cuiva. 

— Acestea sunt decizii grele, continuă el, 
lucruri pe care băieți de viitor ca Alek nu le 
înțeleg. Lucruri care fac ca un bărbat să 
îmbătrânească înainte de vreme. 

— Alek? 

Serghei chicoti. 

— El este printre cei aflați „la rând”, în 
eventualitatea că mi s-ar întâmpla ceva. Sau, cel 
puţin, așa crede el. 

— De ce nu Igor? Auzi... ai cumva un 
Sprite? 

— Poate, Igor. Are numeroase calităţi, 
aprobă Serghei, întinzându-se spre mini- 
frigiderul de lângă biroul lui și scoțând de-acolo 
două doze de Sprite. 

Îi întinse una lui Chloe. 

— Este responsabil și serios, continuă apoi, 
dar urmează să se căsătorească foarte curând. 
Unii vor afirma că-i lipsește o anumită, hm, 
agresivitate. Este mai degrabă bun de 


președinte, decât de director executiv, dacă 
înţelegi ce vreau să spun. 

Chloe încuviință, concentrându-se asupra 
deschiderii cutiei și apoi transformând un 
Twizzler în pai. Erau prea multe informaţii noi 
la care să se gândească. 

— Mi-e un pic cam foame... ce părere ai 
avea despre o pizza, jumătate cu cârnaţi, 
jumătate cu ardei? propuse el, formând deja 
numărul firmei cu livrare la domiciliu. 

Chloe repetă semnul de încuviințare. Abia 
atunci observă el că fata își vârâse un Twizzler 
în cutia de Sprite. 

— Chloe, ce tot faci acolo? o întrebă. 


Lui Serghei îi făcuse plăcere să înveţe cum să 
muște un Twizzler la ambele capete, astfel încât 
să-l transforme într-un pai, și râsese cu poftă 
aflând cum trebuia să procedezi în realitate în 
cazul unei șampanii ieftine. Jucaseră apoi o 
partidă frumoasă de șah — el o bătuse fără 
probleme, firește, dar cu menajamente — după 
care Serghei îi povestise totul despre ce 
însemnase să crești pe teritoriul Uniunii 
Sovietice, atât despre cozile la alimente, cât și 
despre extraordinarul învățământ și 
remarcabila intelectualitate, subiecte cunoscute 
de Chloe doar din lecturi. 

La plecare, el îi dăruise o nouă îmbrățișare 
zdravănă, însă de îndată ce porni spre camera 
ei, stânjeneala provocată de întrevederea pe 
care o întrerupsese îi reveni lui Chloe. Pentru 
prima oară de când se știa, termenul de castă îi 
veni în minte. Nu că n-ar fi avut motive 
întemeiate în acest caz: ei erau o rasă cu totul 
distinctă, totalmente separată. Dar asta nu 
schimba cu nimic sufocantul totalitarism al 
Semeţiei: chiar și când i se permitea să facă 


lucruri firești, cum ar fi să meargă la un film, 
Chloe tot era însoțită de alți Mai. Era complet 
izolată de restul lumii. 

Când ajunse în camera ei, își deschise 
telefonul și formă un număr. Lăsase prea mulți 
oameni din exterior să-și facă griji pentru ea, și 
pentru prea mult timp. Era momentul să-și vadă 
mama și prietenii. Însă de data aceasta avea să 
procedeze cu totul altfel, cu inteligență. Departe 
de casa ei și de ochii vigilenţi ai Ordinului A 
Zecea Lamă. 

— Brian? Trebuie să ne vedem... 

Optsprezece 


A DOUA ZI, CHLOE ÎNCĂ SE GÂNDEA la mama 
ei, la Paul și Amy, chiar și la Brian. 

— Hei, zise ea, ciocănind în ușa templului, 
în timp ce intra. 

După cum se așteptase, Kim era acolo, în 
colţ, meditând, sau citind o carte, sau altceva. 

Kim probabil că detectă ceva în tonul ei, 
fiindcă atunci când își înălță capul, una dintre 
sprâncene era deja ridicată, și o privea 
pănuitoare. 

— Poţi să-mi faci un serviciu? Vreau să ies 
și să mă întâlnesc cu un prieten... din rândul 
oamenilor. Ai putea să-mi oferi tu un alibi? I-aș 
spune lui Serghei că mă..., cum să zic, înveți 
tradițiile Mai, sau istoria noastră, sau despre 
cele două zeițe, sau altceva, zise, străduindu-se 
să adopte un ton cât mai nepăsător cu putinţă. 
Așa, n-aș mai fi urmărită de bătă... adică, de 
kizekh. 

— Vrei să te acopăr? întrebă Kim, cu vocea 
ei egală, lipsită de intonaţie. 

— Mda, răspunse Chloe, nesigură; habar n- 
avea ce gândea cealaltă fată. 

— Foarte bine, aprobă Kim, cu un glas la fel 
de inexpresiv; mai zvâcni o dată din urechi, 
după care se întoarse la cartea ei. 

— Hei, mersi! Îți rămân datoare. 


Cealaltă fată nu răspunse decât printr-un 
mormăit, fără să-și mai ridice privirea. 

Chloe se întoarse să plece, neștiind precis 
ce-ar trebui să facă, dar având impresia că 
întrevederea se sfârșise. 

— Chiar mi-a plăcut aseară, zise deodată 
Kim, pe neașteptate, cu ochii încă lipiți de cine 
știe ce citea acolo. Îţi mulțumesc că m-ai invitat. 

Mai multă bucurie nici că se putea obține 
vreodată din partea lui Kim, își dădu seama 
Chloe. Zâmbi. 

— N-ai pentru ce. E clar că trebuie neapărat 
să repetăm figura. 

Se întoarse încă o dată, dar nu se îndură să 
plece. Își dădu seama că deja îi ceruse prea mult 
lui Kim, însă întrebarea o tot rodea, încă de 
multă vreme. 

— ȘI... ăăă... ai mai aflat ceva? Despre 
părinții mei? Dacă mama a fost cumva... ăăă... 
precedenta conducătoare a Semeţiei? Fiindcă, 
știi... 

Însă vocea i se stinse treptat. 

Abia asta o făcu pe Kim să-și ridice capul. 
Fixând-o cu privirea pe Chloe, închise cartea. 

— Părinţii tăi biologici, oricine ar fi fost, 
probabil sunt acum morți. 

Chloe tresări din cauza asprimii cuvintelor; 
chiar dacă erau, cel mai probabil, adevărate, 
fuseseră rostite pe un ton complet lipsit de 
emoție. Se simţea de parcă fusese pălmuită. 

— Acum, ar trebui să te preocupe părinţii 
tăi umani, Chloe. Ei trăiesc. Și, probabil, sunt 
supravegheați, și înfruntă primejdii. 

Chloe se gândi la membrii Ordinului A 
Zecea Lamă care o prinseseră când încercase să 
ajungă acasă. Acasă însemna o capcană. Ei o 


așteptau să revină acasă la un moment dat. Dar 
cum rămânea cu mama ei, momeala? 

— OK, ia-o ușor, zise, începând să se 
înfurie. 

Nici măcar n-avea chef să precizeze că avea 
un singur părinte „uman”. Oare Kim era atât de 
arțăgoasă din cauză că nu avusese niciodată o 
familie veritabilă și era geloasă pe ea? 

— Vreau doar să știu, bine? continuă ea. 
Cine m-a născut? 

— Îţi voi da de știre, de îndată ce oamenii 
Olgăi vor descoperi ceva, zise Kim, deschizându- 
și din nou cartea. 

Și, cu aceasta, conversaţia era, în mod 
oficial, încheiată. 

Chloe plecă, încă derutată de aparenta 
animozitate manifestată de fata cealaltă. Poate 
că nu era gelozie: poate că, de fapt, Kim, singura 
ei prietenă adevărată pe care și-o făcuse de când 
ajunsese aici, păstra acum distanța, din cauza 
pericolelor care o înconjurau pe Chloe. Gândul 
acesta, însă, nu făcu decât să-i alimenteze 
dorința de a ieși din Firebird. Imediat. 


Pe acoperișul clădirii Sony Metreonz:, întinsă pe 
spate și privind cerul, Chloe se simțea mai liberă 
decât fusese de luni de zile. Pâlcuri groase de 
nori cenușii goneau prin văzduh ca niște 
găluște, îngrămădindu-se până la urmă într-o 
pătură greoaie, în  îndepărtatul orizont 
răsăritean. Când trecură peste zona centrală a 
orașului, căpătară străluciri portocalii datorită 
luminilor de dedesubt, dar își redobândiră 
nuanțele mai firești și culorile cerului pe 
măsură ce înaintară, pe deasupra golfului, 
îndepărtându-se de stâlpii de iluminat stradal, 
de firmele luminoase și de toate celelalte surse 
de poluare vizuală. 


Se gândi la cât de ușor i-ar fi să gonească de 
pe un acoperiș pe altul, și să nu se mai întoarcă 
niciodată la Mai, să nu se mai întoarcă niciodată 
la școală, și să nu se mai întoarcă niciodată 
acasă. Doar să trăiască în noapte. Nu ca un om 
al străzii... ca un om al cerului, ca un Batman, 
dar fără peștera sau conacul lui. Probabil că ar 
putea supraviețui, datorită calităților ei de Mai... 
ce naiba, acum știa cum se vânează o căprioară! 
Și cât de greu i-ar fi să fure ceva dintr-un 
magazin de cartier? 

O siluetă singuratică își făcu apariţia, 
mergând pe acoperiș în direcţia ei. Nu se mișcă: 
își dădea seama după mers, dar și după miros, 
că era Brian. Tânărul fu cât pe ce să se împiedice 
de ea, atât de întunecată și de nemișcată era, 
pierzându-se printre umbrele aspre ale 
clădirilor. 

El arăta perfect, ca un vampir, cu părul 
negru și ochii abia văzuţi pe fundalul cerului 
nopții. Vântul se înteţi și se jucă puţin prin părul 
lui, și Brian întoarse capul să privească spre San 
Francisco. Chloe obținu o imagine perfectă a 
profilului lui, de la fruntea umbrită până la 
buzele mușcate. Un fular îi flutura în spate, ca o 
capă zdrenţuită a unui super-erou demodat. 

Se așeză lângă ea, ridicându-și, la rândul 
său, privirea spre cer. 

— Frumoasă noapte, remarcă el. Am 
impresia că se apropie o furtună. 

— Vreau să fug spre ea, zise Chloe. Vreau să 
fug departe. 

Brian nu spuse nimic. 

— Am tot ce mi-aș fi dorit vreodată. Un tată 
adoptiv. Un tată adoptiv bogat, adăugă, 
chicotind. O familie. Faptul că mi s-a spus, o dată 
și pentru totdeauna, că sunt specială. 


— Mi-aş fi dorit să fiu special, zise Brian, 
zâmbind, citând dintr-un cântec al formaţiei 
Radiohead. Dar tu ești a naibii de specială. 

Chloe zâmbi întristată și se ridică în capul 
oaselor. Își întoarse privirea spre el. Fularul 
care-i încadrase capul mai devreme era din 
cașmir, într-o delicată nuanţă de ciocolatiu, cu 
complicate mici diamante crem cusute în cadrul 
modelului. 

— Tu l-ai făcut, nu? îl întrebă, pipăindu-i 
capetele incredibil de pufoase și gândindu-se la 
ce-i adusese împreună la început, acea nostimă 
căciuliță tricotată a lui, cu urechi de pisicuţă. 

— Mhi. Am avut o mulțime de necazuri 
recente, de care simțeam nevoia să scap, 
răspunse el, zâmbindu-i mâhnit. Poţi să-ți dai 
seama oricând cât sunt de supărat, după cât de 
nebunesc de complicate îmi sunt modelele. 

— Tu n-ai... văzut-o pe mama, nu-i așa? se 
interesă Chloe, cu nostalgie în glas. 

— Nu. Mișcările îmi sunt oarecum limitate 
în prezent. Am intrat într-o grămadă de belele 
după tot incidentul de pe pod. 

— Oh! exclamă ea, dar fără să afirme că-i 
pare rău. 

De fapt, Chloe nici nu știa precis ce anume 
simţea. O tristețe copleșitoare. Un sentiment de 
pierdere, sau de preaplin. 

— Semeţia... Am impresia că e un fel de 
castă, un cult. 

Gata. O spusese. 

— Bun venit în lumea mea, replică Brian, 
oftând și ridicându-se, la rândul lui, în șezut. N-o 
să auzi niciodată termenul rostit prin preajmă, 
dar chiar nu există vreo diferenţă între o „castă” 
și anumite „ordine secrete”. 


— Hei, tu ai pistrui, remarcă deodată Chloe, 
întinzând mâna să-i atingă obrazul. 

Erau maronii și dădeau trăsăturilor lui 
aspre o anume voioșie, fără să-l facă însă să 
pară prea drăguţ. 

— Am stat afară pe timpul zilei destul de 
mult în ultima vreme. De când am fost... ăăă... 
înlăturat de la cazul tău. E destul de drăguţ. Ți- 
am urmărit prietenii pentru o vreme, 
asigurându-mă că sunt bine, dar se pare că 
niciuna dintre părți nu e interesată de ei, îi 
explică, luându-i mâna într-a lui. Îți mulțumesc 
pentru că ai încredere în mine, Chloe. Pentru că 
mi-ai dat întâlnire aici. Înseamnă foarte mult 
pentru mine. 

— Încep să cred că nimeni nu e vinovat de 
nimic, îi răspunse Chloe, cu un zâmbet strâmb. 
Dar e bine măcar că știu, sau cred că știu, pe ce 
poziţie ești. 

Tăcură pentru câteva clipe. El îi reținu în 
continuare mâna. Ea se ghemui lângă el și-și 
ridică din nou privirea spre cer. Se gândi la 
prima lor întâlnire adevărată, când se duseseră 
la grădina zoologică, și ea îi cumpărase o 
maimuţă din pluș, și discutaseră despre tot felul 
de lucruri importante. 

— Cum a murit mama ta? îl întrebă 
încetișor. 

Brian îi strânse mâna, apoi i-o lăsă liberă. 
Înainte să-i răspundă, se jucă puţin cu câteva 
pietricele de pe acoperiș. 

— Familia tatălui meu face parte din Ordin 
de când... în fine, de când e atestată 
documentar. Tocmai până la Mayflower?4 și 
Anglia. De fapt, chiar dinainte. Într-o vreme, 
eram baroni, sau prinți, sau cam așa ceva, prin 
Italia. De neam regal. 


Chloe putea să-și dea seama că el era 
modest, și știa exact ce anume erau, dar n-o 
spunea. 

— Italia... creștinătatea... cavalerii... 
Cruciadele... nu vreau să te plictisesc cu o lecţie 
de istorie. Familia mamei provine din Klamath 
Falls, din statul Oregon. Bunicii mei au o livadă. 

Brian zâmbi, apoi continuă. 

— Cred că în oricare club secret există câte 
unii care se căsătoresc, și nu le spun soţilor sau 
soțiilor despre ei, și alţii care se căsătoresc și le 
spun soţilor sau soțiilor despre ei. Tatăl meu, 
însă, a mers mai departe de atât. A încurajat-o 
pe mama să intre în club cu el. Nu cred că ea a 
vrut cu adevărat, dar asta poate să fie doar 
amintirea mea subiectivă. Nu-mi amintesc ca ea 
să se fi implicat cine știe ce, cât timp am fost eu 
mic; dar îmi amintesc cum dispărea, împreună 
cu tata, mai târziu, pentru lungi întruniri, sau 
călătorii în alte părți, sau cum exersau în sala de 
arme. 

Azvârli o  pietricică și rămase să-și 
privească mâna acum goală. 

— A fost omorâtă într-o misiune. Pe când 
aveam doisprezece ani. Luau cu asalt o 
ascunzătoare Mai din Los Angeles. A fost 
împuşcată în cap. Faţa ei... A fost o 
înmormântare cu sicriul acoperit. 

Chloe icni. Asta explica multe despre Brian. 

— Unul dintre... 

Ce spusese el acolo? De noi? De Mai? De ei? 

— A fost omorâtă de un Mai? 

Brian izbucni într-un râs mânios. 

— Asta am tot crezut, ani de-a rândul. Tu 
trăiești printre ei acum, de ceva vreme, Chloe. Ai 
văzut vreodată pe cineva cu o armă? 


Chloe se gândi la cei doi kizekh, la Ellen și 
Dmitri. Chiar nu reușea să-și aducă aminte ce 
aveau la ei. 

— Un Mai nu folosește arme, șuieră Brian. 
Ei nici măcar arme cu tăiș nu folosesc. Nu mi-am 
dat seama de asta; adică, o știam, dar n-am pus 
lucrurile cap la cap decât acum vreo doi ani. 
Tata m-a lăsat s-o cred ani de-a rândul... Până 
când, în sfârșit, am aflat adevărul. Ea a fost 
omorâtă de un puști oarecare, dintr-o bandă. A 
văzut-o înarmată, și-a închipuit c-o fi agent sub 
acoperire, sau altceva, și a dat-o gata. 

Chloe se cutremură. În momentul acela, nu 
erau nori deasupra lor, ci doar un cer pâclos, cu 
câteva stele străpungând curajoase perdeaua, ca 
tot atâtea lame cu vârfuri de diamant. 

— A fost omorâtă pentru o cauză în care ea 
nici măcar nu credea, încheie Brian. De cineva 
care nici măcar nu era implicat. 

Chloe se chinui să-și găsească vorbele 
potrivite. 

— Şi de ce-a ținut tatăl tău atât de mult ca 
ea să intre în Ordin? 

— Pentru că el e șeful Ordinului, Chloe. 

O mie de lucruri căpătară acum înţeles. De 
ce-și ura Brian tatăl. De ce, chiar dacă punea sub 
semnul întrebării și nu aproba ceea ce făcea 
Ordinul, continua să-i fie membru. Fusese 
crescut în cadrul Ordinului! Era tot ce 
cunoscuse, în întreaga lui viaţă... Dac-ar fi 
încercat să plece, ar fi fost ca și cum Chloe și-ar 
fi părăsit mama și prietenii, și ar fi dus o viață 
cu totul nouă, cu noi idei, și reguli, și oameni. 

Mhiî. Exact așa. 

Chloe râse încetișor, un râs puțin cam 
nebunesc. Brian își ridică privirea spre ea, 
alarmat. 


— Tatăl meu „adoptiv” e conducătorul 
Semeţiei. 

Brian clipi mărunt timp de câteva secunde, 
după care râse și el. 

— Grozav. De-a dreptul perfect, zise. 

O cuprinse cu brațul și o trase mai aproape 
de el, într-un gest liniștitor. 

— Ai vorbit serios atunci? La telefon? îl 
întrebă Chloe, încetișor. Chiar spuneai la modul 
serios că... 

— Da, o întrerupse Brian, închizând ochii și 
încreţindu-și fruntea. Te iubesc, Chloe. 

Îi era, în mod evident, foarte greu s-o 
spună, dintr-un milion de motive diferite. 

— Absolut serios. 

Nimeni nu-i mai spusese așa ceva până 
acum. Doar în glumă, sau din prietenie, sau în 
ridicolele idile din școala primară. Nici măcar 
Alek: el însoțea mereu cuvântul cu umor, atunci 
când îl întrebuința, ca în expresia „iubirea vieţii 
mele”; umflat, expresiv, hiperbolizat, și absolut 
deloc în serios. 

Și asta îi dădea amețeli. 

Dar ea ce simţea? 

Nu voia să se gândească la asta acum. Putea 
să strice momentul. 

— Dar nu putem... 

— Buzele tale sunt otravă, Chloe, zise el, 
zâmbind, și dându-și seama exact cât de 
dramatic suna. Lacrimile tale, limba ta, saliva ta, 
transpiraţia ta... toate m-ar omori, la un contact 
prelungit. 

Chloe se aplecă pe spate, lăsându-și capul 
pe umărul lui, cu mijlocul cuprins în braţe. Așa 
se simţea clar în siguranță. 

— Foarte curând va trebui să plecăm, îi 
șopti el la ureche, dar fără să i-o atingă. 


Ea, însă, se cutremură simţindu-l. 

— Dacă vrem să ajungem la timp la 
întâlnirea cu prietenii tăi, adăugă Brian. 

— „Să ajungem”? 

— Nu te las singură, până când nu pleci 
înapoi spre casă. Prietenii tăi... Ei îți vor binele, 
însă lasă urme cât Marele Canion. 

Chloe zâmbi, închipuindu-și cum încercau 
Amy și Paul să se furișeze. 

— Amy mi-a descoperit chiar adresa de e- 
mail, cumva. l-am spus să stea deoparte, că e 
prea periculos pentru ei. 

— Nu te ascultă, zise Chloe, visătoare. 

Îl sărută pe umăr. 

— Am putea să mai stăm un minut, două? 
se rugă ea. E o noapte atât de frumoasă... E... 
perfectă. 

Brian deschise gura să spună ceva: că 
existau o mie de motive pentru care nu putea fi 
perfectă, începând cu faptul că erau hăituiți, și 
sfârșind cu cel că relația dintre ei era, în mod 
fundamental, condamnată. Cu toate acestea, 
renunţă la tot ce-ar fi avut de spus. 

— Foarte bine, zise, îmbrăţișând-o și mai 
strâns. 

Când o simți că tremură, își scoase fularul 
de la gât și-l înfășură în jurul ei. 

Chloe zâmbi și închise ochii, însă o lacrimă, 
una singură, i se strecură, curgându-i pe obraz. 


Rămăsese să-i întâlnească pe Amy și Paul pe 
strada din spatele localului Cafe Eland, un loc 
retras, dar suficient de aproape de spaţiul 
public, unde nu puteau să fie atacați. Brian o tot 
asigura pe Chloe că Ordinul A Zecea Lamă nu le- 
ar face niciodată vreun rău oamenilor, că 
membrii lui depuseseră jurământ să-i apere, 


însă Chloe știa un singur lucru: în prezent, 
oriunde umbla, necazurile o însoțeau. 

Brian o urma, tăcut ca o umbră. Ea nu auzi, 
nici nu văzu, vreun semn al prezenţei sale, decât 
o dată, sau de două ori, cât timp dură drumul: 
un mic scrâșnet al pietrișului de pe o alee, o 
umbră planând deasupra. Era aproape la fel de 
priceput în a se ascunde ca un Mai, și Chloe avu 
o bănuială nemărturisită, cum că în puţinele 
ocazii în care i se păruse că-l detectează, el îi 
permisese asta. 

Examină la repezeală cafeneaua: era 10:05, 
iar ușa din spate tocmai se închidea la loc. Vara, 
personalul cafenelei scotea vreo două scaune pe 
platforma pentru livrări din spate, pentru 
clienţii săi stabili care știau că le pot găsi acolo. 
Chloe se sui pe scara de incendiu a unei clădiri 
din apropiere și privi în jos. 

Amy și Paul erau acolo: Amy, ca de obicei, 
îmbrăcată prea subţire pentru vremea de-afară, 
bătând din picioare, cu braţele înfășurate în 
jurul unei gigantice geci roz, umflate, care dădea 
impresia că ar trebui să țină de cald, dar evident 
nu era așa. Paul privea în jur, cu ceva de băut 
într-o mână și o ţigară în cealaltă, scuturând 
nervos scrumul pe pavaj. 

Ceva se strânse înăuntrul lui Chloe când își 
văzu de sus cei doi prieteni. Era ca într-o carte: 
ea, deoparte, deasupra lor, nefăcând parte din 
povestea lor, din viețile lor. Dar, până să se 
poată gândi mai mult în acest sens, se lăsă să 
cadă din cer, exact în faţa lor. 

— Mama mă-sii, exclamă Paul. 

Chloe fu încântată să vadă că el chiar era 
capabil să-și piardă aerul imperturbabil: 
jumătate din ciocolata caldă îi zbură cât colo. 

— Chloe! ţipă strident Amy. 


Atât Chloe, cât și Paul, o fixară cu privirea. 

— Pardon: Chloe! se corectă ea, în șoaptă, 
după care-și azvârli brațele după gâtul prietenei 
sale. 

— Bună, rosti Chloe, cu o voce slabă, fiindcă 
tot aerul îi ieșise din plămâni. 

Paul îi ciufuli părul. 

— Ce naiba, King, zise el, cu vocea îngroșată 
de o emoție abia stăpânită. Unde-ai fost? 

— Și cu ce te-ai îmbrăcat? întrebă Amy, 
examinând cu privirea blugii scumpi și tricoul 
cu mânecă lungă, cu inscripția Paris alcătuită 
din capse, plus fularul neasortat, dar frumos. 

— Cu lucrurile altora, răspunse Chloe, 
sărind la loc pe balustrada care delimita spaţiul 
pentru livrare. 

Mișcarea ei fu la fel de lină și de graţioasă 
ca atunci când aterizase în faţa lor. 

— Hm, zise Paul, dregându-și glasul, fiindcă 
nu știa sigur ce altceva ar fi putut să spună. 

— E o poveste lungă. Și n-am decât câteva 
minute la dispoziţie. Îmi ia și mie cineva o 
cafea? 

Amy reuși să scoată dintr-un buzunar al 
gecii sale roz un pahar: nu se vărsase deloc. 
Chloe îl luă, se prelinse jos de pe balustradă și 
luă câteva înghiţituri, cu multă plăcere. 

— Rușilor, începu ea, le plac băuturile 
foarte dulci, de-a dreptul dezgustătoare. 

Pe urmă, trase aer adânc în piept. Chiar nu 
exista o cale mai simplă de a o spune. 

— OK. Iată cum e. Poporul meu, numit Mai, 
este de fapt o străveche rasă de pisici războinice. 
Ordinul A Zecea Lamă e o organizaţie în stilul 
Cavalerilor Templieri, care tot încearcă să ne 
șteargă de pe fața pământului de vreo cinci mii 
de ani, sau cam așa ceva. 


Amy și Paul nu făcură altceva decât s-o 
privească. 

— Nu e nicio Mafie rusească, zise mai 
departe Chloe. Cel puțin, nu în cazul ăsta. E un 
război rasial. 

— OK..., începu Amy, precaută, străduindu- 
se să nu privească în jur, ca să se asigure dac-o 
ascultă cineva. 

— Te cred, rosti Paul, dar pe un ton care 
dădea de înţeles exact contrariul. 

Chloe își cunoștea prietenii îndeajuns de 
bine, încât să fie destul de convinsă că ei 
încercau să-și dea seama care ar fi cea mai 
rapidă și mai silențioasă metodă de a o 
transporta la secția de psihiatrie a unui spital. 
Oftă și ridică o mână. 

— OK, atunci asta vă convinge? 

Cu un zgomot ușor, sssss, lin ca o șoaptă, 
ghearele îi ieșiră la iveală. 

— Să fiu a naibii, exclamă Amy, făcând ochii 
mari cât ai unui personaj de anime. 

Paul o apucă de mână pe Chloe și privi cu 
atenţie la baza ghearelor, pipăindu-i buricele 
degetelor, să vadă dacă nu cumva avea o 
proteză, sau o mănușă, sau altceva. 

— Am gheare și la picioare, adăugă Chloe, 
pe un ton nepăsător, străduindu-se să nu râdă 
de reacţiile lor. Și cred că ochii mi se fac mici de 
tot — ca diamantele — când sunt pe întuneric. 
Știți, pot să văd pe întuneric. 

— Nu cred..., zise Paul, fără să-i dea drumul 
la mână. 

— Să crezi, îi sugeră Chloe, cu dulceaţă în 
glas. 

Se desprinse de el și sări drept în sus, astfel 
încât să aterizeze în picioare pe balustradă. 


Apoi, se aplecă și stătu în mâini, agățându-se cu 
ghearele de metal. Făcu câteva salturi pe spate. 

— OK, chestia cu unghiile super-lungi pot s- 
o mai discut, zise Amy, până la urmă. Dar Chloe 
King pe care-o știu eu abia dacă putea să-și 
atingă vârfurile picioarelor. 

— Asta-i o treabă total anapoda, bombăni 
Paul, cu o admiraţie înciudată. Ești exact ca 
Wolverine. Nu-i cinstit. Eu citesc cărți de benzi 
desenate, și tu te alegi cu superputeri! 

Chloe se așeză, mai luă o gură de cafea, 
după care le spuse totul. Începând cu detaliile 
personale: din seara în care-l bătuse pe tâlhar, 
până în seara în care o dusese Alek la Mai, cu 
amănunte suplimentare despre ce se petrecuse 
după plecarea prietenilor ei. 

— Știam eu că n-ar fi trebuit să te lăsăm, 
zise Amy, cu mâinile în șolduri. 

Apoi, Chloe trecu la partea istorică și 
impersonală: le spuse tot ce știa despre Ordinul 
A Zecea Lamă și despre Mai, și despre istoria 
poporului Mai (cu numeroase scuze mentale 
față de cartea cu același titlu, pe care încă nu 
reușise s-o termine). 

Și, în cele din urmă, le spuse adevărul — 
întregul adevăr — despre Alek și Brian. 

— Aş fi vrut să am eu gheare, zise Amy, 
necăjită, pipăindu-le cu degetele. E ca... un 
sistem personal de apărare. Poţi să mergi 
oriunde, de una singură, noaptea, dar să nu-ți 
pese de violatori, și de tâlhari, și de orice 
altceva. 

— Nu, o aprobă Chloe, ci doar de o întreagă 
organizaţie al cărei unic scop este să șteargă de 
pe faţa pământului fiinţele ca mine. 


— Şi de-asta... ai tăi Mai... nu te lăsau să te 
vezi cu noi? 

— Mda, am încercat să mă strecor ca s-o 
caut pe mama, acum vreo două săptămâni, și 
am fost prinsă într-o ambuscadă totală. Aș fi 
murit, dacă nu m-ar fi urmărit vreo doi kizekh. 

Desigur, acum, că se gândea mai bine, își 
aminti că bărbatul cu pulover avea cătușe, nu 
vreun ștreang, sau pumnale, precum Coţcarul. Și 
totuși, intenţiile lui, în mod evident, nu erau 
unele favorabile. 

— Și atunci, de ce nu te trimit în câmp 
deschis, împreună cu un grup de-al lor? o 
întrebă Paul, bănuitor. 

— Din cauză că sunt obligați să rămână în 
umbră. 

— Mda? Sau cumva doar vor să te 
desprindă de fosta ta viață? De prietenii tăi 
umani, și de familie? 

— Ei nu vor decât să mă ţină la adăpost, 
răspunse Chloe, dar fără să fie sigură. 

Cuvintele care ieșeau din gura prietenilor ei 
erau suspect de asemănătoare cu ideile care i se 
formaseră ei în străfundurile minţii, în zona 
aceea întunecoasă în care termenul de castă îi 
atrăsese cel dintâi atenţia. 

— Pare că totul e cam naşpa, aprecie Amy, 
oftând. Și totuși, eu încă îmi doresc gheare. Ăsta 
să fi fost motivul pentru care ţi-ai dorit o 
manichiură în ziua aia? 

— Cam așa ceva. 

Le povesti despre Xavier. Despre cum, în 
seara zilei în care căzuse din turn, agățase un tip 
la întâmplare și, ca rezultat, el aproape că 
murise din cauza zgârieturilor de pe spinare, 
făcute de ea cu ghearele, în fine, în fierbințeala 
pasiunii. Din cine știe ce motiv, i se părea mai 


greu să vorbească despre asta de față cu cei mai 
buni doi prieteni ai ei, decât despre orice 
altceva. Era, pur și simplu, cam jenant. 

— Prin urmare, noi nu putem, cum să zic, 
să facem sex, sau orice altceva, cu oamenii 
obișnuiți, fiindcă prin asta i-am ucide. 

— Nu are nici cea mai elementară logică, se 
împotrivi Paul, gândindu-se concentrat. Sunt 
convins că sigur ai mai sărutat pe cineva, să 
zicem în școala primară, la vreo petrecere, sau 
ca glumă, sau altfel. 

Chloe ridică din umeri. 

— Are legătură cu saliva, cred. Un pupic pe 
obraz nu duce la nimic. Mai degrabă, când se 
ating limbile. Totul a început cam pe când, mă 
rog — Chloe aruncă o privire de scuză spre Paul 
— când, în sfârșit, mi-a venit ciclul. Totul ţine de 
pubertate, bănuiesc. 

Paul părea profund stânjenit, cu toate că 
făcea tot posibilul s-o ascundă. 

— Și mama ta nu știe nimic din toate astea? 
o întrebă Amy, uimită. 

Chloe ridică din umeri. 

— Toate au cam fost de dată recentă, și-s 
cam greu de crezut. Mă gândeam să mă furișez 
astă-seară s-o văd și pe mama, după întâlnirea 
cu voi doi, continuă Chloe, cu o voce monotonă. 
Numai c-o să fiu mai deșteaptă ca data trecută. 
Nu așa, cum să zic, să intru pe ușa din faţă. 

— Hm. Mda, mormăiră Amy și Paul, făcând 
iarăși schimb de priviri. 

Paul își drese din nou glasul. 

— Iată un alt motiv pentru care voiam să te 
vedem, Chloe, zise el. 

— Cred că mama ta a dispărut, rosti pe 
negândite Amy. Am intrat în casa ta acum cam o 


săptămână, și era de parcă n-ar mai fi fost 
nimeni pe-acolo de ceva vreme. 

Chloe o privi fix, cu creierul amortit. 

— Tocmai voiam să sunăm la poliție, începu 
Paul. 

— Trebuie să ajung acasă, șopti Chloe, după 
care, fără vreun alt cuvânt, le întoarse spatele și 
o rupse la fugă. 

— Stai! Chloe! strigă Amy, după silueta care 
dispăru în noapte. 

— Chloe! se auzi o nouă voce, de băiat, de 
undeva, de deasupra lor. Chloe! Nu te duce! E o 
capcană! Chloe...! 

Paul și Amy se priviră, după care porniră în 
goană pe urma prietenei lor. 

Chloe alergă până când plămânii începură 
să-i țipe din cauza aerului rece și a lipsei 
oxigenului, până când începu s-o înțepe pe 
dinăuntru amenințarea unui atac de cord. Chiar 
şi cu puterea și viteza ei de Mai, se forța cu mult 
mai mult decât o făcuse vreodată. Când își văzu 
drumul blocat de un automobil, sări, înfigându- 
şi ghearele de la mâini în capota acestuia și 
propulsându-se peste el ca un săritor cu prăjina, 
lăsându-i șoferului un oribil sunet sfâșietor în 
timpane, și imagini cu câini turbați și vârcolaci 
din filme în minte. Se menţinu pe străzi, la 
nivelul de jos, nevrând să piardă vreo clipă cu 
giumbușlucurile pe care le savura de obicei în 
alergările ei nocturne. Își simţi ghearele de la 
picioare încercând să iasă la iveală, apăsând în 
materialul tenișilor. Și, la o aterizare, izbutiră în 
sfârșit să-și facă loc prin tălpile pantofilor 
Saucony, înfigându-se în țărâna de dedesubt și 
propulsând-o înainte. 


Chloe nu luă în seamă umbrele din jurul ei. 
De această dată, era o ţintă mult prea repede 
mișcătoare ca să-și mai facă griji cu privire la 
vreo ambuscadă. Nu se concentra decât asupra 
unui singur lucru: coșmarul care o ţinuse trează 
de când începuse toată povestea. Îndreptarea 
violenţei care acum făcea parte din viața ei de zi 
cu zi, asupra propriei sale mame. 

Urcă în fugă treptele și descuie ușa, 
trântind-o de perete, și repezindu-se înăuntru. 

— Mamă? strigă ea. 

Un singur pas înăuntru, și instantaneu știu 
că era ceva în neregulă. 

Aerul era stătut, așa cum îi dăduse Amy de 
înţeles; nu se vedeau urme ale unor mișcări 
omenești recente, nu se simțea căldură, nici 
vreun miros, cu excepţia celui al prietenei sale. 
Nimic din parfumul mamei, din mireasma 
săpunului sau a pielii, mai recent de o 
săptămână. Și, îndărătul tuturor, se simțea un iz 
de putred, rânced, ca și cum scurgerea de la 
chiuvetă n-ar mai fi fost curățată de ceva timp. 

Chloe aprinse lumina. Totul arăta exact la 
fel ca în ultima după-amiază în care fusese 
acolo, excepţie făcând câteva pahare, puse 
aproape de chiuvetă. Poate că atunci când 
mama se întorsese acasă de la muncă și găsise 
biletul acela de la Chloe... Privi în jur, disperată. 
Iată-l acolo, lângă telefon. Pe el, era mâzgălit, de 
mâna mamei, numărul Keirei, sub numele 
acesteia: doamna King încercase într-adevăr să 
verifice afirmaţiile fiicei sale, să afle dacă ea era 
și în realitate acolo unde susţinea că s-ar afla. 

Humus. Chloe își dădu seama ce însemna 
mirosul acela acru. Îl urmă până la frigider, 
unde persista din plin în faţa ușii. Era ceva atât 
de neobișnuit pentru atât de ordonata Anna 


King, încât Chloe își simţi inima oprindu-se în 
loc. Deschise ușa frigiderului și văzu recipientul 
cu humus, deschis, acum mucegăit. 

La suprafaţă, cuvântul ajutor fusese înscris 
la repezeală. 


23 Cunoscut centru comercial din San Francisco. 
24 Corabia cu care pelerinii au traversat Atlanticul, în 
anul 1620, spre Lumea Nouă. 


Nouăsprezece 


NU POT SĂ CRED. 

Cele dintâi gânduri coerente pe care izbuti 
Anna King să și le contureze, după ce efectul 
drogului începu să se risipească, exprimară 
neîncrederea. Deschise ochii, ca să-și confirme 
ceea ce era sigură că nu poate fi adevărat. 

Era legată de un scaun. Exact ca în filme, 
așa ajunsese și ea, legată de un scaun. 

Scaunul era unul destul de confortabil, mai 
degrabă ca un La-Z-Boy sau un fotoliu, și nu era 
legată de el exact ca în filme, dar oricum... Avea 
braţele prinse cu curele de partea superioară a 
braţelor fotoliului: scaunul fusese modificat cu 
grijă, tocmai în acest scop. Picioarele îi erau 
legate unul de altul printr-un soi de pripon, 
făcând imposibil mersul, cu atât mai puțin să se 
ridice, dar fără s-o împiedice să-și poată alege 
poziții ceva mai confortabile. 

Închise din nou ochii, încă lenevoși și 
somnoroși. 

Simţea drogul din plin în gură, ca un soi de 
mahmureală matinală post-Nyquil25, însă de o 
mie de ori mai rea. I-l administraseră după ce o 
scoseseră pe furiș afară din casă. De îndată ce 
deschisese ușa, știuse că se petrecea ceva 
suspect. Anii de locuit în oraș, la început de una 
singură, după care, ulterior, ca mamă singură, o 
făcuseră să devină sensibilă la vibrații. Ei 


fuseseră politicoși, iar femeia din grup o 
întrebase dacă pot să intre. Când Anna 
răspunsese că nu, ei totuși reușiseră să-și facă 
loc înăuntru. Se prefăcuse că nu e speriată, 
strângând resturile cinei. Discutaseră despre 
fiica ei și despre necazurile de care era posibil 
să fi dat Chloe, și despre cât de dornici erau ei să 
le ajute. Anna scrisese cuvântul ajutor pe 
suprafața humusului, inspirată și îngrozită. 

Procedase bine că făcuse așa ceva, de 
asemenea, fiindcă doar după câteva minute 
încerca să tipe, însă avea un căluș în gură și era 
dusă într-un automobil mare, sclipitor, ca în 
filme, care apoi se îndepărtase în întuneric. 

— Doamnă King, rosti cineva cu blândețe, 
încercând s-o trezească la realitate. 

— Anna, îl corectă ea instantaneu, dintr-un 
reflex avocăţesc. 

Clipi de câteva ori până când reuși să-și țină 
ochii deschiși. Cineva grijuliu îi luase ochelarii 
când o răpiseră, dar i-i pusese la loc cât timp 
fusese leșinată. 

După câteva momente de ceaţă, încăperea 
începu să i se dezvăluie. Era într-o cameră de 
lucru, sau o bibliotecă, frumos aranjată cu un 
covor gros din lână și un birou mare, din lemn 
de mahon. De biroul acesta stătea rezemat un 
bărbat, aproape așezat pe el, cu picioarele 
încrucișate. Era un bărbat masiv, de vârstă 
mijlocie, alb, cu o expresie de răbdare mieroasă 
în ochi, pe care Anna, avocata, o recunoscu 
instantaneu ca fiind rezultatul direct al deţinerii 
banilor și / sau puterii. Era îmbrăcat în 
pantaloni de costum, fără haină, și-și slăbise 
nodul cravatei. 

— Cum te simţi? o întrebă, politicos. 


Anna deschise gura ca să-i spună exact cum 
se simţea, însă nu-i ieși vreun sunet, ca și cum 
și-ar fi epuizat toate resursele vocale adineauri, 
prin rostirea propriului prenume. 

— Apă, fu singurul cuvânt pe care izbuti să- 
l pronunţe, răgușită. 

— Sigur că da, zise bărbatul, întorcându-și 
privirea spre cineva pe care ea nu putea să-l 
vadă, fiind într-o parte a scaunului ei — 
începuse să-l considere ca fiind scaunul ei — și 
făcu un mic gest cu mâna. 

Pași înăbușiţi se auziră imediat, fără să se 
pună întrebări. Bani și putere, trase ea 
concluzia. 

În clipa imediat următoare, cineva îi întinse 
un pahar cu apă de la gheaţă. El îi apăru în față 
și, tocmai când Anna se temea că avea să-i dea el 
să bea, îi dezlegă braţul stâng și-i permise să ia 
singură paharul. Anna nu-l goli instantaneu: nu 
era momentul să dea dovadă de slăbiciune. În 
loc de asta, luă mici sorbituri politicoase, 
cuviincioase, ca și cum s-ar fi aflat la o cină în 
societate. 

— E mai bine? o întrebă individul. 

— Unde e fata mea? ripostă ea. 

— Ce? replică bărbatul cu un fals 
amuzament. Nu crezi că e acasă la prietena ei, 
Keira? 

— Ce-aţi făcut cu fata mea? insistă Anna. 

— Noi n-am făcut nimic, Anna. Deși Chloe a 
intrat într-o mulțime de necazuri... s-a 
amestecat cu o gloată de persoane rele, și a fost 
implicată într-o crimă. 

Îndoiala care-i fulgeră mintea Annei nu i se 
dezvălui nicidecum pe chip. 

— Nu cred, zise. 


— Ei bine, eu mă tem că așa este, oftă 
bărbatul, încrucișându-și braţele la piept. Unul 
dintre prietenii mei — unul dintre colegii mei — 
a murit din cauza ei. 

— Spui întruna că nu ea l-a omorât, 
remarcă Anna, vorbind exact ca avocatul care 
era. „Implicată într-o crimă”, și „a murit din 
cauza ei”. 

Bărbatul râse, și bărbia lui impunătoare, 
pronunţată, se scutură un pic. Avea o voce plină 
și frumoasă, și de fiecare dată când și-o folosea, 
mama lui Chloe îl detesta și mai mult. 

—  Observaţia ta este absolut corectă, 
desigur; nu suntem într-o lume numai cu alb și 
negru. Și nu avem nicio dovadă reală că 
prietenul meu ar fi mort. 

— De ce mă aflu aici, întrebă Anna, 
plictisită, și unde este Chloe? 

— Chloe este cu noii ei prieteni, cel mai 
probabil. Ca să scurtăm pe cât posibil povestea, 
doamnă Ki... — Anna — familia biologică a fiicei 
tale face parte dintr-o lungă genealogie de... în 
fine, presupun că poţi să-i numești un fel de 
războinici, sau poate o castă de vânători... ceva 
mai mult decât anacronic în zilele și în epoca 
noastră. În orice caz, ai ei o revendică înapoi. 
Avem motive să credem că au contactat-o acum 
aproximativ o lună, și suntem destul de siguri că 
în prezent este cu ei. 

Anna îl fixă cu privirea prelung, înainte de 
a-i da replica. Deși ea era cea legată de scaun, cu 
părul de un blond spălăcit căzându-i în șuvițe 
peste ochelarii care-i stăteau strâmb, nu se 
simţea ca fiind ea cea ridicolă din încăpere. 

— Vrei să spui că un soi de Mafia rusească 
străveche ar vrea s-o racoleze pe Chloe, ca să fie 
la fel ca părinţii ei? 


— Ceva de genul acesta, da. 

— Dacă te interesează atât de mult 
bunăstarea fiicei mele, de ce nu ai anunţat 
poliția, sau pe mine, telefonic, în loc să mă 
răpești și să mă ţii legată de un scaun? 

— Ei bine, asta ne readuce la prima 
întrebare, nu-i așa? zise bărbatul, ducându-și 
braţele în spate și sprijinindu-se cu ele de birou. 
Tu ești aici din cauza primejdiei extreme 
reprezentate de Mai. În situaţii survenite 
anterior, cu copii adoptați de părinți americani, 
se știe că părinţii au fost uciși, ca să se asigure 
totala loialitate a copiilor și să se reteze toate 
legăturile cu restul lumii. 

— Şi, încă o dată, de ce te interesează? 

— Pentru Mai, regulile jocului nu există: ei 
sunt ca o bandă, dar cu mult mai rea. Ceva 
foarte asemănător cu organizația despre care ai 
pomenit. lar organizația mea există ca să 
protejeze lumea de ei. Să le limiteze influenţa. Și 
sperăm ca, într-o bună zi, să-i distrugem 
complet. 

— Cât de caritabil din partea voastră! 

— Soţia mea a fost asasinată încercând să 
salveze pe cineva de acești Mai, zise el, cu glas 
scăzut. Nu vreau ca tu, sau oricine altcineva, să 
sufere aceeași soartă. 

Amândoi rămaseră tăcuți preț de câteva 
clipe. Colţurile încăperii erau cufundate în 
penumbră, și nu existau ferestre. Se aflau într- 
un loc secret, întunecos și imposibil de găsit. 
Doamna King simţi nevoia să se miște puţin, atât 
din cauza privirii lui stăruitoare, dar și fiindcă 
zăcuse acolo atâta vreme, oricât de confortabil 
ar fi fost scaunul. Cu toate acestea, n-o făcu. 

— Și de ce sunt — își smuci braţul drept — 
încă legată de scaun, dacă încercați să mă 


protejaţi? 

— Anna, dac-aș fi venit la tine acasă și ţi-aș 
fi spus ce ţi-am spus adineauri, ai fi venit cu noi 
fără comentarii? 

Avea dreptate. 

— Era imperios să te scoatem din casa ta 
cât de curând posibil, și cu cât mai puțin tam- 
tam. Foarte multe lucruri s-ar fi putut petrece în 
continuare: cineva, un asasin plătit de Mai, 
putea fi trimis să te omoare... sau Chloe însăși ar 
fi putut încerca să se strecoare în casă și să te 
viziteze, încurajându-i pe ei să te omoare, chiar 
dacă n-ar fi luat până atunci hotărârea aceasta. 
Nu uita, ei își doresc să deţină controlul total 
asupra vieților oricărui membru al lor. Îmi pare 
rău pentru oricare neplăcere am fi creat-o, însă 
aceasta a fost, într-adevăr, cea mai facilă cale. 
Acum, putem să te ținem la adăpost, în timp ce 
vedem ce se poate face cu Chloe. 

— Mă veţi elibera? 

— Da... dar mă tem că vom fi nevoiţi să te 
ţinem închisă pentru o vreme. Într-o cameră 
mult mai drăguță decât aceasta, adăugă el 
repede, pe un ton de scuză. Tentaţia ta de a ne 
părăsi și de a-ți căuta fiica ar fi mult prea mare. 

Așadar, dă-mi voie să spun lucrurilor pe 
nume. „Băieţii buni” mă țin captivă, astfel încât 
să nu pățesc ceva dacă-mi caut fata, care la 
rândul ei este ținută captivă de băieţii răi, aceștia 
nevrând ca ea să plece și să-și vadă mama. 

— Și ce-o să se-ntâmple cu Chloe? Puteţi s-o 
— salvați i se păru că sună prea melodramatic 
— găsiţi? 

— Desigur. 

Totuși, pe chipul lui era ceva: o expresie 
ușor mirată, de parcă el deja și-ar fi îndepărtat 
orice gând de la Chloe și de la soarta ei. De parcă 


Anna însăși, și siguranţa ei, ar fi fost tot ceea ce 
mai conta acum. Probabil că el acum o consideră 
pe Chloe de-a „lor”. Chloe nu are la ce ajutor să 
spere de-aici. 

— Și voi cine sunteți? se interesă, pe 
jumătate sarcastică. 

— Mă tem că... 

— Nici asta nu poţi să mi-o divulgi. Mda, 
sigur. 

— Poți să-mi spui Whit, îi propuse bărbatul. 

Anna avea toate intenţiile de a evada cât de 
curând întrevedea vreo ocazie. Poate că nu avea 
să se mai întoarcă la ea acasă: aici era de acord 
cu răpitorul ei, că ar fi fost ceva destul de 
primejdios. În schimb, sigur avea să se ducă la 
poliţie și să spună tot ce știa despre toți. 

Douăzeci 


CHLOE ÎNCĂ STĂTEA PE PODEA, cu capul în 
mâini, când intră Brian. 

— Totul e din vina mea, zise, nefericită. 

El se lăsă în genunchi, și ea își îngropă fața 
în umărul lui. 

— Nu e din vina ta. 

Chloe scutură din cap, încercând să-și 
șteargă lacrimile. 

— Trebuie să plecăm cât mai repede de-aici, 
îi zise Brian, cu tot calmul de care era capabil. 
Le-am dat membrilor Ordinului care patrulau 
pe-aici informaţii cum că ai fi fost văzută la 
Pateena. Dar nu vor trece decât vreo câteva 
minute până ca ei să ajungă acolo și să-și dea 
seama că a fost o păcăleală. 

Ea încuviință, smiorcăindu-se. Brian se 
ridică și privi în jur. 

— Ești sigură că ea a dispărut? 

Chloe încuviință încă o dată, ștergându-și 
faţa și arătându-i castronul cu humus. 

—  A-şaaa, zise Brian, ridicând din 
sprâncene. Mama ta e, categoric, o... femeie 
inventivă. 

Chloe încercă să zâmbească. Se simţea 
jenant de slabă, ca un copil de care trebuia să ai 
grijă într-un moment de criză, și iată-l pe Brian 
salvatorul, venind fuga să îndeplinească rolul de 


erou. Și totuși, ea tocmai de așa ceva avea 
nevoie. 

— O, Doamne, Chloe, exclamă Amy, dând 
buzna pe ușă, cu respirația șuierătoare și 
îndoindu-se de mijloc. 

Părul îi stătea înfoiat în jurul feţei ca o 
radiație solară, iar câteva șuviţe i se lipiseră de 
faţă, transpirate. 

— Niciodatănutrebuiesăteîntorcilalocul... 

Inspiră adânc și-l remarcă pe Brian. 

— Ăsta cine naiba mai e? 

— El e Brian. Brian, ţi-o prezint pe Amy, 
rosti Chloe, protocolar, simțindu-se puțin 
ridicolă. 

— El e Brian? repetă prietena ei, 
nevenindu-i să creadă. 

Îl măsură cu privirea, din cap până-n 
picioare, atât de minuțios, încât el începu să se 
foiască, stânjenit. 

— Eşti mult mai sexy decât Alek, aprecie 
Amy. 

Chloe clătină din cap, nerăbdătoare. 

— Unde e Paul? 

— Vine și el. Îl încetinește, știi tu — mimă 
că trage dintr-o țigară — chestia asta. 

— Asta, ca și faptul că reușește să 
chiulească de la toate orele de sport, încă din 
negura vremilor, bombăni Chloe. 

Acum nu era momentul despărțirilor. 
„Patrulele” Ordinului A Zecea Lamă poate că-i 
lăsaseră deocamdată să treacă, însă dacă nu 
făceau decât să aștepte noi ordine? Și dacă lipsa 
ei ar fi remarcată de Mai, care ar avea impresia 
că ar fi răpit-o Brian? 

— Trebuie s-o găsim pe mama, declară ea. 

— Absolut, o aprobă Amy, încă gâfâind. 
Unde crezi că s-o fi dus? 


— Hei, ia stai putin... începu Brian, 
ridicând o mână spre prietena lui Chloe. 

— Nu cred că s-ar fi dus undeva. Cred că a 
fost luată, zise Chloe, arătându-i castronul. 

— Salut, exclamă Paul, intrând la rândul lui 
și străduindu-se să nu gâfâie, roșu la față din 
această cauză. 

Pentru prima oară în viaţă, chiar avea o 
înfățișare sănătoasă, rumen în obraji. 

— El e Brian, făcu prezentările Amy, 
luându-l de braț pe Paul. 

— Salut, zise din nou Paul, făcând semn cu 
mâna și încă străduindu-se să respire normal. 

Era nemaipomenit, cugetă Chloe. Hainele îi 
arătau încă în perfectă stare. Sigur, cei de la 
Puma produceau echipament pentru atleți, dar, 
oricum... 

— Mama lui Chloe a fost fără îndoială 
răpită, declară Amy, punându-l la curent cu 
situația. Noi încercăm acum să ne dăm seama 
cum s-o găsim. 

— Noi nu facem nicidecum așa ceva, o 
contrazise Brian, exasperat. 

Dintr-odată, părea cu mult mai în vârstă 
decât Chloe și prietenii ei, nu doar cu vreo doi 
ani. 

— Voi doi v-aţi încheiat acum, în mod 
oficial, rolurile din această parte a poveștii. Am 
crezut că m-am exprimat limpede în răspunsul 
meu la acel e-mail pe care mi l-ai trimis într-un 
mod atât de nechibzuit. 

— Oh, dintr-odată domnul Făt-Frumos, aici 
prezent, preia controlul asupra situaţiei, se răsti 
Amy, proptindu-și mâinile în șolduri și 
repezindu-și bărbia în direcţia lui. În definitiv, 
tu de unde naiba ai mai apărut? „Noi doi” 
suntem prieteni cu ea dintotdeauna. 


— Apreciez asta, ripostă Brian printre dinti, 
dar aici e o situație foarte. Extrem. De 
periculoasă. Prietena voastră a fost implicată în 
ceea ce ar putea fi considerată o crimă. O 
grupare de oameni e pornită s-o facă să 
plătească pentru asta cu sângele ei. O altă 
grupare e pornită s-o apere cu orice preţ. Iar 
acum, mama ei a dispărut. Alo? Pentru voi doi, 
drumul nu prea e sigur. 

— Hei, oameni buni, mai sunt și eu pe-aici, 
bombăni Chloe. 

— Şi ce te face să fii îndreptăţit la rolul de 
detectiv și bodyguard? insistă Amy, care între 
timp se apropiase de Brian și, chiar dacă era cu 
un cap mai scundă, își împinsese nasul spre el 
cât putea de mult. 

Paul încă încerca să-și recapete suflul, 
privind scena fără să spună nimic. 

— El este... a fost... este? zise Chloe, 
privindu-l nesigură pe Brian. Membru al 
Ordinului A Zecea Lamă. 

— Adică de-al ţicniţilor care încearcă să te 
omoare? întrebă Paul, uluit, în sfârșit capabil să 
vorbească. 

— Mda, dar el m-a salvat acolo, pe pod... 

— Și de unde știi că nu e agent dublu, sau 
așa ceva? o luă din scurt Amy. 

— Nu sunt, se apără Brian. 

— Nu pare să fie, îi luă apărarea şi Paul. 

— Ei bine, tu ţi-ai schimbat brusc părerile, 
remarcă Amy, abătându-și tirul asupra iubitului 
ei acum. Crezusem că Alek e cel în care aveai 
încredere. 

— OK, terminati, reuşi Chloe să exclame 
până la urmă. 

I se părea evident că Brian știe ce face și e 
destul de în măsură să-și dea seama ce e mai 


bine pentru toată lumea, însă la fel de limpede 
realiza că prietenii ei nu aveau să-i dea lui 
ascultare. 

— Dacă stăm aici să ne certăm, noi patru, 
din trei tabere diferite, nu rezolvăm nimic. Și nu 
facem decât să rămânem, frumușel, în același 
loc, unde poate să vină cineva și să ne ia ca din 
oală. 

— Noi din ce tabără suntem? se interesă 
Paul. 

— A  nevinovaţilor, răspunse Chloe, 
scrâșnind din dinţi. 

Amy dădu să spună ceva, însă Chloe o 
întrerupse. 

— Nu, tu taci, că așa e. N-aveţi niciun motiv 
să vă puneţi vieţile în pericol. Însă, din câte am 
înţeles, A Zecea Lamă nu vrea să le facă rău 
oamenilor, și nu cred că vreun Mai ar dori să 
atragă atenţia asupra sa. Voi sunteți într-o 
perfectă poziție de a ne ajuta pe partea 
detectivistică. În calitate de oameni de la centrul 
operaţional. 

Amy și Paul o priviră fără să înţeleagă. 

— Ca Oracle, în Batman, explică ea, 
disperată. Ca Willow, în Buffy. Înainte de toată 
povestea cu puterile vrăjitorești. Ca Pete, în 
Smalville. 

— Aha, super, zise Paul, destinzându-se și 
începând deodată să-i placă situaţia. 

Amy părea să aibă îndoieli, dar încuviinţă 
până la urmă. 

Cam cusută cu aţă albă, își dădu seama 
Chloe, însă spera că sună bine și că prietenii ei 
au să accepte. Nu avea de gând să aibă pe 
conștiință necazurile suferite de alte persoane 
dragi ei. 


— Am putea să facem alte lucruri, protestă 
neconvinsă Amy. 

— Nu sunteți antrenați ca membrii 
Ordinului, nici nu aveţi puterile unor Mai, îi 
atrase atenția Brian. Dac-aţi fi implicaţi într-o 
luptă adevărată, aţi fi grav răniți, sau omorâți. 
Detest să folosesc clișee, dar aici nu-i de joacă. 

— Daţi o căutare prin toate ziarele din 
ultimele două săptămâni, propuse repede Chloe, 
înainte ca Amy să urle iarăși la Brian. 

Ce obicei are, să iasă în evidență ca 
binevoitor, dar și un pic cu nasul pe sus și mare 
șmecher, își zise. Se întrebă dacă și tatăl lui era 
așa, și dacă da, cum de reușea să-și mențină 
controlul asupra organizaţiei. 

— Trebuie să vedem dacă avem ceva, orice, 
despre vreo persoană dispărută, cineva în 
spital... 

Nu mai adăugă și „la morgă”, însă putu să- 
şi dea seama, după expresia de pe fața lui Amy, 
că ea înțelesese. 

— Avem vreo idee despre cine ar fi putut s-o 
răpească? întrebă Paul. 

Chloe îl privi, neajutorată, pe Brian. 

— Ar putea să fi fost răpită ori de Mai, ori 
de Ordin, din câte știm în prezent, răspunse el, 
ridicând din umeri. Ambele tabere ar avea 
motive. 

— De ce anume, de Mai? vru să știe Chloe. 
Ce-ar avea ei de împărțit cu mama? 

— Chloe, ea reprezintă cea mai importantă 
legătură a ta cu lumea umană, zise Brian. 

Știa că era un lucru foarte delicat de spus 
de faţă cu prietenii ei, însă tot trebuia să-l 
spună. 

— Dacă ei cred că ai putea să treci în 
totalitate de partea lor... 


— Cum adică, de partea lor? Trăiesc printre 
ei... sunt neamul meu, familia mea, și vor să 
ajungă să mă cunoască și să mă protejeze de 
oamenii care vor să mă omoare! 

— Eu spun doar că ar trebui s-o avem în 
vedere ca posibilitate, replică Brian, cu tot 
calmul de care era capabil. Așa cum ai spus, ei 
sunt extrem de protectori faţă de cei din neamul 
lor. 

— Dar ceea ce spui tu tot nu pare logic, 
Brian, interveni pe neașteptate Amy, înainte să 
mai poată spune Chloe ceva. Pentru Mai n-ar 
exista niciun interes s-o răpească pe doamna 
King. Ce-ar putea face cu ea? De ce n-ar fi — 
aruncă o privire spre Chloe, venindu-i greu s-o 
spună — de ce n-ar fi aranjat ca ea să apară la 
știri, în chip de cadavru? Atunci, Chloe n-ar mai 
fi avut la cine să se ducă, și-ar fi fost nevoită să 
rămână la ei. 

— Ei n-ar face niciodată una ca asta, zise 
încet Chloe. Și poate că vor ca eu să rămân cu ei, 
dar nu fac altceva decât să-mi ofere sprijinul și... 

Se opri, neștiind ce ar putea să mai spună. 

Era ceva în a avea pe cineva ca un tată, cu 
care să joci șah și să mănânci pizza, un grup de 
persoane cu care să-ţi pierzi vremea și care să te 
accepte instantaneu, fără să se șifoneze, sau să 
se enerveze... și să umble cu celălalt bun prieten 
al său. Ei o acceptau necondiţionat. De cum 
apăruse, prezenţa ei era recunoscută de la sine, 
era parte din comunitatea Mai, ca și cum ar fi 
fost dintotdeauna, și avea să fie pentru 
totdeauna. 

Plus — iar aici era partea pe care 
deocamdată n-avea de gând s-o dezvăluie 
nimănui dintre cei de față — un Mai putea să fie 
copoiul perfect. De îndată ce avea să se întoarcă, 


intenţiona să-i spună lui Serghei ce se petrecuse. 
Chiar dacă el ar fi făcut-o fără prea multă 
tragere de inimă, Chloe era convinsă că ar fi 
putut convinge vreo doi kizekh de-ai lui să ajute 
la depistarea mamei sale. Și, la nevoie, să se 
ocupe de răpitorii ei. 

— Foarte bine..., zise Paul, evident nu întru 
totul convins, dar îndeajuns cât să nu mai 
insiste. 

Pe chipul lui Brian se citea o neutralitate 
precaută. 

— Deocamdată, continuă el, n-a fost 
anunţată ca decedată, și indiferent ce-o fi fost, s- 
a întâmplat de ceva vreme. Dar... 

Se opri să se gândească puţin. 

— Nu pare să existe vreun motiv logic, 
pentru oricare dintre tabere, să-ți amâne 
momentul în care vei afla totul. Mai este cineva 
despre care ar trebui să știm? Altcineva care ar 
fi putut să-ți răpească mama, din cine știe ce alt 
motiv? Care ar putea să nu aibă nimic de-a face 
cu toate astea? 

— Mda, sigur, replică Amy, strâmbându-se. 
Două organizaţii secrete, cu planuri tainice, nu ţi 
se par suficient de convingătoare, Paul? 

— Păi, mă gândeam, dacă ar fi altcineva 
apropiat ție, Chloe... o altă tabără interesată, cu 
un factor x total diferit? sugeră Paul. 

— Cum ar fi cine? 

Amy făcu deodată ochii mari, dându-și 
seama cine s-ar fi putut potrivi perfect 
descrierii. 

— Cum ar fi... tatăl tău, Chloe? 

— Nici gând, zise Paul, scuturând din cap. 
Nu e nicidecum la ce mă refeream eu. De ce s-ar 
mai întoarce el, la urma urmei, după atâţia ani, 
și ar face așa ceva? Nu mi-l amintesc să fie genul 


de psihopat, iar părinții mei nu vorbesc așa 
despre el. 

— Mda, mă tem că voi fi nevoită să votez și 
eu contra la faza asta, Amy, zise Chloe, 
scuturându-și la propriu capul de toate teoriile 
posibile. 

Își verifică telefonul mobil. 

— OK, zise apoi. Uite ce e, eu trebuie să 
plec. Pe ăsta va trebui să-l țin închis... nu mai 
are nici pic de baterie. 

— Ei, aici pot să te ajut eu cu ceva, replică 
Amy, zâmbind cu gura până la urechi. 

Se scotoci prin buzunarele enormei ei geci 
roz și scoase triumfătoare de-acolo un aparat 
cam grosolan, dar strălucitor de nou. 

— Şi are și încărcător, adăugă. Uite! 

I le întinse pe amândouă. 

— Tu cine mai ești, Q, din James Bond? o 
întrebă Chloe. Ce-i ăsta? 

— Un talkie-walkie, îi explică Amy, mândră. 
Avem și noi unul. Îl ţii deschis, și-o să fim 
permanent în legătură... pe neobservate. 

— Uau! Probabil că e destul de scump... 

— Drăguţ model, rosti Brian, aprobator, 
privind peste umărul ei. E mai nou decât cele pe 
care le vinde tata. Hei, dar nu are... 

Paul îl înghionti. Chloe se  înroși, 
întrebându-se cât i-o fi costat pe prietenii ei. 

— Mersi, fraţilor, zise, străduindu-se să nu 
plângă iar. Voi chiar sunteți echipa mea de 
sprijin. Chiar dacă tu, adăugă, zâmbindu-i lui 
Amy, te îmbraci ca o proxenetă. 


Douăzeci și unu 


CHLOE ÎL CONVINSE PE BRIAN să n-o mai 
urmărească după ce ajunseră de cealaltă parte a 
podului, nevrând să-l conducă până la casa lui 
Serghei... cu toate că, din moment ce el n-o 
întrebase unde se duce, se gândi că poate 
Ordinul A Zecea Lamă știa mai multe despre 
Mai și despre unde pot fi găsiţi, decât lăsau să se 
vadă. Însă Brian era om de cuvânt, și chiar dacă 
se opri de mai multe ori să adulmece vântul și să 
asculte dacă nu cumva i se aud pașii, Chloe nu-l 
simţi deloc. La un moment dat, dădu fuga înapoi 
și-l căută ea, ca să vadă dacă simţurile nu i se 
înșelau, și iată că așa era: el se dusese spre 
celălalt capăt al podului. Se oprise la jumătatea 
drumului și privise în urmă, poate sperând să 
vadă un semn de-al ei. Până la urmă, totuși, își 
înfundase mâinile în buzunare și-și continuase 
drumul, mergând gârbovit, cu privirea în 
pământ. Nu ca un soldat tăcut, extrem de bine 
pregătit, al unui ordin de elită, ci mai degrabă ca 
un erou ratat... ca și cum nimic bun nu avea să 
se întâmple, dacă nu era el prezent ca s-o apere. 
Simţi o arsură în adâncul stomacului când 
îl văzu așa. Fu nevoită să se împotrivească unui 
imbold aproape irezistibil de a fugi după el și de 
a-l lua în braţe. Chiar vedea scena: El o 
îmbrățișează și-o ridică de la pământ. Iar când o 


pune jos la loc, o prinde cu o mână de bărbie și o 
sărută... Aici, însă, visul se destrămă. 

Așa ceva nu se putea întâmpla niciodată. 
Așa ceva nu se va întâmpla niciodată. 

Totuși, cum îl privea îndepărtându-se de ea, 
mergând spre San Francisco, știu că nici nu 
putea să-i rămână un simplu prieten. 

Te iubesc, Chloe. 

Își permise să mai savureze o dată 
cuvintele lui Brian, înainte de a pleca spre casa 
lui Serghei. 


Serghei se afla în biroul lui, cu Igor, Olga, și 
câțiva dintre ceilalți Mai de rang superior de la 
Firebird. 

— Serghei? zise Chloe, aruncând o privire 
de scuză spre toţi ceilalți aflați în încăpere, dar 
una nu tocmai sinceră. 

— Bună, Chloe, o salută el amical. Suntem 
puțin ocupați în clipa de faţă... 

— Mama a dispărut. 

Toţi ceilalți începură să se foiască și să se 
privească surprinși între ei. Serghei înălță din 
sprâncene. 

— M-am furișat afară, mărturisi Chloe, 
pătrunzând și mai mult în încăpere. 

Se simţea puţin rușinată, însă, sincer, chiar 
era cea mai bună conduită posibilă în cazul 
acesta. Avea o armată aflată deja de partea ei 
care s-o poată ajuta, persoane antrenate, 
dispunând de tehnici și de aptitudini îndreptate 
special spre depistarea altora. 

— M-am dus să mă întâlnesc cu prietenii 
mei, Amy și Paul: erau îngrijoraţi pentru mine. 

Încercă să nu-l privească în ochi pe Serghei, 
îngrozită de dezamăgirea pe care ar fi putut s-o 
citească în ei. 


— Ei mi-au spus că e posibil ca ea să fi 
dispărut... casa noastră nu părea locuită, și ea 
nu răspundea la telefon. Așa că m-am dus 
acasă... 

Auzi reacţii din partea tuturor celor din jur. 

— E evident că a fost luată, sau răpită, sau 
ceva asemănător. De mai multe zile. Poate chiar 
imediat după ce am ajuns eu aici. 

Se stârniră murmure și discuţii cu glas 
scăzut. Olga o privi întristată. Serghei își mușcă 
buza. 

— Îmi pare foarte rău, Chloe, zise el, cu o 
voce tristă, dar nu surprinsă. 

— Trebuie să facem ceva, zise Chloe, 
încercând să nu ia în seamă nuanța de 
resemnare pe care o sesizase în tonul lui. E 
posibil să nu fi fost încă omorâtă... am putea să 
dăm de urma cui o fi răpit-o... ca la vânătoare... 

Vocea i se stinse treptat. 

— Mă tem că nu putem să facem una ca 
asta, zise Serghei, coborându-și privirea spre 
biroul lui, ca și cum s-ar fi așteptat ca ea să 
spună așa ceva, sau că exact acesta ar fi fost 
răspunsul pe care fusese forțat să-l ofere și 
altora, în alte ocazii. Sună la poliție, dacă vrei, 
de pe unul dintre telefoanele noastre private, 
dă-le informația. Noi, însă, nu ne putem implica. 

— Dar e vorba despre mama, insistă Chloe, 
străduindu-se cu disperare să găsească o cale de 
a-l convinge, sau vreun argument la care să 
subscrie și el. Ea m-a crescut... și m-a ţinut în 
siguranță, până când m-aţi găsit voi. 

— Chloe, tuturor ne pare teribil de rău, 
rosti Serghei, cu tristeţe. Dar nu pot să risc 
pierderea vreunui kizekh într-o astfel de 
misiune. Și-așa sunt destul de puţini care să ne 
apere pe noi. Cât despre o vânătoare în oraș... nu 


putem să ne pretăm la o astfel de expunere. 
Niciodată. Ordinul A Zecea Lamă nici nu și-ar 
dori mai mult, decât să ne vadă la lumină, prin 
San Francisco. Asta le-ar da pretextul de a ne 
ataca folosind forțe mai numeroase. Ca să nu 
mai vorbesc că și poliția ar remarca. Nu, îmi 
pare rău, Chloe, nu putem risca așa ceva. Mai 
ales pentru cineva din rândul oamenilor. 

Atitudinea de businessman cu care încheie 
discuția o enervă pe Chloe chiar și mai mult 
decât orice spusese el. 

— Dar această cineva din rândul 
oamenilor... e mama mea..., zise, străduindu-se 
să nu izbucnească în plâns. 

— Îmi pare rău, Chloe, repetă el, cu ceva 
mai multă blândeţe. Suntem atât de puțini. E 
teribil că suntem nevoiţi să ne urmărim propria 
supraviețuire într-un mod atât de egoist, însă 
mă tem că așa stau treburile. 

Chloe se uită spre ceilalți Mai din încăpere, 
însă cei mai mulți îi evitară privirea, sau lăsară 
ochii în jos. Numai Olga i-o susținu, cu o tristeţe 
compătimitoare. 

Se gândi să rostească un comentariu 
sarcastic și cu caracter definitiv, despre faptul că 
nu erau o adevărată familie loială, însă își dădu 
seama că dacă deschidea gura, sau dacă mai 
stătea o fracțiune de secundă în plus, ar izbucni 
în plâns. Așa că se întoarse să plece, abținându- 
se cu greu să n-o rupă la fugă. 

Serghei oftă zgomotos în urma ei. 

— Să-i anunţe cineva pe Ellen și pe Dmitri, 
s-o urmărească iar. O să caute necazurile cu 
lumânarea. 


Însă Chloe nu căută imediat necazurile. 
Mai întâi, sună la familia Iliciovici și lăsă un 
mesaj; doar atât putea să facă: din câte știa, Alek 


nu avea telefon mobil, fiindcă, dac-ar fi avut, ea 
ar fi trebuit să știe, nu? Apoi, rătăci fără ţintă o 
vreme, străduindu-se să nu-și verifice prea des 
mesageria vocală, dorindu-și, nefericită, ca el să- 
și dea seama cumva că trebuie s-o sune, sau să-și 
facă apariţia. În cele din urmă, ajunse în 
bibliotecă, încăpere pe care o găsi întunecată, 
goală și tăcută: numai bine, dacă voia să stea și 
să se gândească. Își făcu drum până la un scaun 
de lângă fereastră și se așeză, privind afară. 

Era o noapte frumoasă, ireal de luminoasă, 
parcă desprinsă dintr-un tablou, sau din 
Narnia26. Cerul era de un albastru profund, 
bogat; luna, un glob argintiu, întreg, strălucitor, 
împrăștiind raze minunate când o privi printre 
gene. Superbul gazon verde era acum de un 
negru somptuos. 

Chloe nu mai fusese afară, la lumina zilei, 
de săptămâni, dar avea impresia că era și mai 
mult: de-o viaţă, parcă. Avea o senzaţie ciudată, 
de izolare. Își aminti de clinchetul paharelor, de 
când strângea mama ei masa după cină, ca și 
cum ar fi fost o anume ordine a lumii din care 
ea nu prea făcea parte. Nu se putu împiedica să 
nu se simtă un pic ridicolă. Viața nu era ca la 
televizor, iar ea, categoric, nu fusese trecută la 
categoria Fericiţi până la adânci bătrâneți. 
Nimeni nu putea să-i garanteze așa ceva, își 
dădu seama. Nici măcar o rasă străveche, 
tainică, dotată cu puteri leonine și adunată în 
Semeții. 

Super-eroii nu există în realitate. 

De ce-și închipuise ea că ar fi altfel? Numai 
pentru că ei aveau astfel de însușiri, înseamnă 
că ar sări automat în ajutorul celor slabi, lipsiţi 
de apărare și — mai presus de orice — 
nevinovați?  Raţional vorbind, îi înțelegea 


argumentele lui Serghei: în primul rând, că 
populaţia Mai nu era chiar atât de numeroasă. 
La fel ca urșii panda. Și să se piardă un singur 
panda, tot ar fi o problemă. 

Dar, lăsând deoparte ideea de a-i salva 
mama numai de dragul facerii de bine, era clar 
că Serghei nu voia s-o facă pentru ea. Ce nu... în 
fine, dacă n-o iubea, măcar nu ţinea la ea? Nu-l 
interesa s-o salveze pe femeia care o menținuse 
pe Chloe — una de-a lor — în siguranță, până 
când fusese în măsură să li se alăture? Nu putea 
el să-i facă lui Chloe acest unic serviciu? 

Luna alunecă lent pe cer, îndreptându-se 
spre miazănoapte, iar Chloe stătu să urmărească 
umbrele complicate din iarbă, cum cresc și-și 
schimbă direcţia. 


Era tot la fereastră și câteva ore mai târziu, când 
apăru Kim, pășind fără zgomot și ducând cu ea 
un teanc de hârtii și tăieturi și fotografii. Era 
îmbrăcată cu un pulover lung și negru, cu guler 
rulat, și o fustă neagră, până la podea, ceea ce o 
făcea să arate ca o preoteasă antică. O femeie cu 
urechi de pisică — și, după cum constată Chloe, 
zâmbind mânzește — o preoteasă destul de sexy. 

— Am câteva fotografii pentru tine. Rudele 
tale... adică, posibilele tale rude. 

— Credeam că nu vrei să vorbim despre 
asta. 

Kim oftă, răbdătoare, ca și cum s-ar fi 
așteptat la această reacţie, însă nu simţi nevoia 
să se scuze. 

— De unde ai știut că sunt aici? 

Kim clipi o singură dată, după care își 
atinse nasul cu un deget. 

— Sigur că da, zise Chloe, întorcându-și din 
nou privirea spre fereastră. Mama a dispărut, o 


informă. Ai avut dreptate despre primejdia care- 
i pândește pe „părinţii mei umani”. 

— Îmi... pare foarte rău că am avut 
dreptate. 

— Serghei, și Olga, și ceilalți... nu vor să 
facă nimic. Nu vor să mă ajute. Nu vor să-i riște 
pe kizekh... 

Izbi cu pumnul în tocul ferestrei. 

— Şi eu, ce pot să fac? Dacă încerc să ies, 
pătăușii lui Serghei m-ar târî înapoi, ca să fie 
siguri că sunt „la adăpost”. Dacă reușesc să ies și 
să ajung oriunde în apropierea casei mele, fără 
o armată după mine, mă doboară A Zecea 
Lamă... 

Lăsă vocea să i se stingă treptat. 

— Cred c-o să sun la poliție, cum mi-a zis 
Serghei. E singurul lucru pe care chiar pot să-l 
fac. 

— Te ajut eu, rosti Kim, cu simplitate. 

— Ce? se miră Chloe, întorcându-și privirea 
spre ea; de fapt, ea nu i se adresase celeilalte 
fete, ci doar lăsase gândurile să-i iasă de pe 
buze. 

— Te ajut eu. Oricum, sunt cea mai bună de 
pe-aici la luat urma. Ne vom întoarce la locul 
faptei și vom căuta indicii. 

O spusese pe un ton atât de egal, încât 
Chloe se gândi, îngrijorată, că poate glumește. 
Nu că ar fi avut Kim vreun simț al umorului 
prea grozav, sau altceva. 

— Chiar? o întrebă șoptit. 

Kim încuviinţă. 

— Sunt în stare să-i pierd în urmă și pe 
bătăuși. Ei, vrei să vezi fotografiile alea? 

Părea că, din punctul de vedere al lui Kim, 
conversaţia era încheiată. Își declarase punctul 


de vedere, și cu asta, basta. Chloe o mai fixă cu 
privirea un pic. 

— Sunt total entuziasmată, dar trebuie să te 
întreb... de ce mă ajuţi? 

— Eşti prietena mea, îi răspunse Kim, 
ridicând din umeri. Și cred că, de îndată ce-i vei 
spune, va veni și Alek cu noi. Totuși, spre 
deosebire de el, eu nu aștept de la tine vreo 
răsplată fizică. 

La replica asta, Chloe explodă deodată în 
hohote de râs: nu mai avusese o astfel de 
izbucnire de când reușise Alek să-i aducă buna 
dispoziţie, în mijlocul coridorului de la școală. I 
se părea că trecuseră secole de-atunci. Faţa i se 
destinse într-un zâmbet. Se simţea bine. 

Întinse mâna să ia fotografiile. 

— Ia hai să le vedem. 

— Femeia din fundal... și, mai clară, aici: ea 
e fosta noastră conducătoare. Cea care s-ar 
putea să fie mama ta. 

Chloe îi luă fotografia din mână. Era 
crăpată și îndoită, iar într-un colț avea ceea ce 
părea să fie un cerculeţ lăsat de ceașca de cafea. 
Femeia din imagine categoric nu era la fel de 
drăguță pe cât era Chloe, însă asemănarea era 
evidentă, prin pomeţii înalți și buzele arcuite, ca 
de Cupidon. Și ea avea ochi căprui, dar într-o 
nuanță mai închisă; sau, cel puţin, în fotografie 
păreau adumbriţi. Fruntea îi era mai lată. Era 
frumoasă și avea părul negru și des, care-i cădea 
pe umeri și-i acoperea pieptul. Râdea, și întregul 
trup participa la asta: capul dat pe spate, 
mâinile în  șolduri, gura larg deschisă, 
dezvăluind dantura perfect de albă. În jurul 
ochilor avea cute adânci, ca și cum ar fi văzut 
mai multe pe lume decât părea să-i arate vârsta. 


— Ambele mele mame și-au petrecut 
întreaga viață ajutându-i pe alții, murmură 
Chloe. 

— Cum adică? 

— Mama — adică mama mea umană — e 
avocat la o firmă particulară, însă muncește 
mult și benevol. În principal, pentru un adăpost 
destinat femeilor  maltratate, din Mission 
District. 

— Pare să fie un om bun. 

— Este, încuviință Chloe, cu un zâmbet 
şters. Mersi că n-ai spus „să fi fost”. 

Kim doar clipi din ochi. Chloe se întrebă 
cam cât din transformarea ei lentă dintr-o fată 
în ceva semănând mai mult a pisică, decât a om, 
ar fi putut să-i afecteze mintea. 

— De unde ai știut că mama ar putea fi în 
primejdie? o întrebă cu voce tare. 

Încă o dată, Kim păru stânjenită. 

— Este perfect logic, răspunse aproape în 
șoaptă. În primul rând, pentru A Zecea Lamă 
reprezintă momeala perfectă cu care să te 
ademenească. 

— ȘI...? 

— Şi, dacă tot insiști să mă întrebi, ești deja 
familiarizată cu celălalt răspuns posibil, zise 
Kim, și-și reteză brusc fraza, iar Chloe știu că nu 
putea scoate mai multe de la ea. 

Continuă să frunzărească fotografiile. 

— Prietena mea Amy a sugerat că poate nu 
are legătură cu noi, sau cu A Zecea Lamă, zise 
ea, ca într-o doară. Tatăl meu ne-a părăsit când 
eram mică de tot... versiunea mamei e că 
devenise treptat paranoic, sau cam așa ceva. N-a 
fost tocmai o despărțire amiabilă. 

— Eu... nu cred că ar fi un suspect plauzibil. 
Lama lui Occam: explicația cea mai simplă 


este, de obicei, cea corectă. 

— Mda, asta-i ceea ce cred şi eu, zise Chloe, 
oftând. Dar mi s-a părut destul de emoționant să 
mă mai gândesc la el pentru puţin timp, știi? Mă 
întreb ce-o mai face acum... 

Scutură din cap. 

— Nu l-am cunoscut prea bine. Când eram 
mică, îl credeam un super-erou, cel mai bun tată 
din lume... iar apoi, o jigodie, pentru că ne-a 
lăsat baltă. Sigur, mult timp am învinuit-o pe 
mama pentru plecarea lui. 

Chloe se încruntă, amintindu-și de cearta cu 
mama ei, din seara în care-și descoperise 
ghearele. 

— Pe urmă, am aflat că unul dintre 
motivele despărțirii lor am fost eu... Aveau 
concepții extrem de diferite cu privire la 
creșterea copiilor. Din câte se pare, el era 
ticălosul super-strict, îndârjit să nu mă lase să 
mă văd cu băieți, sau... 

Se întrerupse, mutându-și privirea de la 
fotografii la Kim. 

— Să nu mă lase... a pus-o pe mama să 
promită, înainte să-și ia tălpășița. Să nu mă lase 
să mă văd cu băieții. 

Kim ajunse la aceeași concluzie ca și ea. 

— Părinţii tăi știau ce ești? 

— Mama, nu, răspunse Chloe, destul de 
convinsă că așa era. Subiecte precum ghearele și 
litiera nu fuseseră abordate în cadrul discuţiilor 
despre tampoane și analgezice. Dar dacă tata o fi 
știut? întrebă ea apoi. 

— Atunci, problema dispariției mamei tale 
devine chiar mai complexă. În afară de A Zecea 
Lamă, cred că pot să afirm, cu o oarecare 
certitudine, că aproape nicio ființă umană nu ne 
cunoaște existenţa. 


— S-ar da imediat la știri, o aprobă Chloe. 

— Poate că el o fi fost Mai, își dădu cu 
părerea Kim. 

— Hm, nu! Ai uitat de toată povestea cu 
sexul? Că ea ar fi fost, cum să zic, moartă, și așa 
mai departe? 

— Ah! Sigur, admise Kim, înroșindu-se și 
coborându-și din nou privirea spre plicul din 
manila pe care-l ţinea în mâini. Așadar, tu ai 
crescut fără tată..., continuă fata, agățându-se de 
idee. Așa îmi dau seama de ce te-ai atașat atât de 
repede de Serghei. 

— Asta ce-ar trebui să însemne? se răsti 
Chloe. 

— Nimic mai mult decât că e un conducător 
carismatic, fermecător și puternic. Un perfect 
tată adoptiv. Un rol pe care-l savurează, aș putea 
să adaug. Au mai existat și alți... orfani de care s- 
a atașat. 

Oare Kim încerca s-o facă geloasă? Dar așa 
ceva nu avea sens, decât dacă... ea ar fi fost unul 
dintre acei orfani, și poate că fusese lăsată de 
izbeliște când apăruse Chloe, sau altcineva. Cum 
ar fi Igor. Era limpede că el îl privea pe Serghei 
ca pe un model de bărbat. Poate să fi fost un 
avertisment? 

— Pe tine te-a luat sub aripa lui? 

— Da, răspunse Kim, șovăind. La început, 
când am sosit aici. 

— Şi ce s-a întâmplat? Nu pare să-ţi placă 
prea tare de el. 

— Asta a fost. Niciodată nu mi-a plăcut, 
recunoscu Kim, ridicând din umeri. Rămâne 
prea puţin loc pentru alegeri personale printre 
Mai, cu atât mai mult când ești orfan, primit cu 
brațele deschise de singurele persoane care vor 
— și care pot să te primească. Dar e ceva anume 


la el... Nu mi-a plăcut de la început. Așa că am 
fost crescută de toţi, și de nimeni. 

Chloe stătu să se gândească la spusele ei, 
pătând darabana cu degetele în fotografii. Erau 
multe informaţii în ceea ce-i spusese fata, însă 
nu știa precis, cel puţin deocamdată, ce-ar putea 
face cu ele. Prin urmare, lui Serghei îi plăcea să-i 
ia sub aripa lui pe cei singuri... și, ce era rău în 
asta? Era ceva drăguţ, cam în genul unei mame 
adoptive de la orfelinat. Iar Kim era cam 
ciudată... poate că ei doar îi repugnau 
personajele autoritare. Poate că asta nu era 
decât o ciocnire între două personalități foarte 
diferite. 

Dar nu elimină posibilitatea de a fi fost ceva 
mai mult de-atât. 

— Asta cine e? întrebă, dând deodată peste 
o fotografie cu aspect mult mai modern. 

În ea, zâmbea o fată, cu braţul petrecut pe 
după umerii altei fete, în vârful a ceea ce părea 
să fie Empire State Building. Binocluri 
demodate, funcționale după introducerea unei 
monede de douăzeci și cinci de cenți, semănând 
cu gigantice capete argintii de roboți, se zăreau 
ca prin ceaţă pe fundal, și în peisajul de dincolo 
era ceva specific urban. 

Kim se aplecă, privi fotografia și-și drese 
glasul. 

— E fata care poate ţi-a fost soră. Dacă nu 
ne-am înșelat asupra originii tale. 

— Sora mea? se miră Chloe, ţinând 
fotografia ceva mai aproape. 

Fata avea tenul de culoare mai închisă 
decât al lui Chloe, și era mai mare; data de pe 
spate indica faptul că poza fusese făcută acum 
câțiva ani, și ea deja părea să aibă șaisprezece, 
poate șaptesprezece ani. Avea părul la fel cu al 


lui Chloe, și exista o asemănare în forma 
ochilor; nasul îi era mai mic, de asemenea. 
Ţinea două degete în formă de V în spatele 
capului prietenei sale. 

Deodată, îi veniră în minte cuvintele lui 
Kim. 

— Ce vrei să spui prin „poate ţi-a fost”? 

— Ea e cea despre care ţi-am spus că a fost 
omorâtă de A Zecea Lamă. Fata conducătoarei 
noastre. Adică sora ta, îi explică răbdătoare Kim, 
făcând-o pe Chloe să se simtă, mai mult sau mai 
puţin, ca o idioată. Asta s-a întâmplat acum 
câteva luni. Credem că autorul a fost Coţcarul. 

— Sora mea, zise din nou Chloe, parcă 
pipăind cuvintele cu limba. 

Dar, încă o dată, nu simți nimic deosebit 
privind fotografia. Și totuși, cuvintele îi aduseră 
un vârtej de emoții. 

— De ce...? începu ea. 

Ochii i se umplură de lacrimi. Toată viața 
își dorise un frate, sau o soră, și acum se 
dovedea că avusese tot timpul o soră, însă îi 
fusese luată, doar cu câteva luni înainte de 
posibila lor regăsire. Era atât de mizerabil, oribil 
de nedrept. 

— Am înţeles că, de fapt, semăna mult cu 
tine. Sau, era cum ai fi fost tu, dac-ai fi crescut ca 
Mai, adăugă Kim, gânditoare. Am auzit că ieșea 
mult de una singură, că făcea o mulțime de 
lucruri strict printre oameni și că, după ce-a fost 
omorâtă mama ei, a fost trimisă să locuiască la 
rudele din Semeţia din New England. 

— Există o Semeţie și în New England? 
întrebă Chloe. 

Își aminti cum îi pomenise Kim despre 
Semeţia din New Orleans, însă casele coloniale, 
Crăciunurile albe și înfricoșătorii oameni-pisici 


bântuind pe demodatele străzi pavate cu piatră 
cubică i se părură ceva ciudat lui Chloe. Cred că 
totul e relativ în zilele noastre, totuși, își zise. 

Kim doar încuviință, fără să-i explice mai 
multe. 

— N-am cunoscut-o foarte bine. A fost 
omorâtă când era de una singură, departe de 
casa ei, pe timp de noapte. 

— Prinsă din cauză că era de una singură, 
cugetă cu glas tare Chloe, tristă. 

Însă ceva din ce spusese Kim îi era familiar: 
aproape ca un dâjă-vu. Un vis pe care-l avusese, 
poate, ceva despre o fată care fugea, cuprinsă de 
panică, pe străzile întunecate ale orașului. 
Fusese prinsă și îi fusese spintecată beregata. 

— Da... deși faptul că este posibil să fi fost 
Coţcarul îi conferă întregii povești o întorsătură 
interesantă, zise Kim, privind din nou fotografia. 
Să trimiți pe cineva ca el după ea înseamnă că 
erau destul de îndârijiți s-o omoare, ceea ce 
denotă că știau, cumva, că era fiica fostei 
noastre conducătoare. 

— Crezi că despre mine știu? o întrebă 
Chloe, cu o voce mică. 

— Încă nu avem o dovadă certă că ai fi cine 
credem noi că ești, replică, prudentă, Kim. Prin 
urmare, aș presupune că ei nu prea au idee. 

Și-l imagină pe omul care o atacase 
alergând după fata cealaltă, probabil în aceeași 
manieră, ajungând-o din urmă... fără ca ea să 
aibă un Alek, sau un Brian, care s-o ajute. Poate 
și fără să aibă cine știe ce instinct de luptătoare. 
Ucisă de steluțele zburătoare și de micile 
pumnale din argint. 

— În definitiv, de ce și-au spus A Zecea 
Lamă? vru să știe Chloe. 


— Deoarece conducătorul unei Semeţii are 
nouă vieţi, îi răspunse Kim. Prin urmare, e 
nevoie de nouă lame, ca să-l omori pe Ales. Cea 
de-a zecea e pentru membrul Ordinului, dacă dă 


greș. 


26 Tărâmul magic din ciclul de romane Cronicile din 
Narnia scris de C.S. Lewis. 

27 William de Occam (sau Ockham), filosof și teolog 
scolastic englez din secolul al XIV - lea, considerat 
principalul exponent al școlii nominaliste și supranumit 
Doctor Invincibilis. Lama (sau Briciul) lui Occam este o 
denumire sub care este cunoscut principiul parcimoniei, 
enunțat de el și folosit pentru justificarea anumitor 
afirmații științifice. 


Douăzeci și doi 


DUPĂ CE EA ȘI KIM își făcură unele planuri 
preliminare pentru cercetarea casei, în seara 
următoare, Chloe cobori în sfârșit din pat, în 
timp ce în creier i se îngrămădeau o mie de 
gânduri și de idei diferite. Tocmai aţipise, cu 
fotografiile posibilelor ei rude apropiate - mama 
și sora — așezate pe plapumă, în faţa ei, când își 
făcuse apariția Alek. 

— Psst! Chloe? 

Ciocăni încetișor în ușă în timp ce-o 
deschidea. 

Chloe clipi mărunt, trezindu-se, după care 
se ridică imediat în capul oaselor. 

— Unde-ai fost? 

— Ce? se miră Alek, și nerăbdarea de pe 
față se transformă în spaimă. 

— Am încercat să te sun. Am încercat să te 
sun acasă... 

— Am fost la o petrecere, bâigui el, un pic 
rușinat de faptul că se distra, în timp ce ea era 
închisă acolo. 

— Şi de ce n-ai telefon mobil? se răsti Chloe. 

— Am. Am unul. Am avut unul. Dar 
începuse să mă sune prea multă lume, așa că 
nu-l mai folosesc prea mult, răspunse Alek, pe 
un ton defensiv. 

— Mama... a fost luată de-acasă. Răpită. 
Omorâtă, habar n-am. 


Se lăsă să cadă la loc pe pat, încercând să-și 
stăpânească tremurul vocii. 

Alek se apropie și se așeză pe pat lângă ea, 
cuprinzând-o cu brațul. 

— Sunt sigur că nu e adevărat. 

— Este, răspunse Chloe, cu o voce surdă. M- 
am dus să mă întâlnesc cu Amy și cu Paul... 

Știa că ar fi trebuit să adauge și cu Brian, 
însă nu se simţea în stare de așa ceva în 
momentul acela. 

— Și ei mi-au spus că n-a fost nimeni la 
mine acasă de ceva vreme. M-am dus și eu, și n- 
am găsit vreun semn ca ea să fi fost acolo, de cel 
puțin o săptămână. Probabil că a dispărut 
imediat după ce-am ajuns eu aici. 

Alek o strânse la pieptul lui, așteptând cu 
prudență un moment până să-i adreseze 
întrebarea potenţial inflamabilă: 

— Te-ai dus iar acasă la tine? După ce 
ultima dată ai fost atacată? 

— Tu ce-ai fi făcut, dac-ar fi fost mama ta? 

— M-aș fi dus la Serghei și imediat am fi 
alcătuit o echipă... 

— Serghei nu vrea să facă nimic. Din cauză 
că ea e din rândul oamenilor. 

— A! exclamă Alek, părând surprins de ce 
auzea. Ce dobitoc! 

Poate că ura asta rasială ţine de generaţie, 
se gândi Chloe. Cel puţin, așa spera să fie. 

— De ce nu m-ai luat cu tine? o întrebă el, 
încet. Aș fi venit. Știi cât de mult îmi place să 
încalc regulile. 

— Era un lucru pe care trebuia să-l fac de 
una singură. 

Iar pentru tine ar fi fost destul de neplăcut să 
te ţii de coada mea, în timp ce mă întâlneam cu 
celălalt iubit al meu. 


— Alek, zise ea, oftând, tu te duci în fiecare 
zi la școală și faci lucruri normale, cu oameni 
normali, în lumea exterioară. Eu sunt înțepenită 
aici toată ziua. În fiecare zi. Departe de mama, 
de prietenii mei, de tot. Sunt... sihastră aici. 

Se felicită singură pentru cuvântul acesta 
demn de un test de aptitudini. 

— Kim pare să se împace bine cu asta, 
replică Alek, cu un mic zâmbet pe buze. 

— O iubesc la nebunie, dar ea chiar e un pic 
cam ciudată, știi? zise Chloe, trecându-și 
degetele prin părul des și blond al lui Alek. Mi-a 
zis că vrea să mă însoțească la mine acasă și să 
caute dovezi, sau ceva. 

— Merg și eu cu tine, se oferi el, sărutând-o 
pe tâmplă, deasupra urechii. Dă-l în mă-sa pe 
Serghei. E vorba despre mama ta. Hei, rosti el 
vesel, lăsându-se deodată pe spate și privind-o, 
mai dezbrăcată de-atât nu te-am mai văzut 
niciodată! 

Chloe se pomeni coborându-și privirea și 
examinându-se, fiindcă uitase ce avea pe ea. Era 
complet lipsită de sex-appeal: o pereche de 
boxeri cu dungulițe albastre, despre care Olga 
jurase că ar fi noi, și un supradimensionat și 
confortabil tricou bărbătesc Old Navy. La gât era 
atât de larg, încât îi atârna pe un umăr. În afară 
de această frântură de Flashdance, lui Chloe nu i 
se părea că ar fi câtuși de puţin goală. 

— Tu sigur îţi baţi joc de mine, zise, 
punându-i mâna pe frunte ca să-l oprească, 
atunci când văzu că el încearcă să se apropie de 
ea. Arăt ca o ţaţă. 

— O ţaţă sexy. O fată de facultate, luându-și 
o pauză de la învăţătură, zise Alek, ferindu-se de 
mâna ei și sărutând-o pe pântec. O bibliotecară, 
la ea acasă. Nu ai ochelari, nu? 


— Alek, taci odată! Încetează! protestă ea, 
stăpânindu-se să nu chicotească. 

Mama îi dispăruse, ea avea doi iubiți, nu 
putea să aibă încredere în nimeni... 

— Acum suntem serioși, îi atrase atenţia. 

— Așa cum trebuie să fie o bună 
bibliotecară. Chloe, diseară zona va mișuna de 
agenţii Ordinului A Zecea Lamă, fiindcă 
probabil ai fost văzută. Nu... categoric ai fost 
văzută. Tu, eu și ciudățenia vom merge mâine- 
seară și vom vedea ce s-a întâmplat. Bine? 

— Bine, fu ea de acord, cam în silă. 

El îi ridică tricoul deasupra pântecului și-i 
trase puţin boxerii în jos. Chloe începu să 
zbârnâie toată când el își apropie buzele de 
pielea ei, atât temătoare, cât și nerăbdătoare, 
așteptându-i mișcarea următoare. 

Care nu fu altceva, decât că îi supse buricul 
ca un pește, suflând aer pe la colțurile gurii și 
scoțând un prrrrrr ridicol. 

— Alek! 

Explodă în hohote și-i arse una în cap cu o 
pernă. 

— Chloe, zise el, de data aceasta mai serios, 
sărutând-o. Totul o să fie bine. Îți garantez. 

Și apoi îi dădu un sărut adevărat. Mai bun 
chiar decât micul lor intermezzo din dulapul 
femeii de serviciu. O trase mai aproape de el, 
strecurându-i mâna pe sub tricou. Ea simţi cum 
îi ies vârfurile ghearelor și se lipi mai strâns de 
el. 

— A-lek! se auzi o voce bărbătească 
tunătoare, pronunțând numele cum nu se poate 
mai rusește. 

Serghei își făcu apariţia în prag, cu mâinile 
în șolduri și un mârâit pe buze. Arăta extrem de 
leonin. 


— Chiar trebuie să institui o interdicție în 
propria mea casă? 

— Hei, dar și ea a contribuit, replică Alek, 
prefăcându-se  plângăcios, ridicându-se și 
îndepărtându-se de ea dintr-o singură mișcare 
rapidă. 

Chloe nu știa precis dacă trebuia să tipe, să 
izbucnească în plâns, sau în râs. Era o situaţie 
atât de clasică... una în care nu mai fusese 
niciodată. Pe lângă spaimă și jenă, mai simţea și 
un soi de căldură și de nostalgie. 

— Ieși imediat, Alek lIliciovici, porunci 
Serghei, înălțându-și o sprânceană. 

Cu toate acestea, și în vocea lui era o 
fărâmă de amuzament. Chloe avu senzaţia că, 
totuși, nu era chiar atât de rău, ca faza cu 
furișatul. Era rău, dar nu neașteptat, și nu ieșit 
de pe tărâmul legalității. 

Alek se strecură afară, după ce-i adresă un 
salut vitejesc lui Serghei și-i trimise o bezea lui 
Chloe. După ce-l văzu plecat, Serghei oftă din 
rărunchi, un oftat pe care probabil și-l reținuse 
în tot acest timp. 

— Băiatul ăsta e un pericol, zise el, istovit. 

Chloe îşi acoperi gura cu palma, 
prefăcându-se că-și  scarpină nasul, dar 
străduindu-se cu disperare să-și ascundă 
chicotele. 

— Eu tocmai venisem să-mi cer scuze, zise 
bărbatul, pe un ton mai blând, intrând și 
așezându-se pe marginea patului. Sincer îmi 
pare rău că nu putem s-o ajutăm mai mult pe 
mama ta. Ar trebui să facem tot ce ne stă în 
puteri pentru femeia care te-a adoptat și te-a 
crescut și te-a ajutat să devii fata minunată de 
acum. 


Își puse mâna lui pătrăţoasă, butucănoasă, 
cu un gest oarecum neîndemânatic, peste a ei. 

— Dar acum trăim vremuri grele... și A 
Zecea Lamă e cuprinsă de o ciudată agitație în 
privința ta. Eu nu vreau să risc vieţi, suntem atât 
de puţini! Mă înţelegi? 

Când o privi cu ochii aceia mari ai lui, 
albaștri-albicioși, și cu expresia copilărească, 
plină de speranţă, lui Chloe îi veni să-l ia în 
braţe și să-i spună că totul e în regulă. Voia ca 
totul să fie în regulă. Voia ca el să aibă la inimă 
ce era mai bun pentru ea. 

Totuși... lui Kim nu-i place de el. Care să-i fie 
motivele? se întrebă Chloe, încă o dată. La drept 
vorbind, nici lui Alek nu-i prea plăcea. Olga 
păstra o neutralitate prudentă pe acest subiect. 
Singura persoană din câte cunoștea Chloe, care 
să-l admire în totalitate, era Igor, oarecum- 
protejatul lui Serghei. 

El nu e tatăl meu adevărat, își aminti sieși 
Chloe. Unde naiba a fost Serghei, când aveam 
nevoie să învăţ cum să merg pe bicicletă, sau 
când nu-mi dădeam seama cum se înmulţesc 
fracțiile între ele, sau când Scott Shannon m-a 
lăsat cu ochii în soare la bal și a invitat-o pe Liz 
Braswell chiar sub nasul meu? 

— Înţeleg, zise, și era oarecum adevărat. 
Doar că sunt tristă. Și mă simt neputincioasă. 

— Ştiu, răspunse el, sărutând-o pe frunte. 
Dar, nu uita, A Zecea Lamă nu obișnuiește să le 
facă rău oamenilor. Dacă ei au răpit-o, probabil 
că e teafără, doar un pic tulburată. Ei încearcă 
să te ademenească pe tine, nu să-i facă ei rău. 

Chloe încuviință, simțindu-se, din cine știe 
ce motiv, copleșită deodată de dorința de a 
plânge. 


— Bine, zise el, bătând-o ușurel cu palma pe 
genunchi și ridicându-se. Facem mâine o partidă 
de șah? După prânz, eventual? 

— Ce-ai zice de un scrabble? propuse Chloe. 

Serghei scoase un geamăt. 

— Ah, bine. Un joc dedicat cunoașterii 
cuvintelor englezești. Vrei să câștigi și tu o dată, 
Chloe King. Bine, scrabble să fie! 

Îi zâmbi și plecă, picioarele lui surprinzător 
de groase și de butucănoase scoțându-l în pași 
legănați afară din cameră. Din spate, aproape că 
semăna cu un soi de extraterestru din Star Trek. 

Când se strecură la loc în așternuturile ei, 
Chloe observă deodată fotografiile pe care și le 
lăsase pe pat. Oare le văzuse și Serghei? Oare îi 
păsa? Trebuia cumva să fie îngrijorată? 

Întrebările o ţinură trează mult timp 
înainte de a adormi, în sfârșit. 


Douăzeci și trei 


ÎN COPILĂRIE, BRIAN AFLASE că în sediul 
Ordinului A zecea Lamă existau camere secrete. 
Pe măsură ce înaintase în vârstă și în ierarhia 
Ordinului, unele dintre ele i se dezvăluiseră. 

Însă știa că mai sunt și altele. 

Și, dacă într-adevăr A Zecea Lamă o avea ca 
prizonieră pe mama lui Chloe, probabil că o 
ținea într-o zonă despre care Brian nu avea 
cunoștință. 

În copilărie, făcuse desene și planuri 
formidabile ale locurilor în care credea el că ar 
putea fi celelalte încăperi. Cu toate că multe 
dintre aceste planuri se pierduseră, sau fuseseră 
distruse de tatăl lui, vreo câteva supraviețuiseră, 
îndesate în cutii printre amintiri și carnete de 
note. De îndată ce ajunse acasă, după ce plecase 
de la Chloe, le scoase la iveală și începu să le 
parcurgă, străduindu-se să-și amintească tot ce 
putea, imaginându-și vechea clădire victoriană 
cu ochii închiși, estimând suprafeţe și distanțe. 
După ce calculă tot ce putu, plecă să viziteze 
casa. 

Doamna Chung îl lăsă să intre, zâmbitoare 
și amabilă, și arătând exact ca în prima zi în 
care fusese acolo. Era micuță, dar perfect 
dreaptă, semănând a bunică, dar îmbrăcată 
protocolar, ca majordomul de la un fițos 
restaurant chinezesc, cu părul mereu prins în 


creștet în cocuri complicate. Chiar dacă Whit 
Rezza era proprietarul unei firme de securitate 
care inventa constant și comercializa cele mai 
noi sisteme computerizate, în cele din urmă, 
puţine lucruri erau capabile să întreacă ochiul 
vigilent al unui portar uman, politicos, dar ferm 
față de străini, și mult mai bine echipat decât un 
computer în privința receptării emoțiilor celor 
care intrau. 

— Totul e în regulă, Brian? îl întrebă, dând 
impresia că ar vrea să-l ciupească de obraji. 

— Trec printr-un soi de criză de credinţă, 
doamnă Chung, răspunse el, oftând, și 
spunându-i doar o parte din adevăr. 

Era mai ușor — și făcea mai puţin 
probabilă eventualitatea ca ea să-i poată detecta 
intenţiile — decât s-o mintă în faţă. 

— A, nu știu cum o fi cu asta, dar sunt 
convinsă că va fi bine, răspunse femeia. 

Ea mereu pretindea că nu știe ce se petrece 
în casă, ori de câte ori cineva — chiar și unul 
dintre membri — încerca să discute cu ea pe 
această temă. O ţinea una și bună că este un 
club particular. Brian se îndoia totuși, că ea ar fi 
chiar atât de inocentă. 

— Mulţumesc, doamnă Chung, zise, în timp 
ce ea îi lua haina și se ducea s-o agaţe undeva. 

Brian era pe deplin conștient de faptul că 
pretutindeni puteau să fie camere de 
supraveghere și monitoare; chiar știa unde se 
aflau vreo câteva. În consecință, avu grijă ca 
mișcările să-i pară cât mai obișnuite: mai întâi, 
se duse în bibliotecă, unde-i salută pe câțiva 
dintre cei mai vechi membri, care stăteau pe- 
acolo să citească, sau să tragă câte un pui de 
somn.  Răsfoi ultimul număr din Sports 
Ilustrated — în afară de înclinația faţă de 


violenţă, chiar era, la urma urmei, un club 
particular obișnuit — și la un moment dat se 
ridică, întrebând dacă vrea cineva ceai sau 
cafea. Nu vru nimeni. 

Se duse în bucătărie, numărându-și pașii, 
și-și turnă o ceașcă plină de cafea, ca să-și ofere 
un pretext pentru un mers extrem de încet. Pe 
urmă, traversă coridorul până la scări, 
numărând iar pașii și încercând să determine 
lungimea casei scării. 

Cât timp se ocupă de toate acestea, încercă 
să nu se gândească la Chloe, parțial din cauză 
că-i era teamă să nu-i afecteze concentrarea la 
ceea ce făcea. Și parțial fiindcă era prea 
complicat să se gândească la așa ceva. 

Cinci, șase, șapte, opt... Cam opt pași și 
jumătate până la scară. 

Fusese desemnat s-o urmărească încă de 
acum un an și ceva; datorită dosarului ei de 
adopție, ei bănuiseră că ar putea fi o Mai. Brian 
îi mai descoperise și pe alţii înaintea ei, 
persoane care-și cunoșteau deja descendența, și 
deși uciderea acestora nu depindea de el — sau 
hotărârea de a fi ucise — întotdeauna i se 
păreau destul de diferite, suficient de străine 
încât el să nu le considere tocmai umane. Chiar 
și fără să pună la socoteală puterea și agilitatea 
lor superioară, se mișcau ciudat, în primul rând. 
Uneori, își lungeau gâturile, când adulmecau 
după ceva, ceea ce le făcea să arate întru totul 
animalice. Odată, târziu în noapte, Brian zărise 
fulgerător imaginea unei femele Mai în timp ce 
alerga printr-o rază de lumină, și-i văzuse ochii 
gălbui de pisică. 

În schimb, Chloe nu era decât o elevă 
normală de liceu. În fine, nu tocmai normală. Se 
ţinea departe de oameni, însă nu avea niciodată 


resentimente. Dovedea o atitudine uluitoare cu 
privire la muncă: Brian văzuse rareori pe cineva 
de vârsta ei atât de dedicat unei porcării de 
serviciu. Cel puţin în jumătate din cazuri, Chloe 
ajungea mai devreme la Pateena, și deseori 
stătea târziu după program,  ajutându-și 
patroana să închidă, fără să se plângă, și fără să 
ceară plata orelor suplimentare. 

A Zecea Lamă îi ordonase să se apropie mai 
mult de ea, doar ca s-o descifreze mai bine și să 
vadă cât de aproape era ea să-și descopere 
originea. Făcuse ce i se ceruse. 

Aranjase ca prima lor întâlnire 
„accidentală” să fie la Pateena, locul ei de 
muncă. Fu inevitabil s-o placă instantaneu: 
Chloe era nostimă, pasionată, superbă, și avea o 
scânteie de ceva pe care Brian nu reușea să-l 
identifice. Energie, vervă, ceva care-l făcea să-și 
dorească să meargă cu ea oriunde, să facă orice 
făcea și ea, să nu rămână pe dinafară, în 
eventualitatea în care ar rata ceva grozav. 

Însă niciodată nu se așteptase ca și ei să-i 
placă de el. 

Sau să fie nevoit să decidă cât de multe 
putea să-i spună. Sau să trebuiască să aleagă 
între a o trăda pe ea, sau pe propriul tată, ca și 
modul în care fusese crescut, pe toți oamenii pe 
care-i cunoscuse încă de când era copil, un mod 
de viaţă în care trăise totdeauna. Până la urmă, 
luase o hotărâre stângace, de a-i veni în ajutor 
pe pod, când se lupta cu Coţcarul, fără să-i spună 
nimic înainte. Nu că ea ar fi avut cu adevărat 
nevoie de ajutorul lui. 

Și, oricum, stricase iarăși totul. Cu toate că, 
într-adevăr, erau oameni ai Ordinului care o 
așteptau în Promontoriul Marin, el chiar nu 
avusese nevoie să arunce atât de tare cu o 


shuriken în piciorul lui Alek, ca să-i împiedice 
să-și continue fuga într-acolo. 

Știa că Alek nu era, în realitate, cauza 
problemelor; că, într-un fel sau în altul, Chloe tot 
și-ar fi dat seama că e altfel și, mai rău decât 
atât, dacă și-ar fi dat seama singură, Ordinul A 
zecea Lamă ar fi omorât-o pur și simplu. 

În schimb, băiatul celălalt putea s-o sărute. 

În timp ce Brian era forțat la un straniu 
mers pe sârmă cu Chloe, între prietenie și 
altceva mai mult, Alek nu avea astfel de 
dificultăţi. El era liber să urmărească oricare 
nivel al relației cu ea, fără să trebuiască să-și 
facă griji că ar putea să moară dintr-asta. 

Acum, Brian era la etajul al treilea, într-un 
mic complex de camere secrete în care se afla 
adevărata bibliotecă, și unde era destul de sigur 
că s-ar afla alte camere secrete, unele despre 
care nu știa. Făcu câteva calcule rapide în minte 
și observă cât de derutantă era arhitectura 
decorativă, cu exces de panouri și lambriuri, 
rafturi pentru cărți dispuse în aranjamente 
labirintice, grămezi de muluri, cornișe și alte 
decorațiuni aleatoare 

O străfulgerare îi atrase atenţia spre podea. 
Bran se aplecă și ridică un obiect care dădea 
impresia că ar fi un ambalaj pentru gumă de 
mestecat. În realitate, era un cercel din argint. 
Părea să fie unul scump, deosebit, minunat... și 
mult prea modern faţă de orice ar fi purtat Edna 
Hilshire. 

Brian le inventarie la repezeală pe toate 
celelalte femei membre ale filialei din San 
Francisco. În afară de Edna, numai două dintre 
ele aveau acces în încăperea aceasta. Sarah-Ann 
nu purta niciodată bijuterii, în afară de 
pandantivul cu Sodalitas Gladiis Decimi, în timp 


ce Tyler avea mereu o pereche de cercei simpli 
cu diamante sau cu perle. 

— Ce cauţi aici? 

Normal. Normal că trebuia să mă vadă 
Dickless și să mă urmărească până aici. Probabil 
că stătea cu ochii pe imaginile camerelor de 
supraveghere. 

Brian nu se întoarse imediat, prefăcându-se 
că ar căuta în continuare o carte. 

Pretextul pe care și-l găsise inițial fusese că 
și-ar fi pierdut o andrea pe undeva: pasiunea lui 
îi amuza pe unii dintre membrii filialei, și-i 
sâcâia pe câțiva alţii, care considerau că era 
înjositoare și mult prea femeiască, pentru un 
membru al Ordinului A Zecea Lamă. În calitate 
de camuflaj-fulger, răspunsul lui probabil că l-ar 
fi amuzat, sau sâcâit, pe un băgăreț, 
dezamorsând total orice bănuială. 

În schimb, Richard avea o veritabilă ură pe 
el, și încă avea impresia că ei doi sunt rivali la 
afecțiunea lui Whit și la o ulterioară șefie a 
Ordinului. 

— Richard, îl salută protocolar Brian, 
întorcându-se numai după ce se prefăcu că 
termină ce treabă ar fi avut pe-acolo. Cum îţi 
mai merge? 

— Ce cauţi aici? își repetă Richard 
întrebarea. 

Avea ochii negri și arzători, şi părul îi era la 
fel de negru și de arzător. Rânjea atât de mult, 
încât dădea impresia că se străduiește în 
permanenţă să-și tragă nasul. 

În același timp, era și mai mărunt decât el, 
ceea ce-i convenea de minune lui Brian, care se 
apropie cât mai mult posibil, cât să nu pară o 
veritabilă insultă, profilându-se deasupra lui. 


— Nu că ar fi treaba ta, dar trec printr-o 
criză de credinţă, îi răspunse Brian, cu doar o 
tentă de emoție în voce, ca să pară mai veridic. 
Am vrut să recitesc Codicele Sideral și să mă mai 
gândesc la jurăminte. 

— Nu ţi se pare că e puţin cam târziu 
pentru asta? îl luă la rost Richard, păstrându-și 
rânjetul, însă, în mod evident, înghițind 
pretextul. 

— Adu-mi aminte să le spun celorlalți că tu 
ești cel la care trebuie să meargă în căutarea 
sprijinului spiritual, replică Brian, dându-și 
ochii peste cap și plecând. 

— Nu poţi să părăsești Ordinul, pur și 
simplu, se stropși după el celălalt băiat, într-o 
tentativă finală de a-și înfoia penele. Nimeni nu 
„părăsește Ordinul” pur și simplu. Calitatea de 
membru este pe viață. 

— Cum zici tu, îi strigă Brian peste umăr. 

— Până și tatăl tău știe asta, Brian. El 
înțelege regulile, și trăiește în conformitate cu 
ele. El va face numai ceea ce e drept. Pentru noi 
toți, adăugă el. 

Brian își continuă drumul, însă zâmbetul 
pe care-l simțea din vocea lui Richard îi dădu 
frisoane. 


Douăzeci și patru 


— ÎNCĂ N-AI GĂSIT NIMIC? o întrebă Alek. 

— Mi-ar fi fost mult mai ușor să „găsesc” un 
miros, dacă tu nu ţi-ai fi dat cu atât de multă 
colonie ieftină, mârâi Kim. 

— Dar nu e ieftină! E Eternity, de la Calvin 
Klein! 

Chloe tresări, jucându-se cu unul dintre 
inelele mamei, lăsat lângă chiuvetă. Tot acest 
dialog i s-ar fi părut nostim dacă n-ar fi fost în 
joc viața mamei. Alek părea să le scoată din 
sărite pe toate prietenele lui Chloe, nu numai pe 
Amy. 

Ei trei fugiseră din conac dându-și prea 
puțină osteneală ca să-și șteargă urmele; 
beneficiind de superioritatea auzului și a 
mirosului lui Kim, reușiseră să scape până la 
urmă de cei doi kizekh care-i urmăreau. Alek 
scosese un strigăt de triumf, însă Chloe nu era 
foarte convinsă că totul fusese chiar atât de 
ușor; poate că Serghei crezuse că era îndeajuns 
de apărată fiind cu Alek și cu Kim. 

Când ajunseseră mai aproape de casa lui 
Chloe, Kim depistase două persoane aparent 
oarecare, dar, la o examinare mai atentă, se 
dovedise că descriau circuite destul de regulate 
prin zona din jurul clădirii. Cei trei Mai 
așteptaseră pur și simplu până când se ivise o 
breșă, și atunci se repeziseră înăuntru. 


— Aici locuiești tu? întrebă Kim. 

În mod normal, fata trecea imediat la 
treabă, însă acum părea cuprinsă de un autentic 
interes față de viața lui Chloe, de dinainte de a 
ajunge la Mai. își întorcea capul în toate 
direcţiile, studiind totul din living și din 
bucătărie, privind cu ochii mari cafetiera, micul 
televizor de pe masă, coșurile de gunoi, cărțile 
de pe măsuţa pentru cafea. 

— Mda. Destul de drăguţ, hm? zise Alek, 
trântindu-se pe canapea și dând clar de înțeles 
că el fusese acolo întâi și era mult mai 
familiarizat cu teritoriul. 

— Aici am găsit... hm... „indiciul”, anunţă 
Chloe, deschizând frigiderul și arătându-i 
castronul cu humus. 

Kim se apropie să-l miroasă, după care-și 
îngropă nasul în palmă. 

Asta se întâmplase cu un sfert de oră în 
urmă. 

În timp ce Alek mai făcea din când în când 
câte un comentariu ironic, iar Chloe privea în 
jur, căutând alte lucruri evident nelalocul lor, pe 
care numai ea ar fi putut să le remarce, Kim se 
deplasă dintr-o cameră în alta, uneori mergând 
pe două picioare, alteori pe patru, încercând să 
prindă vreun miros. Își petrecu exagerat de mult 
timp apropiindu-și nasul de diferite obiecte, dar 
fără să le atingă, mirosindu-le doar... și Chloe nu 
prea putea s-o privească. Era ceva prea 
neomenesc. 

— Gata, zise Chloe, strecurându-se între 
Kim și Alek, care se priveau furioși unul pe 
celălalt. Sunt bucuroasă că am prieteni atât de 
grozavi, de săritori, de îndatoritori, se gândi ea. 
Dar poate c-ar fi trebuit să-l iau numai pe unul 
dintre ei. 


Întinse mâna spre un dulăpior de deasupra 
chiuvetei și scoase de-acolo o pungă plină cu 
boabe de cafea: încă un semn că mama ei nu 
mai fusese pe-acolo de ceva vreme. În mod 
normal, ea ar fi dat gata o pungă atât de 
savuroasă ca asta cam într-o săptămână. Rupse 
sigiliul și vâri punga sub nasul lui Kim. 

— Asta pentru ce mai e? întrebă Kim, 
neînțelegând. 

— În magazinele sofisticate de parfumuri 
sunt vase cu boabe de cafea, îi explică ea, 
ridicând din umeri. Ca să-ți curețe mirosul de 
toate miresmele precedente. M-am gândit că 
poate ti-ar folosi în același scop. 

Kim o privi fără să clipească, dar inspiră 
profund. Apoi, strâmbă din nas și scoase cel mai 
simpatic strănut șuierat pe care-l văzuse 
vreodată Chloe la o ființă umană... hm, aproape 
umană. Pe urmă, adulmecă din nou aerul. 

— Ha, are efect, constată ea, minunându-se, 
și se întoarse la treabă, luând punga cu ea și 
privindu-l chiorâș pe Alek. 

— Hei, exclamă Chloe, amintindu-și ceva. 
Cum se face că în noaptea când m-ai învățat 
toate lucrurile alea duhneai a benzină, și nu a 
Calvin Klein? 

— Uneori, cei din A Zecea Lamă folosesc 
câini, îi explică el, ducându-și mâinile de-o parte 
şi de cealaltă a capului și mimând două urechi. 
Benzina acoperă mirosul. Dar a fost și ca să nu 
mă recunoști. N-aveam de unde să știu dacă nu 
cumva te-ai fi speriat de toată povestea. Să te fi 
apucat dintr-odată să vorbești despre asta cu 
mama ta, sau cu presa, sau cu cine mai știe 
cine... numele meu n-ar fi fost implicat. 

— Ei bine, bănuiesc că aţi cam avut noroc 
cu mine, hm? comentă sec Chloe. 


O urmări cu privirea pe Kim, care continua 
să adulmece prin apartament. Și-ar fi dorit să 
poată face același lucru. Încercase, însă 
copleșitoarea familiaritate a casei acoperise 
toate celelalte mirosuri. Din când în când, Kim 
arăta spre câte o anume zonă, sau către o parte 
a ușii, sau spre altceva, însă Chloe nu reușea să 
perceapă decât un miros ciudat, necunoscut, de 
mamifer, însă fără să-l poată identifica, sau 
distinge. 

Își dori să fi putut face și ea ceva. Orice. 

De la lupta de pe pod și până acum, când 
era din nou acasă, puține lucruri se 
schimbaseră. De data aceasta, nu Chloe era cea 
aflată în primejdie, ci altcineva foarte apropiat 
ei. Ultima dată, luase în șuturi un asasin 
antrenat, simțind cum fiecare lovitură o aduce 
tot mai aproape de victorie. De data aceasta, 
însă, nu făcea decât să stea, inutilă, urmărind 
cum altcineva face singurul lucru care-i putea 
trece prin cap. 

Într-un târziu, Kim se ridică și scutură din 
umeri. 

— Au fost aici doi bărbaţi și o femeie, alta 
decât mama ta. Toţi, umani. Sunt urme de frică 
și un miros chimic pe care nu prea reușesc să-l 
recunosc... 

— OK, zise Chloe. Dar asta ce înseamnă? 

— Înseamnă că mama ta a fost, probabil, 
răpită, însă răpitorii n-au omorât-o. Mirosul 
chimic... înseamnă că au folosit ceva ca s-o facă 
să-și piardă cunoștința, îi explică Alek, sărind în 
picioare și apropiindu-se de cele două fete cu un 
zâmbet larg pe față. Înseamnă că, probabil, 
toată lumea a avut dreptate, afirmând că A 
Zecea Lamă a luat-o ca să te ademenească pe 
tine. 


Kim încuviinţă cu o înclinare lentă a 
capului, cam în silă. 

— Bine... și-acum, ce facem? 

— Acum ar trebui să ieșim și să vedem ce- 
am mai putea afla, îi răspunse Kim, privind 
îngrijorată afară, spre stradă. 

— Nu trebuie să-ți faci griji în legătură cu 
cei doi cerberi de colo, îi zise Alek, zâmbind. Îi 
ademenesc eu încolo și mă întorc cât ai clipi. 

— Nu, se împotrivi Chloe, văzându-l că 
pornește spre ușă, chiar dacă știa că era cel mai 
bun lucru pe care putea să-l facă. 

— Tu crezi că e prima dată când fac asta? 
replică el, trimițându-i o bezea și ieșind pe ușa 
din spate, pe care o închise fără zgomot după el. 

— Aşteptăm zece minute și ieşim, propuse 
Kim. 

Tăcură amândouă, urmărind ora pe afișajul 
cuptorului cu microunde. 

— Eu o să dau o fugă pe sus, să-mi iau ceva, 
știi tu, chiloți de-ai mei, zise Chloe, după un 
moment de liniște. 

— Pot să vin și eu? o întrebă Kim, cu 
timiditate. Mi-ar plăcea să-ţi văd camera. 

— Sigur, acceptă Chloe, ridicând din umeri. 
Hai. 

Urcă la etaj, împingându-se cu mâinile în 
pereţi — nărav pe care mama ei nu putea să-l 
sufere în timp ce Kim o urma, călcând delicat, 
îndeaproape. Dac-ar fi fost o vizită prietenească 
normală, ar fi fost gustări pe masă, sau popcorn 
în cuptorul cu microunde, își zise ea, ameţită. Dar 
iat-o, în propria ei casă, noaptea târziu, după ce 
mama îi „dispăruse”, cărând după ea o fată cu 
urechi pisicești, care se arăta la fel de 
nerăbdătoare ca un boboc care voia să vadă 
unde locuiesc vedetele școlii. 


Chloe se duse la șifonier și începu să 
scotocească prin sertare, încercând să deranjeze 
lucrurile cât mai puţin cu putință. Cu coada 
ochiului, o zări pe Kim privind în jur, cu ochii 
mari și brațele larg desfăcute, ca și cum ar fi fost 
foarte tentată să atingă ceva. Chloe se întrebă 
cum o arăta camera acestei fete: probabil, goală 
și ascetică, la fel ca ocupanta ei. Nu tapetată cu 
postere cu Ani DiFranco și Kurt Cobain și 
Coldplay, nu plină cu mobilă de la IKEA, nu 
presărată cu mărgele de la Mardi Gras și eșarfe 
și alte rahaturi sclipitoare inutile. 

Chloe își găsise deja luni, marți, miercuri, 
vineri și duminică, din colecţia ei de chiloți Paul 
Frank, cu zilele săptămânii, când auzi un ușor 
șuierat dinspre prietena ei. 

Se întoarse exact la timp ca s-o vadă pe Kim 
plonjând cu o viteză și o mișcare complet de 
nerecunoscut ca omenească. 

Atunci când se ridică la loc, fata ţinea un 
şoarece între degetul mare și cel arătător. 

— Se pare că rozătorul a pus deja stăpânire 
pe cameră în lipsa ta, remarcă, ţinând șoarecele 
deasupra capului și privindu-l cu un ochi critic. 

— El e Mus-mus, zise Chloe întinzând 
mâna, cu ghearele scoase, și luându-i cu o 
mișcare blândă, dar fermă, șoarecele. A fost 
prietenul meu. 

Kim îi dădu drumul șoarecelui, fascinată. 

Chloe își făcu mâna căuș în jurul șoarecelui, 
ţinându-și ghearele astfel încât el să nu poată 
ieși. Era, evident, îngrozit. Orice speranță că 
frica lui de ea ar fi doar temporară îi dispăru. 
Când îi apăruseră ghearele și celelalte atribute 
de Mai, el ajunsese tot atât de speriat de ea pe 
cât ar fi fost de oricare pisică. 


— O pisică, având ca animal de companie 
un șoarece, comentă Kim, pe un ton aproape 
încântat. Ciudat, dar destul de amuzant. 

— Eu credeam că suntem leoaice, zise 
Chloe, lăsându-se pe vine și dându-i drumul 
șoarecelui sub patul ei. 

Căută prin fostul ei sertar vreo câteva 
Cheerios pe care să i le lase. Bine măcar că se 
hotărâse să mai rămână pe-acolo. Ar trebui să-i 
fie recunoscătoare. 

— Păi, mai e și fabula cu șoarecele prins de 
leu, și care l-a rugat să-i dea drumul. 

Chloe își aminti vag povestea, dar nu și 
amănuntele. Încercă să se concentreze la ea, ca 
să nu-l mai plângă iar pe Mus-mus. 

— Leul i-a dat drumul, iar mai târziu, când 
i-a intrat un ghimpe în labă, șoarecele i l-a scos. 
După asta, au devenit prieteni. 

— Şi care e morala? 

—  Bunătatea, chiar față de cele mai 
neînsemnate fiinţe... poate, până la urmă, să te 
ajute cu mult mai mult decât ţi-ai putea imagina 
vreodată. 

— Sună un pic cam egoist, zise Chloe, 
întorcându-se în sfârșit cu faţa și îndesându-și 
chiloţii prin buzunare. 

— Poate, admise Kim, înclinându-și capul 
spre ea. Cine știe ce ghimpe ar putea să scoată 
Mus-mus al tău? 

— Acum cred că probabil am putea să 
plecăm, propuse Chloe, simțindu-se dintr-odată 
stânjenită. 

Kim încuviinţă și aşteptă, politicoasă, până 
ieşi Chloe prima, urmând-o în tăcere până jos, 
prin casă, spre ieșirea din spate. 

De îndată ce ajunseră afară, Kim se ghemui 
în ceea ce lui Chloe i s-ar fi părut o poziţie 


imposibilă pentru echilibru, dacă n-ar fi știut ea 
însăși ce înseamnă să fii Mai. Fata cealaltă privi 
cerul și apoi pământul ca un vârcolac scos dintr- 
un film foarte, foarte prost. Conturându-se 
neagră în lumina slabă a străzii, Kim arăta slabă 
și frumoasă, și pentru un moment, Chloe simţi 
un strop de invidie. 

Micile petice de „curte” ale familiei King și 
ale vecinilor erau despărțite de un gard și de un 
gard viu din mălin negru pitic, crescut dintr-o 
țărână maronie, cu aspect nesănătos. 

Mama lui Chloe nu era tocmai pricepută la 
plantele de exterior. Ori de câte ori nimerea 
peste un peisaj drăguţ dintr-o revistă, despre 
care credea că s-ar putea potrivi cu spațiul lor 
minimal, i-l arăta lui Chloe, care îl privea și 
răspundea cu un mormăit. Uneori, se lăsa cu o 
excursie până la Home Depot, sau la o pepinieră, 
de unde veneau cu prada, și începea săpatul, 
numai că tocmai atunci Anna prelua câte un caz 
foarte greu și se  retrăgea din proiect, 
bombănind ceva despre cum va trebui să 
angajeze pe cineva care să-i facă treaba. 

Deodată, Chloe începu să se simtă 
deprimată, când văzu un capac de sticlă și 
câteva ambalaje de gumă de mestecat pe 
pământ, printre copaci. Casa ei era goală; fără 
cele două ocupante ale ei — fără sufletul ei — nu 
însemna nimic mai mult decât un monument 
închinat porcăriei de viață urbană. Se împotrivi 
cu greu tentației de a o rupe la fugă. 

Kim se întoarse târâș la ea, arătând iritată 
și dezorientată. 

— Ei bine, în mod categoric au cercetat 
temeinic înainte de a intra: am receptat perfect 
dâra de miros a celor doi bărbaţi umani. 

— Și? 


Kim își curăţă cu grijă ghearele, lustruindu- 
le de marginea pantalonilor. Oricât de 
meticuloasă și de felină ar fi arătat, era la fel de 
clar ca și în cazul în care ar fi fost o ființă 
umană, că încerca să amâne răspunsul. 

— Și? 

— Au fost și Mai. Doi la număr. O dâră ușor 
mai tânără. După oameni, dar nu cu mult. 

— Aha, exclamă Chloe, stând să se 
gândească la noua informaţie. Cred că Serghei i- 
a trimis s-o păzească pe mama, fără să-mi 
spună, ca să nu mă supăr eu. 

— Dacă Serghei ar fi trimis doi dintre Mai 
ca să-ți păzească mama, și ar fi apărut trei 
oameni, mama ta ar fi fost încă în siguranţă în 
casa ei, chiar și acum. Iar oamenii ar fi fost fie 
morți, fie scoși din luptă, o contrazise Kim. 

Era evident că ajunsese la propriile ei 
concluzii, iar consecinţele acestora îi întunecau 
fruntea. 

— Ce tot spui? o întrebă Chloe, apucând-o 
de umeri și dorindu-și s-o scuture din mica ei 
lume a logicii și a enigmelor. Că au fost trimiși s- 
o omoare? 

— N-ar fi prima dată..., zise Kim, dar vocea 
i se stinse. 

Chloe se lăsă înapoi pe călcâie. 

— Nu se poate! 

— Nu există dovezi clare, dar... 

— De ce nu mi-ai spus până acum? o luă la 
rost Chloe. 

— Pentru că totul e supravegheat la casă, și 
toată lumea ascultă! șuieră Kim. Am încercat să- 
ţi spun asta de o mie de ori! 

— Oare toată lumea îi urăște atât de mult 
pe oameni? întrebă Chloe, cu o voce surdă, 
simțind cum întregul ei univers se clatină. 


— Nu e vorba despre ura împotriva 
oamenilor... e despre menţinerea controlului, și 
a unității Semeției. Calea lui Bastet implică 
realizarea acestor lucruri prin intermediul 
legăturilor, a iubirii, a educaţiei și a purității. 
Calea lui Sekhmet înseamnă obținerea 
rezultatului prin război și violență, prin toate 
mijloacele posibile. 

— Şi actualul conducător e adept al lui 
Sekhmet? înțelese Chloe, gândindu-se la ce-i 
spusese Serghei. 

— De îndată ce dispare mama ta, tu nu mai 
ai nicio legătură cu lumea exterioară. 

Chloe îi răspunse cu un zâmbet șters. 

— Asta e ceea ce a spus și Brian. 

— Cine e Brian? 

— Îmi e... 

Chloe se întrerupse, neștiind sigur cât de 
multe putea să-i dezvăluie. 

— E un prieten de-al meu, membru în A 
Zecea Lamă, care m-a salvat, oarecum, când m- 
am luptat cu Coţcarul, și pe urmă, când fugeam 
împreună cu Alek... 

Era rândul lui Kim s-o privească 
neîncrezătoare. 

— Viaţa ta, remarcă ea în cele din urmă, e 
foarte complicată. Și extraordinar de 
periculoasă. 

— Mie-mi spui! exclamă Chloe, privind spre 
ochii pustii ai casei, ferestrele ei lipsite de viaţă. 
Și-atunci... crezi că mama e moartă? 

Kim scutură din cap. 

— Dac-ar fi fost omorâtă de Mai, ar fi rămas 
semne. Noi nu suntem asasini perfecţi. Ironia 
sorții, e posibil să fi fost în avantajul ei faptul că 
Ordinul A Zecea Lamă sau cine-o fi fost — a 
ajuns mai întâi la ea. 


— Hei, fetelor, mai  terminați cu 
trăncăneala! interveni Alek, scoțând capul din 
tufele lângă care se așezaseră ele. Avem la 
dispoziție cam cinci minute până ca ăia să-și dea 
seama că i-am trimis după potcoave de cai 
morţi! 

Întinse ambele mâini și le ajută pe cele 
două fete să se ridice. Chloe fu surprinsă că de 
data asta Kim nu obiectă, însă fata părea încă 
puţin buimăcită de dovezile găsite și de discuția 
lor. Și, în timp ce se întorceau, Kim îl puse la 
curent pe Alek cu ce descoperise. 

— Așadar, să considerăm că a fost răpită de 
ticăloși? o întrebă Alek, agitat. 

— Probabil că încă o ţin prizonieră pe 
undeva, da. Presupunând că e vorba despre A 
Zecea Lamă, și nu despre altcineva, din cine știe 
ce alt motiv, răspunse Kim. Dacă ei sunt, mica ta 
diversiune cu paznicii de astă-seară e posibil să 
ne fi făcut să câştigăm ceva timp: să le 
demonstreze interesul lui Chloe, sau interesul 
cuiva, de a se întoarce în casa asta. Ceea ce 
înseamnă că au motive să-i ţină mama în viaţă. 

— Excelent, aprecie Alek, frecându-și 
mâinile. Am putea să desfășurăm un asalt ca la 
carte! Pun pariu că Serghei ştie unde au 
cartierul general... O să fie grozav! N-a mai fost 
o acțiune adevărată de ani de zile! 

— Nu prea cred că șeful ar fi dispus să 
sacrifice o trupă de-a noastră și pe kizekh ca să 
atace baza Ordinului A Zecea Lamă ca să salveze 
o femeie pe care, după toate aparențele, a vrut s- 
o omoare. 

— Poate am reuși să-l constrângem s-o facă, 
susținu Alek. 

— Conducătorii Semeţiilor nu se lasă atât 
de ușor constrânși, Alek, obiectă Kim, cu un 


aproape imperceptibil licăr în ochi. Eu cred că 
ar trebui să ne găsim voluntari. Sunt destui cei 
care consideră că ne-am lăsat prea mult 
intimidați de Ordin, de atâția ani, și ard de 
nerăbdare să le-o plătească. 

— Mă întreb câţi am putea să găsim. 

— Eu mă întreb cum am putea să evităm 
prea multe decese și vătămări. 

În timp ce prietenii ei discutau cu 
însuflețire și alcătuiau planuri, Chloe rămase 
tăcută. La lumina becurilor stradale, cele trei 
umbre ale lor se întindeau pe caldarâmul pustiu 
din faţa lor, micșorându-se și apoi retrăgându-se 
în lumina următorului stâlp, renăscând cu 
încetul în urma lor. După cum arătau aceste 
umbre, în mare, puteau să fi fost Amy, Paul și 
Chloe. Tocmai întorcându-se de la o petrecere, 
sau de altundeva, punând la cale o răzbunare 
grozavă, sau discutându-și visurile, plini de acel 
soi de energie pe care numai mersul pe străzi în 
timpul nopții poate să ţi-o dăruiască. 

Nu ţinând sfat de război. 

— Hei, te simţi bine? o întrebă grijuliu Alek, 
când ajunseră înapoi. 

Chloe tot nu scosese o vorbă. 

— Mda. Sunt doar un pic... obosită, îi 
răspunse, neputând să-i ofere nici măcar un 
zâmbet, oricât de slab. Sunt multe la care 
trebuie să mă gândesc, știi? Crezusem că Serghei 
ar fi ca... 

— Un tată pentru tine? o completă repede 
Kim. 

— Iar acum mi se pare că doar voia să 
ucidă... 

— Toată distracţia, dacă ne prinde pe noi 
trei bântuind pe-aici, întrerupse Kim posibila 
replică a lui Chloe, privind ostentativ în jur. 


Chloe înţelese imediat. Gata cu discuţiile. 
Nu aici. 

— Eu, oricum, trebuie să ajung acasă, zise 
Alek, sărutând-o tandru pe buze. Mă întorc 
mâine, după școală, și mai discutăm despre asta, 
bine? La ce am putea să facem pentru mama ta, 
adică, adăugă el, accentuând. 

Cu toate că păruse un pic cam îngrozit de 
ce-l acuzase Kim pe Serghei, nici el nu părea 
prea surprins. Din cauza vrajbei de familie și a 
dorinţei lui de a prelua conducerea într-o bună 
zi. Tânărul era ferm hotărât să nu asculte de 
șeful lor... și, poate, chiar să-l pedepsească pe 
acesta, cumva. 

Chloe le făcu semne de noapte bună lui și 

lui Kim și urcă în camera ei. 
Câteva ore mai târziu, tot trează era. Fotografiile 
erau din nou întinse pe plapumă, iar ea stătea 
rezemată de tăblia patului, cu genunchii strânși 
la piept. Din când în când, Chloe mai lua câte o 
poză, cum ar fi pe cea a surorii sale, și-o ținea 
timp îndelungat în faţa ochilor, privind-o fix, de 
parcă ar fi încercat să vadă imaginea 
tridimensională într-unul dintre afișele acelea 
trucate. Încercă s-o simtă pe cealaltă fată prin 
intermediul feţei acesteia, încercă să culeagă 
vreun fel de impresie, sau de gând, dincolo de 
vidul dintre ele. Pe urmă, așeza cu grijă 
fotografia la loc, exact acolo de unde o luase. 

Albumul ei de pe plapumă era lipsit de 
câteva imagini: ar fi trebuit să cuprindă 
fotografii cu mama ei, cu Amy și Paul, cu 
Marisol, de la magazin. Toţi oamenii cu care nu 
se înrudea în realitate, însă pe care-i considera 
ca fiind familia ei, fuseseră înlocuiți de persoane 
cu care probabil era înrudită, dar despre care 
știa prea puţine. Kim și Olga. Igor și Valerie. 


Chiar și Serghei. Și cum rămânea cu Brian și 
Alek? Dacă situaţia continua așa cum părea, era 
posibil ca Brian și Alek să se afle literalmente 
față în față, peste doar câteva zile. 

Se gândi la mama ei, care nu știuse în ce se 
vâră atunci când se hotărâse s-o crească pe 
Chloe ca pe propria fiică. 

Micul walkie-talkie primit de la Amy 
zbârnâi. 

— Alo? rosti distrată, încă fixând cu 
privirea fotografiile. 

— Sunt Brian. Uite... nu pot să vorbesc prea 
mult acum, zise el, gâfâind, ca și cum ar fi 
alergat, și Chloe auzi pe fundal zgomotele 
străzii. Ascultă, tocmai am fost la... sediul 
Ordinului, și am găsit un cercel. Mama ta poartă 
chestii de-alea mari din argint, cu model și 
gravate cu negru...? 

— John Hardy, rosti calmă Chloe, atât 
şocată, cât și, în același timp, deloc surprinsă. 
Seamănă cumva cu un animal? Sau cu un șarpe? 
Sau sunt mici sfere turtite, aproape ca 
poligoanele? 

— Bingo! Nu cred că e cineva printre 
membrii Ordinului care să poarte așa ceva. 

— Poți cumva... poţi s-o scoţi de-acolo? 

— Nici măcar nu știu precis unde este, 
Chloe. Și lumea începe să devină bănuitoare 
văzându-mă pe-acolo. Dacă anunțăm poliția, nu 
ne alegem cu nimic: tata e foarte experimentat 
în ce privește evitarea necazurilor de genul ăsta. 

Urmă un lung moment de tăcere. 

— Chloe, dacă te gândești la vreun soi de 
atac, ar trebui să știi... ar rezulta o baie de 
sânge. 

Chloe nu spuse nimic. 


— Unii așteaptă de ani de zile o astfel de 
confruntare directă. Și, în vreme ce la Mai nu se 
obișnuiește portul de armă, la noi, da. 

Chloe se simţi prinsă în cursă și măcinată 
de nesiguranță. 

— Le-ai spus lui Amy și lui Paul? 

— Încă nu. Mă întâlnesc cu ei peste câteva 
minute, ca să le dau înapoi aparatul... sunt 
foarte posesivi în privința lui. Poate noi trei 
împreună am reuși până la urmă să ne 
imaginăm o cale de a o scăpa pe mama ta de- 
acolo în secret. Oricum, trei capete sunt mai 
bune decât unul singur. Iar prietena ta Amy 
pare să fie destul de experimentată în chestiile 
cu pătrunderea în computere și prin case. 

Chloe zâmbi la ultima lui remarcă. 

— Foarte bine. Mersi. Ţine-mă la curent! 

— Așa o să fac! 

Chloe închise și puse la loc pe pat fotografia 
femeii Mai alături de celelalte. Apoi, își deschise 
telefonul mobil, formă numărul de acasă al lui 
Brian și așteptă. 

— „Salut, sunt Brian Rezza... dacă-l cauţi pe 
Whit Rezza, îl poţi găsi pe telefonul mobil, la 
numărul 415-555-1412. Lasă mesaj. Mersi!” 

Închise. După care formă un alt număr, 
având grijă să și-l amintească exact. 

— Alo? îi răspunse o voce plină, 
bărbătească. 

— Bună seara, domnule Rezza. Sunt Chloe 
King. 

Așteptă îndelung, adunându-și curajul 
necesar pentru rostirea următoarelor sale 
propoziţii. 

— Vreau să discut cu dumneavoastră în 
legătură cu un târg. Eu, în schimbul mamei 
mele. 


Douăzeci și cinci 


CHLOE AȘTEPTA STÂND PE O PIATRĂ, în plin 
PresidioZ8, vizibil singură și expusă unui atac. 

Era una dintre zonele centrale și mai 
ascunse din labirinticul complex de clădiri 
militare părăsite, un lung șir de case goale, mici 
și îngrijite și întreținute ca un vis suburban... 
însă total pustii. Iarba de pe micul spațiu verde 
comun spre care dădeau toate casele era tunsă 
cu atenție, iar piatra pe care stătea Chloe fusese 
indiscutabil mutată acolo de altundeva. La un 
moment dat, era vorba să-și mute acolo sediul, 
sau altceva, compania Lucasfilm; deocamdată, 
zona, la ora amurgului, arăta la fel de stranie, de 
perfectă și de singuratică, precum decorul unui 
film de Tim Burton. 

Cânta un cântecel ca să se încurajeze, însă 
singurul care-i putea veni în minte era New 
York, New York. Încă avea o mulțime de 
conotaţii amintind de 11 septembrie, patriotic și 
mișcător: potrivit actualei ei stări de spirit, în 
acea bază militară pustie. Vocea, însă, îi suna 
stridentă, și se pierdea în vânt; își lovea călcâiele 
ca o fetișcană și aștepta să se întâmple ceva. 

Când vântul își schimbă direcţia, prinse un 
miros. Oameni. Vreo câţiva. Şi oarecum familiar: 
un miros cald, un reconfortant miros de piele. 

— Puteţi să veniți încoace, strigă ea, 
nepăsătoare. Sunt complet singură. 


Încercă să nu se arate prea emoționată, 
însă știa că ei chiar îi aduseseră mama acolo. 
Schimbul avea să se efectueze. Și nimeni nu 
urma să fie vătămat. Cu excepția, poate, a ei. 

Whit Rezza își făcu apariţia dintre umbre. 
Purta un impermeabil lung, cu falduri, care-l 
făcea să arate ca și cum s-ar fi pregătit să se suie 
într-un avion pentru Europa, nu să negocieze 
eliberarea unui prizonier. În urma lui venea un 
bărbat mai tânăr, în pantaloni kaki și geacă 
neagră din piele, mânând-o înainte pe mama lui 
Chloe cu un pistol ţinut la ceafă. 

— Chloe! exclamă mama ei, încercând să-și 
transforme suspinul de ușurare într-un ordin 
direct. Pleacă de-aici! Oamenii aceștia sunt 
nebuni. 

— Nu se poate, răspunse veselă Chloe. Toate 
chestiile astea s-au întâmplat din vina mea, și 
vreau să le repar. 

— Chloe, pleacă în clipa asta, îi ceru din 
nou mama ei, îndreptându-și spinarea și 
privind-o pe deasupra ochelarilor. 

— Nimic din toate astea nu s-ar fi 
întâmplat, dacă nu m-ai fi adoptat tu, zise Chloe. 

Mama ei își dădu ochii peste cap și aproape 
că începu să bată din picior. 

— Chloe, n-ai de gând să taci? Te iubesc și 
sunt mama ta şi-ţi spun să fugi de-aici, cât încă 
mai poţi! 

— Cam cât ţi-a spus el? se interesă Chloe. Ce 
ţi-a spus despre mine? 

— I-am spus adevărul, interveni Whit. În 
fine, atât cât poate să suporte. 

— Mi-a spus că e un fel de Mafia rusească 
în legătură cu familia ta biologică, și că ar fi 
implicată în... Nu știu, în crime grave, sau cam 
așa ceva, și că ai fost ademenită să li te alături. 


Și că ei trebuiau să mă apere de ceilalți... care 
aveau să vină după mine. Și că tu ai fost 
implicată într-o crimă. Dar, oricare ar fi 
povestea, domnul acela are o armă, îndreptată 
spre capul meu, ceea ce mă face să presupun că 
adevărul a fost un pic denaturat. 

— N-ai crezut nimic din ce ţi-am spus noi? o 
întrebă Whit, puţin surprins. 

— Pe mă-ta, se stropși mama lui Chloe. 

Fiica ei nu-și putu stăpâni un zâmbet larg. 

— Nu-ţi face griji, mamă, e pentru binele 
tău. 

— Ai face bine să-ți asculți fiica, îi sugeră 
Whit, cu blândețe. Pentru o Mai, gândește 
surprinzător de logic. 

— Dar tot vrei să mă omori, ripostă Chloe, 
dându-și ochii peste cap. 

— Ai ucis un membru al Ordinului nostru. 

— Ba nu. Eu am încercat să-l salvez, îl 
contrazise Chloe, sărind jos de pe piatră, 
enervată. 

— Da, asta îmi tot spune și fiul meu. 

— Pentru că e adevărul! exclamă Brian, 
ieșind la iveală de după o clădire, cu steluțe 
zburătoare în mâini. 

— Brian! zise Chloe, surprinsă. 

— Brian? zise și tatăl lui, dezorientat. 

— Brian, pufni Richard. Ar fi trebuit să-mi 
dau seama că vei încerca s-o salvezi pe cățeaua 
asta de pisică. 

— Nu vorbi așa cu fiul meu, se răsti domnul 
Rezza, surprinzând pe toată lumea. 

— Şi de când au început membrii Ordinului 
să umble cu arme de foc, lașule? îl luă la rost 
Brian, apropiindu-se și fixându-l cu privirea pe 
celălalt tânăr. 


— De unde ai știut că sunt aici? se interesă 
Chloe, străbătută de un val de ușurare. 

Încă avea toate intenţiile de a-și salva 
mama și de a limita vărsarea de sânge la 
minimum, oferindu-se pe sine ca un sacrificiu... 
însă, în același timp, era extrem de bucuroasă 
că, deodată, era posibil să fi apărut și alte 
opţiuni, în afară de potenţiala ei ucidere. 

— N-am știut. Dar de îndată ce am fost 
absolut sigur că ei o ţin prizonieră pe mama ta, 
am stat cu ochii pe tata și i-am urmărit până 
aici, pe el și pe Dickless. 

Brian nu mai semăna acum cu tânărul 
meditativ și complicat pe care-l cunoștea; pășea 
încrezător înainte, fără să-și ia nici pentru o 
clipă ochii de pe armă, din cap până-n picioare 
eroul pe care și-l dorea ea. Vântul îi dăduse pe 
spate părul negru și des, și fața îi era vânătă de 
furie. 

— Am văzut-o întinzând mâna și încercând 
să-l salveze pe Alexander, când el a alunecat... 
cu propriii mei ochi! 

— Dar de ce ar fi făcut ea una ca asta? îl 
întrebă tatăl lui, părând sincer derutat și un pic 
exasperat. 

— Pentru că e bună la suflet, tată. 

— Ai văzut asta când ai fost pe pod ca s-o 
ajuţi, îl acuză Richard, smucindu-și bărbia în 
direcția lui Chloe. Pot să pariez. 

— Mda. Corect, se stropși Brian. Dă-mă în 
judecată pentru că am încercat să ajut o fată 
nevinovată, după care ați trimis un asasin 
psihopat. 

— Așadar, trădarea este totală, conchise 
domnul Rezza, minunându-se. A Ordinului, a 
strămoșilor tăi, a propriului tată, a mamei tale... 


— Nu îndrăzni s-o amesteci pe mama aici, 
urlă Brian, ţintindu-și tatăl cu o shuriken. 

— Nu pot — nu vreau — să te apăr de orice 
acțiune ar hotărî Ordinul împotriva ta, rosti 
tatăl lui, pe un ton egal, fără să privească arma 
îndreptată spre el. Sau de încercări spontane de 
răzbunare. 

I se adresa lui Brian, însă privirea îi zbură 
fugar spre Richard. 

— Voi vă auziti ce spuneţi? interveni Chloe, 
simțindu-se deodată sătulă. 

Urmărise tăcută întreaga ceartă dintre tată 
și fiu și, până la urmă, nu mai putu să suporte. 

—  Răpiți oameni nevinovați... angajați 
asasini... răzbunare, și protecţie, și trădare, și 
societăți secrete ciudate, care trec din generaţie 
în generaţie. E o nebunie! Atât la voi, cât și la 
Mai. Acum suntem în America mileniului al 
treilea. După Hristos. Lăsaţi toate rahaturile 
astea acolo, în Europa, și în Evul Mediu, unde le 
e locul. Voi vă consideraţi auto-intitulați 
protectori ai rasei omenești, dar nu sunteţi 
altceva decât un grup paramilitar abia înfrânat, 
purtând un război împotriva unor oameni care 
nu v-au făcut nimic! 

— Soţia mea a fost ucisă de Mai, începu 
Whit, pătruns de o mare emoție. 

— Ba nu, nu-i adevărat. Mi-a spus Brian. A 
fost omorâtă într-un atac în care ai trimis-o tu. 

Mama lui Chloe se întoarse să-l privească 
pe Whit. 

— Ai minţit până și în legătură cu asta? Eşti 
bolnav! 

— Ea n-ar fi fost omorâtă, dacă un om n-ar 
fi fost atacat și omorât de Mai, obligându-ne să 
declanșăm atacul... 


— Bine, acum încetează, îl apostrofă Chloe, 
azvârlindu-și mâinile în sus. Fiecare parte poate 
să revendice milioane de acte izolate de violenţă 
săvârșite împotriva ei... 

— De la Măcelul de acum cinci sute de ani, 
când voi ați șters de pe fața pământului o 
întreagă țară omenească, o întrerupse Whit. Și 
eu nu accept să-mi vorbească așa o adolescentă, 
fie ea Mai, fie umană. Cât despre „actele izolate 
de violență”, domnișoară King... 

Înainta în timp ce vorbea, privind-o furios. 

— Chiar dacă era important să te 
ademenim afară din bârlog, am făcut asta ca să- 
ţi protejăm mama... care era ca și moartă, din 
clipa în care te-ai împrietenit cu Serghei. 

Chloe făcu ochii mari. 

— O, da, chicoti Whit. Îl cunosc pe Serghei. 
Și obiceiurile lui... Știai că leii masculi, când 
preiau conducerea unei Semeții, îi ucid adesea 
pe puii altor feline? 

Replica lui o lăsă pe Chloe fără cuvinte. 

— Ți-am răpit mama pentru binele ei. Ca s-o 
menţinem în siguranţă. 

— E uluitor câte minciuni poţi să îndrugi în 
continuare! 

Serghei își făcu apariţia, bocănind pe strada 
până mai adineauri pustie, pantofii lui scumpi 
răsunând pe caldarâm. În spatele lui erau șapte 
Mai cu înfățișări letale, cu toţii kizekh bine 
pregătiţi. Spre deosebire de o armată umană, nu 
mergeau în cadență, ci înaintau ca după pradă, 
adulmecând vântul și stând mereu cu ochii 
pieziși, fără să clipească, pe inamic. 

— Mai sunt patru ascunși după casă, și alți 
doi dincolo, șuieră un kizekh spre Serghei. 
Duhnesc a ulei de motor... Sigur sunt toţi 


înarmați, cu arme de foc, cu excepţia celor doi 
de după tufișul acela. 

— Presupun că era inevitabil, nu, Serghei? 
rosti Whit pe un ton lejer, întorcându-și fața de 
la Chloe, ca și cum nu l-ar mai fi interesat. 

Richard își înteţi strânsoarea asupra 
doamnei King. 

— Nimic nu e inevitabil, replică rece 
Serghei. 

Își înclină capul într-o parte, și doi dintre 
Mai dispărură printre umbre, ca să se ocupe de 
cej pe care i-ar găsi pe-acolo. 

— De când a început Ordinul să se 
înjosească, răpind femei nevinovate? 

— De când ai trimis asasini care s-o 
omoare, animal ucigaș! se răsti tatăl lui Brian, 
care începuse să-și piardă calmul, cu o furie 
neagră lucindu-i în ochi. 

Se auzi o împușcătură, înfundată, undeva 
printre case. Nimeni nu tresări, cu excepția lui 
Chloe. Altundeva se auziră un bufnet și un 
mârâit... era de parcă s-ar fi aflat în plină 
desfăşurare a unui film de groază, cu tot felul de 
întâmplări oribile derulate în jurul lor, prin 
întuneric. 

— Hm, oare mica mea întâlnire secretă o fi 
fost un secret pentru cineva? întrebă Chloe, 
parţial pentru ceilalți, parţial pentru Brian. 

În principal, era o tentativă eșuată de a mai 
însenina atmosfera. Încercase să rezolve totul de 
una singură și să evite o confruntare... dar nu 
făcuse decât să aducă taberele adverse față în 
față, înarmate, într-un loc izolat, unde nimeni n- 
ar fi ştiut ce se petrece. 

Un țipăt de femeie tânără — însoțit de un 
altul de bărbat se auziră din tufișuri. 


— Stai! Noi nu suntem spadasini... ăăă... cu 
lamele... nu ne omorâţi! 

— Amy? se miră Chloe, recunoscând vocea 
aceea dezorientată. 

Doi kizekh ieșiră la lumină, unul ținându-i 
cu mână de fier pe Amy și pe Paul. 

— Ei sunt cu mine, zise Kim, răsărind și ea 
din întuneric. 

Alek era alături de ea, înjurând pe rusește 
și ștergându-și sângele de pe braţ. 

— Cum ați...? Chloe îi privi uluită. 

Chiar toată lumea era acolo. 

— Sunt cea mai bună urmăritoare din 
Semeţie, îi răspunse Kim, îndreptându-și 
spinarea. 

— Și ai uitat că ţi-am dat un walkie-talkie? 
zise și Amy, îndepărtându-se cu grijă de soldatul 
cu înfățișarea înfricoșătoare, cu gura lui 
deschisă și caninii dezgoliți. Are GPS. 

— Am știut în fiecare minut unde ești. Ți- 
am luat urma până aici, adăugă Paul, care parcă 
era la o paradă de modă pentru camuflaj: 
pantaloni militărești și vindiac mulat, în culori 
de camuflaj. 

Prin mintea lui Chloe se învălmășeau sute 
de întrebări. Cum de ajunseseră toți să se 
cunoască între ei? Cum reacționaseră Amy și 
Paul faţă de Kim? Cum de se înțelegeau Kim și 
Alek? 

Însă, mai mult decât orice, îi venea să 
suspine de ușurare. Toţi prietenii ei apropiaţi 
veniseră s-o ajute. S-o salveze. 

— Paul, Amy, plecaţi acasă! ordonă doamna 
King. Și tu, Chloe. Nu știu ce naiba se petrece, 
dar voi trebuie să plecaţi de-aici. 

— Înțelegerea a fost să vină Chloe în 
schimbul tău, zise Whit, mutându-și atenţia de 


la cei patru adolescenţi nou-veniți înapoi către 
Serghei. Suntem pregătiți să continuăm 
derularea ei, fără să punem întrebări, fără 
vărsare de sânge, și toată lumea să plece teafără 
acasă. 

— Schimbi viața unei femei cu cea a 
propriei sale fiice? zise Brian, cu amărăciune. 
Presupun c-ar fi trebuit să mă aştept la așa ceva. 
După ce-a fost cu mama... Ar fi trebuit să știu. 

— Tu să taci, Brian. Mi-a ajuns pălăvrăgeala 
referitoare la mama ta pentru toată viaţa, mârâi 
tatăl lui. Eşti nedemn chiar și să-i pronunţi 
numele. 

— Oh, tatăl și fiul, suspină Serghei. Cât de 
mult îmi place căldura familiilor umane! 

— Şi tu ce știi despre asta? îl luă tare 
Richard, înfigându-și ţeava armei în obrazul 
Annei, ca să-și accentueze spusele. Oare pisicile 
nu obișnuiesc să încalece tot ce mișcă și pe urmă 
să plece mai departe? 

— Ai face bine să-i pui botniță copilului 
ăstuia, Whitney. Nu-l lăsa să înceapă ce nu poți 
sfârși, zise Serghei, fluturându-și o mână prin 
aer. 

Avea ghearele scoase. Chloe nu știa precis 
dacă tatăl lui Brian îi înțelesese spusele: și 
anume că era cam pregătit să atace. 

— Să sfârșesc? Ca atunci, când aţi adus voi 
sfârșitul pentru sate întregi... 

— Asta a fost acum cinci sute de ani, 
preciză Kim, cu tot calmul posibil. 

Ea și Alek se strecuraseră încetul cu încetul 
între Amy și Paul, pe de-o parte, și tot restul 
celor de-acolo. Amy își tot smucea capul într-o 
parte și-n cealaltă, ca să vadă tot ce se întâmpla, 
în timp ce Paul doar părea dezorientat. 


— Hm, mda, interveni Chloe, dregându-și 
glasul. 

Asta doar ca să dea lumii de știre că mai era 
și ea acolo. Nu ea reprezenta motivul pentru 
care venise toată lumea astă-seară? Nu, eu nu 
sunt decât un pretext, își dădu seama, privind 
chipurile fanatice din jurul ei. Ambele tabere 
tânjeau după luptă, după o luptă adevărată, 
după atâţia ani de stânjenitor pseudo-armistițiu 
în ţara aceasta. Conduse de doi lideri între două 
vârste, care simțeau că ar avea ceva de 
demonstrat. 

— Poate că ar fi bine să discutăm situația, 
propuse mama lui Chloe, la rândul ei, cu tot 
calmul de care era în stare. Am impresia că 
există un diferend de lungă durată între cele 
două grupări ale voastre. 

Chloe fu îngrozită când observă lacrimile 
apărute pe obrajii mamei sale: de frică, sau de 
durere, fiindcă arma îi era apăsată pe tâmplă, 
nu știa precis. Mama mea. Ceva se declanșă, în 
sfârșit, înăuntrul ei. 

— Domnule! Ramirez a fost doborât! strigă 
un tânăr care purta un echipament asemănător 
cu al lui Richard, venind în fugă cu arma în 
mână și patru dungi însângerate pe față. Am fost 
atacați din spate... sângerează rău, domnule. 
Dar pe unul dintre ei l-am prins bine. 

— O lovitură preventivă, Serghei? îi ceru 
socoteală Whit, scoțând de sub haină o spadă 
scurtă, încovoiată. 

Mârâind amenințător, femeia kizekh care 
se contrazisese cu Kim sări asupra soldatului. 

Ellen, o cheamă Ellen. Chloe văzuse Star 
Wars împreună cu ea acum doar câteva seri. 
Acum, era întru totul Mai, cu ochii mijiți și colții 


dezgoliți și sfâșiindu-l pe tânăr de parcă ar fi 
fost din hârtie. 

Din acel moment, totul se derulă cu 
încetinitorul. 

Fără să scoată o vorbă, Richard își luă arma 
de la tâmpla mamei lui Chloe și o îndreptă spre 
femeia-leoaică. Aproape ca un efect secundar, 
trei explozii înfundate îi răniră timpanele lui 
Chloe, trei bubuituri, una după alta. 

Brian se năpusti imediat asupra lui 
Richard, cu o expresie de ură sălbatică pe față. 

Amy și Paul se priviră, dezorientaţi, după 
care Amy scoase un țipăt; Chloe nu reuși să 
distingă cuvintele, însă Amy și Paul o rupseră la 
fugă. 

Alţi și alți soldați ai Ordinului A Zecea Lamă 
răsăriră din noapte. Chloe rămase uimită de 
numărul lor: erau pe puţin doisprezece; cu mult 
mai mulți decât socotise acel kizekh. Probabil că 
se ascunseseră într-un loc situat contra vântului. 
De ce-i adusese pe toți tatăl lui Brian? Era vorba 
să fie numai el și ea. Chiar și dobitocul care-și 
ținea arma spre capul mamei reprezenta o 
surpriză... 

Ca într-un bizar film educativ despre 
reproducere, fiecare om din A Zecea Lamă își 
găsi câte un Mai, și fiecare Mai își găsi perechea 
din A Zecea Lamă, și toți începură să arunce cu 
arme în adversari, sau să se tăvălească încleștaţi 
prin țărână. Până și Kim și Alek. Expresia de pe 
chipul lui Kim... paloarea ororii, transformată în 
incandescenţa furiei, în clipa în care fu atacată 
de cineva, ca și cum chiar nu i-ar fi venit să 
creadă. Alek încercă s-o împingă din drum... 

Chloe nu știa ce să facă. 

Ea venise aici ca să-și salveze mama. Și 
acum? Ce putea să facă? 


Pe ea n-o ataca nimeni; lupta se desfășura 
la doar câţiva centimetri distanță de picioarele 
ei, acea luptă pe care ea încercase s-o 
preîntâmpine. 

Serghei eschivă elegant atacul cu cuțitul din 
partea lui Whit, mișcându-se cu mult mai multă 
agilitate decât te-ai fi așteptat de la un bărbat de 
vârsta lui. Și, până ca Brian să poată ajunge la 
Richard, Serghei își întinse mâna pătrățoasă 
plină de gheare și-l prinse drept de obraz; 
Richard se prăbuși instantaneu, și Serghei îl 
dezarmă cu abilitate din zbor. 

— Nu mișcă nimeni! porunci el, răsucindu- 
se ca titirezul și îndreptând arma spre doamna 
King. Cheamă-ţi oamenii la ordine, Whit, sau îţi 
împușc prizoniera. 

Lui Chloe nu-i venea să creadă ce se 
întâmpla. Avea logică: oamenii din A Zecea 
Lamă ar fi făcut orice ca să protejeze pe cineva 
de-a lor; dar, oricum... ce, vorbea serios? 

Paul și Amy încremeniră; la fel și doamna 
King. 

Dintr-odată, în faţa lui Chloe se deschidea o 
cale; avea și ea ceva de făcut. 

Țâșni, alergând spre mama ei. De-asta și era 
acolo. 

— Nu! urlă Brian, aruncându-se spre 
Serghei. Las-o în pace! 

Iar Serghei trase. 

Poate că împușcătura îi fusese destinată lui 
Brian, sau poate că o avusese ca ţintă pe mama 
ei. Oricum, Chloe n-avea să afle răspunsul 
niciodată. De un singur lucru era sigură, și 
anume că era vina ei, că ea o făcuse. Își înfipse 
ghearele în pământ și se împinse înainte. 

Simţi foarte puţină durere când glonţul îi 
atinse corpul. 


Dar când îi pătrunse în inimă, fu de parcă 
întregul trup i-ar fi luat foc. 

— Chloe! Nu! 

N-avea habar cine urlase: poate să fi fost 
voce de bărbat, sau de femeie, sau mai multe 
voci laolaltă. 

Se nărui la pământ. 

Bătăile inimii îi răsunau extrem de 
zgomotos în urechi, și pământul îl simțea foarte 
rece sub cap. Restul din ea era cuprins de 
flăcări, ca și cum ar fi ars de vie. 

Ascultă cu interes zgomotele înfundate din 
jurul ei, și bubuiturile lente ale propriei inimi. 

Care, după alte câteva bătăi, se opriră de 
tot. 


28 Vechi fort militar din San Francisco, datând din anul 
1776, în prezent inclus în parcul național de agrement 
Golden Gate. 

ÎNTUNERIC. ECOURI. 

Ceva răsunând în depărtare, ceva care 
putea să fi fost zgomot de apă care picură, 
numai că mai puternic. Vântul, urlând pe 
undeva, dar fără ca vreo adiere să-i atingă faţa. 

Chloe recunoscu locul în care se afla, chiar 
înainte de a deschide ochii. 

Era ceva mai departe de marginea falezei 
decât prima oară, când venise în locul acesta, 
după ce căzuse din Turnul Coit. Departe, 
dedesubt, era ceea ce semăna cu o baltă de 
mercur, bolborosind și unduindu-se nesigură. 

Observă lucruri de care nu știuse până 
acum: drept deasupra ei erau milioane și 
milioane de stele, și de galaxii, și de planete 
străine, pe care nu le știa după nume, mult mai 
înfricoșătoare decât pustietatea care crezuse că 
ar fi acolo. Era de parcă s-ar fi aflat la capătul 
universului, la capătul a orice. 

Ceva ţipă, un țipăt grav și insistent. Când își 
încordă privirea, Chloe reuși să distingă la limită 
siluetele obscure, pâlpâind, apărându-i și 
dispărându-i din câmpul vizual, imediat dincolo 
de ce putea să vadă, cu neputinţă de reținut mai 
mult de o clipă. De parcă n-ar fi fost acolo sau ca 
și cum n-ar fi fost decât o iluzie optică. 

Chloe se retrase până spre muchia falezei, 
așternând între ea și ele cât mai multă distanță 


putu. 

— Chloe. Saht. 

Erau o șoaptă, un tors și un mârâit, toate 
laolaltă. 

O umbră pluti mai aproape decât toate 
celelalte, zăbovind. 

— Fiică. 

— M-mamă? întrebă Chloe, cu vocea 
tremurată. 

Umbra nu avea o formă recognoscibilă, 
pendulând mereu de la siluetă vag animalică la 
ceva vertical. 

— Acum îţi cunoşti destinul. Întoarce-te. 

— Dar, stai... ce e asta? întrebă Chloe cu 
disperare, străduindu-se să se agaţe de lucruri 
despre care știa, în adâncul inimii, că sunt 
efemere și trecătoare. Unde sunt? Ce s-a 
întâmplat cu tine? 

Umbra pâlpâi și se undui, de parcă între ele 
aerul ar fi fost extrem de încins. 

— Întoarce-te la mama ta cea vie. Ea este 
acum realitatea... așa cum sunt eu, în trecutul 
tău. 

Chloe nu înțelese. Deschise gura să mai 
întrebe ceva, însă un val de aer fierbinte o lovi 
în piept ca un pumn. Chloe zbură cu spatele 
înainte de pe faleză, spre întunecimea de 
dedesubt. 

Viața, când se întoarse la ea, însemnă 
durere. Își duse ghearele la piept și, cu un 
geamăt de agonie, își smulse glonţul din rană. 
Sângele îi țâșni, dar își încetini curgerea, sub 
ochii ei, până ajunse ca un firicel. Curând, se 
opri cu totul, și simți o mâncărime acolo unde 
pielea și mușchii începeau să se îmbine. 


Sunetele din jurul ei începură să aibă o 
noimă, nu că i-ar fi păsat de ele. Murmure de 
„Ea este Aleasa!”, și „De ce n-a murit?”, sau doar 
„Chloe!”, din partea celor care o iubeau, pur și 
simplu. Lupta părea să fi încetat; câțiva Mai 
îngenuncheaseră în faţa ei. 

Mama ei îi era alături, vrând să se asigure 
că e teafără. 

Ba nu, stai... mama ei se postase cu mare 
grijă, strecurându-se între Chloe și membrii 
Ordinului A Zecea Lamă, apărându-și fata cu 
propriul trup. Oamenii lui Whit se tot foiau 
șovăielnici, tot mutându-se de pe un picior pe 
celălalt, dând să-și ridice armele și apoi lăsându- 
le să cadă la loc, neștiind sigur ce să facă. 

Cu mișcări tremurătoare, Chloe se ridică 
într-un genunchi, apoi cu totul. O durea fiecare 
părticică a trupului, dar stătea pe picioare. 

— Ascultați, voi toți, rosti, cu o voce sonoră 
și hotărâtă, astfel încât oricine s-o poată auzi; 
oricine, om sau Mai, dacă se atinge vreodată de 
mama mea, cu mâna mea îl omor. Îl hăituiesc și- 
l omor. Și mai am șapte vieţi la dispoziție pentru 
asta. 

Își duse mâna spre coaste, care încă o 
dureau. Se aplecă puţin, ca să-și mai aline 
durerea, cu fața spre Whit și spre cei care-i mai 
rămăsese din A Zecea Lamă. 

—  Ascultaţi-mă: eu nu l-am omorât pe 
Coţcar. El a căzut de pe pod în timp ce încercam 
să-l ajut să se ridice la loc. Eu n-am făcut 
niciodată rău nimănui. Nici Alek, nici Kim, nici 
Paul, nici Amy. Și nici mama mea. Așa că puteţi 
să ne lăsaţi în afara micului vostru război. 

Amy și Alek se repeziră spre ea când o 
văzură că începe să se clatine, aducându-i 


fiecare câte un braţ pe după umerii lor. Paul și 
Kim îi urmară. 

— Cât despre Mai... 

Privi direct spre Serghei. Nu avea vreo 
dovadă că el chiar ar fi trimis asasini după 
mama ei, însă era cea de-a doua persoană care 
îndreptase o armă de foc spre ea, astă-seară. 

— Acasă nu înseamnă Mai, sau oameni. 
Acasă înseamnă acasă. lar eu mă întorc chiar 
acum acasă. 

Întinse o mână, și mama ei i-o prinse. 

În cealaltă, strâns, neobservat, era cercelul 
de argint al mamei, cel pe care-l găsise Brian. Își 
întoarse privirea spre cei pe care-i lăsau în 
urmă: răniții, morţii, respectuoșii Mai și 
dezorientaţii oameni. 

Brian nu se găsea printre ei. 

Chloe, cei patru prieteni ai ei, și mama sa 
mergeau în tăcere prin noapte. 

DOI ADOLESCENȚI MAI și doi din rândul 
oamenilor stăteau într-un separeu de la 
Washington Diner, bând tăcuți cafea sau 
ciocolată caldă și ciugulind dintr-un platou mare 
cu cartofi prăjiți reci, unsuroși, stropiți cu un 
ketchup gros şi strălucitor, care le amintea 
tuturor celor de față mult prea bine de sânge. 
Luminile fluorescente făceau ca totul să pară 
aspru și lipsit de viaţă. Personalul de serviciu la 
acea oră târzie din noapte era morocănos și 
distant, ceea ce le convenea de minune celor 
patru membri ai adunării, care nu aveau deloc 
chef de discuţii cu străinii. 

Alek, Kim, Paul și Amy stăteau, stânjeniţi, 
ca și cum ar fi fost veri îndepărtați, despărțiți 
multă vreme și aflaţi acum la o reuniune de 
familie, unde li se ceruse să se împrietenească 
neapărat cu alți copii de vârsta lor. Kim 
împrumutase o eșarfă de la Amy și-și înfășurase 
capul cu ea, ca o babușca29, ascunzându-și 
urechile. Chelnerița tocmai își dăduse ochii 
peste cap: era obișnuită să-i intre în local tot 
felul de ciudați, la ora aceea a nopții. 

— Așa..., zise Paul, jucându-se cu un cartof 
pai. Ce înseamnă... toată chestia asta, că ar fi 
Aleasa? 

Kim își înfășurase labele în jurul unei căni 
cu ciocolată caldă și privea undeva în gol, 


părând aeriană chiar și pentru cine o cunoștea. 

— Înseamnă că este conducătoarea noastră 
firească. Și că mama ei a fost, probabil, 
precedenta conducătoare, și că ea, la fel ca 
mama ei, îndeplinește toate cerințele 
tradiţionale: loialitate, vitejie, îndurare, 
corectitudine, și voința de a aduce soluții în 
situații aparent imposibile, enumeră Kim, 
reculegându-se un pic și intrând în obișnuitul ei 
rol didactic. Înseamnă că are o ka veritabilă și 
nobilă, și că ar face orice ca să-și apere prietenii 
și familia. Înseamnă că are nouă vieți... sau 
șapte, în prezent, după cum a zis ea. Plus alte 
trăsături... mai puţin lesne de definit. 

Paul și Amy încuviințau pe mutește, și chiar 
și Alek părea interesat de subiect, de parcă ar fi 
fost noutăţi pentru el. 

— Înseamnă că Alek nu mai este următorul 
candidat la conducere, adăugă Kim, cu 
prudenţă. 

— E mai bine; prea multe răspunderi, zise 
Alek, încercând să fie spiritual, însă replica îi 
sună mai degrabă tristă. 

Nici măcar el nu scăpase neafectat de 
evenimentele serii. 

— Din ceea ce ai spus, înțeleg că tipul pe 
nume Serghei n-ar mai trebui să fie conducător, 
rosti Paul, încet. Că, în realitate, ar trebui să fie 
Chloe. 

Kim încuviinţă fără vorbe și-și lăsă privirea 
în cana ei cu ciocolată caldă. 

— l-aţi văzut pe ăia doi ciudațţi bătrâni? luă 
cuvântul Amy, cu vocea tremurată. Era de parcă 
domnul Rezza și Serghei ar fi fost duși în mica 
lor lume proprie... Aţi văzut cum s-a purtat cu 
Brian? Ca și cum niciunul dintre ei n-ar fi dispus 
să renunțe la putere. Vreodată. 


— Niciodată n-am mai văzut o astfel de 
violență, zise Kim spre cana ei, însă apoi își 
ridică privirea, cu ochii mari și șocați, ca de 
copil. Am mai văzut lupte, sau dueluri, dar... 

Alek încuviinţă, rezemându-se într-o mână. 

— Ştiu. Eu crezusem c-o să fie distractiv, sau 
cam așa ceva. 

Paul și Amy se priviră. Paul întinse mâna și 
i-o strânse pe-a fetei. 

— N-am mai ajuns să facem ceva care să-i 
fie de ajutor, zise până la urmă Amy, înciudată. 
Era vorba ca noi să facem toată munca aia 
detectivistică de rahat, dar nimic din toate astea 
n-a mai contat... 

— Dacă n-ar fi fost ideea ta, cu cele două 
aparate walkie-talkie, n-am mai fi găsit-o în veci, 
îi atrase atenţia Alek. 

— Am fost acolo, zise Kim, privindu-i pe 
toți, pe rând. Am sprijinit-o. Eu cred că, uneori, 
este suficient. 

— Un lucru e clar, adăugă Alek, 
amestecându-și în cafea cu o gheară. De acum 
încolo, viaţa ei o să devină chiar mai complicată 
şi cu mult mai periculoasă... 


29 Un fel de batic purtat de femeile din zonele rurale ale 
Rusiei. 


Douăzeci și opt 


CHLOE ȘI MAMA EI stăteau pe canapea, în cea 
mai mare parte a timpului tăcute. Chloe avusese 
nevoie de mai mult de o oră doar ca să-i spună 
mamei sale întreaga poveste, și încă o oră 
pentru ca doamna King să pună întrebările 
inevitabile. 

Doamna King scoase la iveală o sticlă cu 
whisky scoțian scump și dădu pe gât o doză. Îi 
oferi și lui Chloe, însă Chloe refuză, vrând în 
schimb cacao. Doamna King i-o prepară, cu 
mișcări de robot. 

— Ah, uite-ţi cercelul, își aminti Chloe, 
scoțându-l din buzunar. 

Bijuteria sclipi în lumină. O răsuci în mână, 
fixând-o cu privirea. 

— Ce întâmplare..., cugetă ea. Atât de 
puține șanse să cadă, și cu atât mai puţine ca să-l 
găsească tocmai Brian. 

— Acordă-i puţin credit și mamei tale, 
replică femeia mai în vârstă, cu un zâmbet 
crispat, arătându-i că ambele ei urechi erau 
lipsite de podoabe. Ori de câte ori mă mutau, 
lăsam să-mi cadă câte o bijuterie, sau te miri ce, 
sperând că i-aș putea oferi cuiva un indiciu 
despre locul unde mă aflam. Cred că m-a costat 
vreo trei sute de dolari toată povestea asta, 
adăugă, întinzându-i lui Chloe cana cu cacao și 
clătinând din cap. 


Chloe surâse: era încă prea devreme pentru 
zâmbete în toată regula. Eu chiar am mama cea 
mai super. Nu și-o putea închipui pe doamna 
Chun, și nici pe mama lui Amy, gândindu-se să 
facă așa ceva. Însă se întunecă din nou la faţă 
când se gândi la mame și la celălalt lucru pe 
care trebuia să i-l destăinuiască. 

— Mi-am văzut mama biologică, îi zise, 
după ce mai tăcură amândouă o vreme. În timp 
ce eram... ăăă... moartă. 

Doamna King își ridică spre ea ochii ușor 
înceţoșați: din cauza serii, nu a alcoolului. Pe o 
parte a feţei avea vânătăi și zgârieturi, acolo 
unde o apăsase ţeava armei. Părul ei, care de 
obicei îi stătea perfect, era acum răvășit, iar 
rama ochelarilor i se îndoise. Chloe și-ar fi dorit 
să nu fie nevoită să-și vadă mama astfel: poate 
că uneori o considerase o perfecționistă 
afurisită, însă s-o vadă așa era ceva aproape 
insuportabil. 

— Şi ce-a zis? o întrebă mama ei, după un 
moment de așteptare. 

— A zis că e mândră de mine și că trebuie 
să mă întorc și să te salvez... și că tu ești mama 
mea adevărată. 

Fusese un lucru greu de spus, însă Chloe se 
bucură că reușise să-l spună. 

Chiar și când mama ei începu să plângă și s- 
o îmbrăţișeze. 


Până la urmă, își spuseră noapte bună, cumva 
știind amândouă că, deocamdată, erau la 
adăpost. Chloe vorbise cât se poate de serios 
când amenințase că va ucide pe oricine ar mai 
încerca să-i atace mama vreodată, și acum părea 
să fie respectată de Mai. Iar A Zecea Lamă avea 
acum o temă de gândire. 


Urcă istovită treptele spre camera ei, 
dorindu-și cu disperare apa fierbinte și 
purificatoare a unei băi, însă fiind prea epuizată 
ca să se mai gândească la modul serios la efortul 
de a lăsa apa să curgă, sau de a aștepta să se 
umple cada. 

Se așeză pe patul ei, golită de orice gânduri, 
încercând să-și azvârle tenișii din picioare fără 
să se mai aplece să le dezlege șireturile. 

O făcu să tresară o bătaie în geam. 

Brian era acolo, silueta lui întunecând un 
cer surprinzător de senin, plin de stele. Când îl 
văzu, Chloe simţi pentru o clipă cum îi zvâcnește 
stomacul. Brian avea sânge pe faţă și pe mâini; 
acolo unde ciocănise, rămăsese o pată urâtă, 
întunecată. 

Chloe sări în picioare și împinse fereastra, 
deschizând-o. 

— Brian! strigă ea. 

El se ținea cu o mână de umărul celălalt, ca 
și cum ar fi fost rănit acolo. 

O rană de glonț, își dădu apoi seama, 
prinzând slabul miros de metal și de praf de 
pușcă. Pentru ea, mirosea a otravă, a moarte. 

— Salut, zise el, cu un zâmbet șters. Sunt 
bine. Nimic prea grav. 

— Intră... să aduc ceva pansamente... 

El stătea în echilibru pe pervazul exterior, 
la fel de îndemânatic ca un Mai, însă Chloe se 
temea că ar putea să cadă dac-ar pierde prea 
mult sânge. 

Brian scutură din cap. 

— Nu pot. Am trecut numai ca să-mi iau 
rămas-bun. 

Ea nu înţelese. Doar se terminase totul! 
Băieţii buni câștigaseră, iar el era un băiat bun. 

— De ce? Care €...? 


— Sunt un om mort, zise el, cu o voce 
istovită. Richard aruncă practic o fatwa asupra 
mea... ca trădător al Ordinului. Iar tatăl meu 
refuză să mă apere. Nu părăsești niciodată 
Ordinul, cât timp ești în viaţă. 

— Dar tu n-ai avut de ales! Doar mi-ai spus! 
Tatăl tău te-a obligat! 

Brian ridică din umeri. 

— Nu are importanță. Mi-am rostit 
jurămintele când aveam paisprezece ani... iar 
acum sunt un om urmărit. Sunt obligat să 
dispar. 

Până la urmă, Chloe începu să plângă, 
șiroaie de lacrimi mute făcându-și drum în jos 
pe obrajii ei. 

— Brian, dar nu e corect. Tu doar ai 
încercat să mă ajuţi. Totul e din vina mea... 

— Nimic nu e din vina ta, Chloe, o opri el, 
întinzându-se şi  prinzând-o de mână, 
strângându-i-o. Nimic nu e din vina ta. Tu ești 
bună, drăguță și inteligentă... Nu am nici cea 
mai mică îndoială asupra faptului că vei fi o 
mare conducătoare pentru poporul tău. 

O privi cu seriozitate în ochi. 

— Dar știi că ești în fruntea listei de ucideri 
a Ordinului, da? 

— Ştiu, răspunse ea, întristată. 

— Dac-aș mai zăbovi pe-aici, te-aș pune 
într-o şi mai mare primejdie, Chloe. 

Își luă mâinile de pe ea și începu să se 
ridice. 

— Te iubesc, îi mai zise, și sărută geamul în 
apropierea feţei ei. 

Chloe se aplecă în faţă și-i răspunse la 
sărut, sticla rece dintre ei menținându-l la 
adăpost de ea. 


După care el se lăsă să cadă în noapte, 
dispărând prin oraș. 

Iar Chloe își acoperi fața cu mâinile și 
plânse. 


Epilog 


SERGHEI STĂTEA LA BIROUL LUI, cu mâinile 
împreunate sub bărbie, ca și cum s-ar fi rugat. 
Își trecuse o gheară prin păr, aranjându-l, însă 
avea sânge pe manșete, de când îl doborâse pe 
unul dintre tinerii membri ai Ordinului, trăgând 
cu ghearele de tendoanele din gâtul băiatului. 

Trecuse mult timp de când Serghei nu se 
mai implicase personal într-o luptă. Îi lipsise: 
era ceva incredibil de răscolitor și de visceral în 
a-ţi proteja oamenii cu propriul trup. Era unul 
dintre semnele care indicau un veritabil 
conducător. 

Un veritabil conducător știe ce să facă și pe 
timp de pace, știe cum să administreze o 
birocrație modernă astfel încât să-și adune 
poporul la adăpost, să facă sistemul să 
funcționeze, să reunească familiile și să le dea 
tuturor locuri de muncă și adăpost și 
ascunzătoare. Exact asta făcuse în ultimii 
cincisprezece ani, aproximativ. Sunt un 
conducător, își zise sieși, și nimeni nu-mi poate 
lua asta. Și în niciun caz o fetiţă oarecare din San 
Francisco. 

Deschise un sertar, folosindu-și gheara ca 
să desfacă încuietoarea, și scoase de-acolo un 
mic telefon mobil cenușiu, deloc ieșit din 
comun. Formă numărul cu degetul mare, 
retrăgându-și ghearele. 


— Alo, Alexander? În primul rând, dă-mi 
voie să-ți prezint condoleanțele mele, zise, 
chicotind, din moment ce toată lumea pare să te 
creadă mort. În altă ordine de idei, m-am gândit 
că am putea să ne ajutăm reciproc încă o dată. 
Îţi amintești de fata conducătoarei Semeţiei? Cea 
de care tu, hm, te-ai îngrijit cu... asistența mea? 
S-a aflat că are o soră, pe Chloe King. Da, v-aţi 
cunoscut... Da, ea e Aleasa... Iar eu te pot ajuta s- 
o găsești. Ca să te poți îngriji și de ea. 


